
PARTO 1 - LA FAKTOJ 

ĈAPITRO 1 - GRAVA PASAĜERO EN LA TAŬRUSA EKSPRESO 


Estis preskaŭ la kvina horo en vintra mateno en Sirio. Apud 
la kajo en Aleppo estis la trajno pompe nomata en la fervojaj 
horaroj la Taŭrusa Ekspreso. Ĝi konsistis el manĝ-vagono, 
dorm-vagono kaj du lokaj vagonoj. 


Ĉe la ŝtupo de la dorm-vagono staris juna franca leŭtenanto, 
bele vestita per uniformo, parolanta al malalta viro tiom 
vestita, ke nenio el li estis videbla escepte de ruĝa nazpinto 
kaj la du pintoj de liphararo. 


Estis glaciige malvarme, kaj tiu deĵoro adiaŭi gravan 
fremdulon ne estis enviinda, sed Leŭtenanto Dubosc 
bonhumore faris sian devon. Belsonaj frazoj elvenis el liaj 
lipoj en eleganta franca lingvo. Tamen, li tute ne sciis pri kio 
la afero temis. Estis onidiroj, kompreneble, kiel ĉiam estas 
en tiaj okazoj... La humoro de la generalo - lia generalo - pli 
kaj pli malboniĝis. Tiam alvenis ĉi tiu belga fremdulo - de 
malproksima Anglujo, ŝajne. Sekvis semajno kurioze streĉa. 
Poste certaj okazintaĵoj! Tre eminenta oficiro sin mortigis, 
alia eksiĝis, maltrankvilaj vizaĝoj sereniĝis, certaj armeaj 
ordonoj nuliĝis. La generalo - tiu de Leŭtenanto Dubosc - 
subite aspektis dek jarojn pli juna. 


Dubosc estis aŭdinta parton de interparolado inter li kaj la 
fremdulo. “Vi savis nin, mon cher,” emocie diris la generalo, 
“Vi savis la honoron de la franca armeo - vi fortenis la 


elverŝadon de sango! Kiel mi povas danki al vi? Veni tiel 
malproksimen” 


Al kiu la fremdulo (laŭnome S-ro Hercule Poirot) estis farinta 
decan respondon, kiu enhavis la frazon, “Sed Ĉu vi ne 
memoras, ke iam vi savis mian vivon?” Tiam la generalo 
faris alian decan respondon, malpretendante ian meriton 
por tiu ago, kaj post pli da parolado pri Francujo, Belgujo, 
gloro, honoro, kaj tiaj aferoj ili ĉirkaŭpremis unu la alian kaj 
la interparolado finiĝis. 


Ankoraŭ Leŭtenanto Dubosc ne sciis pri kio ĉio temis, sed al 
li oni donis la devon adiaŭi S-ron Poirot ĉe la Taŭrusa 
Ekspreso, kaj li fervore plenumis ĝin kiel estas dece por juna 
oficiro, kiu havas antaŭ si promesplenan karieron. 


“Hodiaŭ estas dimanĉo,” diris Leŭtenanto Dubosc. “Morgaŭ, 
lundo vespere, vi estos en Istanbul.” 


Ne estis la unua fojo, ke li tion diris. Konversacioj sur kajo, 
antaŭ la foriro de trajno, kutime enhavas ripetaĵojn. 


“Vi estas prava,” konsentis S-ro Poirot. 
“Kaj vi intencas pasigi kelkajn tagojn tie, ĉu ne?” 


“Mals oui. Istanbul estas urbo kiun mi neniam vizitis. Estus 
domaĝe trairi ĝin — comme ca.” Li esprime klakis per la 
fingroj. “Nenio urĝas - mi restos tie dum kelkaj tagoj kiel 
turisto.” 


“La Sainte Sophie, ĝi estas tre bela,” diris Leŭtenanto 
Dubosc, kiu ne estis vidinta ĝin. 


Malvarma vento blovegis trans la kajo. La du viroj tremis. 
Leŭtenanto Dubosc sukcesis kaŝe ekrigardi sian horloĝeton. 
Kvin minutoj antaŭ la kvina - nur kvin minutojn! 


Kredante, ke la alia estis vidinta sian kaŝan ekrigardon, li 
rapidis paroli denove. 


“Malmultaj personoj veturas en la nuna jarperiodo,” li diris, 
ekrigardante la fenestrojn de la dorm-vagono super ili. 


“Konsentite,” diris S-ro Poirot. 

“Ni esperu, ke vi ne estos neĝblokita en la Taŭrus!” 
“Ĉu tio okazas?” 

“Jes, ĝi okazis. Ne dum Ĉi tiu jaro ĝis nun.” 


“Do, ni esperu,” diris S-ro Poirot.” La raportoj pri la vetero en 
Eŭropo estas malbonaj.” 


“Tre malbonaj. En la balkanaj regionoj estas multe da neĝo.” 
“Ankaŭ en Germanujo, mi informiĝis.” 


“Eh bien,” diris Leŭtenanto Dubosc rapide, ĉar alia paŭzo 
ŝajnis ebla.” Morgaŭ vespere je la sepa kvardek vi estos en 
Istanbul.” 


“Jes,” diris S-ro Poirot, kaj daŭrigis senespere, “La Sainte 
Sophie, mi aŭdis, ke ĝi estas tre bela.” 


“Grandioza, mi opinias.” 


Super iliaj kapoj la kurteno de dorm-kupeo estis forpuŝata 
kaj fraŭlino ekrigardis. 


Mary Debenham malmulton dormis de kiam ŝi forlasis 
Bagdad la antaŭan ĵaŭdon. Nek en la trajno al Kirkuk, nek en 
la Ripoza Domo en Mosul, nek la lastan nokton en la trajno 
ŝi dormis kontentige. Nun, laca pro la sendorma kuŝado en 


la sufoka aero de sia tro varmigita kupeo, ŝi levis sin kaj 
elrigardis. 


La loko devas esti Aleppo. Nenio vidinda, kompreneble. Nur 
longa, malbone lumigita kajo kun ie koleraj interparoloj 
arablingve. Du viroj sub ŝia fenestro parolis france. Unu estis 
franca oficiro, la alia estis malgranda viro kun grandega 
liphararo. Ŝi iomete ridetis. Ŝi neniam vidis iun tiom vestita. 
Devas esti tre malvarme ekstere. Jen kial oni tiom terure 
varmigis la trajnon. Ŝi provis pli malfermi la fenestron, sed ŝi 
ne sukcesis. 


La Wagon Lit konduktoro venis al la du viroj. La trajno estis 
ekironta, li diris. Estus bone, ke monsieur eniru. La 
malgranda viro deprenis sian ĉapelon. Kian ovformatan 
kapon li havas! Spite siajn ĝenaĵojn Mary Debenham ridetis. 
Ridige aspekta vireto! La tipo de vireto, kiun oni neniam 
povas serioze konsideri. 


Leŭtenanto Dubosc estis diranta sian adiaŭan parolon. Li 
estis elrensinta ĝin antaŭe, kaj rezervis ĝin ĝis la lasta 
minuto. Gi estis tre bele konstruita parolo. 


Konforme, S-ro Poirot faris elegantan respondon. 
“En volture, Monsieur,” diris la konduktoro de la Wagon Lit. 


Kun ŝajniga bedaŭro S-ro Poirot eniris la trajnon. La 
konduktoro eniris post li. S-ro Poirot flirtis la manon. 
Leŭtenanto Dubosc salutis. La trajno per subita ekmovo 
malrapide antaŭeniris. 


“Enfin!” murmuris S-ro Hercule Poirot. 


“Brrrrr,” diris Leŭtenanto Dubosc, eksciante kiel malvarma li 
estas... 


“Voila, Monsieur.” La konduktoro montris al Poirot per drama 
gesto la belecon de lia dorm-kupeo kaj la ordan aranĝon de 
liaj pakaĵoj. “La etan valizon de Monsieur, mi metis ĉi tien.” 


Lia elmetita mano estis sugesta. Hercule Poirot metis en ĝin 
monbileton. 


“Merci, Monsieur.” La konduktoro iĝis vigla kaj aferema. “Mi 
havas la biletojn de Monsieur. Mi petas ankaŭ la pasporton. 
Monsieur eliros en Istanbul, mi kredas?” 


S-ro Poirot konsentis. 
“Ne multaj personoj kunveturas, mi supozas?” li diris. 


“Ne, Monsieur. Nur estas du aliaj pasaĝeroj - ambaŭ angloj. 
Kolonelo el Hindujo, kaj juna anglino el Bagdad. Cu Monsieur 
bezonas ion?” 


Monsieur mendis malgrandan botelon da Perrier. 


La kvina matene estas maloportuna horo entrajniĝi. Estis 
ankoraŭ du horoj antaŭ la sunleviĝo. Konscia pri nesufiĉa 
dormo, kaj pri malfacila tasko sukcese farita, S-ro Poirot 
sidiĝis en angulo kaj endormiĝis. 


Kiam li vekiĝis estis la naŭa kaj duono, kaj li iris al la manĝ- 
vagono por havigi varman kafon. 


Estis nur unu alia ĉeestanto je tiu momento, videble la juna 
anglino priparolita de la konduktoro. Ŝi estis alta, gracia, kaj 
malhela, eble dudek-ok jara. En la maniero laŭ kiu ŝi manĝis 
kaj mendis de la servisto pli da kafo oni povis vidi ke ŝi jam 
kutimiĝis al vojaĝado. Ŝi portis malhelan robon el maldika 
ŝtofo tre taŭga pro la varmigita aero en la trajno. 


S-ro Hercule Poirot, ne havante ion pli bonan por fari, amuzis 
sin konsiderante ŝin sen ŝia scio. 


Ŝi estis, liaopinie, tia fraŭlino kia povas facile prizorgi sin ie 
ajn. Ŝi havis ekvilibron kaj kompetentecon. Li iom ŝatis la 
regulecon de ŝia vizaĝo kaj la delikatan palecon de ŝia 
haŭto. Li ŝatis la nigran kapon kun ĝiaj ordaj ondoj de la 
haroj, kaj ŝiajn okulojn, malvarmajn kaj grizajn. Sed ŝi estas, 
li decidis, iom tro kompetenta por esti tiu, kiun li nomas 
“Jolie femme.” 


Baldaŭ envenis en la manĝ-vagonon alia persono. Tiu estis 
alta viro, kiu havas inter kvardek kaj kvindek jarojn, iom 
maldika, brunhaŭta, kun la haroj iomete grizaj. 


“La Kolonelo el Hindujo,” diris Poirot al si. 

La novalveninto sin klinetis al la fraŭlino. 

“Bonan matenon, F-ino Debenham.” 

“Bonan matenon, Kolonelo Arbuthnot.” 

La Kolonelo estis staranta kun mano sur la seĝo kontraŭ ŝi. 
“Ĉu vi permesos?” 

“Kompreneble. Sidiĝu.” 


“Nu, vi scias, ke la matenmanĝo ne estas ĉiam interparola 
manĝo.” 


“Mi tion esperas. Sed mi ne mordas.” 
La kolonelo sidiĝis. 


“Kelnero,” li vokis ordone. 


Li mendis kafon kaj ovojn. 


Liaj okuloj rigardis momente Hercule Poirot, sed la rigardo 
forvagis. Poirot, legante ĝuste la anglan menson, sciis ke li 
diris al si, “Nur stulta alilandano.” 


Laŭ la nacia kutimo, la du angloj ne multe parolis. Ili 
interŝanĝis kelkajn vortojn, kaj baldaŭ la fraŭlino levis sin kaj 
reiris al sia kupeo. Dum la tagmeza manĝo la du denove 
estis ĉe la sama tablo, kaj denove ili tute ignoris la trian 
pasaĝeron. Ili parolis pli ol dum la matenmanĝo. Kolonelo 
Arbuthnot parolis pri la Punjab [1], kaj kelkfoje faris al la 
fraŭlino demandojn pri Bagdad, kaj evidentiĝis ke ŝi deĵoris 
tie kiel guvernistino. Dum la interparolo ili eltrovis ke ili 
havas komunajn amikojn, kaj rezulte ili iĝis pli amikaj. Ili 
parolis pri Tomaso lu kaj Jerry Tiu. La kolonelo petis informon 
ĉu ŝi intencas iri rekte al Anglujo, aŭ ĉu ŝi haltos en Istanbul. 


“Ne, mi ne haltos.” 
“Ĉu ne domaĝe?” 


“Mi venis laŭ ĉi tiu vojo antaŭ du jaroj, kaj tiam pasigis tri 
tagojn en Istanbul.” 


“Mi komprenas. Nu, mi povas diri, ke mi estas tre kontenta 
ke vi senhalte veturos, ĉar tion mi ankaŭ faros.” 


Li mallerte sin klinis, iomete ruĝiĝante. 


“Li estas impresebla, nia kolonelo” pensis Hercule Poirot 
amuzata. “La trajno estas tiom danĝera kiom marvojaĝo.” 


F-ino Debenham trankvile diris, ke tio estos agrabla. Ŝia 
sinteno estis iom malvarma. 


Hercule Poirot rimarkis, ke la kolonelo akompanis ŝin al ŝia 
kupeo. Poste ili preterpasis la belegan pejzaĝon de la 
Taŭrus. lli staris flankon ĉe flanko en la koridoro, kaj subite la 
fraŭlino suspiris. Poirot staris apude, kaj aŭdis ŝin murmuri : 


“Ĉio estas tiel bela! Mi volus - mi volus ...” 
“Jes?” 
“Mi volus, ke mi povu ĝui ĝin!” 


Arbuthnot ne respondis. La linio de lia makselo aspektis iom 
pli severa. 


“Mi tre volas, ke vi estu ekster la afero,” li diris. 
“Silentu, mi petas. Silentu.” 


“Ho! bone.” Li iom ĉagrenite ekrigardis S-ron Poirot. Tiam li 
daŭrigis: “Sed mi ne ŝatas la ideon, ke vi estas guvernistino 
- je ĉiu deziro de tiranaj patrinoj kaj liaj enuigaj infanaĉoj.” 

Ŝi ridetis. 


“Vi devas ne pensi tion. La subpremita guvernistino estas 
legendo ne plu vera. Mi povas certigi al vi, ke estas la 
gepatroj kiuj timas min.” 


Ili ne plu parolis. Eble Arbuthnot iom hontis pro sia eldiro. 


“lom stranga komedieto kiun mi rigardas,” pense diris Poirot 
al si. Poste li memoris tiun penson. 


Ili alvenis en Konya tiunokte je la dek-unua kaj duono. La du 
anglaj vojaĝantoj eliris kaj promenis sur la neĝkovrita kajo. 


S-ro Poirot estis kontenta rigardi la movadon en la 
stacidomo tra fenestro. Tamen, post dek minutoj li decidis, 


ke iom da freŝa aero estus bona por li. Li zorge pretigis sin, 
surmetis kelkajn jaketojn kaj koltukojn, kaj metis siajn ŝuojn 
en galoŝojn. Tiel vestita li malsupreniris al la kajo kaj 
komencis promeni laŭlonge de ĝi. Li preterpasis la 
lokomotivon. 


Estis la voĉoj, kiuj indikis al li la du malklaraj formoj, kiuj 
staras en la ombro de vagono. Arbuthnot parolis. 


“Mary...” 
La fraŭlino interrompis lin. 


“Ne nun. Ne nun. Kiam ĝi estos finita. Kiam ĝi estos finita - 
tiam...” 


Diskrete S-ro Poirot forturnis sin. Li miris. 


Li preskaŭ ne estus rekoninta la malvarman kompetentan 
voĉon de F-ino Debenham. 


“Kurioze,” li diris al si. 


La postan tagon li scivolis, ĉu eble ili kverelis. Ili malmulte 
interparolis. La fraŭlino, li pensis, aspektas ĝenata. Estis 
malhelaj ombroj sub ŝiaj okuloj. 


Proksimume je la dua kaj duono posttagmeze la trajno 
haltis. Kapoj aperis ĉe la fenestroj. Eta aro da viroj estis 
apud la reloj kaj indikis ion sub la manĝvagono. 


Poirot metis la kapon eksteren, kaj parolis al la konduktoro 
de la Wagon Lit, kiu rapide preterpasis. La viro respondis, 
kaj Poirot sin turnante preskaŭ koliziis kun Mary Debenham, 
kiu staris tuj malantaŭ li. 


“Kio okazis?” ŝi demandis franclingve. “Kial ni haltas?” 


“Estas nenio, fraŭlino. lo ekbrulis sub la manĝvagono. Nenio 
grava. Ili nun riparas la malbonaĵon. Nenia dangero, mi 
certigas al vi.” 


Ŝi faris abruptan gesteton, kvazaŭ la ideo de danĝero tute 
ne gravas al ŝi. 


“Jes, jes, tion Mi komprenas. Sed la tempo!” 
“La tempo?” 

“Jes, tio malfruigos nin.” 

“Estas eble - jes,” konsentis Poirot. 


“Sed malfruiĝon ni ne povas allasi! La trajno devus alveni je 
6.55, kaj oni devas transiri la Bosphorus por trafi la Orientan 
Ekspreson ĉe la alia flanko je la naŭa. Se estus unu hora 
malfruiĝo, ni maltrafus tiun trajnon.” 


“Estas eble, jes,” li aprobis. 


Li rigardis ŝin scivoleme. La mano, kiu tenis la fenestro- 
barilon ne estis tute firma, ankaŭ ŝiaj lipoj tremetis. 


“Ĉu ĝi estas tre grava al vi, fraŭlino?” li demandis. 
“Jes, tre grava. Mi devas trafi tiun trajnon.” 
Ŝi forturnis sin, kaj iris laŭ la koridoro al Kolonelo Arbuthnot. 


Ŝia maltrankvilo ne necesis. Post dek minutoj la trajno 
ekveturis, kaj alvenis ĉe Haydapassar nur kvin minutojn 
malfrue. 


La Bosphorus estis maltrankvila kaj S-ro Poirot ne ĝuis la 
transiron. Li apartiĝis de siaj kunvojaĝantoj sur la ŝipo, kaj 
ne revidis ilin. 


Post alveno ĉe la Ponto Galata li iris rekte al la Hotelo 
Tokatlian. 


ĈAPITRO 2 - LA HOTELO TOKATLIAN 


Ĉe la Tokatlian, Hercule Poirot petis ĉambron kun bano. Tiam 
li iris al la tablo de la komizo kaj petis siajn leterojn. 


Tri leteroj kaj telegramo atendis lin. Liaj brovoj iom leviĝis ĉe 
vido de la telegramo. Gi estis neatendata. 


Li malfermis ĝin laŭ sia orda maniero. La presitaj vortoj estis 
klaraj. 


“Evoluo antaŭvidita de vi en Kassner Afero subite okazis 
revenu tuj.” 


“Voila ce qui est embetant,” murmuris Poirot ĉagrenite. Li 
ekrigardis la horloĝon. 


“Mi devos antaŭeniri hodiaŭ nokte,” li diris al la komizo. “Je 
kioma horo ekveturos la Simplon Orient?” 


“Je la naŭa, Monsieur.” 
“Ĉu vi povos havigi dorm-kupeon por mi?” 


“Certe, Monsieur. Ne estas malfacilaĵo en la nuna sezono. La 
trajnoj estas preskaŭ malplenaj. Unuaklasa aŭ dua? “ 


”Unua.” 
“Tres bien, Monsieur. Ĝis kie?” 
“Ĝis Londono.” 


“Bien, Monsieur. Mi havigos bileton por Londono kaj 
rezervos vian dorm-kupeon en la Istanbul-Calais vagono.” 


Poirot denove ekrigardis la horloĝon. Estis dek minutoj 
antaŭ la oka. 


“Mi havas sufiĉe da tempo por manĝi?” 
“Sed certe, Monsieur.” 


La malgranda belgo kapjesis. Li nuligis sian mendon por 
ĉambro kaj iris al la manĝejo. Dum li donis sian mendon al 
kelnero iu metis manon sur lian ŝultron. 


“Ho! mon vieux, jen neatendita plezuro,” diris voĉo 
malantaŭ li. 


La parolinto estis malalta, dika, nejuna viro, kun la hararo 
tranĉita en brosse. Li kontente ridetis. 


Poirot eksaltis. 
“Monsieur Bouc.” 
“Monsieur Poirot.” 


M. Bouc estis belgo, direktoro de la Compagnie 
Internationale des Wagon Lits, kaj li konis la antaŭan stelon 
de la belga policaro jam dum multaj jaroj. 


“Vi estas malproksime de la hejmo, mon cher,” diris M. 
Bouc. 


“lo okazis en Sirio.” 
“Do! Kaj vi reiras hejmen - kiam?” 
“Hodiaŭ vespere.” 


“Bonega! Mi ankaŭ. Tio estas, mi iros ĝis Lausanne, kie 
aferoj atendas min. Vi veturos per la Simplon Orient, ĉu ne?” 


“Jes. Mi ĵus petis, ke oni havigu dorm-kupeon por mi. Mi 
intencis resti ĉi tie kelkajn tagojn, sed mi ricevis telegramon, 
kiu revokas min al Anglujo.” 


“Do!” suspiris M. Bouc. “Les affaires - les affaires! Sed vi - vi 
estas gravulo nun, mon vieux!” 


“Eble mi havis iomete da sukceso.” Hercule Poirot provis 
aspekti iom modesta, sed tute malsukcesis. 


Bouc ridis. “Ni renkontiĝos poste,” li diris. 


Hercule Poirot daŭrigis la taskon teni siajn lipharojn el la 
supo. Tiun malfacilan taskon plenuminte, li ĉirkaŭrigardis 
atendante la venontan pladon. Estis nur proksimume ses 
personoj en la restoracio, kaj el tiuj nur du interesis Hercule 
Poirot. 


Ili sidis Ĉe proksima tablo. La pli juna estis afable aspekta 
junulo tridekjara, videble usonano. Tamen ne estis li sed lia 
kunulo, kiu altiris la atenton de la malalta detektivo. 


Li estis viro inter sesdekjara kaj sepdekjara. De malproksime 
li havis la aspekton de filantropo. Lia iom senhara kapo, lia 
granda frunto, la ridetanta buŝo, kiu montris tre blankan 
dentaron, ĉiuj ŝajnis aparteni al donacema persono. Nur la 
okuloj neis tiun impreson. Ili estis malgrandaj, enkaviĝintaj, 
kaj ruzaj. Ne nur tio. Kiam la viro, parolante al sia juna 
kunulo, ekrigardis trans la ĉambron, lia rigardo restis dum 
momento ĉe Poirot, kaj dum tiu sekundo estis stranga 
malamo en liaj okuloj. 


Li ekleviĝis. 


“Pagu la kalkulon, Hector,” li diris. 


Lia voĉo estis iom raŭketa. Ĝi havis strangan, molan, 
danĝeran econ. 


Kiam Poirot rekuniĝis kun sia amiko en la ripozejo, la aliaj du 
viroj estis forlasantaj la hotelon. La pli juna prizorgis la 
forprenon de la pakaĵoj. Baldaŭ poste li malfermis la vitran 
pardon, kaj diris: 


“Tute preta nun, S-ro Ratchett.” 

La pli maljuna viro jesis kaj eliris. 

“Eh bien,” diris Poirot. “Kion vi opinias pri tiuj du?” 
“Illi estas usonanoj,” diris M. Bouc. 


“Sendube ili estas usonanoj. Mi intencis diri, kion vi opinias 
pri iliaj personecoj?” 


“La junulo ŝajnis esti afabla.” 
“Kaj la alia?” 


“Verdire, mia amiko, mi ne ŝatis lin. Li donis al mi malbonan 
impreson. Kaj vi?” 


Hercule Poirot ne respondis dum momento. 


“Kiam li pasis min en la restoracio, mi ricevis strangan 
impreson,” li diris. “Estis kvazaŭ sovaĝa besto - besto 
furioza - pasis min.” 


“Tamen li aspektis tute respektinda.” 


“Precize! La korpo - la korpo - estas tute respektinda - sed 
tra la bariloj elrigardas la sovaĝa besto.” 


“Vi estas fantazia, mon vieux,” diris M. BoUc. 


“Povas esti. Sed mi ne povis forigi la impreson, ke io 
malbona pasis min tute proksime.” 


“Tiu respektinda usonano?” 
“Tiu respektinda usonano!” 


“Nu,” diris M. Bouc gaje. “Povas esti. Estas multe da 
malbono en la mondo.” 


Tiumomente la pordo malfermiĝis kaj la komizo 
alproksimiĝis. Li aspektis ĝenata kaj pardonpetema. 


“Estas eksterordinare, Monsieur,” li diris al Poirot. 
“Ne estas eĉ unu unuaklasa dorm-kupeo libera en la trajno.” 


“Comment?” diris M. Bouc. “Je tiu jartempo? Sendube estas 
aro da ĵurnalistoj - da politikistoj...?” 


“Mi ne scias, sinjoro,” respondis la komizo ĝentile. “ Sed 
estas tiel.” 


“Nu,” M. Bouc turnis sin al Poirot. “Ne timu, mia amiko. Ni 
aranĝos ion. Ĉiam estas unu kupeo - n-ro 16, kiu ne estas 
rezervita. La konduktoro tion prizorgas!” Li ridetis, tiam 
ekrigardis la horloĝon. “Venu, ni devas ekiri.” 


Ĉe la stacidomo la brun-vestita konduktoro de la Wagon-Lit 
tre ĝentile salutis M. Bouc. 


“Bonan vesperon, sinjoro. Via kupeo estas n-ro 1.” 

Li alvokis la portistojn kaj ili prenis la pakaĵojn laŭlonge de la 
vagono sur kiu la indikiloj montris ĝian celatan lokon: 
ISTANBUL TRIESTE CALAIS 


“Vi estas tute plena hodiaŭ, mi aŭdis?” 


“Estas nekompreneble, sinjoro. La tuta mondo decidis veturi 
hodiaŭ.” 


“Ĉiukaze vi devas trovi lokon par ĉi tiu sinjoro. Li estas 
amiko mia. Li povas havi n-ron 16.” 


“Ĝi estas luita, sinjoro.” 
“Kio? N-ro 16?” 


Ekrigardo kompreniga pasis inter ili, kaj la konduktoro 
ridetis. Li estis alta, pal-vizaĝa, mezaĝa viro. 


“Sed jes, sinjoro. Kiel mi diris, ni estas tute plenaj - ĉie.” 


“Sed kio okazas?” kolere demandis M. Bouc. “Estas 
konferenco ie? Ĉu ĝi estas kunularo?” 


“Ne, sinjoro. Estas nur hazardo. Tiel okazis, ke multa 
personoj decidis veturi hodiaŭ nokte.” 


M. Bouc faris sonon de Ĉagreno. 


“En Beograd,” li diris, “estos la apartiĝa vagono el Ateno. 
Estos ankaŭ la Bukarest-Pariza vagono - sed ni ne atingos 
Beograd ĝis morgaŭ vespere. La problemo estas la hodiaŭa 
nokto. Ĉu ne estas dua-klasa kupeo libera?” 


“Estas dua-klasa kupeo, sinjoro...” 
“Nu, do...” 


“Sed ĝi estas por sinjorino. Jam estas germanino en la kupeo 
- sinjorina servistino.” 


“La, la, tio estas embarasa,” diris M. Bouc. 


“Ne ĝenu vin, mia amiko,” diris Poirot. “Mi devas veturi en 
ordinara vagono.” 


“Tute ne. Tute ne.” Li turnis sin denove al la konduktoro.” Ĉu 
ĉiu jam alvenis?” 


“Estas vere,” diris la viro, “ ke unu pasaĝero ĝis nun ne 
alvenis.” 


Li parolis malrapide, heziteme. 
“Sed parolu?” 


“Lito n-ro 7 - dua-klasa. La sinjoro ankoraŭ ne alvenis, kaj 
estas kvar minutoj antaŭ la naŭa.” 


“Kiu li estas?” 


“Anglo,” la konduktoro rigardis sian liston. “lu sinjoro 
Harris.” 


“Nomo bonaŭgura,” diris Poirot. “Mi legas Dickens. S-ro 
Harris, li ne alvenos.” 


“Metu la pakaĵojn en n-ro 7,” diris M. Bouc. “Se tiu S-ro 
Harris alvenus, mi diros al li ke li estas tro malfrua - ke ni ne 
povas tiel longe rezervi litojn - ni iamaniere aranĝos la 
aferon. Kial mi ĝenu min pri iu S-ro Harris?” 


“Laŭ via deziro,” diris la konduktoro. 


Li parolis al la portisto de Poirot, kaj indikis kien li iru. Tiam li 
flanken staris por ke Poirot eniru la trajnon. 


“Tout a fait au bout, Monsieur,” li vokis. “La antaŭlasta 
kupeo.” 


Poirot trapasis la koridoron, iom malrapide, ĉar preskaŭ ĉiu 
staris ekster sia kupeo. Tute regule, li ĝentile diris “Pardon.” 
Fine li atingis la indikitan kupeon. En ĝi estis la alta juna 
usonano de la Hotelo Tokatlian. Li sulkigis la brovojn ĉe la 
eniro de Poirot. 


“Pardonu al mi,” li diris. “Mi opinias, ke vi faris eraron.” 
Tiam, malrapide en franca lingvo, “Je crois que vous avez un 
erreur.” 


Poirot respondis anglalingve. 
“Vi estas s-ro Harris?” 
“Ne, mia nomo estas MacQueen. Mi...” 


Sed je tiu momento la voĉo de la konduktoro sonis super la 
ŝultro de Poirot. Senkulpiga, iom senspira voĉo. 


“Ne estas alia kupeo en la vagonaro, sinjoro. La sinjoro 
devas veni ĉi tien.” Samtempe li komencis enmeti la 
pakaĵojn. 


Poirot rimarkis la senkulpigan voĉtonon kun iom da amuzo. 
Sendube la alia veturanto estis promesinta al li bonan 
trinkmonon por la sola uzo de la kupeo. Tamen eĉ la plej 
granda trinkmono nenion valoras kiam direktoro de la 
fervojo ĉeestas kaj faras ordonon. 


La konduktoro metis la pakaĵojn sur la pakaĵ-breton kaj 
elvenis el la kupeo. 


“Voila, Monsieur,” li diris. “Ĉio estas preta. La supera lito 
estas via, la numero 7. Ni ekveturas post unu minuto.” 


Li forrapidis tra la koridoro. Poirot reeniris la kupeon. 


“Okazintaĵo, kiun mi malofte vidis,” li diris gaje. “Wagon Lit 
konduktoro mem metas la pakaĵojn! Nekutimaĵo!” 


Lia kunveturanto ridetis. Evidente la afero ne plu ĝenis lin - 
kredeble li estis decidinta akcepti ĝin filozofe. 


“La trajno estas nekutime plena,” li diris. 


Eksonis fajfilo, estis longa, melankolia krio de la lokomotivo. 
La du viroj iris en la koridoron. 


Ekstere voĉo kriis, “En voiture.” 
“Ni ekveturas,” diris MacQueen. 
Sed ne tute. La fajfilo ree sonis. 


“Nu, sinjoro,” subite diris la junulo, “se vi preferus la suban 
liton mi estus tute kontenta.” 


Ŝatinda junulo. 

“Ne, ne,” protestis Poirot. “Mi ne deziras ĝeni vin...” 
“Estas tute bone...” 

“Vi estas tro afabla...” 

Ĝentilaj protestoj ambaŭflanke. 

“Estas nur dum unu nokto,” klarigis Poirot. “Ĉe Beograd...” 
“Nu, mi komprenas. Vi eliros en Beograd...” 

“Ne precize. La fakto estas...” 


Estis subita ekmovo. Ambaŭ viroj turnis sin al la fenestro, kaj 
rigardis la longan lumigitan kajon kiu malrapide preterpasis 


ilin. La Orienta Ekspreso komencis sian tri-tagan vojaĝon 
trans Eŭropo. 


ĈAPITRO 3 - POIROT MALAKCEPTAS PROPONON 


M. Hercule Poirot iomete malfruis kiam li eniris la manĝ- 
vagonon la sekvantan tagon. Li estis ellitiĝinta frue, 
matenmanĝinta preskaŭ sole, kaj pasiginta la matenon 
konsiderante la notojn pri la afero, kiu vokis lin al Londono. 
Li estis vidinta malofte sian kunveturanton. 


M. Bouc, kiu jam sidiĝis, gestis saluton, kaj vokis sian 
amikon al la libera loko kontraŭ li. Poirot sidiĝis kaj baldaŭ 
trovis ke lia tablo estas la unua, kiu ricevas atenton kaj la 
plej bonajn manĝaĵojn. 


Estis nur kiam ili manĝas bongustan krem-fromaĝon, ke M. 
Bouc permesis sin pensi pri aliaj aferoj. Li estis je tiu periodo 
de manĝo, kiam oni estiĝas filozofa. 


“Nu!” li diris. “Se mi nur havus la plumon de Balzac! Mi 
priskribus ĉi tiun lokon.” 


Li mangestis. 
“Bona ideo, tio,” diris Poirot. 


“Vi konsentas? Oni ne faris ĝin, miaopinie? Tamen ĝi estas 
romaneca. Ĉirkaŭ ni estas personoj el ĉiuj klasoj, el ĉiuj 
nacioj, el ĉiuj aĝoj. Dum tri tagoj ĉi tiuj personoj, fremdaj 
unu al la aliaj, estas kune. Ili manĝas kaj dormas sub unu 
plafono, ili ne povas disiĝi. Post tiuj tri tagoj ili apartiĝos, ili 
iros laŭ siaj propraj deziroj, kaj kredeble neniam revidos unu 
la alian.” 


“Tamen,” diris Poirot, “ supozu, ke akcidento...” 


“Ne, ne, mia amiko...” 


“De via vidpunkto tio estus bedaŭrindaĵo, mi konsentas. 
Tamen, supozu tion dum momento. Eble tiuokaze, ĉiuj ĉi tie 
estus kunligitaj - per la morto.” 


“Pli da vino,” diris M. Bouc, rapide elverŝante ĝin. “Vi estas 
malgaja, mon cher. Eble pro la digesto.” 


“Estas vere,” konsentis Poirot, “ke la manĝaĵoj en Sirio eble 
ne taŭgis por mia stomako.” 


Li trinketis sian vinon. Tiam lia rigardo penseme vagadis 
ĉirkaŭ la manĝ-vagono. Estis dek tri personoj, kaj, kiel diris 
M. Bouc, el ĉiuj klasoj kaj nacioj. Li komencis studi ilin. 


Ĉe la tablo kontraŭ ili estis tri viroj. Ili estas, li supozis, 
unuopaj veturantoj kune metitaj laŭ la decido de la servistoj. 
Granda malpala italo kontente pikis la dentojn. Kontraŭ li 
maldika, bonorda anglo portis la senespriman vizaĝon de la 
bone-instruita servisto. Apud li estis granda usonano en 
brilaĉa kompleto - eble komerca vojaĝanto. 


“Vi devas troigi ĝin,” li estis diranta per laŭta naza voĉo. 
La italo forprenis la dent-pikilon por gesti per ĝi. 
“Prave,” li diris. “Jen kion mi ĉiam diras.” 

La anglo rigardis el la fenestro, kaj tusis. 

La rigardo de Poirot pluen vagis. 


Ĉe malgranda tablo estis unu el la plej malbelaj virinoj, kiun 
li iam vidis. Ĝi estis malbeleco distinga - ĝi ĉarmis pli ol 

forpelis. Ŝi sidis tre rekte. Ĉirkaŭ ŝia kolo estis kolumo el tre 
grandaj perloj. Ŝiaj manoj estis kovritaj da ringoj. Ŝia zibela 


palto estis sur ŝiaj ŝultroj. Malgranda multekosta ĉapelo ne 
plibeligis la flavan, bufaspektan vizaĝon sub ĝi. 


Ŝi estis parolanta al la servisto per klara, ĝentila, sed tute 
aŭtokrata tono. 


“Vi kompleze metos en mian kupeon botelon da 
mineralakvo kaj grandan glason da oranĝsuko. Vi aranĝos, 
ke mi ricevu ĉe la hodiaŭa vespermanĝo kokidon kuiritan 
sen saŭcoj - ankaŭ iom da bolita fiŝo.” 


La servisto ĝentile respondis, ke li tion faros. 


Ŝi gracie kapjesis kaj ekstaris. Ŝi ekvidis Poirot, kaj rigardis 
lin laŭ la indiferenteco de neinteresita aristokrato. 


“Tiu estas Princino Dragomiroff,” mallaŭte diris S-ro Bouc. 
“Ŝi estas rusino. Ŝia edzo enmonigis sian tutan posedaĵon 
antaŭ la revolucio, kaj investis ĝin en aliaj landoj. Ŝi estas 
tre riĉa. Kosmopolitino.” 


Poirot kapjesis. Li jam aŭdis pri Princino Dragomiroff. “Ŝi 
estas elstara persono,” diris S-ro Bouc. “Tiel malbela kiel la 
peko, sed ŝi rimarkigas sin. Vi konsentas?” 


Poirot konsentis. 


Ĉe alia el la grandaj tabloj Mary Debenham sidis kun du aliaj 
virinoj. Unu estis alta mezaĝa virino en bluzo kaj jupo. Ŝi 
havis amason da velkitaj flavaj haroj malbele aranĝitaj, 
portis okulvitrojn, kaj havis longan, afablan vizaĝon iom kiel 
ŝafo. Ŝi aŭskultis la trian virinon, dika, iom maljuna virino 
kun agrabla vizaĝo, kiu parolis per malrapida, klara unutona 
voĉo, kiu montris nenian signon ke ĝi volis halti. “...Kaj tial 
mia filino diris “Ne estas eble, ke vi apliku usonajn metodojn 
en ĉi tiu lando. La homoj ĉi tie estas nature malenergiaj,' ŝi 
diris. “Ili tute ne posedas energion.” Malgraŭ tio, surprizus 


vin scii kion faras nia kolegio tie. Ĝi akiris bonegan 
instruistaron. Miaopinie, estas nenio tiel grava kiel la eduko. 
Ni devas apliki niajn okcidentajn idealojn, kaj instrui la 
orienton rekoni ilin. Mia filino diras...” 


La trajno eniris tunelon. La trankvila unutona voĉo droniĝis. 


Ĉe la apuda malgranda tablo sidis Kolonelo Arbuthnot - sola. 
Li fikse rigardis la kapon de Mary Debenham. Ili ne sidis 
kune, kvankam ili povus facile tion aranĝi. Kial? 


Eble, pensis Poirot, Mary Debenham ne konsentis. 
Guvernistino lernas esti zorgema. Sajnaĵoj estas gravaj. 
Fraŭlino, kiu devas akiri la vivrimedon devas esti diskreta. 


Lia rigardo vagis al la alia flanko de la vagono. Ĉe la fino 
estis mezaĝa virino, nigre-vestita, kun larĝa senesprima 
vizaĝo. Germanino aŭ Skandinavino, li pensis. Kredeble 

germana sinjorina servistino. 


Apud ŝi estis paro, kiu kliniĝis antaŭen kaj rapide 
interparolis. La viro portis anglajn vestojn - sed li ne estis 
anglo. Kvankam Poirot povis vidi nur la malantaŭan parton 
de lia kapo, ĝia formo kaj la ŝultroj perfidis lin. Granda viro, 
bonaspekta. Li subite turnis la kapon, kaj Poirot vidis la 
vizaĝon. Tre bela viro, eble tridekjara, kun hela liphararo. 


La virino kontraŭ li estis nur juna - eble dudekjara. Ŝi portis 
nigran jaketon kaj jupon, blankan atlasan bluzon, etan 
ĉapelon laŭmode nerekte surmetita. Ŝi havis belan, 
fremdaspektan vizaĝon, tute blankan haŭton, grandajn 
brunajn okulojn, harojn gagatnigrajn. Ŝi fumis cigaredon en 
longa ingo. La manoj finiĝis per ruĝaj fingro-ungoj. Ŝi portis 
unu grandan smeraldon fiksita en plateno. Estis koketado en 
ŝia rigardo kaj voĉo. 


“Elle est jolie - et chic,” murmuris Poirot. “Edzo kaj edzino - 
ĉu?” 


S-ro Bouc kapjesis. 


“El la hungara ambasadorejo, mi opinias,” li diris. “Belega 
paro.” 


Nur estis du aliaj manĝantoj - MacQueen, la kunveturanto 
de Poirot, kaj lia dunganto S-ro Ratchett. La lasta frontis 
kontraŭ Poirot, kaj la duan fojon Poirot zorge rigardis tiun 
malallogan vizaĝon, kaj rimarkis la falsan bonvolon de la 
frunto kaj la malgrandajn, kruelajn okulojn. 


Sendube S-ro Bouc vidis ŝanĝon en la esprimo de sia amiko. 
“Vi rigardas vian sovaĝan beston, ĉu ne?” li demandis. 


Poirot kapjesis. Kiam oni portis al li la kafon, S-ro Bouc 
ekstaris. Komencinte antaŭ ol Poirot, li estis fininta antaŭ 
iom da tempo. 


“Mi reiras al mia kupeo,” li diris. “Venu baldaŭ kaj parolu kun 
mi.” 


“Kun plezuro.” 


Poirot trinketis sian kafon kaj mendis likvoron. La servisto 
iris de tablo al tablo kun sia monskatolo, ricevante pagojn. 
La voĉo de la maljuna usonanino aŭdiĝis, akra kaj plenda. 


“Mia filino diris, “Akiru libreton da manĝ-biletoj kaj vi ne 
havos ĝenaĵojn.” Nu, tio ne estas vera. Ŝajne ili devas havi 
dek procentan trinkmonon, kaj mi devas alpagi tiun botelon 
da mineral-akvo - aĉa ĝi estis. lli ne havis Evian aŭ Vichy, 
kio ŝajnas strange al mi.” 


“Tio estas - ili devas doni la akvon de la lando,” klarigis la 
Ŝaf-vizaĝa virino. 


“Tamen, ŝajnas strange al mi.” Ŝi malkontente rigardis 
amaseton de etaj moneroj sur la tablo. “Rigardu tion, kion li 
donis al mi. Dinaroj aŭ io. Gi aspektas kiel rubaĵo. Mia filino 
diris...” 


Mary Debenham forpuŝis sian seĝon kaj foriris. Kolonelo 
Arbuthnot ekstaris kaj sekvis ŝin. Kolektinte sian monon, la 
usonanino same faris, sekvate de la alia sinjorino. La 
hungaroj jam estis for. En la manĝ-vagono nur restis Poirot 
kaj Ratchett kaj MacQueen. 


Ratchett parolis al sia kunulo, kiu ekstaris kaj foriris. Tiam li 
mem ekstaris, sed anstataŭ sekvi MacQueen li neatendite 
sidis sin en la seĝo kontraŭ Poirot. 


“Ĉu vi povas afable doni al mi alumeton?” li diris. Lia voĉo 
estis mola. “Mia nomo estas Ratchett.” 


Poirot iomete sin klinis. Li metis la manon en sian poŝon kaj 
eltiris alumetujon, kiun li donis al la alia viro, kiu prenis ĝin 
sed ne bruligis alumeton. 


“Mi opinias,” li daŭrigis, “ke mi havas la plezuron paroli al S- 
ro Hercule Poirot, ĉu ne?” 


Poirot denove sin klinis. 
“Vi estas prava, Monsieur.” 


La detektivo konsciiĝis pri la studa rigardo de tiuj strangaj 
sagacaj okuloj antaŭ ol la alia denove parolis. 


“En mia lando,” li diris, “ni senprokraste esprimas niajn 
celojn. S-ro Poirot, mi deziras ke vi faru ion por mi.” 


La brovoj de Hercule Poirot iomete leviĝis. 


“Mia klientaro, Monsieur, estas nuntempe limigita. Mi 
akceptas malmultajn proponojn.” 


“Certe, mi komprenas tion. Sed la nuna afero, S-ro Poirot, 
signifas multan monon.” Per sia mola persvada voĉo li 
ripetis la vortojn, “Multan monon.” 


Hercule Poirot silentis dum momento, kaj poste diris, “Kion 
vi deziras ke mi faru por vi, Monsieur Ratchett?” 


“S-ro Poirot, mi estas riĉulo - tre riĉa viro. Tiaj viroj havas 
malamikojn. Mi havas malamikon.” 


“Nur unu malamikon?” 
“Kion signifas tiu demando?” rapide demandis Ratchett. 


“Monsieur, laŭ mia sperto, kiam viro havas, kiel vi diras, 
malamikojn, kutime tio signifas ne nur unu malamikon.” 


Ratchett ŝajnis esti kontenta pri la respondo de Poirot. Li tuj 
diris. “Jes, mi tion komprenas. Malamiko aŭ malamikoj - ne 
gravas. Kio gravas estas mia sekureco.” 


“Sekureco?” 


“Mia vivo estas minacita, S-ro Poirot. NU, mi estas viro kiu 
povas prizorgi sin.” El la poŝo de lia jaketo lia mano montris 
revolveron dum momento. Li daŭrigis severe, “Mi opinias, ke 
mi ne estas viro subite trafebla. Sed miaopinie estus bone 
duoble certigi certecon. Mi kredas, ke vi estas la viro por 
gajni mian monon, S-ro Poirot. Kaj memoru - multan 
monon.” 


Poirot pense rigardis lin dum kelkaj minutoj. Lia vizaĝo estis 
tute senesprima. La alia povus havi nenian ideon pri liaj 
pensoj. 


“Mi bedaŭras, Monsieur,” li fine diris. “ Mi ne povas komplezi 
vin.” 


La alia sagace rigardis lin. 
“Nomu la pagon deziratan,” li diris. 


Poirot kapneis. “Vi ne komprenas, Monsieur. Mi estis tre 
bonŝanca en mia profesio. Mi perlaboris sufiĉe da mono por 
kontentigi miajn bezonojn kaj miajn dezirojn. Mi nun 
akceptas nur tiujn proponojn, kiuj interesas min.” 


“Vi havas multan aplombon,” diris Ratchett. “Ĉu dudek mil 
dolaroj tentos vin?” 


“Certe ne.” 


“Se vi eltenas por ricevi pli, vi ne sukcesos. Mi scias kiom 
valoras io al mi.” 


“Ankaŭ mi, Monsieur Ratchett.” 
“Kio ne taŭgas pri mia propono?” 


Poirot levis sin. “Se vi pardonos al mi la personaĵon - via 
vizaĝo ne placas al mi, Monsieur Ratchett,” li diris. 


Kaj post tio li forlasis la manĝ-vagonon. 
ĈAPITRO 4 - EKKRIO EN LA NOKTO 


La Simplon Orienta Ekspreso alvenis ĉe Beograd kvaronon 
antaŭ la naŭa tiuvespere. Ĉar ĝi ne foriros ĝis la 9.15 Poirot 
malsupreniris al la kajo. Li ne restis longan tempon. Estis 


malvarmege, kaj ekstere neĝis. Li reiris al sia kupeo. La 
konduktoro, kiu estis sur la kajo, parolis al li. 


“Viaj valizoj estas movitaj, Monsieur, al la kupeo N-ro 1, la 
kupeo de S-ro Bouc.” 


“Kie do estas Sinjoro Bouc?” 
“Li movis sin en la vagonon el Ateno, kiun oni ĵus alfiksis.” 


Poirot sercis sian amikon. S-ro Bouc ne volis akcepti liajn 
protestojn. 


“Tio estas nenio. Estas pli bone tiel. Vi iras rekte al Anglujo, 
tial estas pli bone ke vi estu en la traira vagono al Calais. Mi 
estas tute kontenta ĉi tie. Ĝi estas tute trankvila. Ĉi tiu 
vagono estas okupata nur de mi kaj greka kuracisto. Sed, 
mia amiko, kia nokto! Oni diras, ke ne estis tiom da neĝo 
dum multaj jaroj. Ni esperu, ke ĝi ne atendigos nin. Mi ne 
estas tro feliĉa tiurilate, mi certigas al vi.” 


Akurate je 9.15 la trajno ekiris el la stacidomo. Baldaŭ poste 
Poirot ekstaris, diris bonan nokton al sia amiko, kaj iris 
laŭlonge de la koridoro al sia propra vagono, kiu estas en la 
antaŭa parto apud la manĝvagono. 


Dum tiu, la dua tago de la vojaĝo, baroj sindetenaj iom 
malaperis. Kolonelo Arbuthnot staris ĉe la pordo de la kupeo 
de MacQueen kaj parolis al li. 


MacQueen ĉesis paroli kiam li vidis Poirot. Li aspektis 
surprizita. 


“Nu,” li diris, “mi opiniis, ke vi forlasis nin. Vi diris, ke vi 
intencas eltrajniĝi en Beograd.” 


“Vi miskomprenis min,” diris Poirot ridetante. “Mi memoras 
nun, ke la trajno ekveturis el Istanbul en la 


momento kiam ni parolis pri ĝi.” 

“Sed viaj pakaĵoj - ili estas for.” 

“Oni movis ilin en alian kupeon - nur tion.” 
“Do, mi komprenas.” 


Li rekomencis sian konversacion kun Arbuthnot, kaj Poirot 
iris laŭlonge de la koridoro. 


Du pordojn for de lia kupeo, la maljuna usonanino, S-ino 
Hubbard, staris parolante al la ŝaf-simila svedino. S-ino 
Hubbard proponis revuon al ŝi. 


“Prenu ĝin, mia kara,” ŝi diris, “Mi havas multon por legi. La 
malvarmeco estas terura, ĉu ne?” Si amike kapklinis al 
Poirot. 

“Vi estas plej afabla,” diris la svedino. 


“Tute ne. Mi esperas, ke vi bone dormos, kaj ke via 
kapdoloro estos for en la mateno.” 


“Estas nur la malvarmeco. Mi pretigos tason da teo.” 


“Ĉu vi havas aspirinon? Tute certe? Mi havas multon. Do, 
bonan nokton, mia kara.” 


Ŝi turnis sin al Poirot, kaj la alia virino foriris. 


“Kompatindulino, ŝi estas sveda. Tiom, kiom mi eltrovis, ŝi 
estas misiistino - kaj instruas. Afabla, sed ne bone parolas 
angle. Ŝi estis tiom interesata pri tio, kion mi diris al ŝi pri 
mia filino.” 


Poirot jam sciis ĉion pri la filino de S-ino Hubbard. Ĉiu, kiu 
komprenas la anglan lingvon, sciis, kc ŝi kaj ŝia edzo estas 
membroj de la stabo de granda usona kolegio en Smyrna, ke 
S-ino Hubbard faras sian unuan vojaĝon al la Oriento, kaj 
kion ŝi opinias pri la turkoj kaj iliaj malprecizaj kutimoj kaj la 
kondiĉo de iliaj vojoj. 


La pordo apud ili malfermiĝis, kaj la maldika, pala servisto 
elvenis. Poirot ekvidis S-ron Ratchctt, kiu sidas en la lito. Li 
vidis Poirot kaj lia mieno ŝanĝiĝis, malheliĝante pro kolero. 
Tiam la pordo fermiĝis. 


S-ino Hubbard flankentiris Poirot. “Sciu, ke mi estas morte 
tima pro tiu viro. Ne la servisto - la alia - la mastro. Estas io 
malĝusta rilate al tiu viro. Mia filino diras, ke mi estas tre 
intuicia. “Kiam la patrino ricevas impreson, ŝi tute pravas,” 
jen kion diras mia filino. Kaj mi havas impreson pri tiu viro. 
Li estas en la apuda kupeo, kaj mi ne estas kontenta. Mi 
metis miajn pakaĵojn antaŭ la traira pordo hieraŭ nokte. Mi 
pensis, ke mi aŭdis lin ĉe la tenilo. Tute ne surprizus min scii 
ke tiu viro estas murdisto - unu el tiuj trajn-rabistoj pri kiuj 
oni legas. Eble mi estas malsaĝa, sed estas tiel. Mi timas lin. 
Mia filino diris, ke mi havus facilan vojaĝon, sed iel mi ne 
estas feliĉa. Eble malsaĝe, mi havas la senton ke io okazos. 
Kaj kiel tiu afabla junulo povas akcepti esti lia sekretario, mi 
ne povas kompreni.” 


Kolonelo Arbuthnot kaj MacQueen alproksimiĝis al ili laŭ la 
koridoro. 


“Venu en mian kupeon,” MacQueen diris. “Ĝis nun ĝi ne 
estas pretigita por la nokto. Kion mi deziras kompreni pri via 
politiko en Hindujo estas...” 


La du viroj preterpasis ilin kaj daŭrigis laŭ la koridoro al la 
kupeo de MacQueen. 


S-ino Hubbard diris bonan nokton al Poirot. “Mi intencas 
enlitiĝi kaj legi,” ŝi diris. “Bonan nokton.” 


Poirot eniris sian kupeon, kiu estis post tiu de Ratchett. Li 
enlitiĝis, legis dum duonhoro, kaj tiam forigis la lumon. 


Li subite vekiĝis post kelkaj horoj. Li sciis, kio vekis lin - 
laŭta ĝemo, preskaŭ ekkrio, ie apude. Je la sama momento 
okazis sono de sonorilo. 


Poirot leviĝis kaj lumigis la kupeon. Li rimarkis, ke la trajno 
staras senmova - supozeble ĉe stacio. 


Tiu ekkrio estis surprizinta lin. Li memoris, ke estas Ratchett 
en la apuda kupeo. Li malfermis la pordon ĵus kiam la 
konduktoro de la Wagon Lit alvenis kaj frapis ĉe la pordo de 
Ratchett. Poirot rigardis tra la iomete malfermita pordo. La 
konduktoro duan fojon frapis. Sonorilo eksonis, kaj lumo 
montriĝis super alia pordo. La konduktoro ekrigardis super 
sia ŝultro. 


En la sama momento voĉo el la apuda kupeo aŭdiĝis: “Ce 
n'est rien. Je me suis trompe.” 


“Bien Monsieur.” La konduktoro forrapidis, kaj frapis ĉe la 
pordo kie estas la lumo. 


Poirot ree enlitiĝis, sia menso trankviligita, kaj forigis la 
lumon. Li rigardis sian horloĝeton. Estis precize dudek-tri 
minutoj antaŭ la unua. 


ĈAPITRO 5 - LA KRIMO 


Estis malfacile tuj endormiĝi. Li sentis la mankon de la trajn- 
movo. Se ĝi estis ĉe stacio ekstere estis strange kviete. 
Kontraste, la bruo en la trajno ŝajnis esti nekutime laŭta. Li 
povis aŭdi Ratchett en la apuda kupeo - klik kiam li 


malfermis la akvujon, la sonon de kuranta akvo, tiam alia 
klik kiam la akvujo fermiĝis. Piedpaŝoj aŭdiĝis en la koridoro, 
la mallaŭtaj piedpaŝoj de iu en pantofloj. 


Hercule Poirot kuŝis sendorme. Kial la stacio estis tiel kvieta? 
Li soifis. Li denove rigardis sian horloĝeton. lom post 
kvarono post la unua. Li intencis sonorigi kaj peti mineral- 
akvon de la konduktoro. Lia fingro eliris por sonorigi, sed li 
aŭdis tingon. La viro ne povis atenti ĉiun sonorilon 
samtempe. Ting... ting... ting... 


Denove la sono. lu senpacienciĝis, kaj tenis la fingron sur la 
butono. 


Subite, kaj rapide, la viro venis. Li frapis ĉe pordo ne 
malproksima de tiu de Poirot. Poste aŭdiĝis voĉoj - tiu la 
konduktoro, pardonpeta, kaj tiu de virino, insista kaj 
parolema. 


S-ino Hubbard! Poirot ridetis al si. 


La interparolado daŭris dum iom da tempo, el kiu Sino 
Hubbard foruzis naŭdek pro cent. Fine la afero ŝajnis ordiĝi. 
Poirot klare aŭdis: “Bonne nuit, Madame,” kaj fermatan 
pordon. 


Li premis la sonorilon. La konduktoro tuj alvenis. Li aspektis 
varma kaj ĝenata. 


“De l'eau minerale, s'il vous plait.” 


“Bien, Monsieur.” Eble ekrido en la okulo de Poirot instigis 
lin paroli. 


“La dame Americaine...” 


“Jes? ” 


Li viŝis sian frunton. 


“Imagu al vi kian tempon mi pasigis kun ŝi! Ŝi insistas, ke 
estas viro en ŝia kupeo! Pensu, Monsieur. En spaco tiom 
malgranda.” Li indikis per la mano. “Kie li kaŝu sin? Mi 
argumentis. Mi elmontris, ke ĝi ne estas ebla. Ŝi insistas. Ŝi 
vekiĝis, kaj estis viro tie. Kaj kiamaniere, mi demandis, li kaj 
lasis post si riglitan pordon? Sed ŝi ne aŭskultos la racion. 
Kvazaŭ ni ne havas sufiĉe por ĝeni nin. La neĝo...” 


“Neĝo?” 


“Jes, Monsieur. Monsieur ne rimarkis? La trajno estas 
haltinta. Ni eniris neĝamason. Nur la ĉielo scias dum kiom 
da tempo ni estos ĉi tie. Mi memoras, ke unufoje ni estis 
neĝblokitaj sep tagojn.” 


“Kie ni estas?” 

“Inter Vincovci kaj Brod.” 

“La la,” ĉagrenite diris Poirot. 

La viro foriris kaj revenis kun la akvo. 
“Bon soir, Monsieur.” 


Poirot trinkis iom da akvo kaj pretigis sin por dormi. Li ĵus 
ekdormis kiam io denove vekis lin. En la nuna okazo estis 
kvazaŭ io peza estis falinta brue kontraŭ la pordon. 


Li eksaltis, malfermis ĝin kaj elrigardis. Nenion. Sed dekstre 
iom malproksime en la koridoro virino en skarlata kimono 
marŝis foren. Ĉe la alia fino, sidante sur sia seĝeto, la 
konduktoro skribis ciferojn sur grandajn paperfoliojn. Ĉio 
estis tute trankvila. 


“Sendube mi suferas pro la nervoj,” diris Poirot kaj denove 
enlitiĝis. Ci tiun fojon li dormis ĝis la mateno. 


Kiam li vekiĝis la trajno ankoraŭ estas senmova. Li levis 
rulkurtenon kaj elrigardis. Amasoj da neĝo ĉirkaŭis la 
trajnon. Li rigardis sian horloĝeton, kaj vidis, ke estas post la 
naŭa. 


Je kvarono antaŭ la deka, tiel bone vestita kiel kutime li 
eniris la manĝ-vagonon, kie ve-horo aŭdiĝas. S-ino Hubbard 
plej laŭte voĉis sian lamentadon. 


“Mia filino diris, ke ĝi estus tute facila. Nur sidu en la trajno 
ĝis la alveno en Parizo. Kaj nun eble ni estos ĉi tie dum 
tagoj,” ŝi diris. “Mia ŝipo ekveturos postmorgaŭ. Kiamaniere 
mi povos trafi ĝin? Mi ne povas eĉ telegrafi por nuligi mian 
lokon. Mi estas tro kolera paroli pri ĝi.” 


La italo diris, ke li havas urĝajn aferojn en Milano. La granda 
usonano diris, ke la afero estas “tro ĉagrena, Sino,” kaj 
esprimis la esperon, ke la trajno regajnos la perditan 
tempon. 


“Mia fratino - ŝiaj infanoj atendas min,” diris la Svedino, 
plorante. “Mi ne povas informi ilin. Kion ili pensos? Ili diros, 
ke malbonaĵoj okazis al mi.” 


“Dum kiom da tempo ni estos ĉi tie?” demandis Mary 
Debenham. “Cu neniu scias?” 


Ŝia voĉtono ŝajnis senpacienca, sed Poirot rimarkis, ke 
mankas tia febra maltrankvilo, kiun ŝi montris dum la halto 
de la Taurusa Ekspreso. 


S-ino Hubbard komencis denove. “Neniu scias ion en ĉi tiu 
trajno. Kaj neniu povas fari ion. Nur aro de sentaŭgaj 


fremduloj. Nu, se ĝi okazus en la hejmlando, estus iu, kiu 
almenaŭ provus ion fari.” 


Arbuthnot turnis sin al Poirot, kaj parolis en zorge elpensita 
brita franclingvo. 


“Vous etes un directeur de la ligne, je crois, Monsieur. Vous 
pouvez nous dire...” 


Ridetante, Poirot korektis lin. 


“Ne, ne”, li diris angle. “Ne estas mi. Vi konfuzas min kaj 
mian amikon S-ro Bouc.” 


“Pardonu min.” 


“Ne gravas. Tio estas facila eraro. Mi nun okupas la kupeon, 
kiun li antaŭe havis.” 


S-ro Bouc ne estis en la manĝ-vagono. Poirot ĉirkaŭrigardis 
por vidi ĉu aliaj ne ĉeestas. Mankis Princino Dragomiroff kaj 
la hungara paro; ankaŭ Ratchett, lia servisto, kaj la germana 
sinjorina servistino. 


La svedino sekviŝis siajn okulojn. 


“Mi estas malsaĝa,” ŝi diris. “Estas stulte plori. Eble ĉio 
estos kontentiga.” 


“Ĝi tute ne estas bona,” maltrankvile diris MacQueen. 
“Povos esti, ke ni estos ĉi-loke dum kelkaj tagoj.” 


“En kiu lando ni estas?” plore demandis S-ino Hubbard. 
Kiam oni diris, ke ĝi estas Jugoslavujo, ŝi diris: “Do! unu el 
tiuj balkanaj landoj. Kion oni povas atendi?” 


“Nur vi havas paciencon, Mademoiselle,” diris Poirot al F-ino 
Debenham. 


Ŝi levis la ŝultrojn. “Kion oni povas fari?” 
“Vi estas filizofino, Mademoiselle.” 


“Tio signifas apartan sintenon. Mi opinias, ke mia sinteno 
estas pli egoisma. Mi lernis eviti neutilan emocion.” 


Ŝi parolis pli al si ol al li. Ŝi eĉ ne rigardis lin. Ŝia rigardo 
preterpasis lin kaj iris ekster la fenestro, kie la neĝo amase 
kuŝas. 


“Vi havas fortan karakteron, Mademoiselle,” diris Poirot. “Vi 
havas, miaopinie, la plej fortan karakteron inter ni.” 


“Ne. Tute ne. Mi konas iun, kiu havas multe pli fortan ol mi.” 
“Kaj tio estas...?” 


Ŝi ŝajnis subite rekonsciiĝi, kompreni ke ŝi parolas al 
nekonato kaj alilandulo kun kiu, ĝis hodiaŭ, ŝi nur 
interŝanĝis kelkajn frazojn. 


Ŝi ridis ĝentile. “Nu - tiu maljuna virino, ekzemple. Tre 
malbela maljunulino, sed iom alloga. Ŝi bezonas nur 
suprenlevi la fingron, kaj peti ion ĝentile - kaj la tuta 
servistaro rapidas servi ŝin.” 


“Ĝi rapidas ankaŭ por mia amiko S-ro Bouc,” diris Poirot. “ 
Sed tio estas ĉar li estas direktoro de la fervojo, ne ĉar li 
havas fortan karakteron.” 


Mary Debenham ridetis. 
La mateno forpasis. Kelkaj personoj, Poirot inter ili, restis en 


la manĝ-vagono. Li aŭdis multe pli pri la filino de S-ino 
Hubbard, kaj ĉion pri la ĉiutagaj kutimoj de S-ro Hubbard. 


En tiu momento kiam li aŭskultis rakonton pri la misiaj celoj 
de la svedino unu el la konduktoroj de la Wagon Lit venis en 
la vagonon kaj staris apud lia kubuto. 


“Pardon, Monsieur.” 
“Jes?” 


“Salutoj de S-ro Bouc, kaj li estus tre kontenta se vi venus al 
li dum kelkaj minutoj.” 


Poirot ekstaris, pardonpetis al la svedino kaj sekvis la viron. 
Li estis alta hela viro, ne la kutima konduktoro de Poirot. 


Li sekvis sian gvidanton laŭlonge de la koridoro de sia 
propra vagono kaj laŭ tiu de la apuda vagono. La viro 
frapetis pordon, kaj poste flankenstaris por ke Poirot eniru. 


La kupeo ne estis tiu de S-ro Bouc. Ĝi estis duaklasa - 
elektita supozeble pro ĝia iom plia grandeco. Gi aspektis 
homplena. 


S-ro Bouc sidis sur la malgranda sidloko en la kontraŭa 
angulo. En la angulo apud la kontraŭa fenestro estis 
malgranda malhela viro, kiu rigardas la neĝon ekstere. 


Starante, kaj malhelpante, ke Poirot pluen iru, estis granda 
viro en blua uniformo (la trajnestro), kaj la konduktoro de lia 
Wagon Lit. 


“Ho! mia amiko,” diris S-ro Bouc. “Envenu. Ni bezonas vin.” 


La malgranda viro apud la fenestro iom moviĝis, Poirot sin 
ŝovis preter la du aliaj, kaj sidiĝis kontraŭ sia amiko. 


La esprimo sur la vizaĝo de S-ro Bouc pensigis lin. Estis 
klare, ke io eksterordinara estis okazinta. 


“Kio okazis?” li demandis. 
“Tion vi rajtas demandi. Unue la ncĝo - la halto. Kaj nun...” 


Li paŭzis - kaj ia spirspasmo aŭdiĝis de la konduktoro de la 
Wagon Lit. 


“Kaj nun kio?” 


“Kaj nun pasaĝero kuŝas morta en sia kupeo - trapikita.” S- 
ro Bouc parolis per ia trankvila malespcro. 


“Pasaĝero? Kiu pasaĝero?” 


“Usonano. Viro nomita...” li rigardis notojn antaŭ li. 
“Ratchett - ĉu ne Ratchett?” 


“Jes, Monsieur,” respondis la viro de la Wagon Lit. 
Poirot rigardis lin. Li estis tiel blanka kiel kreto. 
“Estus bone, ke vi permesu tiun viron sidiĝi,” li diris. 
“Alie, li svenos.” 


La trajnestro kapjesis, kaj la viro de la Wagon Lit sidiĝis en 
angulo kaj kaŝis vizaĝon en siajn manojn. 


“Brr!” diris Poirot. “Tio estas serioza.” 


“Certe ĝi estas serioza. Unue, murdo - tio sola estas 
katastrofo plej grava. Ne nur tio, la cirkonstancoj estas tute 
ne kutimaj. Jen ni, tute haltigitaj. Povos esti, ke ni estos ĉi tie 
dum kelkaj horoj - eĉ tagoj! Alia afero. Trapasante multajn 
landojn, ni havus policanojn el tiuj landoj en la trajno. Sed 
en Jugoslavujo - ne. Vi komprenas?” 


“Situacio tre malfacila,” diris Poirot. 


“Estas aliaj malfacilaĵoj. D-ro Constantine - mi forgesis, ke 
mi ne prezentis vin - D-ro Constantine, S-ro Poirot.” 


La malgranda malhela viro klinis sin, kaj Poirot same faris. 
“D-ro Constantine opinias, ke la morto okazis je 1.0 atm.” 


“Estas malfacile precize diri pri tiaj aferoj,” diris la kuracisto, 
“sed miaopinie la morto okazis inter noktomezo kaj la dua 
matene.” 


“Kiam tiu S-ro Ratchett estis laste vidata viva?” demandis 
Poirot. 


“Oni scias, ke li estis viva dudek minutojn antaŭ la unua, 
kiam li parolis al la konduktoro,” diris S-ro Bouc. 


“Tio estas ĝusta,” diris Poirot. “Mi mem aŭdis, kio okazis. Tio 
estas la lasta afero sciata?” 


“Jes 


Poirot turnis sin al la kuracisto, kiu daŭrigis: “ La fenestro de 
la kupeo de S-ro Ratchctt estas malfermita, tiel ke oni 
pensus ke la murdinto tiamaniere eskapis. Sed miaopinie tiu 
malfermita fenestro estas falsindikilo. lu, kiu foriris tiel estus 
lasinta signojn sur la neĝo. Ili ne ekzistas.” 


“Oni eltrovis pri la krimo - kiam?” demandis Poirot. 
“Michel!” 


La konduktoro de la Wagon Lit rektiĝis. Lia vizaĝo ankoraŭ 
aspektis pala kaj timigita. 


“Diru al tiu sinjoro precize kio okazis,” ordonis S-ro Bouc. 


La viro parolis iom spasme. 


“La servisto de tiu S-ro Ratchett, li frapetis kelkafoje ĉe la 
pordo hodiaŭ matene. Ne estis respondo. Antaŭ duonhoro 
venis la servisto de la manĝ-vagono. Li volis scii ĉu la sinjoro 
deziros tagmanĝi. Estis la dek-unua. 


“Mi malŝlosis la pordon per mia ŝlosilo. Sed estis ankaŭ 
ĉeno, kaj tio estis ligita. Ne estis respondo, kaj estis tre 
kviete tie, kaj malvarme - tre malvarme. La fenestro estis 
malfermita kaj la neĝo envenis. Mi pensis, ke eble la sinjoro 
havis konvulsion. Mi alvenigis la trajnestron. Ni rompis la 
ĉenon kaj eniris. Li estis - Ah! c'etait terrible!” 


Li remetis la vizaĝon en siajn manojn. 


“La pordo estis ŝlosita kaj ligita de interne,” pense diris 
Poirot. “Gi ne estis sinmortigo, ĉu?” 


La greka kuracisto sarkasme ridetis. 


“Ĉu viro kiu sinmortigas pikas sin en dek - dek du - dek kvin 
lokoj?” li demandis. 


La okuloj de Poirot malfermiĝis. 
“Tio estas tre sovaĝa,” li diris. 


“Estis virino,” diris la trajnestro, kiu por la unua fojo parolis. 
“Sendube estis virino. Nur virino tiamaniere pikus iun.” 


D-ro Constantine pense tordis sian vizaĝon. “Ŝi devus esti 
tre forta virino,” li diris. “ Mi ne deziras paroli teknike - tio 
estas nur konfuza - sed mi povas certigi al vi, ke unu du 
frapoj estis farataj per tia energio, ke ili trapenetris oston kaj 
muskolon.” 


“Evidente, ĝi ne estis scienca krimo,” diris Poirot. 


“Ĝi estis plej senscienca,” diris D-ro Constantine. “Ŝajne oni 
faris la frapojn hazarde kaj senzorge. Kelkaj flankenglitis, kaj 
faris preskaŭ nenian difekton. Estas kvazaŭ iu fermis la 
okulojn, kaj tiam freneze frapis kaj ree frapis. 


“C'est une femme,” denove diris la trajnestro. “Virinoj estas 
tiaj. Kiam ili estas furiozaj ili havas grandan fortecon.” Li tiel 
saĝe kapjesis, ke ĉiu suspektis ke li havis personan sperton. 


“Mi eble povas aldoni ion al via scio,” diris Poirot. “S-ro 
Ratchett parolis al mi hieraŭ. Li diris al mi, ke li timas pri sia 
vivo.” 


“Forigita,“ ĉu ne?” diris S-ro Bouc. “Do, ne estas virino. 
Estas “bandano' aŭ 'revolverulo.”” 


La trajnestro aspektis malkontenta, ĉar lia teorio nuliĝis. 


“Se jes,” diris Poirot. “Ŝajne oni faris ĝin tre amatore.” Lia 
voĉtono esprimis profesian malaprobon. 


“Estas granda usonano en la vagonaro,” diris S-ro Bouc, 
pensante pri sia ideo - ”netaŭgulo kun teruraj vestoj. Li 
maĉas la gumon, kiun oni ne faras inter la elito. Vi scias, pri 
kiu mi parolas?” 


La konduktoro de la Wagon Lit kapjesis. 


“Jes, sinjoro, la n-ro 16. Sed ne povis esti li. Mi estus vidinta 
lin eniri aŭ eliri la kupeon.” 


“Eble ne. Sed ni parolos pri tio poste. La nuna demando 
estas, kion fari?” Li rigardis S-ron Poirot. 


Poirot rigardis lin. 


“Nu, mia amiko,” diris S-ro Bouc. “Vi scias, kion mi intencas 
peti de vi. Mi konas viajn kapablojn. Prizorgu tiun esploron. 
Ne, malakceptu. Por ni ĝi estas grava - mi parolas por la 
Compagnie Internationale des Wagons Lits. Kiom bone 
estos, se ni pavos prezenti la solvon al la jugoslavaj 
policanoj kiam ili alvenos. Alie okazos tempoperdoj, 
malagrablaĵoj. Eble, kiu scias, gravaj ĝenaĵoj por la nekulpaj 
personoj. Anstataŭ tion - vi solvos la misteraĵon ! Ni diros, 
“murdo okazis - jen la krimulo!” 


“Sed supozu, ke mi ne solvus gin?” 


“Mon cher.” La Voĉo de S-ro Bouc estiĝis vere karesa. “Mi 
konas vian reputacion. Mi scias ion pri viaj metodoj. Por 
malkaŝi ĉion pri tiuj personoj postulas tempon kaj multajn 
ĝenaĵojn. Sed mi ofte aŭdis vin diri, ke por solvi tian 
problemon oni bezonas nur resti en seĝo kaj pensi, cu ne? 
Faru tion. Intervjuu la pasaĝerojn en la trajno, rigardu la 
kadavron, pripensu la postsignojn kiuj ekzistas, kaj tiam - 
nu, mi havas fidon pri vi. Pripensu la problemon - uzu (kiel 
mi ofte aŭdis vin diri) la etajn grizajn ĉelojn de la cerbo - kaj 
vi scios!” 


Li klinis sin antaŭen, kaj ame rigardis sian amikon. 


“Via fido tuŝas min, mia amiko,” diris Poirot emocie. “Kiel vi 
diras, ĝi ne pavas esti malfacila problemo. Efektive, ĝi 
intrigas min. Mi pensis, antaŭ nur duonhoro, ke multaj 
malinteresaj horoj estas antaŭ ni dum ni devige restas ĉi tie. 
Kaj nun - problemo jam estas ĉe mia flanko.” 


“Vi do akceptas?” diris S-ro Bouc rapide. 
“C'est entendu. Vi metas la aferon en miajn manojn.” 


“Bone - ni estas ĉiuj je via dispono.” 


“Kiel komenco, mi deziras planon de la vagono Istanbul- 
Calais, kun noto pri la personoj kiuj okupas la diversajn 
kupeojn, kaj mi ankaŭ deziras vidi iliajn pasportojn kaj 
biletojn.” 


“Michel havigos tiujn al vi.” 
La konduktoro de la Wagon Lit forlasis la kupeon. 
“Kiuj aliaj pasaĝeraj estas en la trajno?” demandis Poirot. 


“En ĉi tiu vagono veturas nur D-ro Constantine kaj mi. En la 
vagono de Bukaresto estas maljuna lama sinjoro. Li estas 
bone konata al la konduktoro. Pli malproksime estas la 
ordinaraj vagonoj, sed ili ne gravas, ĉar oni ŝlosis ilin post la 
hieraŭa vespermanĝo. Antaŭ la vagono Istanbul-Calais estas 
nur la manĝvagono.” 


“Ŝajnas, do,” malrapide diris Poirot, “ke ni devas serĉi nian 
murdinton en la vagono Istanbul-Calais.” Li turnis sin al la 
kuracisto. “Jen pri kio vi subsugestis, mi opinias?” 


La greko kapjesis. “Duono post noktomezo ni eniris la 
neĝamason. Neniu povas esti forlasinta la trajnon post tio.” 


S-ro Bouc diris solene, “La murdinto estas kun ni - eĉ nun en 
la trajno...” 


ĈAPITRO 6 - VIRINO? 


“Unue,” diris Poirot, “mi deziras paroli kun S-ro MacQueen. 
Eble li povos doni al ni utilan informon.” 


“Certe,” diris S-ro Bouc, kaj li turnis sin al la trajnestro: “Petu 
la ĉeeston de S-ro MacQueen.” 


La trajnestro eliris el la vagono. La konduktoro revenis kun 
aro da pasportoj kaj biletoj. S-ro Bouc 


prenis ilin. 


“Dankon, Michel. Estus bone, ke vi nun reiru al via posteno. 
Ni akceptos vian ateston poste.” 


“Bone, sinjoro,” Michel siavice eliris el la vagono. 


“Kiam ni estos parolintaj kun S-ro MacQueen,” diris Poirot, 
“eble sinjoro la kuracisto venos kun mi al la kupeo de la 
senviva sinjoro.” 


“Certe.” 


“Kiam ni estos finintaj tie...” Sed en tiu momento la 
trajnestro revenis kun Hector MacQueen. 


S-ro Bouc ekstaris. “Mankas al ni spaco ĉi tie,” li diris afable. 
“Akceptu mian lokon, S-ro MacQueen. S-ro Poirot sidos 
kontraŭ vi - tiel.” Li turnis sin al la trajnestro. 


“Forsendu ĉiun el la manĝvagono,” li diris, “ tiel ke ĝi estos 
malplena por S-ro Poirot. Vi faros viajn intervjuojn tie, ĉu 
ne?” 


“Ĝi estos la plej taŭga loko,” konsentis Poirot. 


MacQueen rigardis de unu al la alia, ne komprenante la 
rapidan francan paroladon. 


“Qu'est ce qu'il y a?” Li pene komencis. “Pourquol...?” 


Per vigla gesto Poirot indikis al li la sidlokon en la angulo. Li 
sidiĝis kaj rekomencis. 


“Pourquol...?” tiam li rekomencis per sia propra lingvo, “Kio 
estas en la trajno? Cu io okazis?” Li rigardis de unu al la alia. 


Poirot kapjesis. “Precize. lo okazis. Via dunginto, S-ro 
Ratchett, estas senviva!” 


MacQueen preskaŭ fajfis. Liaj okuloj iom pli brilis, sed li ne 
montris konsternon aŭ konfuzon. 


“Do, ili finfine sukcesis,” li diris. 

“Precize kion vi volas signifi per tiu frazo, S-ro MacQueen?” 
MacQueen hezitis. 

“Vi supozas,” diris Poirot, “ke S-ro Ratchett estas murdita?” 
“Ĉu ne?” MacQueen montris surprizon. “Nu, jes,” li diris 
malrapide, “mi tiel pensis. Cu vi volas diri, ke li mortis dum li 


dormis? Nu, la maljunulo estis tiel forta kiel - tiel forta...” Li 
ĉesis, ne trovinte taŭgan komparon. 


“Ne, ne,” diris Poirot. “Via supozo estis tute ĝusta. S-ro 
Ratchett estas murdita. Pikita. Sed mi ŝatus scii kial vi 
opiniis, ke murdo okazis, kaj ne nur morto.” 


MacQueen hezitis. “Mi devas ion kompreni,” li diris. “Kiu vi 
estas? Kaj kiel ĝi koncernas vin?” 


“Mi reprezentas la Compagnie Internationale des Wagon 
Lits.” Li paŭzis, tiam aldonis, “Mi estas detektivo. Mia nomo 
estas Hercule Poirot.” 


Se li atendis rezulton li ne ricevis ĝin. MacQueen diris nur, 
“Ha, jes?” kaj atendis, ke li daŭrigu. 


“Vi konas la nomon, eble.” 


“Nu, ĝi Ŝajnas iom konata - sed mi ĉiam opiniis, ke ĝi estas 
tio de virina robisto.” 


Hercule Poirot malkontente rigardis lin. 
“Ne kredeble!” li diris. 
“Kio estas nekredebla?” 


“Nenio. Ni daŭrigu pri la nuna afero. Mi deziras, ke vi diru al 
mi ĉion, kion vi scias pri la senviva viro. Vi ne estis parenco 
lia?” 


“Ne, mi estas - estis - lia sekretario.” 
“Dum kiom da tempo vi havis tiun oficon?” 
“lom pli ol unu jaro.” 

“Bonvolu sciigi al mi ĉion eblan.” 


“Mi renkontis S-ron Ratchett antaŭ iom pli ol unu jaro kiam 
mi estis en Irano...” 


Poirot interrompis. “Kion vi faris tie?” 


“Mi iris de New York por eltrovi pri olea koncesio. Supozeble 
vi ne deziras aŭdi pri tio. Miaj amikoj kaj mi multon perdis 
pro ĝi. S-ro Ratchett estis en la sama hotelo. Li ĵus kverelis 
kun sia sekretario. Li proponis al mi la oficon kaj mi akceptis 
ĝin. Mi havis nenion fari kaj estis tre kontenta trovi bone 
salajritan oficon tute preta.” 


“Kaj post tio?” 


“Ni turisme vojaĝis. S-ro Ratchett volis vidi la mondon. Li 
estis malhelpata de nescio de lingvoj. Mi estis pli kunulo ol 
sekretario. Gi estis agrabla vivmaniero.” 


“Nun, diru al mi ĉion, kion vi povas pri li.” 


La junulo levis la ŝultrojn. Perpleksa esprimo transpasis lian 
vizaĝon. 


“Tio ne estas facila.” 

“Kio estis lia plena nomo?” 
“Samuel Edward Ratchett.” 
“Li estis usona civitano?” 
“Jes,” 
“El kiu parto de Usono li venis?” 
“Mi ne scias.” 


“Do, diru al mi kion vi scias.” 


“S-ro Poirot, la vero estas, ke mi nenion scias. S-ro Ratchett 
neniam parolis pri si, nek pri sia vivo en Usono.” 


“Kial, viaopinie?” 


“Mi ne scias. Mi supozis, ke eble li hontas pri sia propra vivo. 
Kelkaj viroj tion faras.” 


“Ĉu tio ŝajnas al vi kontentiga opinio?” 
“Verdire, ne.” 

“Ĉu li havas parencojn?” 

“Li neniam parolis pri eĉ unu.” 


Poirot iom insistis. 


“Vi devas esti pensinta pri la teorio, S-ro MacQueen.” 


“Nu, mi tion faris. Unue, mi opinias, ke Ratchett ne estis lia 
ĝusta nomo. Mi opinias, ke li forlasis Usonon por eviti iun aŭ 
ion. Mi opinias, ke li sukcesis - ĝis antaŭ kelkaj semajnoj.” 


“Kaj tiam?” 
“Li komencis ricevi leterojn - minacajn leterojn.” 
“Ĉu vi vidis ilin?” 


“Jes, ĉar estis mia devo rigardi la korespondaĵojn. La unua 
letero alvenis antaŭ du semajnoj.” 


“Ĉu oni detruis tiujn leterojn?” 


“Ne, mi kredas, ke mi ankoraŭ havas du - unu Ratchett 
certe detruis. Cu mi havigu ilin por vi?” 


“Se vi estos tiel afabla.” 


MacQueen eliris. Kelkajn minutojn poste li revenis, kaj metis 
antaŭ Poirot du malpurajn leterfoliojn. La unua letero tekstis 
jene : 


“Vi esperis eviti nin, ĉu? Tute ne. Ni intencas trafi vin, 
Ratchett, kaj ni certe tion faros!” 


Ne estis subskribo. Sen dirante ion, Poirot prenis la duan 
leteron. 


“Ni intencas forigi vin, Ratchett. Post nelonge. Ni certe tion 
faros.” 


Poirot formetis la leteron. 


“La stilo estas unutona!” li diris. “Pli tiel ol la skribado.” 


MacQueen rigardis lin. 


“Vi tion ne rimarkus,” diris Poirot afable. “Ĝi bezonas okulon 
spertan. Ĉi tiu letero ne estas skribita de unu persono, S-ro 
MacQueen. Du aŭ pli da personoj skribis ĝin - unu skribis 
literon post la alia. Ankaŭ, la literoj estas pressimilaj. Pro tio 
oni ne povas facile identigi la skribadon.” 


Li paŭzis, kaj tiam diris : 
“Ĉu vi sciis, ke S-ro Ratchett petis helpon de mi?” 
“De vi?” 


Laŭ la surprizita tono Poirot konstatis, ke la junulo ne sciis 
pri tio. Li kapjesis. 


“Jes. Li ektimis. Diru al mi, kiamaniere li agis kiam li ricevis 
la unuan leteron.” 


MacQueen hezitis. “Estas malfacile diri. Li flankenmetis ĝin 
per rido laŭ sia kutima trankvileco. Sed iel mi sentis, ke 
estas io sub la trankvileco.” 


Poirot kapjesis. Tiam li faris neatenditan demandon. “S-ro 
MacQueen, diru al mi, tute honeste, kion vi opiniis pri via 
mastro. Ĉu vi ŝatis lin?” 


Post unu du momentoj MacQueen respondis. “Ne, mi ne 
ŝatis lin.” 

“Kial?” 

“Mi ne scias. Li estis ĉiam afabla.” Li paŭzis, tiam diris, “Mi 


diros al vi la veron, S-ro Poirot. Mi malŝatis kaj malfidis lin. 
Mi estas certa, ke li estis kruela kaj danĝera viro. Tamen mi 


devas konfesi, ke mi ne povas doni kialojn por subteni mian 
opinion.” 


“Dankon, S-ro MacQueen. Ankoraŭ unu demandon - kiam vi 
lastatempe vidis S-ron Ratchett viva?” 


“Hieraŭ vespere ĉirkaŭ la deka. Mi iris en lian kupeon por 
akcepti notojn de li.” 


“Pri kiu temo?” 


“Pri antikvaj fajencaĵoj, kiujn li aĉetis en Irano. Li ne ricevis 
tion, kion li aĉetis. Estis longa korespondado pri la afero.” 


“Kaj tio estis la lasta okazo kiam iu vidis S-ron Ratchett 
viva?” 


“Supozeble jes.” 


“Ĉu vi scias kiam S-ro Ratchett ricevis la lastan minacan 
leteron?” 


“Matene en la tago kiam ni ekveturis de Istanbul.” 


“Restas unu demando, kiun mi devas fari al vi S-ro 
MacQueen: Ĉu viaj rilatoj kun via mastro estis bonaj?” 


La okuloj de la junulo ridetis. “Surozeble mi nun devus 
ektimiĝi. Sed efektive Ratchett kaj mi bone interrilatis.” 


“Eble, S-ro MacQueen, vi donos al mi vian nomon kaj 
adreson en Usono.” 


MacQueen donis sian nomon - Hector Willard MacQueen, kaj 
adreson en New York. Poirot sin apogis kontraŭ la kusenoj. 


“Jen ĉio por la momento, S-ro MacQueen,” li diris. “Mi estus 
kontenta, se vi tenus sekreta la aferon pri la morto de S-ro 


Ratchett dum iom da tempo.” 
“Lia servisto, Masterman, devos scii.” 


“Li kredeble jam scias,” diris Poirot. “Se jes, provu instigi lin 
ne paroli.” 


“Tio ne devus esti malfacila. Li estas brito, kaj ne parolema. 
Li havas malaltan opinion pri usonanoj, kaj nenian opinion 
pri aliaj nacianoj.” 


“Mi dankas vin, S-ro MacQueen.” 
La usonano eliris el la kupeo. 


“Nu?” demandis S-ro Bouc. “Ĉu vi kredas kion tiu junulo 
diris?” 


“Li Ŝajnas esti honesta kaj malkaŝema. Li ne ŝajnigas ŝaton 
por lia mastro, kion li kredeble estus farinta, se li estus 
koncernata iamaniere. Estas vere, ke S-ro Ratchett ne diris 
al li pri la provo havigi mian helpon, sed mi opinias, ke tio ne 
estas vere suspektinda cirkonstanco. Mi havas la impreson, 
ke S-ro Ratchett estis iom sekretema.” 


“Do, vi diras, ke unu persono almenaŭ estas senkulpa,” ĝoje 
diris S-ro Bouc. 


Poirot rigardis lin riproĉe. “Mi suspektas ĉiun ĝis la lasta 
minuto,” li diris. “Tamen, mi devas konfesi, ke mi ne povas 
imagi, ke tiu aplomba MacQueen ekscitiĝus kaj trapikus sian 
viktimon dek du aŭ dek kvar fojojn. Ĝi ne estas laŭ lia 
psikologio - tute ne.” 


“Ne,” pense diris S-ro Bouc. “Tio estas la ago de viro 
preskaŭ freneza pro malamo - ĝi indikas la latinan 


temperamenton. AŬ ĝi indikas, kiel insistis la trajnestro, 
virinon.” 


ĈAPITRO 7 - LA KADAVRO 


Sekvate de D-ro Constantine, Poirot iris al la apuda vagono 
kaj la kupeo en kiu estas la murdita viro. La konduktoro 
venis kaj malŝlosis la pordon por ili. La du viroj eniris. Poirot 
turnis sin al sia kunulo. 


“Kion oni faris en ĉi tiu kupeo?” 


“Oni tuŝis nenion. Mi zorgis ne movi la kadavron kiam mi 
ekzamenis ĝin.” 


Poirot kapjesis kaj ĉirkaŭrigardis. Oni unue rimarkis la egan 
malvarmon. La fenestro estis plene malfermita. 


“Brrr,” diris Poirot. La alia konsente ridetis. 


“Mi opiniis, ke mi devas ne fermi ĝin,” li diris. Poirot zorge 
ekzamenis la fenestron. 


“Vi estas prava,” li diris. “Neniu iris el la kupeo laŭ tiu Ĉi 
vojo. Eble oni intencis, ke la malfermita fenestro indiku tion, 
sed, se jes, la neĝo malhelpis la deziron de la murdinto.” 


Li zorge ekzamenis la kadron de la fenestro. Preninte 
skatoleton el la poŝo, li blovis iom da pudro sur ĝin. 


“Ne estas fingromarkoj,” li diris. “Krimuloj ne faras tiajn 
erarojn nuntempe. Pro tio, ni povas fermi la fenestron. Estas 
glaciige malvarme ĉi tie.” 


Tion li faris, kaj tiam por la unua fojo li rigardis la senmovan 
figuron kuŝantan sur la liteto. 


Ratchett kuŝis sur sia dorso. Lia piĵama jako, makulita per 
sango, estis malfermita. “Mi devis rigardi la vundojn,” 
klarigis la kuracisto. 


Poirot kapjesis. Li klinis sin super la kadavro. Fine li rektigis 
sin kun grimaco. 


“Malbela vidaĵo,” li diris. “Evidente iu staris tie kaj pikis lin 
fojon post fojo. Precize kiom da vundoj estas?” 


“Mi kalkulis dek du. Unu du estas tiom malgravaj, ke ili estas 
nur gratetoj. Aliflanke, almenaŭ tri povus kaŭzi morton.” 


lo en la voĉtono de la kuracisto altiris la atenton de Poirot. 
La malgranda greko perpleksite rigardis la kadavron. 


“lo ŝajnas eksterordinara, ĉu ne?” li ĝentile demandis. 
“Parolu, mia amiko. Estas io, kio perpleksas vin?” 


“Vi estas prava,” konsentis la alia. 

“Kio ĝi estas?” 

“Rigardu ĉi tiujn du vundojn - jen kaj jen - ”li indikis. “Ili 
estas profundaj, ĉiu devas esti tranĉinta sangangiojn, kaj 
tamen la randoj ne apartiĝis. Ili ne sangis, kiel oni atendus.” 


“Kaj tio indikas?” 


“Ke la viro estis jam senviva - jam dum iom da tempo - kiam 
oni faris ilin. Sed tio estas absurda.” 


“Ŝajnas tiel,” diris Poirot pense. “Krom se nia murdinto 
pensis, ke li ne finis la aferon kaj revenis por certigi ĝin; sed 
tio estas videble absurda. Cu io alia?” 


“Nu, unu aferon. Rigardu ĉi tiun vundon - sub la dekstra 
brako - apud la dekstra ŝultro. Prenu mian krajonon. Ĉu vi 


povas fari tian frapon?” 
Poirot suprenlevis la manon. 


“Precisement,” li diris. “Per la dekstra mano ĝi estas 
malfacile farebla - preskaŭ neebla. Sed se oni frapis per la 
maldekstra mano...” 


“Precize, S-ro Poirot. Tiu frapo preskaŭ certe estas farita per 
la maldekstra mano.” 


“Do, nia murdinto estas maldekstrulo? Ne, la problemo estas 
pli malfacila ol tio, ĉu ne?” 


“Kiel vi diras, S-ro Poirot. Videble kelkaj el la aliaj frapoj 
estas faritaj per la dekstra mano.” 


“Du personoj. Denove du personoj,” murmuris la detektivo. 
Li demandis abrupte: “Cu la elektra lumo funkciis?” 


“Estas malfacile diri. La konduktoro malfunkciigas ĝin 
ĉiumatene ĉirkaŭ la deka.” 


“La komutiloj montros al ni,” diris Poirot. 
Li ekzamenis la komutilojn kaj trovis ilin fermitaj. 


“Eh bien,” li diris pense. “Ni nun havas la hipotezon de la 
Unua kaj Dua Murdinto, kiel skribus Shakespeare. La Unua 
Murdinto trapikis sian viktimon kaj forlasis la kupeon, 
mallumiginte ĝin. La Dua Murdinto venis en la mallumo, ne 
rimarkis ke oni jam faris la taskon, kaj almenaŭ dufoje pikis 
la kadavron. Kion vi opinias?” 


“Grandioza,” diris la malgranda kuracisto entuziasme. 


La okuloj de la alia briletis. “Vi tiel opinias? Mi ĝojas. Al mi ĝi 
sonis kiel sensencaĵo.” 


“Kia alia klarigo povas esti?” 


“Precize tion mi demandas al mi. Ĉu estas koincido aŭ kio? 
Cu estas aliaj aferoj, kiuj indikas du personojn?” 


“Eble jes. Kelkaj frapoj, kiel mi jam diris, indikas aŭ 
malfortecon aŭ mankon de intenco. Sed ĉi tiu - kaj ĉi tiu...” 
Denove li fingromontris. “Granda forteco estis necesa por 
tiuj frapoj. Ili penetris en la muskolojn.” 


“lli estis, viaopinie, faritauj de viro?” 
“lute certe.” 
“Virino ne povis fari ilin?” 


“Juna, vigla, forta virino estus povinta fari ilin, precipe se ŝi 
tiumomente forte emociiĝas, sed miaopinie ĝi estas ne 
verŝajna.” 


Poirot silentis dum unu du momentoj. La alia diris 
maltrankvile, “Vi komprenas la ideon?” 


“Perfekte,” diris Poirot. “La afero mirinde ekklariĝas! La 
murdinto estis viro fortega, li estis malforta, ĝi estis virino, 
ĝi estis dekstrulo, ĝi estis maldekstrulo - Ah! c'est rigolo, 
tout ca!” 


Li parolis kolere. “Kaj la viktimo - kion li faras dum la tuta 
tempo. Ĉu li ekkrias? Ĉu li baraktas? Ĉu li sin defendas?” 


Li metis la manon sub la kapkusenon kaj eltiris la 
revolveron, kiun Ratchett montris al li la antaŭan tagon. 


“Plene Ŝargita, vi vidas,” li diris. 


Ili Ĉirkaŭrigardis. La vestaĵoj de Ratchett pendis de hokoj sur 
la muro. Sur la kovrilo de la lav-akvujo estis diversaj 


objektoj...falsaj dentoj en glaso de akvo; alia glaso, 
malplena; botelo da mineral-akvo; karafo, kaj cindrujo 
enhavanta cigarfinon kaj kelkajn bruligitajn pecojn de 
papero; ankaŭ du bruligitajn alumetojn. 


La kuracisto prenis la malplenan glason kaj flaris ĝin. 
“Jen la klarigo pri la inerteco de la viktimo,” li diris kviete. 
“Narkotita?” 

“Jes,” 


Poirot kapjesis. Li prenis la du alumetojn kaj zorge rigardis 
ilin. 


“Vi trovis signon?” demandis la malgranda kuracisto. 


“Ĉi tiuj du alumetoj havas malsimilajn formojn,” diris Poirot. 
“Unu estas pli maldika ol la alia. Rigardu.” 


“Tiun specon vi ricevas en kartona koverto en la vagonaro,” 
diris la kuracisto. 


Poirot serĉis en la poŝoj de la vestaĵoj de Ratchett. Baldaŭ li 
eltiris alumet-skatoleton. Li zorge komparis ilin. 


“La pli dika estas alumeto uzita de S-ro Ratchett,” li diris. “Ni 
vidu, ĉu li ankaŭ posedis la alian specon.” Sed ili ne trovis 
aliajn. 


La okuloj de Poirot ĉirkaŭrigardis la kupeon. Ili estis brilaj kaj 
viglaj kiel tiuj de birdo. Oni sentis, ke ili ne maltrafus ion ajn. 
Kun eta ekkrio li klinis sin kaj prenis ion de la planko. Ĝi estis 
malgranda kvadrataĵo el batisto, tre delikata. En la angulo 
estis brodita ĉeflitero - H. 


“Poŝtuko de virino,” diris la kuracisto. “Nia amiko la 
trajnestro estis prava. Estas virino en la afero.” 


“Kaj plej oportune ŝi lasas malantaŭ si sian poŝtukon!” diris 
Poirot. “Precize kiel tiaj aferoj okazas en libroj kaj sur la 
filmoj - kaj por plifaciligi aferojn por ni ĝi estas markita per 
ĉeflitero.” 


“Kia bonnŝanco por ni!” ekkriis la kuracisto. 


“Ĉu ne?” diris Poirot. lo en lia voĉtono surprizis la 
kuraciston, sed antaŭ ol li povis peti klarigon, Poirot denove 
sin klinis al la planko. Ci tiun fojon li montris sur la manplato 


pip-purigilon. 

“Eble ĝi apartenis al S-ro Ratchett,” sugestis la kuracisto. 
“Ne estis pipo en liaj poŝoj, nek tabako nek tabakujo.” 
“Do ĝi estas postsigno.” 


“Kompreneble. Kaj denove plej oportune faligita. Viran 
postsignon ĉi tiun fojon. Oni ne povas plendi pri manko de 
postsignoj. Ekzistas multaj postsignoj. Pasante, kion vi faris 
kun la mortigilo?” 


“Mortigilo ne estis trovebla. Devas esti, ke la murdinto 
forprenis ĝin.” 


“Kial, mi scivolas,” pensis Poirot. 


“Ha!” La kuracisto estis trarigardinta la poŝojn de la piĵamo. 
“Mi ne rimarkis tion”, li diris. “Mi malfermis la jakon kaj tuj 
flankenturnis ĝin.” 


El la brustpoŝo li tiris oran poŝhorloĝon. La ujo estis 
kavetumita, kaj la montriloj indikis kvaronon post la unua. 


“Vidu!” kriis Constantine. “Tio donas al ni la horon de la 
krimo, kaj ĝi estas laŭ mia kalkulo. Inter noktomezo kaj la 
dua mi diris, kaj jen la konfirmo. Kvarono post la unua. Tio 
estis la horo de la krimo.” 


“Estas eble, ke jes. Certe estas eble.” 


La kuracisto lin rigardis strange. “Vi pardonos al mi, S-ro 
Poirot, sed mi ne tute komprenas vin.” 


“Mi ne komprenas min,” diris Poirot. “Mi komprenas nenion, 
kaj, kiel vi vidas, ĝi ĉagrenas min.” 


Li suspiris kaj klinis sin super la tableto, rigardante la 
bruligitan pecon de papero. Li murmuris al si, “kion mi 
bezonas en la nuna momento estas virina malnovmoda 
ĉapel-skatolo.” 


D-ro Constantine ne sciis kion kompreni pri tiu stranga diro. 
Ciuokaze Poirot ne lasis al li la tempon por demandoj. 
Malfermante la pordon, li vokis la konduktoron. La viro tuj 
venis. 


“Kiom da virinoj estas en ĉi tiu vagono?” 


La konduktoro kalkulis per siaj fingroj. “Unu, du, tri - ses, 
sinjoro. La maljuna usonanino, svedino, la juna anglino, la 
Grafino Andrenyi, kaj la Princino Dragomiroff kaj ŝia 
servistino.” 


Poirot pripensis. “Ili ĉiuj havas ĉapel-skatolojn, jes?” 
“Jes, sinjoro.” 


“Do, alportu al mi tiujn de la svedino kaj la servistino. Vi 
diros al ili, ke ĝi estas pro la dogano aŭ io ajn laŭ via deziro.” 


“Ne necesas, sinjoro. Ili nuntempe ne estas en siaj kupeoj.” 
“Do rapidu.” 


La konduktoro foriris. Li revenis kun la du ĉapelskatoloj. 
Poirot malfermis tion de la servistino kaj formetis ĝin. Tiam li 
malfermis tion de la svedino, kaj kontente ekkriis. 
Forpreninte la ĉapelojn, li vidis rondajn ĝibojn el drata reto. 


“Ha, jen kion ni bezonas. Antaŭ dek kvin jaroj oni fabrikis 
tiajn ĉapelujojn. Oni fiksis la ĉapelojn sur la ĝibojn per 
ĉapelpinglo.” 


Dum li parolis li lerte formovis du el la fiksiloj. Tiam li repakis 
la ĉapelujojn, kaj diris al la konduktoro, ke li reprenu ilin al 
iliaj lokoj. Kiam la pordo fermiĝis li turnis sin al sia kunulo. 


“Aŭskultu doktoro, mi ne kutime fidas al la sperta procedo. 
Mi serĉas la psikologion, ne la fingromarkon aŭ la cigared- 
cindron. Tamen en tiu afero mi bonvenigos iomete da sperta 
helpo. La kupeo estas plena da postsignoj, sed ĉu mi povas 
esti certa, ke ili estas kio ili Ŝajnas esti?” 


“Mi ne tute komprenas vin, S-ro Poirot.” 


“Nu, jen ekzemplero - ni trovas poŝtukon de virino. Ĉu virino 
faligis gin? AŬ Ĉu viro diris al si “Mi tiel aranĝos, ke tio 
aspektas kiel krimo de virino. Mi trapikos mian malamikon 
nenecese ofte, farante kelkajn frapojn malfortaj kaj 
senefikaj, kaj mi faligos la poŝtukon kie neniu povos maltrafi 
ĝin.” Jen unu ebleco, sed nun alia. Ĉu virino murdis lin, kaj 
ĉu Ŝi intence faligis pippurigilon por ke ĝi aspektu kiel krimo 
de viro? AŬ ĉu ni devas serioze supozi, ke du personoj - viro 
kaj virino - estis aparte koncernataj, kaj ke ĉiu estis tiel 
senzorga kiel lasi postsignon pri sia personeco. Tio estas 
iom tro eksterordinara.” 


“Sed kio pri la ĉapelujo?” demandis la kuracisto. 


“Mi venas al tiu punkto. Kiel mi diras, la postsignoj - la 
poŝhorloĝo haltigita je kvarono post la unua, la poŝtuko, la 
pip-purigilo povas esti malfalsaj, aŭ ili povas esti intence 
aranĝitaj. Ĝis nun mi ne povas diri. Sed estas unu postsigno, 
kiun mi kredas esti vera. Mi parolas pri la maldika alumeto. 
Mi kredas, ke tiu a estas uzita de la murdinto, ne de S-ro 
Ratchett. Oni uzis ĝin por bruligi ian kulpigan paperon. Eble 
noto. Se jes, en ĝi estis io, kio lasis eblan postsignon pri la 
murdinto. Mi intencas provi eltrovi tion.” 


Li iris el la kupeo, kaj baldaŭ revenis kun forneto kaj frizilo. 
“Mi uzas ĝin por la lipharoj,” li diris, parolante pri la lasta. 


La kuracisto rigardis lin kun multe da intereso. Li platigis la 
dratajn ĝibojn, kaj tre zorge puŝis sur unu la bruligitajn 
pecojn de papero. Li metis la alian sur ĝin, kaj tiam per la 
frizilo tenis la tutaĵon super la flamo de la forneto. 


“Tio estas nur kunmetita afero,” li diris. “Ni esperu, ke ĝi 
sukcesos laŭ mia deziro.” 


La kuracisto atente rigardis. La metalo eklumis. Subite li 
vidis indikojn de literoj. Vortoj sin montriĝis - fajrvortoj. Gi 
estas nur peceto de papero. Nurtri vortoj kaj parto de alia 
montriĝis. 

“...moru etan Daisy Armstrong.” 

“Ha!” Poirot faris subitan krieton. 


“Vi komprenas ion?” demandis la kuracisto. 


La okuloj de Poirot brilis. Li zorge formetis la frizilon. “Jes,” li 
diris. “Mi scias la veran nomon de la murdito. Mi scias, kial li 
devis forlasi Usonon.” 


“Kio estis lia nomo?” 
“Cassetti.” 


“Cassetti.” Constantine sulkigis la brovojn. “Ĝi indikas al mi 
ion. Antaŭ kelkaj jaroj. Mi ne povas memori. Gi estis afero en 
Usono, ĉu ne?” 


“Jes,” diris Poirot. “Afero en Usono.” 


Krom tio Poirot ne estis klarigema. Li ĉirkaŭrigardis, kaj 
daŭrigis, “Ni parolos pri tio baldaŭ. Ni estu certaj, ke ni jam 
vidis ĉion ĉi tie.” 


Rapide li denove ekzamenis la poŝojn de la vestoj de la 
murdito, sed trovis nenion interesan. Li provis malfermi la 
pordon al la apuda kupeo, sed ĝi estis riglita je la alia flanko. 


“Estas unu afero kiun mi ne komprenas,” diris D-ro 
Constantine. “Se la murdinto ne eskapis tra la fenestro, kaj 
se ĉi tiu pordo estis riglita je la alia flanko, kaj se la pordo de 
la koridoro estis ne nur ŝlosita sed ankaŭ ligita per ĉeno, kiel 
la murdinto eliris el la kupeo?” 


“Tion diras la aŭdantaro, kiam persono ligita ĉe nmanoj kaj 
piedoj estas enfermita en kabineton - kaj malaperas.” 


“Vi intencas...?” 


“Mi intencas diri,” klarigis Poirot, “ke se la murdinto deziris, 
ke ni kredu, ke li eskapis tra la fenestro, li nature ŝajnigus ke 
la aliaj du elirejoj estas neeblaj. Kiel la “malaperanta 
persono' en la kabineto, ĝi estas artifiko. Estas nia devo 
eltrovi kiamaniere ĝi estas farita.” 


Li ŝlosis la pordon je ilia flanko. “Por malhelpi,” li diris, “ke la 
bona S-ino Hubbard provu eltrovi detalojn pri la krimo por 


skribi ion al sia filino.” 

Ankoraŭ unufoje li ĉirkaŭrigardis. 

“Estas nenio alia farebla ĉi tie. Ni iru al S-ro Bouc.” 
ĈAPITRO 8 - LA INFANŜTELA AFERO ARMSTRONG 
Ili trovis S-ron Bouc finmanĝanta ovaĵon. 


“Mi pensis, ke estus bone aranĝi pri la tuja servo de la 
tagmanĝo,” li diris. “Poste oni forsendos ĉiun el la manĝ- 
vagono, kaj S-ro Poirot povos ekzameni la pasaĝerojn tie. 
Intertempe mi mendis manĝaĵojn por ni tri ĉi tie.” 


“Bonega ideo,” diris Poirot. 


La tri baldaŭ finis la manĝon, sed nur kiam ili trinketis sian 
kafon S-ro Bouc menciis la aferon pri kiu ili ĉiuj pensas. 


“Nu?” li demandis. 


“Nu, mi eltrovis la identecon de la viktimo. Mi scias, kial li 
devis forlasi Usonon.” 


“Kiu li estis?” 


“Ĉu vi memoras pri la Armstrong infaneto? Li estis la viro, 
kiu murdis la etan Daisy Armstrong - Cassetti.” 


“Mi nun memoras ĝin. Terura afero - kvankam mi ne povas 
memori la detalojn.” 


“Kolonelo Armstrong estis anglo, tamen duona usonano, Ĉar 
lia patrino estis filino de W. K. Van der Halt, milionulo. Li 
edziĝis kun la filino de Linda Arden, tre konata aktorino. Ili 
loĝis en Usono, kaj havis unu infaneton - filinon - kiun ili 
adoris. Kiam ŝi havis tri jarojn oni forŝtelis ŝin, kaj postulis 


altegan sumon por ŝia resendo. Kiam oni estis paginta 
ducent mil dolarojn la kadavro de la infaneto troviĝis, ŝajne 
dum almenaŭ du semajnoj senviva. La popolo terure 
indignis. Sekvis eĉ pli malbonaj aferoj. S-ino Armstrong estis 
graveda. Post la teruraĵo ŝi naskis senvivan infaneton, kaj 
mem mortis. Ŝia kor-rompita edzo sin pafis.” 


“Mon Dieu, kia tragedio! Mi nun memoras ĝin,” diris S-ro 
Bouc. “Estis ankaŭ alia morto, se mi bone memoras?” 


“Jes - kompatinda franca aŭ svisa vartistino. La policaro 
opiniis, ke ŝi ion sciis pri la krimo. Ili rifuzis kredi ŝiajn 
histeriajn neajn asertojn. Fine la kompatindulino senespere 
ĵetis sin el fenestro kaj estas mortigita. Poste pruviĝis, ke ŝi 
estis tute senkulpa.” 


“Preskaŭ ne pripenseble,” diris S-ro Bouc. 


“Ĉirkaŭ ses monatojn poste, oni arestis tiun Cassetti, kiel 
estron de la bando, kiu ŝtelis la infaneton. Estas nenia dubo, 
ke Cassetti estis la kulpulo. Sed pere de la granda sumo da 
mono, kiun li akiris, kaj per la sekreta informo kiun li posedis 
pri kelkaj personoj, li estis senkulpigita pro teknikaĵo. 
Malgraŭ tio, la popolo estus pendiginta lin, se li ne estus tiel 
lerta, ke li evitis ĝin. Nun mi komprenas kio okazis. Li Ŝanĝis 
sian nomon kaj foriris de Usono. De post tiu tempo li vojaĝis 
en diversaj landoj.” 


“Ah! quel animal!” La voĉtono de S-ro Bouc montris 
abomenon. “Mi ne povas bedaŭri, ke li estas morta - tute 
ne.” 

“Mi samopinias.” 


“Tamen, ne estas necese, ke li estu murdita en la Orienta 
Ekspreso. Estas aliaj lokoj.” 


Poirot ridetis. Li sciis, ke S-ro Bouc havas partian opinion pri 
tiu punkto. 


“Ni nun devas demandi al ni ĉu tiu murdo estas farita de alia 
bando, kiun Cassetti trompis, aŭ Ĉu ĝi estas privata venĝo?” 


Li klarigis pri la malkovro de la vortoj sur la bruligita peceto 
de papero. 


“Se mi ne eraras la letero estis bruligita de la murdinto, ĉar 
ĝi enhavis la vorton 'Armstrong,” kiu estas indikilo pri la 
mistero.” 


“Ĉu ankoraŭ vivas membroj de la familio Armstrong?” 


“Bedaŭrinde, tion mi ne scias. Mi kredas, ke iam mi legis pri 
juna fratino de S-ino Armstrong.” 


Poirot daŭris paroli pri la eltrovoj. S-ro Bouc ĝoje aŭdis pri la 
rompita poŝhorloĝo. “Tio precize indikas al ni la horon de la 
krimo.” 

“Jes,” diris Poirot. “Ĝi estas tre oportuna.” 


En lia voĉtono estis io nepriskribebla kiu devigis al la aliaj 
du, ke ili kurioze rigardu lin. 


“Vi diris, ke vi aŭdis Ratchett paroli al la konduktoro dudek 
minutojn antaŭ la unua?” 


Poirot klarigis tion, kio okazis. 


“Nu,” diris S-ro Bouc, “tio pruvas ke Cassetti - aŭ Ratchett, 
kiel mi daŭrigos nomi lin - certe vivis je dudek minutoj 
antaŭ la unua.” 


“Dudek tri minutoj antaŭ la unua, precize.” 


“Do, je la dekdua tridek sep, por diri ĝin formale, S-ro 
Ratchett vivis. Jen almenaŭ unu fakto.” 


Poirot ne respondis, sed penseme rigardis antaŭ si. Estis 
frapeto ĉe la pordo, kaj la servisto envenis. 


“La manĝ-vagono estas preta nun, sinjoro,” li diris. 

“Ni iros tien,” diris S-ro Bouc. 

“Ĉu mi povas akompani vin?” demandis Constantine 
“Certe, mia kara doktoro. Se S-ro Poirot ne kontraŭstaras.” 
“Tute ne, tute ne,” diris Poirot, kaj ili iris el la kupeo. 
PARTO 2 - LA ATESTARO 


ĈAPITRO 1 - LA ATESTO DE LA KONDUKTORO DE LA WAGON 
LIT 


En la manĝ-vagono ĉio estis preta. Poirot kaj S-ro Bouc sidis 
kune ĉe la alia flanko de tablo. La kuracisto sidis ĉe la alia 
flanko de la trairejo. Sur la tablo antaŭ Poirot estis plano de 
la vagono Istanbul-Calais, kun la nomoj de la pasaĝeroj 
surskribitaj per ruga inko. La pasportoj kaj la biletoj estis en 
amaso ĉe unu flanko. Estis ankaŭ skribpapero, inko, plumoj 
kaj krajonoj. 


“Bonege,” diris Poirot. “Ni povas senprokraste komenci nian 
enketon. Unue, ni devas ricevi la ateston de la konduktoro 
de la Wagon Lit. Kredeble vi ion scias pri li. Kian karakteron 
li havas? Ĉu li estas viro kies vorto estas fidinda?” 


“Sendube. Pierre Michel laboris por la kompanio dum pli ol 
dek kvin jaroj. Li estas franco kaj loĝas apud Calais. Tute 
honesta. Eble li estas ne rimarkinda pro cerbkapablo.” 


Poirot komprene kapjesis. “Bone”,- li diris. “Ni vidu lin.” 


Pierre Michel jam retrovis iom de sia aplombo, sed li estis 
ankoraŭ tre nervoza. 


“Mi esperas, ke la sinjoro ne pensos, ke okazis ia malatento 
miaflanke,” li diris maltrankvile. “Estas terura afero, kio 
okazis. Mi esperas, ke la sinjoro ne opinias min kulpa 
liamaniere?” 


Trankviliginte la timojn de la viro, Poirot komencis fari siajn 
demandojn. Li unue eltrovis la nomon kaj adreson de Michel, 
dum kiom da tempo li laboris sur la fervojo, kaj dum kiom da 
tempo li deĵoris sur la nuna aparta vojo. Li jam sciis ĉi tiujn 
detalojn, sed la rutinaj demandoj taŭgis por trankviligi la 
viron. 


“Kaj nun,” daŭrigis Poirot, “ni venu al la okazintaĵoj de la 
hieraŭa nokto. S-ro Ratchett iris al la lito-kiam?” 


“Preskaŭ tuj post la vespermanĝo, sinjoro. Antaŭ ol ni 
forlasis Beograd. Tion li ankaŭ faris la antaŭan nokton. Li 
ordonis, ke mi pretigu la liton dum li manĝis, kaj mi tion 
faris.” 


“Ĉu iu poste eniris lian kupeon?” 

“Lia servisto, kaj lia usona sekretario, sinjoro.” 
“lu alia?” 

“Ne, sinjoro, ne laŭ mia scio.” 


“Bone. Kaj ĉu tio estas la lasta fojo kiam vi vidis lin aŭ aŭdis 
pri li?” 


“Ne sinjoro. Vi forgesas, ke li uzis sian sonorilon ĉirkaŭ 
dudek antaŭ la unua - baldaŭ post nia halto.” 


“Precize kio okazis?” 

“Mi frapis ĉe la pordo, sed li vokis kaj diris ke li faris eraron.” 
“Anglalingve aŭ franclingve?” 

“Franclingve.” 

“Diru la precizajn vortojn.” 

“Ce n'est rien. Je me suis trompe.” 


“Vi estas prava,” diris Poirot. “Tion mi aŭdis. Kaj tiam vi 
foriris?” 


“Jes, sinjoro.” 
“Ĉu vi reiris al via sidloko.” 


“Ne, sinjoro. Unue mi iris responde al alia sonorilo, kiu ĵus 
sonis.” 


“Nu, Michel, mi faros gravan demandon. Kie vi estis je 
kvarono post la unua?” 


“Mi, sinjoro? Mi estis sur mia seĝeto ĉe la fino - rigardanta 
tra la koridoro.” 


“Vi estas certa?” 
“Mais oui - almenaŭ —” 


“Jes? ” 


“Mi iris en la apudan vagonon, la Atenan vagonon, por paroli 
al mia kolego tie. Ni parolis pri la neĝo. Tio estis iom post la 
unua. Mi ne povas diri la precizan horon.” 


“Kaj vi revenis-kiam?” 


“Unu el miaj sonoriloj sonis, sinjoro, mi memoras - mi diris 
al vi. Estis la usonanino. Si funkciigis ĝin kelkajn fojojn.” 


“Mi memoras,” diris Poriot. “Kaj poste?” 


“Post tio, sinjoro? Mi respondis al via sonorilo kaj alportis al 
vi mineral-akvon. Eble duonhoron poste, mi pretigis la liton 
en alia kupeo-tio de la juna usonano, la sekretario de S-ro 
Ratchett.” 


“Ĉu S-ro MacQueen estis sola en sia kupeo kiam vi iris por 
pretigi la liton?” 


“La angla kolonelo el n-ro 15 estis kun li. Ili sidis parolante.” 
“Kion faris la kolonelo kiam li foriris de S-ro MacQueen?” 

“Li reiris al sia kupeo.” 

“N-ro 15-tio estas apud via seĝo, ĉu ne?” 


”Jes, sinjoro, ĝi estas la dua kupeo de tiu fino de la 
koridoro.” 


“Lia lito estis jam preta?” 
”Jes, sinjoro. Mi pretigis ĝin dum li mangis.” 
“Je kioma horo ĉio ĉi tio okazis?” 


“Mi ne povas diri precize. Certe ne pli malfrue ol la dua.” 


“Kaj post tio?” 

“Post tio, sinjoro, mi sidis sur mia seĝo ĝis la mateno.” 
“Vi ne reiris en la Atenan vagonon?” 

“Ne, sinjoro.” 

“Eble vi dormis?” 


“Mi opinias, ke ne, sinjoro. La senmova trajno malhelpis min 
dormeti kiel mi kutime faras.” 


“Ĉu vi vidis iun el la pasaĝeroj en la koridoro?” 


La viro pripensis. “Unu el la sinjorinoj iris al la malproksima 
tualetejo.” 


“Kiu sinjorino?” 


“Mi ne scias, sinjoro. Estis ĉe la malproksima fino, kaj ŝia 
dorso frontis min. Si portis skarlatan kimonon kun drakoj sur 


ĝi.” 
Poirot kapjesis. “Kaj post tio?” 
“Nenio, sinjoro, ĝis la mateno.” 


“Vi estas certa?” 


“Ha, pardonu min, sinjoro. Vi malfermis vian pordon kaj 
momente elrigardis.” 


“Bone, mia amiko,” diris Poirot. “Mi scivolis, Ĉu vi memoros 
tion. Flanke, mi vekiĝis pro io, kio sonis kvazaŭ io peza falis 
kontraŭ mian pordon. Cu vi havas ian ideon, kio ĝi povus 
esti?” 


La viro rigardis lin. “Estis nenio, sinjoro. Nenio, mi estas 
certa pri tio.” 


“Do, mi havis malbonan sonĝon,” diris Poirot filozofe. 


“Se tio, kion vi aŭdis, ne estis io en la apuda kupeo,” diris S- 
ro Bouc. 


Poirot ne atentis la sugeston. Eble li deziris ne fari tion antaŭ 
la konduktoro. 


“Ni parolu pri alia punkto,” li diris. “Se ni supozus, ke hieraŭ 
nokte murdinto eniris la trajnon, ĉu estus tute certe, ke li ne 
povus lasi ĝin post la faro de la krimo?” 


Pierre Michel kapneis. 
“Nek, ke li povus esti kaŝita ie en ĝi?” 


“Oni jam bone serĉis,” diris S-ro Bouc. “Formetu tiun ideon, 
mia amiko.” 


“Krome,” diris Michel, “neniu povis eniri la dormvagonon sen 
ke mi vidu lin.” 


“Kie estis la lasta haltejo?” 
“Vincovci.” 
“Je kioma horo?” 


“Ni devus ekveturi de tie je 11.58. Sed pro la vetero ni 
malfruis dudek minutojn.” 


“Estas eble, ke iu envenis de la ordinara parto de la trajno?” 


“Ne, sinjoro. Post la vespermanĝo la pordo inter la ordinaraj 
vagonoj kaj la dorm-vagonoj estas ŝlosita.” 


“Ĉu vi malsupreniris de la trajno ĉe Vincovci?” 


“Jes, sinjoro. Mi iris sur la kajon kiel kutime kaj staris apud la 
ŝtupo de la vagono. La aliaj konduktoroj same faris.” 


“Kio pri la antaŭa pordo? Tiu apud la manĝ-vagono?” 
“Ĝi estas ĉiam ŝlosita de interne.” 

“Nuntempe, ĝi ne estas.” 

La viro aspektis surprizata, sed lia vizaĝo heliĝis. 


“Sendube unu el la pasaĝeroj malfermis ĝin por rigardi la 
neĝon.” 


“Kredeble,” diris Poirot. 

Li pense frapetis sur la tablon dum unu du minutoj. 
“La sinjoro ne kulpigas min?” diris la viro timeme. 
Poirot afable ridetis je li. 


“Vi havis malbonŝancon, mia amiko,” li diris. “Ha! Unu alia 
punkto. Vi diris, ke alia sonorilo sonis je la momento kiam vi 
frapis la pordon de S-ro Ratchett. Efektive, mi mem aŭdis 
ĝin. Al kiu ĝi apartenis?” 


“Ĝi estis la sonorilo de la Princino Dragomiroff. Ŝi volis, ke 
mi alvoku ŝian servistinon.” 


“Kaj vi tion faris?” 
“Jes, sinjoro.” 


Poirot pense studis la planon antaŭ li, kaj klinis sian kapon. 


“Tio sufiĉas por la nuna momento,” li diris. 
“Dankon, sinjoro.” 
La viro stariĝis. Li rigardis S-ron Bouc. 


“Ne ĝenu vin,” diris la lasta. “Mi ne povas rimarki ian 
malatenton viaflanke.” 


Tre kontenta, Pierre Michel foriris. 
ĈAPITRO 2 - LA ATESTO DE LA SEKRETARIO 
Dum minuto Poirot restis perdita en siaj pensoj. 


“Mi opinias,” li fine diris, “ke estus bone denove paroli kun 
S-ro MacQueen protio, kion ni nun scias.” 


La juna usonano baldaŭ aperis. 
“Nu,” li diris, “kiel aferoj progresas?” 


“Ne tro malbone. De post nia lasta interparolado mi eltrovis 
ion-la identecon de S-ro Ratchett.” 


Hector MacQueen antaŭenklinis pro intereso. 
“Jes,” li diris. 


“Ratchett, kiel vi supozis, estis nur pseŭdonimo. Ratchett 
estis Cassetti, la viro kiu aranĝis infanŝteladon - inkluzive de 
la afero pri eta Daisy Armstrong.” 


Esprimo de mirego aperis sur la vizaĝon de MacQueen; 
poste ĝi malheliĝis. 


“La malbenita aĉulo!” li ekkriis. 


“Vi havis nenian ideon pri tio, S-ro MacQueen?” 


“Ne, sinjoro,” decide diris la juna usonano. “Se mi scius tion, 
mi fortranĉus la dekstran manon antaŭ ol labori por li!” 


“Vi havas fortan senton pri la afero, S-ro MacQueen.” 


“Mi havas apartan kaŭzon por tion fari. Mia patro estis la 
regiona prokuristo, kiu prizorgis la aferon, S-ro Poirot. Mi 
vidis S-inon Armstrong pli ol unufoje - ŝi estis bela virino. 
Tiel simpatia kaj korrompita.” Lia vizaĝo malheliĝis. “Se iam 
viro meritis tion, kion li ricevis, Ratchett aŭ Cassetti estis tia 
viro. Mi estas kontenta pro lia fino. Tia viro ne decis vivi!” 


“Vi sentas, preskaŭ kvazaŭ vi estus preta fari mem la bonan 
agon?” 


“Vere. Mi ...” Li paŭzis, tiam ruĝiĝis iom kulpe. “Ŝajnas, ke 
mi kulpigas min.” 


“Mi estus pli ema suspekti vin, S-ro MacQueen, se vi 
elmontrus tro da bedaŭro pro la morto de via estro.” 


“Mi opinias, ke mi ne povus tion fari, eĉ por savi min de la 
ekzekutisto,” diris MacQueen severe. Tiam li aldonis: “Se mi 
ne estas tro scivolema, kiel vi eltrovis tion? La identecon de 
Cassetti, mi intencas diri.” 


“Per parto de letero trovita en lia kupeo.” 


“Sed certe - mi volas diri - ĉu tio ne estis tre senzorga de la 
maljunulo?” 


“Tio dependas,” diris Poirot, “de la vidpunkto.” 


Tiu rimarko ŝajne estis malklara al la junulo. Li rigardis Poirot 
kvazaŭ penanta kompreni lin. 


“Mia nuna devo,” diris Poirot, “estas eltrovi pri la movadoj 
de ĉiu en la trajno. Oni ne bezonas ofendiĝi. Gi estas nur 
rutina afero.” 


“Kompreneble. Komencu jam nun kaj permesu, ke mi 
montru mian bonan karakteron se tio estas ebla.” 


“Mi ne bezonas peti de vi la numeron de via kupeo,” diris 
Poirot ridetante, “ĉar mi estis en ĝi kun vi dum unu nokto. Ĝi 
estas la dua-klasa kupeo n-roj 6 kaj 7, kaj post mia foriro vi 
estis sola en ĝi.” 


“Prave.” 


“Nu, S-ro MacQueen, mi deziras ke vi rakontu al mi kion vi 
faris hieraŭ vespere post kiam vi forlasis la manĝ-vagonon.” 


“Tio estas tute facila. Mi reiris al mia kupeo, iom legis, eliris 
sur la kajon en Beograd, decidis ke estas tro malvarme, kaj 
ree eniris. Mi parolis dum mallonga tempo al juna anglino, 
kiu estas en la kupeo apud la mia. Tiam mi konversaciis kun 
tiu anglo, Kolonelo Arbuthnot - efektive, mi opinias, ke vi 
pasis nin dum ni parolis. Poste mi iris al S-ro Ratchett, kaj, 
kiel mi jam diris al vi, skribis notojn pri leteroj skribotaj. Mi 
adiaŭis lin kaj foriris. Kolonelo Arbuthnot ankoraŭ staris en la 
koridoro. Lia kupeo estis jam preta por la nokto, kaj mi 
proponis, ke li venu al mia. Mi mendis trinkaĵojn kaj ni 
komencis paroli. Ni diskutis pri la politikoj de la mondo kaj la 
registara sistemo en Hindujo, kaj pri niaj ĝenaĵoj rilate al la 
financa situacio kaj la krizo en New York. Kutime mi ne 
amikiĝas kun britoj - ili estas tro fieraj - sed mi ŝatis lin.” 


“Ĉu vi scias je kioma horo li forlasis vin?” 
“lom malfrue. Preskaŭ la dua, mi opinias.” 


“Vi rimarkis, ke la trajno haltis?” 


“Jes. Ni iom scivolis pri ĝi. Ni elrigardis kaj vidis ke la neĝo 
estas iom dika, sed ni ne opiniis ĝin grava.” 


“Kio okazis, kiam Kolonelo Arbuthnot fine adiaŭis vin?” 


“Li iris al sia kupeo, kaj mi alvokis al la konduktoro, ke li 
pretigu mian liton.” 


“Kie vi estis dum li tion faris?” 


“Mi staris tuj ekster la pordo en la koridoro fumante 
cigaredon.” 


“Kaj poste?” 
“Poste mi enlitiĝis kaj dormis ĝis la mateno. 
“Dum la vespero Ĉu vi eliris la trajnon?” 


“Arbuthnot kaj mi pensis ke ni eliros la trajnon en Vincovci 
por iom malrigidigi la krurojn. Sed estis terure malvarme kaj 
ni baldaŭ ensaltis.” 


“Per kiu pordo vi eliris?” 
“Per tiu plej proksima al nia kupeo.” 
“Ĉu vi memoras ĉu ĝi estis ŝlosita?” 


MacQueen momente pripensis. “Mi pensas, ke jes. Almenaŭ 
estis speco de barilo fiksita trans la tenilo. Cu pri tio vi 
parolas?” 


“Jes. Kiam vi reeniris la trajnon, ĉu vi remetis tiun baron?” 


“Ne, mi pensas, ke ne. Mi estis la lasta, kiu eniris. Ne, mi ne 
memoras, ke mi tion faris.” 


Li aldonis subite, “Ĉu tio estas grava punkto?” 


“Povas esti. Nu, mi supozas, sinjoro, ke kiam vi kaj Kolonelo 
Arbuthnot sidis parolante, la pordo de via kupeo en la 
koridoro estis malfermita?” 


Hector MacQueen kapjesis. 


“Mi deziras, ke se eble, vi diru al mi ĉu iu iris laŭ la koridoro 
post kiam la trajno forlasis Vincovci ĝis la horo kiam vi fine 
apartiĝis.” 


MacQueen kuntiris la brovojn. “Mi opinias, ke la konduktoro 
trairis ĝin unufoje, venante de la direkto al la manĝ-vagono. 
Kaj virino iris en la kontraŭan direkton.” 


“Kiu virino?” 


“Mi ne povas diri. Vere, mi ne rimarkis. Je tiu momento mi 
argumentis kun Arbuthnot. Ŝajnas al mi, ke mi povas 
memori ekvidon de ia skarlata silkaĵo pasanta la pordon. Mi 
ne rigardis, kaj ĉiuokaze mi ne vidus la vizaĝon de la 
persono. Kiel vi scias, mia kupeo frontas al la manĝ-vagona 
fino de la trajno, tiel ke virino irante tra la koridoro en tiun 
direkton havus sian dorson al mi tuj post kiam ŝi estus 
pasinta la pordon.” 


Poirot kapjesis. “Ŝi iris al la tualetejo, mi supozas?” 
“Mi supozas, ke jes.” 
“Kaj vi vidis ŝin reveni?” 


“Nu, ne. Nun ke vi menciis ĝin, mi ne rimarkis ŝin reveni, 
sed mi supozas, ke ŝi devis tion fari.” 


“Ankoraŭ unu demando. Ĉu vi fumas pipon, S-ro 
MacQueen?” 


“Ne, sinjoro, mi ne tion faras.” 
Poirot paŭzis momenton. 


“Mi pensas, ke tio sufiĉas por la momento. Mi nun deziras 
vidi la serviston de S-ro Ratchett. Cu vi kaj li kutime veturis 
dua-klase?” 


“Li faris tion. Sed mi kutime veturis unua-klase, se eble en la 
kupeo apud tiu de S-ro Ratchett. Tiuokaze oni metis la 
plimulton de lia pakaĵaro en mian kupeon, kaj tiam li povis 
facile atingi kaj ĝin kaj min kiam li tion deziris. Sed en la 
nuna okazo ĉiuj la unua-klasaj kupeoj estis rezervitaj kun la 
escepto de tiu, kiun li okupis.” 


“Mi komprenas, kaj dankas vin, S-ro MacQueen.” 
ĈAPITRO 3 - LA ATESTO DE LA SERVISTO 


Post la usonano envenis la pal-vizaĝa anglo kun la 
senesprima vizaĝo, kiun Poirot jam rimarkis la antaŭan 
tagon. Li staris atendante. Poirot indikis, ke li sidiĝu. 


“Mi komprenas, ke vi estas la servisto de S-ro Ratchett?” 
“Jes, sinjoro.” 

“Via nomo?” 

“Edward Henry Masterman.” 

“Via aĝo?” 


“Tridek naŭ.” 


“Kaj via hejm-adreso?” 

“21, Friar Str., Clerkenwell, Londono.” 

“Vi jam aŭdis, ke via mastro estas murdita?” 
“Jes, sinjoro. Tre ŝoka okazaĵo.” 


“Bonvolu diri al mi je kioma horo vi laste vidis S-ron 
Ratchett.” 


La servisto pripensis. 


“Devis esti ĉirkaŭ la naŭa, sinjoro, hieraŭ vespere. Je tiu 
horo aŭ iom poste.” 


“Diru al mi precize kio okazis.” 


“Mi iris al S-ro Ratchett kiel kutime, sinjoro, kaj faris laŭ liaj 
deziroj.” 


“Precize kion vi devis fari?” 


“Faldi aŭ pendigi liajn vestojn, sinjoro. Meti lian falsan 
dentaron en akvon, kaj vidi ke li havas ĉion, kion li deziras 
por la nokto.” 


“Ĉu lia sinteno estis kiel kutime?” 

La servisto pripensis dum momento. 

“Nu, sinjoro, mi opinias, ke io maltrankviligis lin.” 
“Kiamaniere?” 


“Rilate al letero, kiun li legis. Li demandis, ĉu mi metis ĝin 
en lian kupeon. Kompreneble, mi diris al li, ke mi ne tion 
faris, kaj li blasfemis kaj plendis pri ĉio, kion mi faris.” 


“Ĉu tio estis nekutima?” 

“Certe ne, sinjoro. Li facile koleriĝis.” 

“Ĉu via mastro iam prenis dormig-trinkaĵon?” 
D-ro Constantine sin klinis antaŭen. 


“Ĉiam, kiam li veturis per trajno, sinjoro. Li diris, ke li ne 
povis dormi sen ĝi.” 


“Ĉu vi scias, kian drogon li kutime prenis?” 


“Mi ne povas diri, sinjoro. Ne estis nomo sur la botelo. Nur 
“La dormigaĵo prenota ĉe la enlitiĝo.'” 


“Ĉu li prenis ĝin hieraŭ vespere?” 


“Jes, sinjoro. Mi enverŝis ĝin en glason, kaj metis ĝin sur la 
tableton preta por li.” 


“Vi ne vidis lin trinki ĝin?” 
“Ne, sinjoro.” 
“Kio okazis poste?” 


“Mi demandis, ĉu li bezonas ion alian, kaj je kioma horo mi 
veku lin matene. Li diris, ke mi ne ĝenu lin ĝis li sonorigos.” 


“Ĉu tio estis kiel kutime?” 


“Tute, sinjoro. Li kutime sonorigis por la konduktoro kaj petis 
mian ĉeeston kiam li estis preta ellitiĝi.” 


“Ĉu li kutime ellitiĝis frue aŭ malfrue?” 


“Tio dependis de lia humoro, sinjoro. Kelkfoje li ellitiĝis por 
la matenmanĝo, kelkfoje ne ĝis preskaŭ la tagmanĝ-horo.” 


“Vi do, ne maltrankviliĝis kiam la mateno forpasis kaj li ne 
alvokis vin?” 


“Ne, sinjoro.” 

“Ĉu vi sciis. ke via mastro havis malamikojn?” 

“Jes. sinjoro.” 

La viro parolis tute senemocie. 

“Kiel vi sciis?” 

“Mi aŭdis lin priparoli leterojn kun S-ro MacQueen, sinjoro.” 
“Ĉu vi havis amon al via mastro, Masterman?” 


La vizaĝo de Masterman fariĝis, se eble, eĉ pli senesprima ol 
kutime. 


“Mi apenaŭ povas tion diri, sinjoro. Li estis malavara 
mastro.” 


“Sed vi ne ŝatis lin?” 

“Mi diru, ke mi ne tre ŝatas usonanojn, sinjoro.” 
“Ĉu vi iam estis en Usono?” 

“Ne, sinjoro.” 


“Ĉu vi memoras, ĉu vi legis en la ĵurnaloj pri la infanŝtela 
afero Armstrong?” 


lom da koloro videbliĝis sur la vangoj de la viro. 


“Jes, certe, sinjoro. Knabineto, ĉu ne? Terura afero.” 


“Ĉu vi sciis, ke via mastro, S-ro Ratchett estis la cefa krimulo 
en tiu afero?” 


“Tute ne, sinjoro.” La voĉtono de la servisto enhavis 
varmecon kaj senton por la unua fojo. “Mi povas apenaŭ 
kredi tion, sinjoro.” 


“Tamen, ĝi estas vera. Nun, ni parolu pri viaj agoj hieraŭ 
vespere. Rutina afero, vi komprenas. Kion vi faris post kiam 
vi forlasis vian mastron?” 


“Mi diris al S-ro MacQueen, ke la mastro deziras lian 
ĉeeston. Poste mi iris al mia kupeo kaj legis.” 


“Via kupeo estis...?” 

“La lasta dua-klasa, sinjoro. Apud la manĝ-vagono.” 
Poirot rigardis sian planon. 

“Jes, kaj kiun liton vi okupis?” 

“La malsupran, sinjoro.” 

“Tio estas n-ro 4?” 

“Jes, sinjoro.” 

“Ĉu estis iu alia kun vi?” 

“Jes, sinjoro. Granda italo.” 

“Ĉu li parolas angle?” 


“Nu, specon de angla lingvo, sinjoro.” La voĉtono de la 
servisto estis senestima. “Li estis en Usono - Chicago - mi 


aŭdis.” 
“Ĉu vi kaj li multe interparolas?” 
“Ne, sinjoro. Mi preferas legi.” 


Poirot ridetis. Li povis imagi la scenon - la granda parolema 
italo, kaj la malestima ignoro de la servisto de la sinjoro. 


“Permesu, ke mi demandu kion vi legas?” li diris. 


“Nuntempe, sinjoro, mi legas La Kaptito de la Amo de s-ino 
Arabella Richardson.” 


“Bona rakonto?” 
“Mi trovas ĝin tre ĝuebla, sinjoro.” 


“Nu, ni daŭrigu. Vi revenis al via kupeo kaj legis La Kaptito 
de la AMo, ĝis - kiam?” 


“Ĉirkaŭ la deka kaj duono la italo volis enlitiĝi. Tial la 
konduktoro venis kaj pretigis la litojn.” 


“Kaj tiam vi enlitiĝis kaj endormiĝis?” 

“Mi enlitiĝis, sinjoro, sed mi ne endormiĝis.” 
“Kial ne?” 

“Mi havis dent-doloron, sinjoro.” 

“Ho, la la - tio estas doloriga.” 

“Tre doloriga, sinjoro.” 


“Ĉu vi ion faris pri ĝi?” 


“Mi surmetis iom da kariofila oleo, sinjoro, kiu malpliigis la 
doloron, sed ankoraŭ mi ne povis dormi. Mi lumigis la 
lampon super mia kapo, kaj daŭris legi, tiel ke mi ne pensu 
pri la doloro.” 

“Kaj ĉu vi tute ne endormiĝis?” 

“Jes, sinjoro, mi endormiĝis cirkaŭ la kvara matene.” 

“Kaj via kunulo?” 

“La itala ulo? Nu, li daŭris ronki.” 

“Li ne eliris la kupeon dum la nokto?” 

“Ne, sinjoro.” 

“Ĉu vi?” 

“Ne, sinjoro.” 


“Ĉu vi aŭdis ion nekutiman dum la nokto?” 


“Mi opinias, ke ne, sinjoro. Tio estas, nenion nekutiman. La 
trajno estante senmova faris ĉion senbrua.” 


Poirot silentis dum momento kaj poste diris: “Nu, mi opinias 
ke estas malmulto direbla. Vi ne povas ĵeti ian lumon sur la 
tragedion?” 


“Mi bedaŭras, ke ne, sinjoro.” 


“LaŬ via scio, Ĉu estis ia kverelo aŭ malamikeco inter via 
mastro kaj S-ro MacQueen?” 


“Certe ne, sinjoro. S-ro MacQueen estas tre afabla sinjoro.” 


“Kie vi estis servisto antaŭ ol vi venis al S-ro Ratchett?” 


“Ĉe Sir Henry Tomlinson en Grosvenor Square, Londono, 
sinjoro.” 


“Kial vi forlasis lin?” 

“Li intencis iri al Orienta Afriko, sinjoro, kaj ne pli bezonis 
mian laboron. Sed mi estas certa, ke li bone parolus pri mi. 
Mi estis ĉe li dum pluraj jaroj.” 

“Kaj vi estis kun S-ro Ratchett - dum kiom da tempo?” 
“lom pli ol naŭ monatojn, sinjoro.” 

“Dankon, Masterman. Flanke, ĉu vi fumas pipon?” 

“Ne, sinjoro. Mi fumas nur cigaredojn.” 


“Dankon. Tio suficas.” 


Poirot faris al li foriran kapmovon. La servisto hezitis 
momenton. 


“Vi pardonos al mi, sinjoro, sed la iom maljuna usona 
sinjorino estas tre ekscitita. Si diras, ke ŝi scias ĉion pri la 
murdinto.” 


“Tiukaze,” diris Poirot ridetante, “estus bone, ke ni vidu ŝin 
nun.” 


“Ĉu mi diru tion al ŝi, sinjoro? Dum longa tempo ŝi postulis 
ke iu grava persono vidu ŝin. La konduktoro penas trankviligi 
ŝin.” 


“Sendu ŝin al ni, mia amiko,” diris Poirot. “Ni aŭskultos ŝian 
rakonton nun.” 


ĈAPITRO 4 - LA ATESTO DE LA USONA SINJORINO 


S-ino Hubbard venis en la manĝ-vagonon tiel senspire 
ekscitita, ke ŝi preskaŭ ne povis klare paroli siajn vortojn. 


“Nu diru al mi tion. Kiu havas aŭtoritaton ĉi tie? Mi havas tre 
gravan informon, vere tre gravan, kaj mi deziras diri ĝin al 
aŭtoritata persono kiel eble plej baldaŭ. Se vi sinjoroj...” 


Ŝia ŝanceliĝanta rigardo vagadis inter la tri viroj. 
Poirot klinis sin antaŭen. 

“Diru ĝin al mi, sinjorino,” li diris. “Sed unue sidiĝu.” 
S-ino Hubbard peze sidiĝis sur la seĝon kontraŭ li. 


“Kion mi devas diri al vi estas ĉi tio. Okazis murdo en la 
trajno hieraŭ nokte, kaj la murdinto estis tie en mia kupeo!” 


“Vi estas certa pri tio, sinjorino?” 


“Kompreneble mi estas certa. Kia ideo! Mi scias pri kio mi 
parolas. Mi diros al vi ĉion direblan. Mi enlitiĝis kaj 
endormiĝis, kaj subite mi vekiĝis-ĉio estis tute malluma-kaj 
mi sciis, ke estas viro en mia kupeo. Mi tiom timis, ke mi ne 
povis laŭtkrii. Mi nur kuŝis tie, kaj pensis, “Senkompate oni 
mortigos min.” Mi tute ne povas klarigi al vi miajn sentojn. 
Mi pensis pri ĉi tiuj aĉaj trajnoj kaj la perfortaĵoj pri kiuj mi 
legis. Kaj Mi pensis 

“Nu, ĉiuokaze, li ne prenos mian juvelaron,” ĉar mi metis ĝin 
en ŝtrumpon kaj kaŝis ĝin sub mian kapkusenon- kaj tio ne 


estas tre komforta. Sed tio ne rilatas al la afero. Kie mi 
estis?” 


“Vi perceptis, sinjorino, ke estas viro en via kupeo.” 


“Jes. Nu, mi kuŝis tie kun fermitaj okuloj, kaj mi pensis kion 
mi faru, kaj mi pensis, “Nu, mi estas kontenta ke mia filino 
ne scias pri mia malbona stato.” Kaj tiam, iel mi kolektis 
miajn pensojn, kaj mi palpserĉis per la mano, kaj premis la 
sonorilon por altiri la konduktoron. Mi premis ĝin kaj mi 
premis ĝin kaj nenio okazis, kaj mi certigas al vi, ke mi 
pensis ke mia koro ĉesos bati. “Terure,' mi diris al mi, “eble ili 
murdis ĉiun en la trajno.” Ĝi staris senmova kaj estis aĉa 
senbrueco en la aero. Sed mi daŭris premi la sonorilon, kaj 
ho! La senŝarĝon kiam mi aŭdis paŝojn venantaj laŭ la 
koridoro, kaj frapon ĉe mia pordo. “ Envenu,” mi ekkriis, kaj 
mi samtempe lumigis la lampojn. Kaj, ĉu vi povas kredi ĝin, 
estis neniu tie.” 


Al S-ino Hubbard tio ŝajnis esti drama diraĵo anstataŭ 
komika. 


“Kaj kio okazis poste, sinjorino?” 


“Nu, mi diris al la konduktoro kio okazis, kaj ŝajne li ne 
kredis min. Li ŝajnis imagi, ke la tuta afero estis sonĝo. Mi 
insistis, ke li rigardu sub la seĝon, kvankam li diris, ke ne 
estis spaco por viro tie. Estis klare, ke la viro malaperis, sed 
estis viro tie, kaj la deziro de la konduktoro trankviligi min 
vere kolerigis min. Mi ne estas tia persono kia imagas 
aferojn, S-ro... mi kredas, ke mi ne scias vian nomon?” 


“Poirot, sinjorino, kaj jen S-ro Bouc, direktoro de la 
kompanio, kaj D-ro Constantine.” 


S-ino Hubbard murmuris: “Plaĉas al mi renkonti vin,” al ĉiu 
el la tri laŭ iom distrita maniero, kaj daŭrigis sian rakonton. 


“Nu, mi ne ŝajnigos, ke mi estis tiel inteligenta kiel mi povus 
esti. En mian kapon venis la ideo ke ĉeestis la viro el la 
apuda kupeo-tiu, kiu estas mortigita. Mi petis al la 
konduktoro ke li rigardu la pordon inter la kupeo, kaj tute 


certe ĝi ne estis riglita. Nu, mi prizorgis tion. Mi diris, ke li tuj 
riglu ĝin, kaj post lia foriro mi metis kofron kontraŭ ĝin por 
certigi ĝin.” 

“Je kioma horo tio okazis, S-ino Hubbard?” 


“Mi certigas al vi, ke mi ne povas diri. Mi ne rigardis. Mi estis 
tiel maltrankvila.” 


“Kaj kio nun estas via teorio?” 


“Nu, mi opinias ke la afero estas kiel eble plej klara. La viro 
en mia kupeo estis la murdinto. Kiu alia li povus esti?” 


“Kaj vi opinias, ke li reiris en la apudan kupeon?” 

“Kiel mi sciu kien li iris? Mi havis la okulojn tute fermitajn.” 
“Li devis eliri tra la pordon en la koridoron.” 

“Nu, mi ne povas diri. Mi havis la okulojn tute fermitajn.” 


S-ino Hubbard konvulsie sopiris. “Mi estis terure timema! Se 
mia filino nur scius...” 


“Vi ne opinias, sinjorino, ke tio, kion vi aŭdis estis la bruo de 
iu moviĝanta en la apuda kupeo-tiu de la murdito?” 


“Ne, sinjoro Poirot. La viro estis tie en la sama kupeo kun mi. 
Kaj, mi havas pruvon.” 


Triumfe ŝi montris grandan mansaketon kaj komencis 
enrigardi ĝin. Ŝi elprenis vice du purajn poŝtukojn, 
okulvitrojn garnitajn per testudaĵo, boteleton da aspirino, 
paketon medikamento, alian da helverdaj pipromentaĵoj, 
ŝlosilaron, tondilon, ĉeklibreton, fotografaĵon de 
eksterordinare nebela infano, kelkajn leterojn, kvin fadenojn 


kun fals-orientaj globetoj, kaj etan metalan objekton - 
butonon. 


“Rigardu ĉi tiun butonon. Ĝi ne estas unu el miaj butonoj. Gi 
ne venis de io, kion mi posedas. Mi trovis ĝin hodiaŭ kiam 
mi ellitiĝis.” 


Kiam ŝi metis ĝin sur la tablon, S-ro Bouc antaŭenklinis sin 
kaj faris ekkrion. 


“Sed ĝi estas butono de la jako de servisto en Wagon Lit!” 
“Povos esti normala klarigo pri tio,” diris Poirot. 
Li turnis sin ĝentile al la sinjorino. 


“Ĉi tiu butono, sinjoro, eble falis de la uniformo de la 
konduktoro, aŭ kiam li ekzamenis vian kupeon, au kiam li 
pretigis la liton hieraŭ vespere.” 


“Mi tute ne komprenas kio estas al vi ĉiuj. Ŝajnas, kvazaŭ vi 
faras nenion krom trovi kontraŭaĵojn. Nu aŭskultu. Mi legis 
revuon hieraŭ vespere antaŭ ol mi endormiĝis. Antaŭ ol mi 
mallumigis la kupeon, mi metis tiun revuon sur kofreton, kiu 
staras sur la planko apud la fenestro. Ĉu vi tion aŭdas?” 


lli certigis al ŝi, ke jes. 


“Nu, do. La konduktoro rigardis sub la seĝon de apud la 
pordo. Poste li envenis kaj riglis la pordon inter mi kaj la 
apuda kupeo, sed li neniam estis proksime al la fenestro. 
Hodiaŭ matene tiu butono kuŝis sur la supraĵo de la revuo. 
Kiel vi nomas tion, mi deziras scii?” 


“Tion, sinjorino, mi nomas ateston,” diris Poirot. 


La respondo ŝajnis kontentigi la virinon. “Mi iĝas pli kolera ol 
krabro, se oni ne kredas al mi,” ŝi klarigis. 


“Vi donis al ni tre interesan kaj valoran ateston,” diris Poirot 
trankvilige. “Nun, Ĉu mi povas fari al vi kelkajn demandojn?” 


“Certe.” 


“Ĉar vi iomete timis tiun viron Ratchett, kial vi ne antaŭe 
riglis la pordon inter la du kupeoj?” 


“Mi tion faris,” tuj respondis S-ino Hubbard. 
“Ĉu jes?” 


“Nu, efektive, mi petis al tiu svedino, ke ŝi rigardu Ĉu ĝi 
estis riglita, kaj ŝi diris ke tiel estis.” 


“Kial vi mem ne povis vidi ĝin?” 


“Ĉar mi estis en la lito, kaj mia spongo-saketo pendis de la 
pordo-tenilo.” 


“Je kioma horo vi petis ke ŝi faru tion por vi?” 


“Mi pensu. Devis esti ĉirkaŭ la deka kaj duono aŭ kvarono 
antaŭ la dekunua. Si venis por eltrovi ĉu mi havas aspirinon. 
Mi diris al ŝi kie trovi ĝin, kaj ŝi prenis ĝin el mia kofro.” 


“Vi estis en la lito?” 
“Jes.” 


Subite ŝi ridis. “Kompatindulino. Ŝi estis tute maltrankvila. 
Okazis, ke ŝi erare malfermis la pordon de la apuda kupeo.” 


“Tiun de S-ro Ratchett?” 


“Jes. Vi scias, kiel malfacile estas distingi inter ili kiam vi 

trairas la trajnon kaj ĉiuj pordoj estas fermitaj. Ŝi estis tre 
maltrankvila. Ŝajnas, ke li ridis, kaj kredeble li diris ion ne 
tute ĝentila. Kompatindulino, ŝi eĉ tremetis. “Ho, mi faris 

eraron,” ŝi diris. “Mi hontas fari eraron. Ne afabla viro,” ŝi 

diris. “Li diris, “Vi estas tro maljuna.””” 


D-ro Constantine ridetis kaj S-ino Hubbard tuj akre rigardis 
lin. 


“Li ne estis afabla viro,” ŝi diris, “tion diri al sinjorino. Ne 
estas dece ridi pri tiaj aferoj.” 


D-ro Constantine rapide pardonpetis. 


“Ĉu Post tio vi aŭdis ian bruon en la kupeo de S-ro 
Ratchett?” demandis Poirot. 


“Nu - ne precize.” 

“Kion tio signifas, sinjorino?” 

“Nu - —” ŝi paŭzis. “Li ronkis.” 

“Do, li ronkis, ĉu?” 

“Terure. La antaŭan nokton mi ne povis dormi pro ĝi.” 


“Vi ne aŭdis lin ronki post tiam, kiam vi ektimis pri viro en 
via kupeo?” 


“Nu, S-ro Poirot, kiel mi povus tion fari? Li estis senviva.” 
“Jes, prave,” diris Poirot. Li aspektis konfuzita. 


“Ĉu vi memoras la infanŝtelan aferon Armstrong, S-ino 
Hubbard?” li demandis. 


“Jes, mi ja memoras ĝin. Ankaŭ la fakton, ke la aĉulo kiu 
faris ĝin evitis punon. Mi ŝatus manumi lin.” 


, 


“Li ne evitis punon. Li estas senviva. Li mortis hieraŭ nokte.' 


“Vi ne intencas diri...?” S-ino Hubbard duone levis sin el la 
seĝo pro ekscito. 


“Sed, jes. Ratchett estis la viro.” 


“Nu! Pensu pri tio. Mi devas skribi por informi mian filinon. 
Ĉu mi ne diris al vi hieraŭ vespere, ke tiu viro havas 
malbonan vizaĝon. Vi vidas, ke mi estis prava. Mia filino 
ĉiam diras: “Kiam panjo havas impreson, vi povas esti tute 
certa ke ŝi pravas.” 


“Ĉu vi konis iun en la familio Armstrong, S-ino Hubbard?” 


“Ne. Ili estis en ekskluziva rondo. Sed mi ĉiam aŭdis, ke S- 
ino Armstrong estis perfekte bela virino kaj ke ŝia edzo 
adoris ŝin.” 


“Do, S-ino Hubbard, vi multe helpis al ni-tre multe. Eble vi 
donos al mi vian tutan nomon?” 


“Certe. Caroline Martha Hubbard.” 

“Bonvolu skribi vian adreson ĉi tie.” 

S-ino Hubbard tion faris. Sed ne ĉesis paroli. “Mi ne povas 
ne pensi pri ĝi. Cassetti-en ĉi tiu trajno. Mi havis impreson 


pri tiu viro, ĉu ne, S-ro Poirot?” 


“Ja, jes, sinjorino. Parenteze, ĉu vi posedas skarlatan silkan 
kimonon?” 


“Kia stranga demando! Ne, ne. Mi havas du tualetrobojn- 
unu el rozkolora flanelo, kiu estas tre komforta surŝipe, kaj 


unu el purpura silko donacita al mi de mia filino. Sed pro kio 
vi deziras scii pri miaj tualetroboj?” 


“Okazis, sinjorino, ke iu en skarlata kimono eniris vian 
kupeon aŭ tiun de S-ro Ratchett hieraŭ nokte. Kiel vi diris 
antaŭ nelonge, estas malfacile distingi inter ili kiam ĉiuj 
pordoj estas fermitaj.” 


“Nu, neniu en skarlata tualetrobo envenis en mian kupeon.” 
“Do, ŝi devis eniri tiun de S-ro Ratchett.” 


S-ino Hubbard kunpremis la lipojn kaj diris malafable: “Tio 
tute ne surprizas min.” 


Poirot antaŭenklinis. “Do, vi aŭdis la voĉon de virino en la 
apuda kupeo?” 


“Mi tute ne scias kiel vi tion divenis, S-ro Poirot. Sed efektive 
mi tion faris.” 


“Sed kiam mi demandis al vi Ĉu vi aŭdis ion en la apuda 
kupeo, vi nur diris ke vi aŭdis S-ron Ratchett ronki.” 


“Tio estas vera. Li ronkis dum parto de la tempo. Kaj dum la 
alia- -” S-ino Hubbard ruĝiĝis. “Gi ne estas agrabla afero pri 
kio paroli.” 


“Je kioma horo vi aŭdis la voĉon de virino?” 


“Mi ne scias. Mi vekiĝis por minuto kaj aŭdis virinon 
parolanta, kaj estis tute klare kie ŝi estas. Mi pensis nur, “Do, 
tiaspeca viro li estas, kaj tio ne surprizas min,' kaj denove 
endormiĝis. Mi certigas al vi, ke mi ne estus dirinta ion pri la 
afero, se vi ne estus eltirinta ĝin.” 


“Ĉu ĝi estis antaŭ aŭ post la afero pri la viro en via kupeo?” 


“Tio similas al tio, kion vi antaŭe diris. Virino ne povis paroli 
al li se li estus senviva, ĉu?” 


“Pardon. Vi sendube pensas, ke mi estas stulta, sinjorino.” 


“Mi supozas, ke eĉ vi iam konfuziĝas. Mi ne povas ne pensi 
pri tiu aĉulo Cassetti. Kion diros mia filino —” Poirot lerte 
sukcesis helpi al la virino remeti la enhavon de ŝia 
mansaketo, kaj poste li kondukis ŝin al la pordo. Je la lasta 
momento li diris : 


“Vi lasis fali vian poŝtukon, sinjorino.” 


S-ino Hubbard rigardis la peceton de batisto kiun li tenis 
antaŭ ŝi. 
“Tio ne apartenas aL mi, S-ro Poirot. Mi havas la mian ĉi tie.” 


“Pardon. Mi opiniis, ke ĉar ĝi surhavas la ĉefliteron H sur 
ĝi——” 


“Nu, tio estas kurioza, sed ĝi certe ne apartenas al mi. La 
miaj estas markitaj C.M.H. kaj ili estas taŭgaj aferoj, ne 
multekostaj parizaj ornamaĵoj. Kiamaniere tia poŝtuko povos 
esti utila por ies nazo?” 


Neniu el la tri viroj Ŝajnis havi respondon al tiu demando, kaj 
S-ino Hubbard triumfe eliris. 


ĈAPITRO 5 - LA ATESTO DE LA SVEDINO 


S-ro Bouc rigardis la butonon, kiun S-ino Hubbard lasis post 
ŝi. 


“La butono. Mi ne povas kompreni ĝin. Ĉu ĝi signifas, ke 
malgraŭ ĉio Pierre Michel implikiĝis en la afero?” li diris. Li 


paŭzis, poste daŭrigis ĉar Poirot ne respondis. “Kion vi dirus, 
mia amiko?” 


“La butono sugestas eblecojn,” pense diris Poirot. “Ni 
intervjuu la svedinon antaŭ ol diskutu la informon kiun ni 
aŭdis.” 

Li trarigardis la amason de pasportoj antaŭ li. 

“Ha! jen. Greta Ohlsson, aĝo kvardek naŭ.” 

S-ro Bouc ordonis al la servisto, kaj baldaŭ la virino kun la 
flave-griza hararo kaj la longa ŝaf-simila vizaĝo 
enkondukiĝis. Si miope rigardis S-ron Poirot tra siaj 
okulvitroj, sed estis tute trankvila. 


Evidentiĝis, ke ŝi komprenas kaj parolas france, tial la 
konversacio okazis per tiu lingvo. Poirot unue faris al ŝi la 
demandojn pri kiuj li jam sciis la respondojn-ŝiaj nomo, aĝo, 
kaj adreso. Poste li demandis pri ŝia okupo. 


Ŝi diris al li, ke ŝi estas intendantino en misia lernejo apud 
Istanbul. Si estas sperta flegistino. 


“Kompreneble, vi scias pri kio okazis hieraŭ nokte, fraŭlino?” 


“Kompreneble. Estas terure. Kaj la usonanino diris al mi, ke 
la murdinto estis efektive en ŝia kupeo.” 


“Mi aŭdis, fraŭlino, ke vi estas la lasta persono, kiu vidis la 
murditon viva?” 


“Mi ne scias. Povas esti. Mi erare malfermis la pordon de lia 
kupeo. Mi tre hontis. Gi estis nekonvena eraro.” 


“Vi efektive vidis lin?” 


“Jes. Li legis libron. Mi pardonpetis rapide kaj foriris.” 


“Ĉu li diris ion al vi?” 
Eta ruĝiĝo montriĝis sur la vangoj de la sinjorino. 
“Li ridis kaj diris kelkajn vortojn, kiujn mi ne precize aŭdis.” 


“Kaj kion vi faris post tio, fraŭlino?” demandis Poirot, takte 
ŝanĝante la temon. 


“Mi iris al la kupeo de la usonanino, S-ino Hubbard. 
Mi petis iom da aspirino kaj ŝi donis ĝin al mi.” 


“Ĉu ŝi demandis al vi, ĉu la pordo inter ŝia kupeo kaj tiu de 
S-ro Ratchett estis riglita?” 


“Jes.” 
“Kaj Ĉu ĝi estis?” 
“Jes,” 

“Kaj post tio?” 


“Post tio mi reiris al mia kupeo. Mi englutis la aspirinon kaj 
kuŝiĝis.” 


“Je kioma horo tio okazis?” 


“Kiam mi enlitiĝis estis kvin minutoj antaŭ la unua, Ĉar mi 
rigardis mian poŝhorloĝon antaŭ ol streĉi ĝin.” 


“Ĉu vi rapide endormiĝis?” 


“Ne tre. Mia kapo plisaniĝis, sed mi kuŝis sendorme dum 
iom da tempo.” 


“Ĉu la trajno haltis antaŭ ol vi endormiĝis?” 


“Mi opinias, ke ne. Ni haltis, mi opinias ĉe stacidomo, ĵus 
kiam mi komencis esti dormema.” 


“Tio estus ĉe Vincovci. Nu, via kupeo estas ĉi tiu?” Li indikis 
ĝin sur la plano. 


“Jes, tio estas ĝi.” 

“Ĉu vi havis la supran aŭ la suban liton?” 
“La suban, n-ro 10.” 

“Kaj vi havis kunulon?” 


“Jes, juna anglino. Tre afabla, tre ĝentila. Ŝi veturis de 
Bagdad.” 


“Post kiam la trajno forlasis Vincovci, ĉu ŝi forlasis la 
kupeon?” 


“Ne, mi estas certa, ke ne.” 
“Kial vi estas certa, se vi dormis?” 


“Mi dormas tre malpeze. Mi kutimas vekiĝi pro soneto. Mi 
estas certa, ke se ŝi estus elirinta el la supra lito, mi estus 
vekiĝinta.” 


“Ĉu vi forlasis la kupeon?” 
“Ne ĝis hodiaŭ matene.” 
“Ĉu vi havas skarlatan silkan kimonon, fraŭlino?” 


“Certe ne. Mi havas komfortan tualet-robon el dika 
materialo.” 


“Kaj la virino kun vi, F-ino Debenham? Kian koloron havas 
ŝia tualet-robo?” 


“Palan malv-koloron, tia kian vi aĉetas en la oriento.” 


Poirot kapjesis. Tiam li diris en amika voĉtono: “Kial vi faras 
la nunan vojaĝon? Libertempo?” 


“Jes, mi hejmeniras por libertempi. Sed unue mi iras al 
Lausanne por resti ĉe fratino dum eble semajno.” 


“Eble vi estos tiel afabla kiel skribi por mi la nomon kaj 
adreson de via fratino?” 


“Kun plezuro.” 


Ŝi prenis la paperon kaj krajonon, kiujn li donis al ŝi, kaj 
skribis la nomon kaj adreson. 


“Ĉu vi iam estis en Usono, fraŭlino?” 


“Ne, kvankam unufoje mi preskaŭ iris. Mi devus iri kun 
malsana virino, sed lastmomente la aranĝo nuliĝis. La 
usonanoj estas tre bonaj. Ili donacas multe da mono por 
starigi lernejojn kaj malsanulejojn. Ili estas tre praktikaj.” 


“Ĉu vi iam aŭdis pri la afero Armstrong?” 
“Ne, kio estis tio?” 
Poirot klarigis. 


Greta Ohlsson indigniĝis. Ŝia flava hararo tremetis pro ŝia 
emocio. 


“Ke ekzistas en la mondo tiaj malbonaj viroj! Oni preskaŭ 
perdas la fidon. La kompatinda patrino. Mia koro doloras pro 
ŝi.” 


La afabla svedino foriris, ŝia simpatia vizaĝo ruĝeta, ŝiaj 
okuloj larmplenaj. 


Poirot afereme skribis sur paperfolion. 
“Kion vi tie skribas, mia amiko?” demandis S-ro Bouc. 


“Estas mia kutimo havi ĉion en bona ordo. Mi pretigis 
tabelon laŭhoran.” 


Li finis la skribadon kaj donis la paperon al S-ro Bouc. 

9.15 La trajno forlasis Beograd. 
Ĉirkaŭ 9.40 Servisto lasis Ratchett kun dormigaĵo apud li. 
Ĉirkaŭ 10.0 MacQueen lasis Ratchett. 


Ĉirkaŭ 10.40 Greta Ohlsson vidis Ratchett (ne plu vidita 
viva). N.B. - Li legas libron. 


O0.10 La trajno forlasis Vincovci (malfrue). 
0.30 La trajno eniris neĝblokon. 


0.37 La sonorilo de Ratchett sonas. La konduktoro 
respondis. Ratchett diras, “Ce n'est rien. Je me suis trompe.” 


Ĉirkaŭ 1.17 S-ino Hubbard pensas, ke viro estas en ŝia 
kupeo. Sonorigas por alvoki la konduktoron. 


S-ro Bouc kapjesis aprobe. “Tio estas tute klara,” li diris. 
“Ĉu estas nenio tie, kio ŝajnas al vi iom stranga?” 


“Ne, ĝi ŝajnas esti tute klara kaj en ordo. Ŝajnas tute certe 
ke la krimo okazis je 1.1 5. La atesto de la poŝhorloĝo tion 
montras, kaj la rakonto de S-ino Hubbard akordiĝas. Mi 


hazardas konjekton pri la identeco de la murdinto. Mi diras, 
mia amiko, ke la granda italo estas li. Li venis de Usono - de 
Chicago - kaj memoru, ke la ilo uzata de italo estas la 
tranĉilo, kaj li pikegas ne unufoje, sed kelkfoje.” 


“Tio estas vera.” 


“Sendube, tio estas la solvo de la mistero. Sendube li kaj 
Ratchett estis kune en tiu infanŝtela afero. Cassetti estas 
itala nomo. lamaniere Ratchett perfidis lin. La italo eltrovis 
lin, sendis al li avertajn leterojn, kaj fine venĝis sin laŭ 
kruela maniero. La tuta afero estas simpla.” 


Poirot dube skuis la kapon. 
“Ĝi ne estas tiel simpla, mi timas,” li murmuris. 


“Mi estas certa, ke tio estas la vero,” diris S-ro Bouc, pli kaj 
pli konvinkita pri sia teorio. 


“Sed kio pri la servisto kun la dent-doloro, kiu ĵuras ke la 
italo neniam forlasis la kupeon?” 


“Tio estas la malfacilaĵo.” 


La okuloj de Poirot briletis. “Jes, tio estas ĝenaĵo. Estas 
malbone por via teorio, kaj treege bonŝance por nia itala 
amiko, ke la servisto de S-ro Ratchett havis la dent-doloron.” 


“Ĝi estos klarigita,” diris S-ro Bouc kun grandioza certeco. 


Poirot denove skuis la kapon. “Ne, la afero estas apenaŭ tiel 
simpla,” li denove murmuris. 


ĈAPITRO 6 - LA ATESTO DO LA RUSA PRINCINO 


“Ni aŭdu kion Pierre Michel diros pri tiu butono,” li diris. 


Oni alvokis la konduktoron de la Wagon Lit. Li demande 
rigardis ilin. 


S-ro Bouc tusetis. “Michel,” li diris. “Jen butono de via jako. 
Gi troviĝis en la kupeo de la usonanino. Kion vi povas diri pri 


ĝi.” 
La mano de la konduktoro aŭtomate iris al sia jako. 


“Mi ne perdis butonon, sinjoro,” li diris. “Devas esti ia 
eraro.” 


“Tio estas stranga.” 
“Mi ne povas klarigi ĝin, sinjoro.” 
La viro aspektis surprizita, sed neniel kulpa aŭ konfuzita. 


S-ro Bouc diris signife: “Pro la cirkonstancoj laŭ kiuj ĝi 
troviĝis, estas preskaŭ certe, ke tiu butono estas faligita de 
la viro kiu estis en la kupeo de S-ino Hubbard, kiam ŝi 
funkciigis la sonorilon.” 


“Sed, sinjoro, estis neniu tie. Devas esti, ke la sinjorino 
imagis ĝin.” 

“Ŝi ne imagis ĝin, Michel. La murdinto de S-ro Ratchett estis 
tie — kaj faligis tiun butonon.” 


Kiam la signifo de la vortoj de S-ro Bouc iĝis al li klara Pierre 
Michel ege agitiĝis. 


“Tio ne estas vera, sinjoro, ĝi ne estas vera,” li ekkriis. 


“Vi akuzas min pri la krimo. Mi? Mi estas senkulpa. Mi estas 
tute senkulpa. Kial mi deziru mortigi sinjoron, kiun mi 
neniam antaŭe vidis?” 


“Kie vi estis kiam la sonorilo de S-ino Hubbard sonis?” 


“Mi diris al vi, sinjoro, en la apuda vagono, parolante kun 
mia kolego.” 


“Ni venigos lin.” 
“Faru tion, sinjoro, mi petegas vin.” 


Oni venigis la konduktoron de la apuda vagono, kaj li tuj 
konfirmis la diron de Pierre Michel. Li aldonis, ke la 
konduktoro de la Bukaresta vagono ankaŭ estis tie. La tri el 
ili estis diskutintaj la situacion kaŭzita de la neĝo. Ili estis 
parolintaj dum ĉirkaŭ dek minutoj kiam Michel supozis, ke li 
aŭdas sonorilon. Kiam li malfermis la pordon inter la du 
vagonoj, ili ĉiuj klare aŭdis ĝin. Sonorilo daŭre aŭdiĝis. 
Michel rapide kuris responde al ĝi. 


“Vi do vidas, sinjoro, ke mi estas senkulpa,” diris Michel 
maltrankvile. 


“Kaj ĉi tiu butono de jako Wagon Lit - kiel vi klarigas ĝin?” 


“Mi ne povas, sinjoro. Ĝi estas mistero al mi. Ĉiuj miaj 
butonoj estas ĉi tie.” 


La aliaj konduktoroj ankaŭ diris, ke ili ne perdis butonon. 
Ankaŭ, ke ili ne estis en la kupeo de S-ino Hubbard. 


“Trankviligu vin, Michel,” diris S-ro Bouc, “kaj pensu pri la 
momento kiam vi kuris responde al la sonorilo de S-ino 
Hubbard. Cu vi renkontis iun en la koridoro?” 

“Ne, sinjoro.” 


“Ĉu vi vidis iun foriranta de vi laŭ la koridoro en la alian 
direkton?” 


“Denove, ne, sinjoro.” 
“Strange,” diris S-ro Bouc. 


“Ne tre”, diris Poirot. “Estas afero de tempo. S-ino Hubbard 
vekiĝas kaj trovas iun en sia kupeo. Dum unu du momentoj 
ŝi kuŝas paralizita, la okuloj fermitaj. Kredeble tiam la viro 
eliris en la koridoron. Tiam ŝi funkciigas la sonorilon, sed la 
konduktoro ne tuj alvenas. Li aŭdas ĝin nur la trian aŭ 
kvaran fojon. Mi persone opinias, ke estis sufiĉe da 
tempo...” 


“Por kio? Por kio, mon cher? Memoru, ke estas dikaj 
neĝblovaĵoj tute ĉirkaŭ la trajno.” 


“Estis du vojoj malfermataj por nia murdinto,” diris Poirot 
malrapide. “Li povis eniri unu el la tualetejoj aŭ li povis 
malaperi en unu el la kupeoj.” 


“Sed ili estis ĉiuj okupataj.” 


” 


“Jes. 


“Vi intencas diri, ke li povis malaperi en sian propran 
kupeon.” 


Poirot kapjesis. 


“Taŭgas, taŭgas,” murmuris S-ro Bouc. “Dum tiu dek-minuta 
foresto de la konduktoro, la murdinto venas el sia kupeo, 
eniras tiun de Ratchett, murdas lin, ŝlosas kaj fiksas la 
ĉenon sur la internan flankon de la pordo, eliras tra la kupeo 
de S-ino Hubbard kaj estas sendanĝere en sia kupeo kiam la 
konduktoro revenis.” 


Poirot murmuris. “Ĝi ne estas tiel simpla, mia amiko. Nia 
amiko la kuracisto tion diros al vi.” 


Per gesto S-ro Bouc indikis, ke la tri konduktoroj povas foriri. 


“Ni devas vidi ankoraŭ ok pasaĝerojn,” diris Poirot. “Kvin 
unua-klasaj pasaĝeroj - Princino Dragomiroff, Grafo kaj 
Grafino Andrenyi, Kolonelo Arbuthnot, kaj S-ro Hardman. Tri 
dua-klasaj pasaĝeroj - F-ino Debenham, Antonio Foscarelli 
kaj la sinjorina-servistino Fraulein Schmidt.” 


“Kiun vi unue vidos - la italon?” 


“Kiom vi parolas pri via italo! Ne, ni komenciĝos ĉe la plej 
alta rango. Eble la princino estos tiel afabla kiel disponi al ni 
kelkajn momentojn. Diru tion al ŝi, Michel.” 


“Jes, sinjoro,” diris la konduktoro, kiu tiutempe forlasas la 
vagonon. 


“Diru al ŝi, ke ni povos veni al ŝi en ŝia kupeo, se ŝi ne volos 
veni ĉi tien,” vokis S-ro Bouc. 


Sed Princino Dragomiroff ne akceptis la lastan proponon. Ŝi 
venis en la manĝ-vagonon, iomete klinis sian kapon, kaj 
sidiĝis kontraŭ Poirot. 


Ŝia malgranda buf-simila vizaĝo aspektis eĉ pli flava ol la 
antaŭan tagon. Ŝi certe estis malbela, tamen, kiel la bufo, ŝi 
havis okulojn kiel juvelojn, malhelajn kaj ordonemajn, 
malkaŝantajn la atentan energion kaj intelektan povon. Ŝia 
voĉo estis malalta kaj tre klara. Ŝi interrompis flatan 
pardonpetan frazon de S-ro Bouc. 


“Vi ne bezonas pardonpeti, sinjoroj. Mi komprenas, ke murdo 
okazis. Nature, vi devas intervjui ĉiujn pasaĝerojn. Plaĉos al 
mi doni al vi ĉian eblan helpon.” 


“Vi estas tre afabla, sinjorino,” diris Poirot. 


“Tute ne. Estas mia devo. Kion vi volas scii?” 


“Viajn plenan nomon kaj adreson, sinjorino. Eble vi preferos 
mem skribi ilin?” 


Poirot proponis paperfolion kaj krajonon, sed la princino 
flanken mangestis ilin. 


“Vi povas skribi ilin,” ŝi diris. “Estas nenio malfacila - Natalia 
Dragomiroff, 17 Avenue Kleber, Paris.” 


“Vi veturas hejmen de Istanbul, sinjorino?” 


“Jes. Mi loĝis ĉe la Aŭstra Ambasadorejo. Mia servistino 
estas kun mi.” 


“Ĉu vi estos tiel afabla kiel mallonge diri al mi kion vi faris 
post la vespermanĝo hieraŭ?” 


“Volonte. Kiam mi estis en la manĝ-vagono mi diris al la 
konduktoro, ke li pretigu mian liton. Mi enlitiĝis tuj post la 
manĝo. Mi legis ĝis la dek-unua, kiam mi mallumigis la 
kupeon. Mi ne povis dormi pro reŭmatismaj doloroj, kaj 
ĉirkaŭ kvarono antaŭ la unua mi sonorigis por mia 
servistino. Ŝi masaĝis min kaj poste laŭtlegis ĝis mi sentis 
min dormema. Mi ne povas diri precize la horon kiam ŝi 
foriris - eble post duonhoro.” 


“Tiam la trajno estis haltinta?” 
“Jes, la trajno estis haltinta.” 


“Vi aŭdis nenion - nenion nekutiman dum tiu tempo, 
sinjorino?” 


“Mi aŭdis nenion nekutiman.” 


“Kio estas la nomo de via servistino?” 


“Hildegarde Schmidt.” 

“Ĉu ŝi estas kun vi dum longa tempo?” 
“Dek kvin jarojn.” 

“Vi konsideras ŝin fidinda?” 


“Tute. Ŝiaj parencoj venas de germana bieno, kiu apartenis 
al mia mortinta edzo.” 


“Vi vizitis Usonon, mi supozas, sinjorino?” 
La abrupta temŝanĝo igis la maljunulinon levi la brovojn. 
“Multajn fojojn.” 


“Ĉu vi iam konis familion laŭnome Armstrong - familio en 
kiu tragedio okazis?” 


Kun emocio en la voĉo la maljunulino diris, “Vi parolas pri 
amikoj miaj, sinjoro.” 


“Do, vi bone konis Kolonelon Armstrong?” 


“Mi iomete konis lin, sed lia edzino, Sonia Armstrong, estis 
mia bapto-filino. Mi estis amikino de ŝia patrino, la aktorino, 
Linda Arden. Linda Arden estis granda geniulino, unu el la 
plej mirindaj tragediaj aktorinoj en la mondo. Kiel Lordino 
Macbeth, kiel Magda, neniu egalis ŝin. Mi ne nur admiris ŝian 
arton, mi estis persona amikino.” 


“Ŝi estas senviva?” 


“Ne, ne, ŝi ankoraŭ vivas, sed ŝi vivas laŭ kompleta 
privateco. Si estas tre malforta, kaj devas kuŝi sur sofo dum 
preskaŭ la tuta tempo.” 


“Mi opinias, ke estis dua filino?” 

“Jes, multe pli juna ol S-ino Armstrong.” 
“Kaj ŝi ankoraŭ vivas?” 

“Certe.” 

“Kie ŝi estas?” 


La maljunulino vigle rigardis lin. “Mi devas peti la kialon por 
ĉi tiuj demandoj. Kiel ili rilatas al la nuna afero - la murdo en 
ĉi tiu trajno?” 


“Ili rilatas jene, sinjorino. La murdito estis la viro kiu 
respondecis pri la ŝtelo kaj murdo de la infaneto 
Armstrong.” 


“Ha!” La rektaj brovoj kuntiriĝis. La Princino Dragomiroff 
iomete pli rekte sidiĝis. 


“Do, miaopinie, tiu Murdo estas tre bona okazintaĵo! Vi 
pardonos mian iom partian vidpunkton.” 


“Ĝi estas tute natura, sinjorino. Kaj nun, ni rcvenu al la 
demando, kiun vi ne respondis. Kie estas la pli juna filino de 
Linda Arden, la fratino de S-ino Armstrong?” 


“Mi vere ne povas tion diri al vi, sinjoro. Mi ne plu rilatas kun 
la pli juna generacio. Mj kredas, ke ŝi edziniĝis kun anglo 
antaŭ kelkaj jaroj kaj iris al Anglujo, sed momente mi ne 
povas memori la nomon.” 


Ŝi paŭzis momenton, kaj tiam diris: “Ĉu estas io alia, kion vi 
deziras demandi al mi, sinjoroj?” 


“Nur unu aferon, sinjorino, iom personan demandon. La 
koloron dc via tualet-robo?” 


Ŝi iomete levis la brovojn. “Mi devas supozi, ke estas kialo 
por tia demando. Mia tualet-robo estas el blua atlaso.” 


“Estas nenio alia, sinjorino. Mi tre dankas al vi pro la tujaj 
respondoj al miaj demandoj.” 


Ŝi faris etan geston per sia ringkovrita mano. Tiam, kiam ŝi 
leviĝis, kaj la aliaj samtempe leviĝis, ŝi haltis. 


“Vi pardonos al mi, sinjoro,” ŝi diris, “sed ĉu mi povas peti 
vian nomon. Via vizaĝo estas iel konata al mi.” 


“Mia nomo, sinjorino, estas Hercule Poirot - je via dispono.” 


Ŝi silentis momenton, tiam: “Hercule Poirot,” ŝi diris. “Jes. Mi 
nun memoras. Jen la sorto.” 


Ŝi formarŝis, tre rekta, iom rigida en siaj movoj. 


“Voila une grande dame,” diris S-ro Bouc. “Kion vi opinias pri 
ŝi, mia amiko?” 


Sed Hercule Poirot nur skuis la kapon. “Mi scivolas,” li diris, 
“kion ŝi celis per la sorto.” 


ĈAPITRO 7 - LA ATESTO DE GRAFO KAJ GRAFINO ANDRENYI 


Oni alvokis Grafon kaj Grafinon Andrenyi, sed la grafo 
envenis la manĝ-vagonon sola. 


Estis nenia dubo, ke li estis bon-aspekta viro. Li estis alta 
preskaŭ du metrojn, kun larĝaj ŝultroj kalj mallarĝaj koksoj. 
Li estis bone vestita per angla vestaro, kaj oni povus facile 
ricevi la impreson ke li estas anglo, krom pro la longeco de 
lia liphararo kaj io en la formo de la vangoj. 


“Nu, sinjoroj,” li diris, “kiamaniere mi povas helpi vin?” 


“Vi komprenas, sinjoro,” diris Poirot, “ke pro tio, kio okazis 
mi devas fari kelkajn demandojn al ĉiuj pasaĝeroj.” 


“Certe, certe,” respondis la grafo. “Mi tute komprenas la 
situacion. Tamen, mi opinias, ke mia edzino kaj mi ne povos 
multe helpi vin. Ni dormis, kaj aŭdis nenion.” 


“Ĉu vi scias, kiu estis la murdito, sinjoro?” 


“Mi komprenas, ke li estis la granda usonano - viro kun 
malafabla vizaĝo. Li sidis ĉe tiu tablo dum la manĝoj.” 


Li indikis per kalpgesto la tablon ĉe kiu Ratchett kaj 
MacQueen estis sidintaj. 


“Jes, sinjoro, vi estas tute prava. Tamen, mi intencis diri, ĉu 
vi sciis lian nomon?” 


“Ne.” La grafo aspektis tute perpleksita pro la demandoj de 
Poirot. 


“Se vi deziras scii lian nomon,” li diris, “certe ĝi estas sur lia 
pasporto.” 


“La nomo sur lia pasporto estas Ratchett,” diris Poirot. 


“Sed tio ne estas lia vera nomo. Li estas la viro Cassetti, kiu 
estis respondeca pri konata infan-ŝtela afero en Usono.” 


Li zorge rigardis la grafon dum li parolis, sed tiu ŝajnis esti 
tute netuŝita de la informo. Li nur iomete malfermis la 
okulojn. 


“Ha!” li diris. “Tio certe devus iomete klarigi la aferon. 
Neordinara lando, Usono.” 


“Vi estis tie, eble, sinjoro?” 


“Mi estis unu jaron en Washington.” 
“Eble vi konis la familion Armstrong?” 


“Armstrong - Armstrong - estas malfacile memori - ni tiom 
da personoj renkontis.” 


Li ridetis, kaj levis la ŝultrojn. “Sed ni revenu al la nuna 
afero, sinjoroj,” li diris. “Kion plu mi povas fari por helpi al 
vi?” 


“Vi eniris vian kupeon por dormi - kiam, sinjoro grafo?” 


La okuloj de Hercule Poirot vagis al lia plano. Grafo kaj 
Grafino Andrenyi okupis la kupeojn N-roj 12 kaj 13. 


“Oni pretigis por la nokto unu kupeon kiam ni estis en la 
manĝ-vagono. Reveninte, ni sidis en la alia dum iom da 
tempo.” 


“Kio estis la numero de tiu?” 


“N-ro 13. Ni kartludis kune. Ĉirkaŭ la dek-unua mia edzino 
enlitiĝis. La konduktoro pretigis mian kupeon kaj mi ankaŭ 
enlitiĝis. Mi bone dormis ĝis la mateno.” 


“Ĉu vi rimarkis, ke la trajno haltis?” 
“Mi ne sciis pri ĝi ĝis hodiaŭ matene.” 
“Kaj via edzino?” 


La grafo ridetis. “Mia edzino ĉiam prenas dormigaĵon kiam ŝi 
veturas per trajno. Si prenis sian kutiman dozon.” 


Li paŭzis. “Mi bedaŭras, ke mi povas neniel helpi vin.” 


Poirot transdonis al li paperon kaj plumon. 


“Mi dankas vin, sinjoro grafo. Estas nur formalaĵo, sed ĉu vi 
donos al mi viajn nomon kaj adreson?” 


La grafo skribis malrapide kaj zorge. “Estas bone, ke mi 
skribas tion por vi,” li diris. “La literado de la nomo de mia 
bieno estas malfacila por tiuj, kiuj ne scipovas la lingvon.” 


Li transdonis la paperon al Poirot, kaj leviĝis. “Estos tute 
nenecese, ke mia edzino venu ĉi tien,” li diris. “Si povas diri 
al vi nenion plu.” 


Ekbrileto venis en la okuloj de Poirot. 


“Povas esti,” li diris. “Sed ĉiuokaze mi ŝatus iomete paroli 
kun la grafino.” 


“Mi certigas al vi, ke tio estas tute ne necesa.”Lia voĉo sonis 
aŭtoritate. 


Poirot ĝentile rigardis lin. “Estos nur formalaĵo,” li diris, “sed 
vi komprenos, ke tio estas necesa por mia raporto.” 


“Kiel vi volas.” La grafo malvolonte cedis. Li sin klinis kaj 
forlasis la manĝ-vagonon. 


Poirot elmetis la manon por pasporto. Ĝi surhavis la nomojn 
kaj titolojn de la grafo. Li legis plu - akompanata de la 
edzino. Antaŭnomoj, Elena Maria; fraŭlina nomo, 
Goldenberg; aĝo, dudek. Grasmakulo troviĝis sur ĝi, ŝajne 
iam faligita de senzorgema oficisto. 


“Diplomata pasporto,” diris S-ro Bouc. “Ni devas esti 
zorgemaj ne ofendi iun, mia amiko. Tiuj personoj ne povas 
havi ian rilaton kun la murdo.” 


“Estu trankvila, mon vieux, mi estos tre taktoplena. Nura 
formalaĵo.” 


Lia voĉo mallaŭtiĝis kiam la grafino eniris la manĝ-vagonon. 
Si aspektis timema kaj tre ĉarma. 


“Vi deziras vidi min, sinjoroj?” 
“Nur formalaĵo, sinjorino grafino.” 


Poirot leviĝis galante, kaj proponis al ŝi la seĝon kontraŭ li. 
“Mi nur deziras demandi al vi, ĉu vi vidis aŭ aŭdis ion hieraŭ 
vespere, kio povas lumigi la nunan aferon.” 


“Absolute nenion, sinjoro. Mi dormis.” 


“Vi ne aŭdis, ekzemple, bruon en la apuda kupeo? La 
usonanino, kiu okupas ĝin estis histeria kaj sonoris por la 
konduktoro.” 


“Mi aŭdis nenion, sinjoro. Mi estis trinkinta dormigaĵon.” 
“Nu, mi komprenas. Mi ne bezonas teni vin plu.” 


Tiam, kiam ŝi ekleviĝis. “Nur momenton - ĉi tiuj detaloj, via 
fraŭlina nomo, aĝo, kaj tiel plu, ĉu ili estas ĝustaj?” 


”Tute ĝustaj, sinjoro.” 
“Eble vi subskribos ĉi tiun memuaron tiucele.” 


Ŝi rapide subskribis ĝin en bela skribmaniero. Elena 
Andrenyi. 


“Ĉu vi akompanis vian edzon al Usono, sinjorino?” 


“Ne, sinjoro.” Ŝi ridetis, kaj iomete ruĝiĝis. “Tiam ni ne estis 
geedzigitaj; ni geedziĝis antaŭ nur unu jaro.” 


“Ha, jes, mi dankas vin, sinjorino. Parenteze, ĉu via edzo 
fumas?” 


Preta por la foriro, ŝi atente rigardis lin. “Jes.” 

“Pipon?” 

“Ne. Cigaredojn kaj cigarojn.” 

“Do, mi dankas vin.” 

Ŝi hezitis; ŝiaj okuloj rigardis lin strange. Belegaj okuloj ili 
estis ; malhelaj kaj migdalformaj, kun tre longaj nigraj 
okulharoj, kiuj akcentis la elegantan senkolorecon de ŝiaj 


vangoj. Ŝiaj lipoj, tre ruĝaj, estis iomete malfermitaj. Ŝi 
aspektis rava kaj bela. 


“Kial vi demandis tion al mi?” 


“Sinjorino,” Poirot mangestis, “detektivoj bezonas fari ĉiajn 
demandojn. Ekzemple, eble vi diros al ni la koloron de via 
tualet-robo?” 


Ŝi rigardis lin kaj ridis. “Ĝi estas el gren-kolora muslino. Ĉu 
tio estas vere grava?” 


“Tre grava, sinjorino.” 
Ŝi scivoleme demandis, “Ĉu vi estas vera detektivo?” 
“Je via dispono, sinjorino.” 


“Mi pensis, ke ne estas detektivoj en la trajno dum ĝi estas 
en Jugoslavujo - ne ĝis oni atingas Italujon.” 


“Mi ne estas jugoslava detektivo, sinjorino. Mi estas 
internacia detektivo.” 


“Vi apartenas al la Ligo de Nacioj?” 


“Mi apartenas al la mondo, sinjorino,” diris Poirot drame. Li 
daŭrigis: “Mi laboras plejparte en Londono. Vi parolas 
angle?” li aldonis en tiu lingvo. 


“Mi iomete parolas ĝin, jes.” Ŝia akcento estis ĉarma. 


Poirot kliniĝis denove. “Ni ne tenos vin plu, sinjorino. Vi 
rimarkas, ke ĝi ne estis tre terura.” 


Ŝi ridetis, klinis la kapon kaj foriris. 


“Elle est Jolie femme,” diris S-ro Bouc. Li suspiris. “Do, tio ne 
multe helpis al ni.” 


“Ne,” diris Poirot. “Du personoj, kiuj vidis nenion kaj aŭdis 
nenion.” 


“Ĉu ni nun vidu la italon?” 


Dum momento Poirot ne respondis. Li zorge rigardis 
grasmakulon sur hungara diplomata pasporto. 


ĈAPITRO 8 - LA ATESTO DE KOLONELO ARBUTHNOT 


Poirot subite elreviĝis. Liaj okuloj ekbriletis renkonte al tiuj 
de S-ro Bouc. 


“Mia kara amiko,” li diris, “mi iĝis tiu, kiun oni nomas la 
snobo! Mi opinias, ke ni devus atenti la unuan klason antaŭ 
la duan. Mi pensas, ke nun ni intervjuos la bel-aspektan 
Kolonelon Arbuthnot.” 


Eltrovinte ke la franc-lingva scio de la kolonelo estas tre 
malmulta, Poirot faris sian demandaron en la angla lingvo. Li 
demandis pri la nomo, aĝo, hejm-adreso kaj preciza armea 
rango de Arbuthnot. Poste li daŭrigis: 


“Ĉu estas, ke vi venas hejmen de Hindujo pro la kutima 
forpermeso?” 


Kolonelo Arbuthnot respondis laŭ la brita malonga maniero: 
“Jes.” 


“Sed vi ne hejmenvenas per la rekta ŝiplinio?” 

“Ne.” 

“Kial ne?” 

“Mi elektis veni per la surtera vojo pro personaj kialoj.” Lia 
maniero Ŝajnis diri, “Kaj tio sufiĉas por vi, vi trudema 
malgranda impertinentulo.” 


“Vi venis senhalte de Hindujo?” 


La kolonelo seke respondis; “Mi haltis unu nokton por vidi Ur 
Kaldea, kaj tri tagojn en Bagdad kun la komandanto, kiu 
estas amiko mia.” 


“Vi haltis tri tagojn en Bagdad. Mi komprenas, ke la juna 
anglino, F-ino Debenham, ankaŭ venas de Bagdad. Eble vi 
renkontis ŝin tie?” 


“Ne. Mi unue renkontis F-inon Debenham kiam ŝi kaj mi 
kune veturis en fervoja vagono de Kirkuk ĝis Nissibin.” 


Poirot antaŭenklinis sin. Li iĝis persvadema kaj iom pli 
fremda ol necese. 


“Sinjoro, mi intencas petegi al vi. Vi kaj Fraŭlino Debenham 
estas la solaj angloj en la trajno. Estas necese, ke mi 
demandu al ĉiu, kion tiu opinias pri la alia.” 


“Tute neregula,” malvarme diris Kolonelo Arbuthnot. 


“Vi eraras. Tiu krimo kredeble estas farita de virino. La viro 
estas pikita ne malpli ol dek du fojojn. Eĉ la trajnestro tuj 
diris, “Estis virino.' Nu, kio estas mia unua tasko? Ekzameni 
ĉiun virinon, kiu veturas en la Istanbul-Calais vagono. Sed 
fari decidon pri anglino estas malfacila. La angloj estas tre 
retiremaj. Mi do petegas vin, sinjoro, pro justeco. Kia 
persono estas F-ino Debenham? Kion vi scias pri ŝi?” 


“F-ino Debenham,” diris la kolonelo per iom da varmeco, 
“estas ĝentlemanino.” 


“Ha!” diris Poirot, kaj li aspektis kvazaŭ tre kontenta. “Do vi 
opinias, ke kredeble ŝi ne estas implikita en tiu krimo?” 


“La ideo estas absurda,” diris Arbuthnot. “La viro estis tute 
fremda al ŝi - ŝi neniam antaŭe vidis lin.” 


“Ĉu ŝi diris tion al vi?” 


“Jes. Ŝi tuj komentis pri lia iom malafabla aspekto. Se virino 
estas implikata, kiel vi Ŝajnas pensi (miaopinie, sen ia atesto 
krom nura supozo), mi povas certigi al vi, ke F-ino 
Debenham tute ne povus esti indikata.” 


“Vi sentas varme pri la afero,” diris Poirot kun rideto. 


Kolonelo Arbuthnot rigardis lin malvarme. “Mi tute ne scias, 
kion vi intencas,” li diris. 


La rigardo ŝajnis iom hontigi Poirot. Li mallevis la okulojn kaj 
komencis manipuli la paperojn antaŭ si. 


“Ĉi tio estas flankaĵo,” li diris. “Ni estu praktikaj kaj parolu 
pri faktoj. La krimo, ni kredas, okazis je kvarono post la unua 
hieraŭ nokte. Estas parto de la necesa rutino demandi al ĉiu 
en la trajno kion li aŭ ŝi estis faranta je tiu horo.” 


“Kompreneble. Je kvarono post la unua, se mi ne eraras, mi 
estis parolanta al la juna usonano - la sekretario de la 
mortinto.” 


“Ĉu vi estis en lia kupeo, aŭ ĉu li estis en la via?” 
“Mi estis en lia kupeo.” 


“Tiu estas la junulo kun la nomo MacQueen?” 


” 


“Jes. 
“Li estis amiko aŭ konato via?” 


“Ne, mi neniam vidis lin antaŭ la nuna vojaĝo. Ni komencis 
okazan konversacion hieraŭ kaj ambaŭ ekinteresiĝis. Kutime 
mi ne ŝatas usonanojn” 


Poirot ridetis, pro la memoro de la rimarkoj de MacQueen pri 
britoj. 


“...Sed mi ŝatis tiun junulon. Li estis aŭdinta stultajn ideojn 
pri la situacio en Hindujo; la malbona flanko de usonanoj 
estas la fakto ke ili estas tiel sentimentalaj kaj idealistaj. Li 
interesiĝis pri tio, kion mi povis diri al li. Mi estis en la lando 
dum preskaŭ tridek jaroj. Kaj mi interesiĝis pri tio, kion li 
povis diri al mi rilate al la financa situacio en Usono. Tiam ni 
parolis pri la ĝenerala mond-politiko. Mi tute surpriziĝis kiam 
mi rigardis mian poŝhorloĝon, kaj rimarkis ke estas jam 
kvarono antaŭ la dua.” 


“Je tiu horo vi ĉesigis la konversacion?” 
“Jes.” 
“Kion vi tiam faris?” 


”Marŝis al mia propra kupeo kaj enlitiĝis.” 


“Via lito estis jam preta?” 
”Jes.” 


“Tio estas la kupeo N-ro 15 - tiu estas la antaŭ-lasta kiam 
oni iras de la manĝ-vagono?” 


“Jes.” 
“Kie estas la konduktoro kiam vi iris al via kupeo?” 


“Li sidis je la fino ĉe tableto. Efektive, MacQueen alvokis lin 
jus kiam mi iris al mia kupeo.” 


“Kial li alvokis lin?” 


“Supozeble por pretigi lian liton. La kupeo ne estis preta por 
la nokto.” 


“Nu, Kolonelo Arbuthnot, mi deziras ke vi zorge pensu. Dum 
la tempo kiam vi parolis kun MacQueen Ĉu iu pasis tra la 
koridoro ekster la pordo?” 


“Multaj personoj, mi opinias. Mi ne atentis tion.” 


“Jes, sed mi pensas pri - ni diru, la lasta horo kaj duono de 
via konversacio. Vi eliris ĉe Vincovci, ĉu ne?” 


“Jes, sed nur por minuto. Okazis ventego. Estis terure 
malvarme. Oni estis tre danka reeniri la pezan varmon de la 
trajno, kvankam mi opinias ke kutime oni multe tro varmigas 
la trajnojn.” 


S-ro Bouc suspiris. “Estas malfacile kontentigi ĉiun,” li diris. 
“La angloj, ili malfermas ĉion, poste venas aliaj, kiuj fermas 
ĉion. Estas tre malfacile.” 


Nek Poirot nek Kolonelo Arbuthnot atentis lin. 


“Nu, sinjoro, pripensu,” diris Poirot. “Estis malvarme ekstere. 
Vi revenis en la trajnon. Vi sidiĝas, vi fumas - eble 
cigaredon, eble pipon - ” Li paŭzis dum sekundo. 


“Pipon por mi. MacQueen fumis cigaredojn.” 


“La trajno ekveturas. Vi fumas vian pipon. Vi parolas pri la 
stato de Eŭropo - de la mondo. Estas nun malfrue. La 
plimulto jam enlitiĝis. Ĉu iu pasas la pordon - pensu?” 


Provante memori Arbuthnot sulkigis la brovojn. 
“Estas malfacile diri,” li diris. “Mi ne atentis la aferon.” 


“Sed vi havas la kutiman detal-rimarkadon de la soldato. Vi 
senkonscie rimarkas, oni povas diri.” 


La kolonelo ree pensis, sed kapneis. “Mi ne povas diri. Mi ne 
memoras, ke iu pasis krom la konduktoro. Atendu 
momenton - estis ankaŭ virino, mi pensas.” 


“Vi vidis ŝin? Ĉu ŝi estis maljuna-juna?” 


“Mi ne vidis ŝin. Mi ne rigardis en tiu direkto. Nur susuro kaj 
la odoro de parfumo.” 


“Parfumo? Bona parfumo?” 


“Nu, iom forta. Parfumo flarebla cent metrojn malproksime. 
Sed,” rapide daŭrigis la kolonelo, “tio povis esti pli frue en la 
vespero. Kiel vi diris antaŭ nelonge, ĝi estis unu el tiuj 
aferoj, kiujn oni senkonscie rimarkas. lam dum la vespero mi 
diris al mi “Virino-parfumo-tro multe da ĝi.' Sed kiam ĝi 
estis, mi ne povas esti certa, krom ke ĝi devis esti post 
Vincovci.” 


“Kial?” 


“Ĉar mi memoras, ke mi flaris la odoron en la momento 
kiam mi parolis pri la malsukceso de la Kvinjara Plano de 
Stalin, kaj la pasado de la virino igis min pensi pri la situacio 
de la virinoj en Rusujo. Kaj mi scias, ke ni ne parolis pri 
Rusujo ĝis preskaŭ la fino de nia interparolado.” 


“Vi ne povas diri pli precize ol tio?” 

“Ne. Ĝi devis esti proksimume en la lasta duonhoro.” 
“Ĝi okazis post la halto de la trajno?” 

La alia kapjesis. “Jes, mi estas preskaŭ certa, ke jes.” 


“Nu, ni forlasos tion. Ĉu vi iam estis en Usono, Kolonelo 
Arbuthnot?” 


“Neniam. Mi ne deziras iri.” 
“Ĉu vi iam konis Kolonelon Armstrong?” 


“Armstrong - Armstrong - Mi konis du tri kun tiu nomo. Estis 
Tommy Armstrong en la 60a regimento - vi ne parolas pri li? 
Kaj Selby Armstrong - li estis mortigita ĉe la Somme batalo.” 


“Mi parolas pri la Kolonelo Armstrong kiu edziĝis kun 
usonanino, kaj kies solan infaneton oni ŝtelis kaj mortigis.” 


“Ha! jes, mi memoras, ke mi legis pri tio - terura afero. Mi 
opinias, ke mi neniam renkontis lin, kvankam kompreneble, 
mi sciis pri li. Tony Armstrong. Bonegulo. Ĉiu ŝatis lin. Li 
havis elstaran karieron. Li gajnis la V.C.”[2] 


“La viro murdita hieraŭ nokte estis la viro respondeca pri la 
murdo de la infaneto de Kolonelo Armstrong.” 


La vizaĝo de Arbuthnot severiĝis “Tiuokaze, miaopinie, la 
porko meritis tion, kion li ricevis. Kvankam mi preferus vidi 


lin laŭleĝe pendigita - aŭ en Usono elektro-mortigita, mi 
supozas.” 


“Efektive, Kolonelo Arbuthnot, vi preferas la leĝon kaj ordon 
ol privatan venĝon?” 


“Nu, vi ne povas havi sangan venĝadon kiel la korsikanoj aŭ 
la mafio[3],” diris la kolonelo. “Diru kion vi volas, sed juĝo 
per juĝantaro estas bona sistemo.” 


Poirot pense rigardis lin dum minuto. “Jes,” li diris, “Mi estas 
certa, ke tio estas via vidpunkto. Nu, Kolonelo Arbuthnot, mi 
opinias, ke mi ne bezonas demandi al vi ion alian. Vi povas 
memori nenion pri hieraŭ nokte, kio ŝajnas al vi iamaniere 
suspektinda?” 


Arbuthnot konsideris dum unu du momentoj. “Nenion,” li 
diris. “Absolute nenion. Krom, se...,” li hezitis. 


“Sed daŭrigu, mi petas vin.” 

“Nu, vere ĝi estas nenio,” diris la kolonelo malrapide. 
“Sed vi diris io.” 

“Jes, jes. Daŭrigu.” 

“Ĝi estas nenio. Nur bagatelo. Sed kiam mi atingis 
mian kupeon, mi rimarkis, ke la pordo de tiu post la mia 
- la lasta, vi scias -” 

“Jes, n-ro 16.” 


“Nu, ĝia pordo ne estis tute fermita. La persono en ĝi 
elrigardis laŭ kaŝa maniero. Poste li rapide fermis ĝin. 
Kompreneble, mi scias ke tio ne gravas, sed ĝi ŝajnis al mi 


iom nekutima. Estas tute kutime malfermi pordon kaj 
elrigardi se vi volas vidi ion, sed estis la kaŝa maniero kiu 
altiris mian atenton.” 


“Je-es,” diris Poirot dube. 


“Mi diris al vi, ke ĝi ne estas grava,” diris Arbuthnot 
pardonpeteme. “Sed vi scias, kio ĝi estas - frumatene - ĉio 
tute trankvila - la afero ŝajnis iom minaca - kiel detektiva 
romano. Vere sensencaĵo.” 


Li leviĝis. “Do, se vi ne plu bezonas min...” 
“Dankon, Kolonelo Arbuthnot, estas nenio plu.” 


La soldato hezitis momenton. Lia unua malŝato pri 
demandado de “fremduloj” jam malaperis. 


“Pri Fraŭlino Debenham,” li diris iom embarasite. “Vi povas 
akcepti mian diron, ke ŝi estas senkulpa. Si estas pukka 
sahib.” lom ruĝiĝante, li foriris. 


“Kion signifas pukka sahib?” demandis D-ro Constantine. 


“Ĝi signifas, ke ŝiaj patro kaj fratoj ĉeestis samspecan 
lernejon kiel tiu de Kolonelo Arbuthnot,” diris Poirot. 


“Ho!” diris D-ro Constantine, malkontente. “Do, ĝi neniel 
koncernas la krimon.” 


“Precize,” diris Poirot. Li enpensiĝis, frapante la tablon per la 
fingroj. Tiam li levis la okulojn. 


“Kolonelo Arbuthnot fumas pipon,” li diris. “En la kupeo de 
S-ro Ratchett mi trovis pip-purigilon. S-ro Ratchett fumis nur 
cigarojn.” 


“Vi opinias...?” 


“Li estas la sola viro ĝis nun kiu diris, ke li fumas pipon. Kaj li 
sciis pri Kolonelo Armstrong - eble eĉ konis lin, kvankam li 
ne allasas tion.” 


“Do, vi opinias, ke estas eble...?” 


Poirot forte kapneis. “Jen la problemo - estas neeble - tute 
neeble - ke honorinda, iomete stulta, honesta anglo piku 
malamikon dekfoje per tranĉilo. Ĉu vi ne sentas, miaj 
amikoj, ke tio ne estas ebla?” 


“Tio estas la psikologio,” diris S-ro Bouc. 


“Kaj oni devas respekti la psikologion. Tiu krimo havas 
subskribon, kaj ĝi certe ne estas la subskribo de Kolonelo 
Arbuthnot. Kaj nun al la venonta intervjuo.” 


Ĉi tiun fojon S-ro Bouc ne parolis pri la italo, sed li pensis pri 
li. 


ĈAPITRO 9 - LA ATESTO DE S-RO HARDMAN 


La lasta el la unua-klasaj pasaĝeroj esti intervjuota - S-ro 
Hardman - estis la granda usonano, kiu manĝis ĉe la sama 
tablo kiel la italo kaj la servisto de S-ro Ratchett. 


Li portis iom brilaĉan kompleton, roz-koloran ĉemizon, 
brilegan kravat-pinglon, kaj maĉis gumon kiam li eniris la 
manĝ-vagonon. Li havis dikan maldelikatan vizaĝon, kun 
bonhumora esprimo. 

“Bonan matenon, sinjoroj,” li diris. “Kiel mi povas helpi vin?” 
“Vi aŭdis pri ĉi tiu murdo, S-ro Hardman?” 


“Certe.” Li lerte movis la maĉ-gumon. 


“Laŭnecese ni intervjuas ĉiujn pasaĝerojn en la trajno.” 


“Konsentite. Nur tiamaniere oni povas esplori la aferon.” 
Poirot rigardis la pasporton antaŭ si. 


“Vi estas Cyrus Bethman Hardman, usonano, kvardek-unu 
jara, vojaĝanta vendisto de rubandoj por skribmaŝinoj?” 


“Vi pravas. Tio estas mi.” 

“Vi vojaĝas de Istanbul al Parizo?” 

“Tiel estas.” 

“Kialo?” 

“Komerco.” 

“Ĉu vi ĉiam veturas unuaklase, S-ro Hardman?” 


“Jes, sinjoro. Mia firmo pagas la vetur-elspezojn.” Li 
palpebrumis. 


“Nu, S-ro Hardman, ni venas al la aferoj de hieraŭ nokte.” 
La usonano kapjesis. 

“Kion vi povas diri al ni pri la afero?” 

“Precize nenion.” 


“Estas bedaŭrinde. S-ro Hardman, bonvolu diri al ni precize 
kion vi faris hieraŭ post la vespermanĝo.” 


Por la unua fojo la usonano ne Ŝajnis havi respondon tute 
preta. Fine li diris: “Pardonu al mi sinjoroj, sed precize kiuj vi 
estas? Sciigu tion al mi.” 


“Jen S-ro Bouc, direktoro de la Compagnie des Wagons Lits. 
Ci tiu sinjoro estas la kuracisto kiu ekzamenis la korpon.” 


“Kaj vi?” 


“Mi estis Hercule Poirot. La kompanio komisiis min esplori la 
aferon.” 


“Mi aŭdis pri vi,” diris S-ro Hardman. Li pripensis dum 
ankoraŭ unu du minutoj. “Mi devas diri ĉion supozeble.” 


“Certe estus bone, ke vi diru al ni ĉion, kion vi scias,” diris 
Poirot seke. 


“Vi estus prave parolinta se estus io, kion mi scias. Mi scias 
nenion, kiel mi diris. Sed mi devus scii ion, kaj pro tio mi 
estas ĉagrenita. Vere, mi devus scii ion.” 


“Bonvolu klarigi, S-ro Hardman.” 


S-ro Hardman suspiris, forigis la maĉ-gumon, kaj metis 
manon en poŝon. Samtempe lia personeco ŝajnis ŝanĝiĝi. Li 
iĝis malpli simila al teatra rolulo kaj pli viva persono. La 
sonoraj nazaj voĉtonoj modifiĝis. 


“Tiu pasporto estas blufaĵo,” li diris. “Jen kiu mi vere estas.” 


Poirot legis la vizitkarton donita al li. S-ro Bouc rigardis super 
lian ŝultron. 


S-RO CYRUS B. HARDMAN, 
Detektiva Agentejo McNeill, 
New York. 


Poirot konis la nomon. Ĝi estis unu el la plej bone konataj kaj 
plej fidindaj detektivaj agentejoj en New York. 


“Nu, S-ro Hardman,” li diris, “Permesu, ke mi aŭdu la 
signifon de ĉi tio.” 


“Certe. Jen kiel la afero okazis. Mi venis al Eŭropo serĉante 
du trompulojn - nenio rilata al la nuna afero. La serĉo finiĝis 
en Istanbul. Mi telegrafis al mia estro, kaj ricevis ordonon 
reveni. Mi intencis reiri al New York, kiam mi ricevis ĉi tion.” 
Li transdonis leteron, kies papero surhavis la adreson de la 
Hotelo Tokatlian. 


Kara sinjoro, - Oni indikis vin al mi kiel unu el la stabo de la 
Detektiva Agentejo McNeill. Bonvolu veni al mia ĉambro je 
la kvara hodiaŭ posttagmeze. 


Ĝi estis subskribita “S. E. Ratchett.” 
“Eh bien?” 


“Mi iris je la citita horo, kaj S-ro Ratchett klarigis la situacion 
al mi. Li montris al mi du leterojn, kiujn li ricevis.” 


“Li estis timema?” 


“Li ŝajnigis, ke li ne estas, sed estis nenia dubo, ke li estas. 
Li faris proponon al mi. Mi devus veturi al Parizo per la sama 
trajno, kaj zorgi, ke neniu forigu lin. Nu, sinjoroj, mi veturis 
per la sama trajno, kaj malgraŭ tio, iu sukcesis forigi lin. 
Tutcerte mi estas ĉagrenita pri la afero, kiu povas havi 
malbonajn por mi.” 


“Ĉu li donis al vi ian indikon pri via agado?” 


“Certe. Li havis ĉion jam pretan. Estis lia ideo, ke mi veturu 
en la kupeo apud lia, sed tio tute ne estis ebla. La sola loko 
havebla estis kupeo n-ro 16, kaj eĉ pri tiu estis malfacilaĵoj. 
Mi opinias, ke la konduktoro ŝatas teni tiun kupeon en 
rezervo. Sed tio ne gravas. Kiam mi zorge konsideris la 


aferon, ŝajnis al mi, ke n-ro 16 estas taŭga loko. Nur estis la 
manĝ-vagono antaŭ la Istanbul dorm-vagono, kaj la antaŭa 
pordo al la kajo estis ŝlosita por la noktoj. Murdonto povus 
veni nur tra la malantaŭa pordo al la kajo, aŭ tra la 
malantaŭa parto de la trajno - ĉiuokaze li devus preterpasi 
mian kupeon.” 


“Mi supozas, ke vi havas nenian ideon pri la identeco de la 
ebla atakanto?” 


“Nu, mi scias kiel li aspektas. S-ro Ratchett priskribis lin al 
mi.” 

“Kio?” La tri viroj avide antaŭenklinis. 

Hardman daŭrigis: “Malgranda viro, malhela, kun iom virina 
voĉo - tion diris al mi la maljunulo. Li diris ankaŭ, ke 


kredeble ĝi ne okazos dum la unua nokto, sed pli kredeble, 
la duan aŭ trian.” 


“Li sciis ion,” diris S-ro Bouc. 


“Li certe sciis pli ol li diris al sia sekretario,” pense diris 
Poirot. “Cu li diris ion al vi pri tiu malamiko? Ekzemple ĉu li 
diris kial oni minacas lian vivon.” 


“Ne, li estis iom sekretema tiurilate. Li nur diris, ke la ulo 
deziras murdi lin kaj intencas tion fari.” 


“Malgranda viro - malhela - kun virina voĉo,” diris Poirot 
pense. Tiam intense rigardante Hardman, li diris: 
“Kompreneble, vi sciis, kiu li vere estis?” 


“Kiu, sinjoro?” 


“Ratchett. Vi rekonis lin?” 


“Mi ne komprenas vin.” 
“Ratchett estis Cassetti, la Armstrong'a murdanto.” 


S-ro Hardman fajfis. “Kia surprizo!” li diris. “Ne, mi ne 
rekonis lin. Mi estis en la okcidenta parto de la lando kiam la 
afero okazis. Kredeble mi vidis fotojn de li en la ĵurnaloj, sed 
mi certe ne rekonus mian propran patrinon post la laboro de 
ĵurnala fotografisto. Nu, mi ne dubas ke kelkaj personoj volis 
venĝi sin kontraŭ Cassetti.” 


“Ĉu vi scias pri iu, kiu rilatis kun la afero Armstrong, kaj kiu 
similas tiun priskribon - malgranda, malhela, kaj virina 
voĉo?” 


Hardman pripensis minuton, “Estas malfacile diri. Preskaŭ 
ĉiu iel koncernata jam mortis.” 


“Memoru, ke estis tiu fraŭlino kiu ĵetis sin el la fenestro.” 


“Certe. Jen interesa punkto. Ŝi estis ia fremdulino. Eble ŝi 
havis parencojn. Sed vi devas memori, ke estis aliaj aferoj 
krom tiu de Armstrong. Cassetti aranĝis pri infanŝtelado 
dum sufiĉe longa tempo. Vi ne povas pensi nur pri tio.” 


“Jes, sed ni havas kialon pensi, ke la nuna krimo rilatas al la 
afero Armstrong.” 


S-ro Hardman okule demandis. Poirot ne respondis. La 
usonano neante skuis la kapon. 


“Mi ne povas memori iun, kiu similis tiun priskribon en la 
afero Armstrong,” li diris malrapide. “Sed kompreneble, ĝi 
koncernis min kaj mi ne multe sciis pri ĝi.” 


“Do, daŭrigu vian rakonton, S-ro Hardman.” 


“Estas malmulte direbla. Mi dormis dum la tagoj kaj restis 
sendorme kaj rigardante dum la noktoj. Nenio suspektinda 
okazis dum la unua nokto. Hieraŭ nokte estis same, laŭ mia 
sperto. Mia pordo estis iomete malfermita, kaj mi elrigardis. 
Neniu nekonato preterpasis.” 


“Vi estas certa pri tio, S-ro Hardman?” 


“Tute certa. Neniu eniris la trajnon de ekstere, kaj neniu 
envenis el la malantaŭaj vagonoj. Mi ĵuros pri tio.” 


“Ĉu vi povis vidi la konduktoron de via loko?” 
“Certe. Li sidas sur la seĝeto preskaŭ kontraŭ mia pordo.” 
“Ĉu li forlasis tiun seĝeton post la halto ĉe Vincovci?” 


“Tiu estis la lasta stacio? Nu, li respondis al du sonoriloj - tio 
estus preskaŭ tuj post la fina halto de la trajno. Poste li 
eniris en la malantaŭa vagono - estis tie ĉirkaŭ kvaronhoro. 
Sonorilo laŭte sonis, kaj li kurante revenis. Mi paŝis en la 
koridoron por vidi kio okazas, sed estis nur la usonanino. Ŝi 
grumblegis pri io. Mi ridetis. Tiam li iris en alian kupeon, kaj 
revenis por akiri botelon da sod-akvo por iu. Poste li restis 
sur sia seĝo ĝis li iris al la alia fino de la vagono por pretigi 
ies liton. Mi opinias, ke li poste restis sur sia seĝo ĝis ĉirkaŭ 
la kvina hodiaŭ matene.” 


“Ĉu li iam ekdormis?” 
“Tion mi ne povas diri. Povas esti.” 


Poirot kapjesis. Liaj manoj aŭtomate ordigis la paperojn sur 
la tablo. Li prenis la oficialan karton, denove. 


“Bonvolu meti vian parafon sur ĉi tion,” li diris. 


La alia tion faris. 


“Estas neniu, mi supozas, kiu povas konfirmi vian rakonton 
pri via identeco, S-ro Hardman?” 


“En la trajno. Ne - kun la escepto de la junulo MacQueen. Mi 
konas lin sufiĉe bone - vidis lin en la oficejo de lia patro en 
New York - sed tio tute ne signifas ke li rekonus min el 
amaso. Ne, S-ro Poirot, vi devos atendi kaj telegrafi al New 
York kiam la neĝo liberigos nin. Sed ĝi estas vera. Mi ne 
mensogas. Do, ĝis la revido, sinjoroj. Mi estas kontenta, ke 
mi renkontis vin, S-ro Poirot.” 


Poirot proponis cigaredujon. “Sed eble vi preferas pipon?” 


“Certe ne.” Li prenis unu kaj foriris. La tri viroj rigardis unu la 
alian. 


“Vi opinias, ke li estas sincera?” demandis D-ro Constantine. 


“Jes, jes. Mi konas tiun specon. Krome, ĝi estas rakonto 
facile kontrolebla.” 


“Li donis al ni tre interesan atestaĵon,” diris S-ro Bouc. 
“Ja, jes.” 


“Malgranda viro, malhela, kun alt-tona voĉo,” diris S-ro Bouc 
penseme. 


“Priskribo, kiu taŭgas al neniu en la trajno,” diris Poirot. 
ĈAPITRO 10 - LA ATESTO DE LA ITALO 


“Kaj nun,” diris Poirot kun ekbrilo en la okulo, “ni kontentigos 
la deziron de S-ro Bouc kaj vidos la italon.” 


Antonio Foscarelli envenis en la manĝ-vagonon per rapida 
katsimila paŝado. Lia vizaĝo brilis. Gi estis tipa itala vizaĝo, 
ridetanta kaj malpala. Li parolis la francan lingvon bone kaj 
flue kun nur eta fremda akcento. 

“Via nomo estas Antonio Foscarelli?” 

“Jes, sinjoro.” 

“Mi vidas, ke vi estas nacianigita usonano?” 

“Jes, sinjoro. Tio estas pli bona por mia komerco.” 


“Vi estas agento por la aŭtomobiloj Ford?” 


“Jes, sinjoro. Vi komprenos...” Fluparola klarigo sekvis. Post 
ĝia fino, io nekonata de la tri viroj pri Foscarelli, Ŝajne ne 
estis grava. Li certe ne estis viro el kiu oni bezonis eltiri 
informon. Ĝi elŝprucis. Lia afabla infana vizaĝo brilis pro 
kontento kiam, post lasta elokventa gesto, li paŭzis kaj viŝis 
la frunton per poŝtuko. 


“Vi do vidas,” li diris, “ke mi faras grandajn negocojn. Mi 
estas ĝisdata. Mi komprenas la arton de la vendado!” 


“Vi estis en Usono dum la lastaj dek jaroj pli malpli?” 

“Jes, sinjoro. Mi bone memoras la tagon en kiu mi trafis la 
ŝipon por iri al Usono - tiom malproksima! Mia patrino, mia 
fratineto...” 

Poirot interrompis la amason da rememoroj. 


“Dum via loĝado en Usono Ĉu vi iam renkontis la murditon?” 


“Neniam. Sed mi konas la specon. Ja, jes.” Li kraketis la 
fingrojn esprime. “Gi estas tre deca, tre bone vestita, sed 


sube ĝi estas tute malbona. Laŭ mia sperto mi dirus, ke li 
estis granda trompisto. Jen mia opinio.” 


“Vi estas prava,” diris Poirot seke. “Rarchett estis Cassetti, 
la infanŝtelisro.” 


“Kion mi diris al vi? Mi lernis legi la vizaĝon. Tio estas 
necesa. Nur en Usono oni instruas la ĝustan manieron 
vendi.” 


“Vi memoras la aferon Armstrong?” 


“Mi ne tute memoras. La nomo, jes? Ĝi estis knabino - 
infaneto - Ĉu ne?” 


“Jes, tre tragedia afero.” 
La italo Ŝajnis esti la unua persono heziti pri tiu vidpunkto. 


“Nu, do, tiaj aferoj okazas,” li diris filozofe, “en granda 
civilizacio kia Usono...” 


Poirot interrompis lin. “Ĉu vi iam renkontis anojn de la 
familio Armstrong?” 


“Ne, mi pensas, ke ne. Estas malfacile diri. Mi donos al vi 
kelkajn ciferojn. Nur en la lasta jaro mi vendis...” 


“Sinjoro, bonvolu resti ĉe la punkto priparolata.” 


La manoj de la italo faris pardonpetan geston. “Mil 
pardonojn.” 


“Diru al mi, mi petas, precize kion vi faris hieraŭ nokte post 
la manĝo.” 


“Plezure. Mi restis ĉe la tablo kiel eble plej longe. Tio estas 
pli amuza. Mi parolis kun la usonano ĉe mia tablo. Li vendas 


rubandojn por skribmaŝinoj. Poste mi reiris al mia kupeo. Ĝi 
estis malplena. La malafabla brito kiu kunokupas ĝin estis 
for ĉe lia mastro. Fine li revenis kun longa vizaĝo kiel 
kutime. Li ne parolas - diras nur jes kaj ne. Malafabla raso, 
la angla - ne simpatia. Li sidis en la angulo, tre rekta, 
legante libton. Tiam venis la konduktoro por pretigi niajn 
litojn.” 


“N-roj 4 kaj 5,” murmuris Poirot. 


“Precize - la lasta kupeo. Mi havas la supran liton. Mi eniris 
ĝin. Mi fumis kaj legis. Mi pensis ke la anglo havas 
dentdoloron. Li eltiris botelon de medikamento kiu forte 
odoras. Li kuŝis en la lito kaj ĝemis. Baldaŭ mi ekdormis, sed 
kiam mi vekiĝis li ĉiam ĝemas.” 


“Ĉu vi scias, ĉu li forlasis la kupeon dum la nokto?” 


“Mi pensas, ke ne. Mi certe aŭdus tion. La lumo el la 
koridoro - oni aŭtomate vekiĝas, pensante ke estas pakaĵ- 
ekzameno ĉe iu landlimo.” 


“Ĉu li iam parolis pri sia mastro? Ĉu li iam diris ion kontraŭ 
li?” 


“Mi diris, ke li neniam parolis. Li ne estis simpatia. Fiŝo!” 
“Vi fumas, laŭ via diro - pipon, cigaredojn, cigarojn?” 
“Nur cigaredojn.” 

Poirot proponis unu al li, kiun li akceptis. 

“Ĉu vi iam estis en Chicago?” demandis S-ro Bouc. 


“Jes, bela urbo - sed mi pli bone konas New York, 
Washington, Detroit. Vi estis en Usono? Ne? Vi devus iri, ĝi - 


Poirot metis paperfolion antaŭ li. 
“Bonvolu subskribi ĝin, kaj meti vian daŭran adreson.” 
La italo skribis ĝin. Tiam li leviĝis - lia rideto ĉiam afabla. 


“Jen ĉio? Vi ne plu bezonas min? Bonan tagon, sinjoroj. Mi 
volas, ke ni povu eliri el la neĝo. Mi havas renkontiĝon en 
Milano...” Li neante skuis la kapon. “Mi perdos tiun 
komercon.” 


Li foriris. Poirot rigardis sian amikon. 


“Li estis dum longa tempo en Usono,” diris S-ro Bouc, “kaj li 
estas italo, kaj italoj uzas pikilojn! Kaj ili terure mensogas! 
Mi ne amas italojn.” 


“Tion oni povas vidi,” diris Poirot ridetante. “Povas esti, ke vi 
estas prava, sed mi indikos al vi, mia amiko, ke estas nenia 
atesto kontraŭ li.” 


“Kaj kio pri la psikologio? Ĉu la italoj ne kutimas pikegi?” 


“Certe,” diris Poirot. “Precipe dum kvereloj. Sed ĉi tiu estas 
tute alispeca krimo. Mi havas ideon, mia amiko, ke la nuna 
estas krimo zorge pripensita kaj farita. Ĝi ne estas - kiel mi 
diru ĝin? - latina krimo. Ĝi estas krimo kiu montras la 
funkciadon de trankvila, rimedoplena, celema menso - mi 
kredas, la menso de anglo-sakso.” 


Li prenis la du lastajn pasportojn kaj diris. “Ni vidu nun F- 
inon Mary Debenham.” 


ĈAPITRO 11 - LA ATESTO DE FRAŬLINO DEBENHAM 


Kiam Mary Debenham envenis la manĝ-vagonon ŝi konfirmis 
la antaŭan opinion de Poirot pri ŝi. 


Ŝi estis tre nete vestita per nigra kostumo kun griza bluzo, 
kaj la ondoj de ŝia malhela hararo estis ordaj kaj belaj. Ŝia 
maniero estis same trankvila. Ŝi sidis kontraŭ Poirot kaj S-ro 
Bouc kaj demande rigardis ilin. 


“Via nomo estas Mary Hermione Debenham, kaj vi havas 
dudek ses jarojn?” diris Poirot. 


“Jes.” 
“Angla?” 
“Jes.” 


Ĉu vi estos tiel afabla, fraŭlino, kiel skribi vian daŭran 
adreson sur ĉi tiun paperon?” 


Ŝi tion faris. Ŝia skribo estis klara kaj legebla. 


“Kaj nun, fraŭlino, kion vi povas diri al ni pri la hieraŭa 
afero?” 


“Mi opinias, ke mi povas diri nenion al vi. Mi enlitiĝis kaj 
dormis” 


“Ĉu malĝojigas vin, fraŭlino, ke krimo okazis en ĉi tiu 
trajno?” 


La demando videble estis neatendita. Ŝiaj grizaj okuloj iom 
malfermiĝis. 


“Mi ne tute komprenas vin.” 


“La demando estis tute simpla, fraŭlino. Mi rediros ĝin. Ĉu 
multe malĝojigas vin, ke krimo okazis en ĉi tiu trajno?” 


“Mi vere ne pensis pri ĝi laŭ tiu vidpunkto. Ne, mi ne povas 
diri, ke mi estas Malĝojigita.” 


“Krimo - tio estas ordinara afero al vi, ĉu?” 


“Kompreneble ĝi estas malagrabla afero,” diris Mary 
Debenham trankvile. 


“Vi estas tre anglo-saksa, fraŭlino. Vi ne sentas emocion.” 


Ŝi iomete ridetis. “Mi bedaŭras, ke mi ne povas esti histeria 
por pruvi mian sentemon. Ciuokaze, personoj mortas 
ĉiutage.” 


“Illi mortas, jes. Sed murdo estas iom pli malofta.” 
“Certe.” 

“Vi ne konis la murditon?” 

“Mi vidis lin la unuan fojon kiam mi tagmanĝis hieraŭ.” 
“Kaj kiamaniere li impresis vin?” 

“Mi apenaŭ rimarkis lin.” 

“Li ne impresis vin kiel malbonega persono?” 

Ŝi iomete levis la ŝultrojn. “Vere, mi eĉ ne pensis pri li.” 
Poirot atente rigardis ŝin. “Vi estas, mi opinias, iom 
malestima pri la maniero laŭ kio mi faras mian 
demandaron,” li diris kun ekbrilo en la okuloj. “Ne tiel, vi 


pensas, oni kondukus anglan enketon. Tie ĉio estus ordigita, 
kaj oni parolus nur pri la faktoj. Sed mi havas propran 


metodon. Mi unue rigardas mian atestanton, mi decidas pri 
lia aŭ ŝia karaktero, kaj laŭe faras miajn demandojn. Antaŭ 
minuto mi faris demandojn al sinjoro, kiu volis diri al mi siajn 
ideojn pri ĉiu temo. Nu, tian personon mi devigas resti ĉe la 
punkto priparolata. Mi volas, ke li respondu jes aŭ ne, ĉi tio 
aŭ tio. Poste, vi venis. Mi tuj rimarkas, ke vi estos orda kaj 
sistema. Vi parolos nur pri la nuna afero. Viaj respondoj 
estos malongaj kaj trafaj. Kaj ĉar, fraŭlino, la homa naturo 
estas kontraŭema, mi faras al vi tute malsimilajn 
demandojn. Mi demandas al vi, kion vi sentas, kion vi 
pensis. Tiu metodo ne plaĉas al vi?” 


“Se vi pardonos al mi la diron, ĝi ŝajnas al mi malŝparo de 
tempo. Ĉu aŭ ne la vizaĝo de S-ro Ratchett plaĉis al mi ne 
Ŝajnas al mi esti fakto, kiu helpos vin eltrovi kiu Murdis lin.” 


“Ĉu vi scias la veran nomon de S-ro Ratchett, fraŭlino?” 
Ŝi kapjesis. “S-ino Hubbard diris tion al ĉiu.” 

“Kaj kion vi opinias pri la afero Armstrong?” 

“Ĝi estis tute abomena,” diris la fraŭlino fervore. 

Poirot penseme rigardis ŝin. 

“Vi veturas de Bagdad, mi kredas, F-ino Debenham?” 
“Jes,” 
“Al Londono?” 
“Jes,” 


“Kion vi faris en Bagdad?” 


“Mi estis guvernistino por du infanoj.” 


“Ĉu vi reiros al tiu ofico post via libertempo?” 
“Mi ne estas certa.” 
“Kial?” 


“Bagdad estas malproksima. Mi preferus oficon en Londono, 
se mi povus tion trovi.” 


“Mi komprenas. Mi pensis, ke eble vi iras por edziniĝi.” 


F-ino Debenham ne respondis. Ŝi levis la okulojn kaj rigardis 
Poirot rekte en la vizaĝo. La rigardo videble diris, “Vi estas 
impertinenta.” 


“Kion vi opinias pri la virino kiu kunokupas vian kupeon - F- 
ino Ohlsson?” 


“Ŝi ŝajnas esti afabla, simpla persono.” 
“Kia estas la koloro de ŝia tualet-robo?” 
Mary Debenham rigardegis. “la bruna koloro - natura lano.” 


“Do. Mi rajtas mencii sen maldiskreteco, mi esperas, ke mi 
rimarkis la koloron de via tualet-robo survoje de Aleppo al 
Istanbul. Pala malvkolora, mi kredas.” 


“Jes, vi pravas.” 


“Ĉu vi havas alian tualet-robon, fraŭlina. Ekzemple, 
skarlatan tualet-robon?” 


“Ne, tiu ne estas mia.” 
Poirot klinis antaŭen. Li estis kiel kato saltanta al muso. 


“Do, kies?” 


La fraŭlino iom retiris sin, surprizita 
“Mi ne scias. Kion vi volas diri?” 


“Vi ne diris, “Ne, mi ne havas tian' Vi diris “Tiu ne estas mia' 
- kio signifas ke tiu aĵo apartenas al iu alia.” 


Ŝi kapjesis. 

“Al iu alia en ĉi tiu trajno?” 
“Jes” 
“Al kiu ĝi apartenas?” 


“Mi ĵus diris al vi. Mi ne scias. Mi vekiĝis hadiaŭ matene 
ĉirkaŭ la kvina kun la impreso, ke la trajno restis senmova 
dum langa tempo. Mi malfermis la pordon kaj rigardis en la 
koridoron, pensante ke ni estas ĉe stacidomo. Mi vidis iun en 
skarlata tualet-robo malproksime en la koridoro.” 


“Kaj vi ne scias kiu ŝi estis. Ĉu ŝi havis helajn, malhelajn, aŭ 
grizajn harojn?” 


“Mi ne pavas diri. Ŝi surportis ĉapeton kaj mi vidis nur la 
malantaŭan parton de ŝia kapo.” 


“Kaj laŭ la formo?” 


“lom alta kaj maldika, mi opinias, sed estas malfacile diri. La 
kimono estis brodita de drakoj.” 


“Jes, vi estas prava, drakoj.” 


Ŝi silentis dum minuto. Li murmuris al si: “Mi ne pavas 
kompreni gin. Mi ne povas kompreni ĝin. Cio ŝajnas esti 
sensenca.” 


Tiam levante la okulojn, li diris : 
“Mi ne bezonas teni vin plu, fraŭlino.” 


“Ho,” Ŝi ŝajnis esti surprizita, sed tuj leviĝis. Ĉe la pordo, 
tamen, ŝi hezitis momenton, kaj revenis. 


“La svedino - F-ino Ohlsson - ŝajnas esti ĝenata. Ŝi diris, ke 
laŭ vi, ŝi estas la lasta persono, kiu vidis tiun viron viva. Ŝi 
opinias, mi kredas, ke pro tio vi suspektas ŝin. Ĉu mi ne 
povas diri al ŝi ke ŝi faris eraron? Vere, ŝi estas tia persono, 
kia ne dolorigus eĉ muŝon.” Ŝi ridetis dum ŝi parolis. 


“Je kioma horo ŝi iris por akiri la aspirinon de S-ino 
Hubbard?” 


“lom post la deka kaj duono.” 

“Ŝi estis for - dum kiom da tempo?” 

“Ĉirkaŭ kvin minutoj.” 

“Ĉu ŝi denove forlasis la kupeon dum la nokto?” 
“Ne.” 


Poirot turnis sin al la kuracisto “Ĉu Ratchett povus esti 
murdita tiel frue?” 


La kuracisto kapneis. 


“Do, mi opinias, ke vi povas kontentigi vian amikinon, 
fraŭlino.” 


“Dankon.” Ŝi subite ridetis je li, rideto kiu invitis simpation. 
“Si similas ŝafon, vi scias. Si maltrankviliĝas kaj blekas.” 


Ŝi forturnis sin kaj eliris. 


ĈAPITRO 12 - LA ATESTO DE LA GERMANA SERVISTINO 


S-ro Bouc scivoleme rigardis sian amikon “Mi ne tute 
komprenas vin, mon vieux. Vi provis fari - kion?” 


“Mi serĉis Breĉon, mia amiko.” 
“Breĉon?” 


“Jes - Breĉon en la aplombo de fraŭlino. Mi volis skui ŝian 
aplombon. Cu mi sukcesis? Mi ne scias. Sed mi scias, ke ŝi 
ne atendis ke mi esploru la aferon tiel, kiel mi ĝin faris.” 


“Vi suspektas ŝin,” diris S-ro Bouc malrapide. “Sed kial? Ŝi 
ŝajnas esti tre ĉarma fraŭlino - la plej lasta persono esti 
implikata en tia krimo.” 


“Mi konsentas,” diris Constantine. “Ŝi estas malvarmsanga. 
Ŝi estas senemocia. Ŝi ne trapikus viron: ŝi farus proceson 
kontraŭ li ĉe la tribunalo.” 


Poirot suspiris. “Vi devas ambaŭ forigi vian impreson ke ĉi 
tiu estas nepripensita kaj subita krimo. Estas du kialoj pro 
kiuj mi suspektas F-inon Debenham. Unu estas pro io, kion 
mi hazarde aŭdis, kaj kion vi ĝis nun ne scias.” 


Li rakontis al ili la strangajn frazojn, kiujn li aŭdis survoje de 
Aleppo. 


“Certe, tio estas stranga,” diris S-ro Bouc. “Ĝi bezonas 
klarigon. Se ĝi signifas tion, kion vi supozas, ambaŭ estas 
implikitaj - ŝi kaj la angla kolonelo.” 


Poirot kapjesis. “Kaj precize tion la faktoj ne subtenas,” li 
diris. “Se ili ambaŭ estas koncernataj, kion ni atendus - ke 
ĉiu el ili donus alibion por la alia. Ĉu ne? Sed ne - tio ne 
okazis. La alibio por F-ino Debenham estas donita de 


svedino kiun ŝi neniam antaŭe vidis, kaj tio par Kolonelo 
Arbuthnot estas donita de MacQueen, la sekretario de la 
mortinta viro. Ne, tio estas tro facila solvo de la enigmo.” 


“Vi diris, ke vi havas alian kaŭzon suspekti ŝin,” S-ro Bouc 
memorigis al li. 


Poirot ridetis “Jes, sed tio estas nur psikologia. Mi demandas 
al mi, ĉu estas eble ke F-ino Debenham planis tiun krimon? 
Mi estas certa, ke malantaŭ la nuna afero estas trankvila, 
inteligenta, kaj rimedoplena menso. F-ino Debenham estas 
laŭ tiu priskribo.” 


S-ro Bouc neante skuis la kapon. “Mi opinias, ke vi estas 
malprava, mia amiko. Mi ne povas kredi, ke tiu juna anglino 
estas krimulino.” 


“Nu, do,” diris Poirot, prenante la lastan pasporton, “al la 
lasta nomo sur la listo. Hildegarde Schmidt, servantino de 
sinjorino.” 


Alvokita de la konduktoro. Hildegarde Schmidt venis en la 
manĝ-vagonon, kaj staris respektplene atendante. 


Poirot indikis, ke ŝi sidiĝu. Ŝi tion faris, kaj kviete atendis la 
demandadon. Si ŝajnis esti tre serena virino - respektinda, 
sed eble ne tre inteligenta. 


La metodoj de Poirot kun Hildegarde Schmidt estis tute 
kontraŭaj al tiuj kun Mary Debenham. Li estis tre afabla kaj 
bonhumora, por komfortigi la virinon. Li petis ŝin skribi ŝiajn 
nomon kaj adreson, kaj poste komencis ĝentile fari siajn 
demandojn. La intervjuo okazis germanlingve. 


“Ni deziras scii kiom eble plej multe pri la okazintaĵoj de la 
hieraŭa nokto,” li diris. “Ni scias, ke vi ne povas doni al ni 
multe da informo pri la krimo mem, sed eble vi vidis aŭ 


aŭdis ion, kio ŝajne negrava al vi, povos esti utila al ni. Vi 
komprenas?” 


Ŝi ŝajne ne komprenis. Ŝia larĝa bonkora vizaĝo tenis la 
kutiman serenan esprimon dum ŝi respondis: “Mi ne scias 
ion, sinjoro.” 


“Nu, ekzemple, vi scias ke via mastrino bezonis vin lastan 
nokton?” 


“Jes, tion mi scias.” 
“Ĉu vi memoras la horon?” 


“Ne, sinjoro. Mi estis dormanta kiam la konduktoro venis kaj 
diris tion al mi.” 


“Jes, jes. Ĉu estis kutime tiamaniere venigi vin?” 


“Ĝi ne estis nekutima. Ŝia moŝtino ofte bezonis mian 
ĉeeston nokte. Si ne bone dormis.” 


“Eh bien, do, vi ricevis la alvokon kaj vi ellitiĝis. Ĉu vi 
surmetis tualet-robon?” 


“Ne, sinjoro, mi surmetis miajn vestojn. Mi ne ŝatus iri al ŝia 
moŝtino en mia tualet-robo.” 


“Sed ĝi estas tre bela tualet-robo - skarlata, ĉu ne?” 


Ŝi rigardis lin. “Ĝi estas malhelblua flanela tualet-robo, 
sinjoro.” 


“Do, ni daŭrigu. Tio nur estis ŝerceto miaparte. Do, vi iris al 
la princino. Kaj kion vi faris post via alveno?” 


“Mi masaĝis ŝin, sinjoro, kaj poste laŭtlegis al ŝi. Mi ne bone 
laŭtlegas, sed ŝia moŝtino diras des pli bone, ĉar ŝi pli 


rapide endormiĝas. Kiam ŝi estis dormema ŝi petis ke mi 
foriru, kaj mi fermis la libron kaj reiris al mia propra kupeo.” 


“Ĉu vi scias je kioma horo tio okazis?” 

“Ne, sinjoro.” 

“Nu, dum kiom da tempo vi restis kun la princino?” 
“Ĉirkaŭ duonhoro, sinjoro.” 

“Bone, daŭrigu.” 


“Unue, mi havigis por ŝi alian lankovrilon el mia kupeo. Estis 
tre malvarme malgraŭ la hejtado. Mi metis la kovrilon sur ŝin 
kaj ŝi deziris al mi bonan nokton. Mi elverŝis iom da soda- 
akvo por ŝi. Poste mi forigis la lumon kaj forlasis ŝin.” 


“Kaj poste?” 


“Ne okazis io alia, sinjoro. Mi reiris al mia kupeo kaj 
endormiĝis.” 


“Vi renkontis neniun en la koridoro?” 
“Ne, sinjoro.” 


“Ekzemple, vi ne vidis sinjorinon en skarlata kimono brodita 
per drakoj?” 


Ŝiaj mildaj okuloj fikse rigardis lin. “Ja, ne, sinjoro. Ne estis iu 
krom la konduktoro. Ciu dormis.” 


“Sed vi vidis la konduktoron?” 
“Jes, sinjoro.” 


“Kion li faris?” 


“Li venis el unu el la kupeoj, sinjoroj.” 
“Kio?” S-ro Bouc antaŭenklinis. “Kiu kupeo?” 


Hildegarde Schmidt aspektis timema denove, kaj Poirot 
riproĉe ekrigardis lin. 


“Nature,” li diris. “La konduktoro ofte devas respondi al 
sonoriloj nokte. Cu vi memoras el kiu kupeo li venis?” 


“Ĉirkaŭ la mezo de la vagono, sinjoro. Du aŭ tri pordoj de tiu 
de la princino.” 


“Ha! Diru al mi, mi petas, precize kio okazis.” 


“Li preskaŭ koliziis kun mi. Estis kiam mi revenas kun la 
kovrilo de mia kupeo al tiu de la princino.” 


“Kaj li venis el kupeo kaj preskaŭ koloziis kun vi? En kiu 
direkto li iris?” 


“En la direkto al mi, sinjoro. Li petis pardonon, kaj iris laŭ la 
koridoro en la direkto al la manĝ-vagono. Sonorilo eksonis, 
sed mi opinias ke li ne atentis ĝin.” 


Ŝi paŭzis kaj diris : “Mi ne komprenas. Kiel estas...?” 


Poirot parolis kuraĝige: “Ĝi estas afero de la horo,” li diris. 
“Nur rutina afero. Ĉi tiu konduktoro ŝajne havis tre okupatan 
nokton - unue li vekis vin, kaj poste devis priatenti la 
sonorilojn.” 


“Li ne estis la konduktoro kiu vekis min, sinjoro. Tiu estis 
alia.” 


“Do, alia. Ĉu vi antaŭe vidis lin?” 


“Ne, sinjoro.” 


“Ĉu vi opinias, ke vi rekonos lin se vi revidos lin?” 
“Mi pensas, ke jes, sinjoro.” 


Poirot flustris ion en la orelon de S-ro Bouc. Ĉi lasta eklevis 
sin kai iris al la pordo por doni ordonon. Poirot daŭrigis sian 
demandaron laŭ amika maniero. 


“Ĉu vi iam vizitis Usonon, Frau Schmidt?” 
“Neniam, sinjoro. Sendube ĝi estas bela lando.” 


“Kredeble vi jam aŭdis kiu la murdito vere estis - ke li 
respondecis pri la morto de infaneto.” 


“Jes, mi aŭdis tion, sinjoro. Tio estis abomena, malbonega. 
La bona Dio devus ne permesi tiajn aferojn. Ni ne estas tiel 
malbonegaj en Germanujo.” Larmoj videbliĝis en la okuloj 
de la virino. Ŝia patrina spirito estis tuŝita. 


“Ĝi estis abomena krimo,” diris Poirot serioze. 


Li eltiris el sia poŝo peceton da batisto kai donis ĝin al ŝi. 
“Cu ĉi tiu estas via poŝtuko, Frau Schmidt?” 


Estis momenta silento dum la virino rigardis ĝin. Poste ŝi 
rigatdis ilin. lom da koloro videbliĝis en ŝia vizaĝo. 


“Ne, sinjoro. Ĝi ne apartenas al mi.” 


“Ĝi surhavas la literon H, vi vidas. Pro tio mi pensis ke ĝi 
apartenas al vi.” 


“Sed, sinjoro, ĝi estas la poŝtuko de riĉulino. Tre multekosta 
poŝtuko. Permane brodita. Mi opinias, ke ĝi venis el Parizo.” 


“Ĝi ne estas via, kaj vi ne scias al kiu ĝi apartenas?” 


“Mi? Certe ne, sinjoro.” 


El la tri aŭskultantoj, nur Poirot rimarkis la etan heziton en la 
respondo. S-ro Bouc flustris en lian orelon. Poirot kapjesis kaj 
diris al la virino: 


“La tri konduktoroj envenos. Bonvolu diri al mi, kiu estas tiu, 
kiun vi renkontis hieraŭ nokte kiam vi portis la kovrilon al la 
princino.” 


La tri viroj envenis. Pierre Michel, la granda blonda 
konduktoro de la Ateno-Pariza vagono, kaj la dika 
konduktoro de la Bukaresta vagono. Hildegarde Schmidt 
rigardis ilin kaj tuj kapneis. 


“Ne, sinjoro,” ŝi diris. “Neniu el tiuj estas la viro, kiun mi 
vidis hieraŭ nokte.” 


“Sed nur ĉi tiuj konduktoroj estas en la trajno. Vi sendube 
eraras.” 


“Mi estas tute certa, sinjoro. Ĉi tiuj estas ĉiuj altaj. grandaj 
viroj. Tiu, kiun mi vidis, estas malalta kaj malhela. Li havis 
malgrandan liphararon. Lia voĉo. Kiam li diris “Pardonon' 
estas malforta, kiel tiu de virino. Ja, mi bone memoras lin, 
sinjoro.” 


ĈAPITRO 13 - RESUMO DE LA ATESTO DE LA PASAĜEROJ 


“Malgranda, malhela viro kun virina voĉo,” diris S-ro Bouc. 
La tri konduktoroj kaj Hildegarde Schmidt estis forsenditaj. 
S-ro Bouc faris malesperan geston. 


“Sed mi komprenas nenion - absolute nenion! La malamiko, 
pri kiu parolis S-ro Ratchett, do estis en la trajno. Sed kie li 
estas nun? Kiamaniere li povus malaperi en la aeron? Mia 


kapo kirliĝas. Diru ion, mia amiko, mi petegas vin. Klarigu al 
mi kiel la neeblo povas esti ebla!” 


“Tio estas bona frazo,” diris Poirot. “La neeblo ne povis 
okazi, tial la neeblo devas esti ebla malgraŭ la ŝajnaĵoj.” 


“Klarigu al mi do, rapide, precize kio okazis hieraŭ nokte en 
la vagonaro.” 


“Mi ne estas magiisto, mon cher. Mi estas, kiel vi, tre 
perpleksita viro. Ci tiu afero antaŭeniras laŭ tre stranga 
maniero.” 


“Ĝi tute ne antaŭeniras. Ĝi restas kia ĝi estis.” 


Poirot kapneis. “Ne, tio ne estas vera. Ni iom pli komprenas. 
Ni scias pri kelkaj aferoj. Ni aŭdis la ateston de la 
pasaĝeroj.” 


“Kaj kion, tio diris al ni. Absolute nenion.” 
“Mi ne tion dirus, mia amiko.” 


“Eble mi troigas. La usonano, Hardman, kaj la germana 
servistino aldonis ion al nia scio. Tio estas, ili igis eĉ pli 
nekomprenebla la tutan aferon.” 


“Ne, ne, ne,” diris Poirot trankvilige. 


S-ro Bouc turnis sin al li. “Parolu do. Ni aŭdu la saĝecon de 
Hercule Poirot.” 


“Ĉu mi ne diris al vi, ke mi estas tre perpleksita viro, same 
kiel vi? Sed almenaŭ ni povas fronti la problemon. Ni povas 
ordigi tiujn faktojn, kiujn ni jam scias.” 


“Bonvolu daŭrigi,” diris D-ro Constantine. 


Poirot tusetis, kaj ordigis paperon sur la tablo. “Ni konsideru 
la aferon tia, kia ĝi nunmomente estas. Unue, estas kelkaj 
nekontesteblaj faktoj. Ĉi tiu Ratchett, aŭ Cassetti, estis 
pikita en dek du lokoj, kaj mortis hieraŭ nokte. Jen fakto 
Unu.” 


“Mi akceptas vian aserton - mi akceptas ĝin, mon vieux,” 
diris S-ro Bouc kun ironia gesto. 


Hercule Poirot tute ne ofendiĝis. Li trankvile daŭrigis: “Mi 
nuntempe ne parolos pri certaj strangaĵoj, kiujn D-ro 
Constantine kaj mi jam priparolis. La dua grava fakto, 
miaopinie, estas la horo de la krimo.” 


“Tio estas unu el la malmultaj aferoj, kiujn ni scias,” diris S- 
ro Bouc. “La krimo okazis je kvarono post la unua hodiaŭ 
matene. Cio indikas tion.” 


“Ne ĉio. Vi troigas. Tamen estas atesto, kiu subtenas tiun 
vidpunkton.” 


“Mi ĝojas, ke vi almenaŭ konsentas pri tio.” 
Poirot trankvile daŭrigis, malgraŭ la interrompo. 
“Ni havas antaŭ ni tri eblecojn: 


“Unu: Ke la krimo okazis, kiel vi diras, je kvarono post la 
unua. Tion subtenas la atesto de la poŝhorloĝo, la atesto de 
S-ino Hubbard, kaj la atesto de la germanino, Hildegarde 
Schmidt. Ĝi akordiĝas kun la atesto de D-ro Constantine. 


“Dua ebleco: La krimo okazis pli malfrue, kaj la atesto de la 
poŝhorloĝo estis intence falsigita. 


“Tria ebleco: La krimo okazis pli frue, kaj la atesto estis 
same falsigita. 


“Nu, se ni akceptas la unuan eblecon kiel la plej verŝajnan 
kaj tiun plej bone subtenatan de la atestaro, ni devas ankaŭ 
akcepti kelkajn rezultantajn faktojn. Por komenco, se la 
krimo okazis je kvarono post la unua, la murdinto ne povis 
forlasi la trajnon, kaj la demando leviĝas: Kie li estas? Kaj 
kiu li estas? 


“Ni ekzamenu zorge la atestaron. Ni unue aŭdis pri la 
ekzisto de tiu viro - la malgranda, malhela viro kun virina 
voĉo - de la viro Hardman. Li diris, ke Ratchett parolis al li 
pri tiu persono, kaj dungis lin por serĉi lin. Ne estas atesto 
por subteni tion - ni havas nur la vorton de Hardman pri ĝi. 
Ni nun ekzamenu la demandon: Ĉu Hardman estas la 
persono, kiu li pretendas esti - unu el la stabo de New York 
Detektiva Agentejo? 


“Kio al mi estas plej interesa en la nuna afero estas, ke ni ne 
havas la faciligojn ĉe la dispono de la polico. Ni ne povas 
esplori la fidindecon de ĉi tiuj personoj. Ni devas fidi nur al 
la dedukto. Por mi tio estas multe pli interesa. Ne estas 
rutina laboro. Ĝi estas afero de la intelekto. Mi demandas al 
mi, “Ĉu ni povas akcepti tion, kion Hardman diris pri si?” Mi 
faras mian decidon kaj mi respondas 'Jes.” Mi opinias, ke ni 
povas akcepti tion, kion li diris pri si.” 


“Vi fidas al la intuicio?” diris D-ro Constantine. 


“Tute ne. Mi rigardas la kredeblecojn. Hardman veturas kun 
falsa pasporto - pro tio, li estas tuj suspektinda. La unua 
afero, kion faros la polico post sia alveno, estos deteni 
Hardman kaj telegrafi por eltrovi ĉu li diris la veron pri si. 
Estos malfacile por multaj el la pasaĝeroj pruvi siajn 
identecojn; en multaj kazoj kredeble oni ne provos, precipe 
ĉar Ŝajnas esti nenio suspektinda pri ili. Sed rilate al 
Hardman la afero estas simpla. AŬ li estas tiu, kiun li diris, 


aŭ li ne estas. Pro tio, mi diras ke ĉio montriĝos en bona 
ordo.” 


“Vi do senkulpigis lin?” 


“Tute ne. Vi miskomprenas min. Povas esti, ke eĉ usona 
detektivo povas havi proprajn motivojn instigi sin murdi 
Ratchett. Ne, mi diras nur ke miaopinie ni povas akcepti 
tion, kion Hardman diris pri si. Lia diro, ke Ratchett elserĉis 
lin kaj dungis lin ne estas neebla, kaj kredeble, sed ne 
tutcerte, ĝi estas vera. Se ni intencas akcepti ĝin kiel veran, 
ni devas vidi ĉu estas ia konfirmo. Ni trovas gin en iom 
neatendita loko - en la atesto de Hildegarde Schmidt. Ŝia 
priskribo pri la viro, kiun ŝi vidis en Wagon Lit uniformo, 
precize akordiĝas. Ĉu estas alia konfirmo pri tiuj du 
rakontoj? Jes. Estas la butono trovita de S-ino Hubbard en 
ŝia kupeo. Kaj estas alia konfirma fakto, kiun eble vi ne 
rimarkis.” 


“Kio estas tio?” 


“La fakto, ke kaj Kolonelo Arbuthnot kaj Hector MacQueen 
diris, ke la konduktoro preterpasis sian kupeon. Ili supozis la 
fakton negrava, sed, sinjoroj, Pierre Michel diris, ke li 
neforlasis sian seĝeton krom je certaj diritaj okazoj, kaj el 
tiuj, neniu necesus ke li iru ĝis la fino de la vagono kaj 
preterpasu la kupeon en kiu sidis Arbuthnot kaj MacQueen. 


“Do, ĉi tiu rakonto, la diro pri malgranda, malhela viro kun 
virina voĉo, kaj vestita per Wagon Lit uniformo, estas 
subtenata de la atesto - rekta aŭ nerekta - de kvar 
atestantoj.” 


“Unu eta punkto,” diris D-ro Constantine. “Se la rakonto de 
Hildegarde Schmidt estas vera, kial la vera konduktoro ne 
diris, ke li vidis ŝin kiam li venis por respondi al la sonorilo 
de S-ino Hubbard?” 


“Mi opinias, ke tio estas facile klarigebla. Kiam li alvenis por 
respondi al S-ino Hubbard, la servistino estis en la kupeo 
kun sia mastrino. Kiam ŝi fine reiris al sia kupeo, la 
konduktoro estis en la kupeo kun S-ino Hubbard.” 


S-ro Bouc estis senpacience atendinta ĝis ili finis la 
interparoladon. 


“Jes, jes, mia amiko,” li diris al Poirot. “Sed aprobante vian 
singardemon, vian metodon antaŭeniri unu paŝon post alia, 
mi opinias ke ĝis nun vi ne menciis la plej gravan punkton. 
Ni ĉiuj konsentas, ke ĉi tiu persono ekzistas. La punkto estas 
- kien li iris?” 


Poirot admonante skuis la kapon. 


“Vi eraras. Vi inklinas meti la ĉaron antaŭ la ĉevalo. Antaŭ ol 
demandi al mi “Kien malaperis la viro?” Mi demandas al mi 
'Ĉu tia viro vere ekzistis?' Ĉar, vi komprenos, se la viro estus 
inventaĵo - fabrikaĵo - tiom pli facile oni povus malaperigi 
lin. Mi do provas unue pruvi, ke vere estas tia karna 
persono.” 


“Kaj decidinte ke estas tia persono - kie li estas nun?” 


“Estas nur du respondoj, mon cher. AŬ li estas ankoraŭ 
kaŝata en la trajno, en loko tiel lerte elektita ke ni eĉ ne 
povas pensi pri ĝi, aŭ li estas, tiel diri, du personoj. Tio 
estas, li estas kaj si - la viro timita de S-ro Ratchett - kaj 
pasaĝero en la trajno tiel bone alivestita, ke S-ro Ratchett ne 
konis lin.” 


“Tio estas ideo,” diris S-ro Bouc, lia vizaĝ-esprimo pli 
kontenta. Sed ĝi nubkovriĝis denove. “Sed estas unu 
kontraŭaĵo...” 


Poirot finis la frazon por li. 


“La alteco de la viro. Tion vi intencis diri. Kun la escepto de 
la servisto de S-ro Ratchett, ĉiuj la pasaĝeroj estas grandaj 
viroj - la italo, Kolonelo Arbuthnot, Hector MacQueen, Grafo 
Andrenyi. Nu, tio lasas por ni la serviston - ne tre verŝajna 
solvo. Sed estas alia ebleco. Memoru la 'virinan' voĉon. Tio 
donas al ni alternativon. La viro povas esti alivestita kiel 
virino aŭ li povas esti virino. Alta virino en viraj vestoj 
aspektus malalta.” 


“Sed kredeble Ratchett scius...” 


“Eble li sciis. Eble ĉi tiu virino, vestita kiel viro por plifaciligi 
sian celon, jam provis murdi lin. Povas esti, ke Ratchett 
divenis ke ŝi denove uzos la saman ruzon, kaj li avertis 
Hardman pri viro. Li tamen menciis “virinan' voĉon.” 


“Tio estas ebleco,” diris S-ro Bouc. “Sed...” 


“Atendu, mia amiko, mi opinias, ke mi devus nun diri al vi pri 
kelkaj malakordaĵoj rimarkitaj de D-ro Constantine.” 


Li parolis detale pri la konkludoj faritaj de li kaj la kuracisto 
pro la karaktero de la vundoj de la murdito. S-ro Bouc ĝemis 
kaj ree metis la kapon inter la manojn. 


“Mi scias,” diris Poirot kunsenteme. “Mi scias precize kiel vi 
sentas. La kapo kirliĝas, ĉu ne?” 


“La tuta afero estas fantazio,” ekkriis S-ro Bouc. 


“Precize. Ĝi estas absurda - nekredebla - ĝi ne povas esti. 
Tiel mi ankaŭ parolis. Malgraŭ tio, ĝi estas. Oni ne povas 
eviti la faktojn.” 


“Ĝi estas frenezeco.” 


“Ĉu ne? Ĝi estas tiel freneza, mia amiko, ke kelkfoje la sento 
ke ĝi estas tute simpla ĝenas min... Sed tiu estas nur unu el 
miaj ideoj...” 


“Du murdistoj,” ĝemis S-ro Bouc. “Kaj en la Orienta 
Ekspreso.” La penso preskaŭ plorigis lin. 


“Kaj nun ni faru la fantazion pli fantazia,” diris Poirot gaje. 
“Hieraŭ nokte estis du misteraj fremduloj en la trajno. Estis 
la Wagon Lit konduktoro priskribita de S-ro Hardman, kaj 
vidita de Hildegarde Schmidt, Kolonelo Arbuthnot, kaj S-ro 
MacQueen. Estis ankaŭ virino en ruĝa kimono - alta maldika 
virino - vidita de Pierre Michel, de F-ino Debenham, de S-ro 
MacQueen, kaj de mi - kaj flarita, oni povas diri, de Kolonelo 
Arbuthnot! Kiu ŝi estis? Neniu en la trajno konsentas ke ŝi 
havas skarlatan kimonon. Ŝi, ankaŭ, malaperis. Ĉu ŝi estis la 
sama persono kiel la falsa Wagon Lit konduktoro? AŬ Ĉu Ŝi 
estis tute aparta personeco? Kie ili estas, tiuj du? Kaj, 
pasante, kie estas la Wagon Lit uniformo kaj la skarlata 
kimono?” 


“Ha! Tio estas io konkreta.” S-ro Bouc vigle eklevis sin. “Ni 
devas traserĉi la pakaĵojn de la pasaĝeroj. Jes, tio estos io.” 


Poirot ankaŭ leviĝis. “Mi antaŭdiros ion,” li diris. 
“Vi scias, kie ili estas?” 

“Mi havas ideon.” 

“Kie, do?” 


“Vi trovos la skarlatan kimonon en pakaĵo de unu el la viroj 
kaj vi trovos la uniformon de la Wagon Lit konduktoro en la 
pakaĵo de Hildegarde Schmidt.” 


“Hildegarde Schmidt. Vi opinias....” 


“Ne kion vi pensas. Mi tiel diros ĝin. Se Hildegarde Schmidt 
estas kulpa, la uniformo povas esti trovata en ŝia pakaĵo - 
sed se ŝi estas senkulpa, tute certe ĝi estos tie.” 


“Sed kiel...” komencis S-ro Bouc kaj haltis. 


“Kio estas tiu bruo, kiu alproksimiĝas?” li diris. “Ĝi similas 
funkciantan lokomotivon.” 


La bruo alproksimiĝis. Ĝi konsistis el alttonaj krioj kaj 
protestoj en virina voĉo. La pordo ĉe la fino de la manĝ- 
vagono malfermiĝis. S-ino Hubbard brurapidis enen. 


“Estas tro terure,” ŝi ekkriis. “Estas tro terure. En mia 
spongo-saketo. Mia spongo-saketo! Tranĉilego - 
sangokovrita.” 


Kaj, subite falante antaŭen, ŝi svenis peze sur la ŝultron de 
S-ro Bouc. 


ĈAPITRO 14 - LA ATESTO DE LA MURDILO 


Rapide S-ro Bouc formetis la svenantan sinjorinon, tiel ke ŝia 
kapo estis sur la tablo. D-ro Constantine alvokis unu el la 
manĝ-servistoj, kiu kurante alvenis. 


“Tenu ŝian kapon tiel,” diris la kuracisto. “Se ŝi rekonsciiĝus, 
donu al ŝi iom da brando. Vi komprenas?” 


Tiam li rapidiris post la du aliaj. Li nur interesiĝis pri la krimo 
- li havis nenian intereson pri svenantaj mezaĝaj virinoj. 


Estas eble, ke pro tiu metodo S-ino Hubbard rekonsciiĝis pli 
rapide ol ŝi farus alie. Kelkajn minutojn poste ŝi sidis kaj 
trinketis brandon el glaso proponita de la servisto, kaj 
paroladis. 


“Mi tute ne povas diri kiel terura ĝi estis. Mi supozas, ke 
neniu en la trajno povas kompreni miajn sentojn. De post 
infaneco, mi ĉiam estas tre tre sentema. La nura ekvido de 
sango - uĥ - eĉ nun mi naŭziĝas kiam mi pensas pri ĝi.” 


La servisto denove proponis al ŝi la glason. “Encore un peu, 
Madame.” 


“Ĉu vi opinias, ke mi devus? Mi estas tutviva kontraŭ- 
alkoholulino. Mi neniam trinkas alkoholaĵojn. Ĉiuj miaj 
parencoj estas kontraŭ-alkoholuloj. Tamen, ĉar ĉi tiu estas 
nur medikamenta...” Ŝi ree trinketis. 


Intertempe Poirot kaj S-ro Bouc, sekvata de D-ro 
Constantine, rapidis el la manĝ-vagono kaj laŭlonge de la 
koridoro de la Istanbul-vagono ĝis la kupeo de S-ino 
Hubbard. Ŝajne ĉiu veturanto en la trajno estis ekster la 
pordo. La konduktoro, kun ĝenata esprimo sur la vizaĝo, 
fortenis ilin. 


“Ne estas io por vidi”, li diris, kaj ripetis la frazon en kelkaj 
lingvoj. 


“Bonvolu permesi ke mi eniru,” diris S-ro Bouc. 
Preterpasinte la obstrukcantajn pasaĝerojn, li eniris la 
kupeon, Poirot tuj post li. 


“Mi ĝojas, ke vi venis, sinjoro,” diris la konduktoro 
ĝemspirante. “Ĉiu provis eniri. La usonanino - kiel ŝi kriegis 
- Ma foi! Mi pensis, ke ŝi ankaŭ estas murdita! Mi kurvenis, 
kaj tie Ŝi estas kriegante kiel frenezulino, kaj ŝi kriis ke ŝi 
devas venigi vin, kaj ŝi foriris, kriegante per sia tuta forto, 
kaj dirante al ĉiu kies kupeon ŝi preterpasis, kio estas 
okazinta.” 


Li aldonis, kun mangesto: “Ĝi estas en tie, sinjoro. Mi ne 
tuŝis ĝin.” 


Granda kaŭĉuka spongo-saketo pendis sur la turnilo de la 
pordo kiu permesas eniron en la apudan kupeon. Sur la 
planko sub ĝi, tie, kien ĝi falis el la mano de S-ino Hubbard, 
estis rekt-klinga ponardo - malmultekosta objekto, ŝajn- 
orienta, kun reliefa tenilo kaj pintiĝanta klingo. 


Poirot zorge manlevis ĝin. 


“Jes,” li murmuris. “Ne estas eraro. Jen nia mankanta 
murdilo - ĉu ne, doktoro?” 


La kuracisto ekzamenis ĝin. 


“Vi ne bezonas esti tiel zorgema,” diris Poirot. “Ne estos 
fingromarkoj sur ĝi krom tiuj de S-ino Hubbard.” 


La ekzameno de Constantine ne okupis longan tempon. 
“Sendube gi estas la murdilo,” li diris. “Gi povus esti uzata 
por ĉiu el la vundoj.” 


“Mi petegas vin, mia amiko, ne diru tion.” 
La kuracisto aspektis surprizita. 


“Ni jam havas tro da koincidoj. Du personoj decidis pikegi S- 
ron Ratchett hieraŭ nokte. Estus tre eksterordinare se 
ambaŭ el ili elektus uzi la saman murdilon.” 


“Rilate al tio, la koincido eble ne estas tiel eksterordinara 
kiel gi Ŝajnas esti,” diris la kuracisto. “Miloj de tiuj ŝajn- 
orientaj ponardoj estas fabrikitaj kaj senditaj al la bazaroj en 
Istanbul.” 


“Vi iomete konsolas min, sed nur iomete,” diris Poirot. 


Li penseme rigardis la pordon antaŭ li, poste, deprenante la 
spongo-saketon, li provis turni la turnilon. La pordo restis 


firma. Ĉirkaŭ tridek centimetroj super la turnilo estis la 
pordriglilo. Poirot eltiris la riglilon kaj denove provis, sed la 
pordo ankoraŭ restis firma. 


“Ni ŝlosis ĝin de la alia flanko, vi memoras,” diris la 
kuracisto. 


“Tio estas vera,” diris Poirot distriĝeme. Li ŝajnis pensi pri io 
alia. Lia frunto estis sulkigata kvazaŭ pro perpleksiĝo. 


“Ĝi akordiĝas, ĉu ne?” diris S-ro Bouc. “La viro trapasis ĉi 
tiun kupeon. Fermante la pordon malantaŭ li, li palpas la 
spongo-saketon. Ideo venas al li, kaj li rapide enmetas la 
sang-makulitan tranĉilon. Poste, ne sciante ke li vekis S-inon 
Hubbard, li eliras per la alia pordo en la koridoron.” 


“Kiel vi diris,” murmuris Poirot. “Tiel gi devis okazi.” Sed la 
perpleksa esprimo ne malaperis de lia vizaĝo. 


“Kio estas?” demandis S-ro Bouc. “Estas io, ĉu ne, kio ne 
kontentigas vin?” 


Poirot rapide ekrigardis lin. “Vi ne rimarkis la saman aferon? 
Ne, videble ne. Nu, ĝi estas negrava afero.” 


La konduktoro rigardis en la kupeon. “La usonanino 
revenas.” 


D-ro Constantine aspektis iom kulpa. Li sentis, ke li traktis S- 
inon Hubbard iom malĝentile. Sed ŝi ne riproĉis lin. Si 
koncentrigis sian atenton sur alia afero. 


“Mi intencas malkaŝe diri ion,” ŝi senspire diris kiam ŝi 
alvenis en la pordejon. “Mi ne plu restos en ĉi tiu kupeo! Nu, 
mi ne dormus en ĝi hodiaŭ nokte se vi donus al mi milionon 
da dolaroj.” 


“Sed, sinjorino...” 


“Mi scias, kion vi intencas diri, kaj mi diras al vi nun, ke mi 
ne faros tion. Mi preferus sidi la tutan nokton en la 
koridoro.” 


Ŝi komencis plori. “Se mia filino nur scius - se ŝi povus vidi 
Min nun...” 


Poirot interrompis decide. “Vi miskomprenas, sinjorino. Via 
postulo estas tute justa. Vian pakaĵaron oni tuj metos en 
alian kupeon.” 


S-ino Hubbard mallevis sian poŝtukon. “Ĉu estas tiel? Nu mi 
jam sentas min pli komforta. Sed ĉu la vagono ne estas tute 
plena, krom se unu el la sinjoroj...” 


S-ro Bouc parolis. “Oni movos vian pakaĵaron el ĉi tiu 
vagono. Vi havos kupeon en la apuda vagono, kiun oni 
kunligis en Beograd.” 


“Do, tio estas bonega. Mi ne estas eksterordinare nervoza 
virino, sed dormi en tiu kupeo apud senviva viro...” Si 
tremetis. “Gi tute frenezigus min.” 


“Michel,” vokis S-ro Bouc. “Transmovu ĉi tiun pakaĵaron en 
liberan kupeon en la Ateno-Pariza vagono.” 


“Jes, sinjoro - la sama kiel ĉi tiu - la n-ro 3?” 


“Ne,” diris Poirot antaŭ ol sia amiko povis respondi. “Mi 
opinias, ke estus pli bone se la sinjorino ricevus tute alian 
numeron. Ekzemple n-ron, 12.” 


“Bien, Monsieur.” 


La konduktoro prenis la pakaĵojn. S-ino Hubbard danke 
turnis sin al Poirot. “Tio estas tre afabla viaflanke. Mi alte 
taksas ĝin, mi certigas al vi.” 


“Ne diru ion pri ĝi, sinjorino. Ni venos kun vi kaj vidos ke vi 
estas tute komforta.” 


La tri viroj eskortis S-inon Hubbard al ŝia nova hejmo. Ŝi 
ĉirkaŭrigardis feliĉe. 


“Ĉi tiu estas bela.” 


“Vi estas kontenta, sinjorino? Ĝi estas, kiel vi vidas, precize 
kiel la kupeo, kiun vi forlasis.” 


“Tiel estas - ĝi nur frontas en la alia direkto. Sed tio ne 
gravas, ĉar la ĉi-tieaj trajnoj iras unue laŭ unu direkto kaj 
poste laŭ alia. Mi diris al mia filino, “Mi deziras kupeon kiu 
frontas al la lokomotivo,” kaj ŝi diris “Nu, panjo, tio ne helpos 
al vi, ĉar se vi endormiĝos kiam, la trajno iras en unu 
direkto, kiam vi vekiĝos ĝi iras en alia.' Kaj tio estas tute 
vera. Hieraŭ vespere ni eniris Beograd movanta en 
unudirekto, kaj eliris laŭ la alia.” 


“Ĉiuokaze, sinjorino, vi estas tute feliĉa kaj kontenta nun?” 


“Nu, mi ne tion dirus. Jen ni, neĝblokitaj, kaj neniu faras ion 
pri ĝi, kaj mia ŝipo ekvojaĝos postmorgaŭ.” 


“Sinjorino,” diris S-ro Bouc, “Ni ĉiuj same suferas - ĉiu el ni.” 


“Nu, tio estas vera,” konsentis S-ino Hubbard. “Sed 
murdinto ne marŝis tra la kupeo de iu alia dum la nokto.” 


“Kio ankoraŭ perpleksas min, sinjorino,” diris Poirot, “estas 
kiamaniere la viro eniris vian kupeon, se kiel vi diris, la 


interkupea pordo estis riglita. Vi estas certa, ke ĝi estis 
riglita?” 


“La svedino provis ĝin antaŭ miaj okuloj.” 


“Ni rekonstruu la scenejon. Vi kuŝis en via lito - tiel - kaj vi 
ne povis mem vidi ĝin, vi diris?” 


“Ne, pro la spongo-saketo. Kia ĝenaĵo! Mi devos aĉeti novan 
spongo-saketon. Naŭzas min eĉ rigardi ĉi tiun.” 


Poirot prenis la spongo-saketon, kaj pendigis ĝin sur la 
turnilon de la pordo, kiu kondukas en apudan kupeon. 


“Precisement - mi vidas,” li diris. “La riglilo estas tuj sub la 
turnilo - la spongo-saketo kaŝas ĝin. De kie vi estas vi ne 
povas vidi ĉu la riglilo estas turnita aŭ ne.” 


“Do, tio estas precize kion mi diris al vi.” 


“Kaj la svedino, F-ino Ohlsson, staris tiel, inter vi kaj la 
pordo. Si provis ĝin, kaj diris al vi ke ĝi estas riglita.” 


“Tiel estas.” 


“Tamen, sinjorino, estas eble ke ŝi faris eraron. Vi povas vidi 
kion mi intencas diri.” Poirot ŝajne tre deziris klarigi ĝin. “La 
riglilo estas nur elstara metalaĵo. Kiam ĝi estas turnita 
dekstren la pordo estas riglita; kiam rekta, ĝi ne estas. Eble 
ŝi nur provis la pordon kaj ĉar ĝi estas ŝlosita je la alia flanko 
ŝi eble supozis, ke ĝi estas riglita je via flanko.” 


“Nu, mi opinias, ke tio estus iom stulta ŝiaparte.” 


“Sinjorino, la plej afeblaj, la plej simpatiaj personoj ne estas 
ĉiam la plej lertaj.” 


“Kompreneble, tio estas vera.” 


“Flanke, sinjorino, Ĉu vi vojaĝis al Smyrna laŭ ĉi tiu vojo?” 
«Usona vojaĝ-oficejo. 


“Ne. Mi ŝipveturis rekte al Istanbul, kaj amiko de mia filino - 
S-ro Johnson (bonega viro; mi tre ŝatus, ke vi konu lin) 
renkontis min, kaj montris al mi Istanbul, kiun mi trovis esti 
tre malkontentiga urbo - kaduka loko. Kaj rilate al tiuj 
moskeoj kaj la surmeto de tiuj grandaj aĵoj sur la ŝuojn - kie 
mi estis?” 


“Vi diris, ke S-ro Johnson renkontis vin.” 


“Jes, kaj li kondukis min sur ŝipon de la linio franca 
Messagerie por Smyrna, kaj la edzo de mia filino atendis min 
sur la kajo. Kion li diros, kiam li informiĝos pri la nuna afero! 
Mia filino diris, ke ĉi tiu estus la plej sendanĝera, la plej 
facila vojo imagebla. “Vi nur sidas en via vagono,” ŝi diris, 
“kaj vi alvenos en Parizo, kaj tie la agento de la American 
Express“ renkontos vin.” Kaj, ho ve, kion mi povas fari pri la 
nuligo de mia ŝip-veturo. Mi devus informi ilin. Mi tute ne 
povos trafi ĝin nun. Estas vere terure...” 


S-ino Hubbard aspektis kvazaŭ ŝi denove plorus. Poirot, kiu 
iome malpacienciĝis, prenis la okazon. 


“Vi ricevis nerv-frapon, sinjorino. La restoracia servisto 
alportos al vi teon kaj biskvitojn.” 


“Efektive, mi ne tre ŝatas teon,” diris S-ino Hubbard. 
“Tio estas pli angla kutimo ol usona.” 
“Do, kafon, sinjorino. Vi bezonas ian stimulaĵon.” 


“Tiu brando igis mian kapon strange turniĝi. Mi pensas, ke 
mi ŝatus iom da kafo.” 


“Bonege. Vi devas revigligi viajn fortojn.” 
“Kia stranga esprimo!” 


“Sed unue, sinjorino, eta rutina afero. Vi permesos, ke mi 
traserĉu vian pakaĵaron?” 


“Pro kio?” 


“Ni intencas traserĉi la pakaĵojn de ĉiuj pasaĝeroj. Mi ne 
deziras memorigi vin pri malagrabla sperto, sed via spongo- 
saketo - memoru.” 


“Terure! Eble estus bone! Mi tute ne povus elteni aliajn tiajn 
surprizojn.” 


La ekzameno rapide finiĝis. S-ino Hubbard kunportis por la 
vojaĝo minimumon da pakaĵoj - ĉapelujon, malmultekostan 
kofron, kaj bone provizitan valizon. La enhavo de la tri estis 
simpla kaj en bona ordo, kaj la ekzameno ne daŭrus pli ol du 
tri minutojn, se S-ino Hubbard ne prokrastus aferojn pro 
insisto ke ili rigardu fotojn de “mia filino,” kaj du iom 
malbelaj infanoj - “La filinoj de mia filino. Ĉu ili ne estas 
ŝatindaj?” 


ĈAPITRO 15 - LA ATESTO DE LA PAKAĴOJ DE LA PASAĜEROJ 


Parolinte kelkajn ĝentilajn malsinceraĵojn, kaj dirinte al S-ino 
Hubbard, ke li mendos kafon por ŝi, Poirot kun liaj du amikoj 
povis forlasi ŝin. 


“Nu, ni komencis la ekzamenon kaj trovis nenion,” diris S-ro 
Bouc. “Al kiu ni iru nun?” 


“Estus plej simple, mi opinias, iri laŭlonge de la vagono 
kupeon post kupeo. Tio indikas, ke ni komencu ĉe n-ro 16 - 
la afabla S-ro Hardman.” 


S-ro Hardman, kiu fumis cigaron, bonvenigis ilin, “Envenu, 
sinjoroj - tio estas, se vi povas. Estas iom malvaste ĉi tie por 
aro.” 


S-ro Bouc klarigis la celon de ilia vizito, kaj la granda 
detektivo kapjesis kompreneme. 


“En ordo. Efektive, mi scivolis kial vi ne pli frue faris ĝin. Jen 
miaj ŝlosiloj, sinjoroj, kaj se vi deziras traserĉi ankaŭ miajn 
poŝojn, vi povas fari tion. Ĉu mi malsuprenmetu la 
pakaĵojn?” 


“La konduktoro faros tion. Michel!” 


La enhavo de la du valizoj de S-ro Hardman estis baldaŭ 
ekzamenita kaj aprobita. Ili enhavis eble tro grandan 
proporcion de alkoholaĵoj. S-ro Hardman palpebrumis. 


“Oni ne ofte traserĉas viajn valizojn ĉe landlimoj - ne se vi 
donas trinkmonon al la konduktoro. Mi tuj transdonis turkajn 
monbiletojn, kaj ĝis nun oni ne ĝenis min.” 


“Kaj ĉe Parizo?” 


S-ro Hardman palpebrumis. “Kiam mi alvenos en Parizo tio, 
kio restas el ĉi tiu provizo ne plenigos eĉ unu botelon, kiu 
havos la priskribon “harlavaĵo.'” 


“Vi ne kredas al la kontraŭalkohol-leĝo, S-ro Hardman,” diris 
S-ro Bouc kun rideto. 


“Nu,” diris Hardman. “Mi ne povas diri, ke kontraŭalkohol- 
leĝo iam ĝenis min.” 


“Ha!” diris S-ro Bouc. “La “speakeasy.”[4] Li elparolis la 
vorton zorgeme pro ŝato al ĝi. “Viaj usonaj esprimoj estas 
tiel kuriozaj, tiel komprenigaj,” li diris. 


“Mi tre ŝatus iri al Usono,” diris Poirot. 


“Vi lernus modernajn metodojn tie,” diris Hardman. “Eŭropo 
bezonas modernigon. Gi estas duon-dorma.” 


“Estas vere, ke Usono estas la lando de progreso,” konsentis 
Poirot. “Estas multo, kion mi admiras pri usonanoj. Nur - sed 
eble mi estas malnovstilema - mi opinias, ke la virinoj de 
Usono estas malpli ĉarmaj ol tiuj de mia propra lando. La 
franca aŭ belga fraŭlino - koketa, ĉarma - mi opinias, ke 
estas neniu tiel alloga.” 


Hardman forturnis sin por elrigardi la neĝon dum minuto. 
“Eble vi pravas, S-ro Poirot,” li diris. “Sed mi supozas, ke ĉiu 
nacio preferas la proprajn fraŭlinojn.” 


Li momente fermis la okulojn, kvazaŭ la neĝbrilo dolorigas 
ilin. 


“lom blindetiga, ĉu ne?” li diris. “Nu, sinjoroj, ĉi tiu afero 
maltrankviligas miajn nervojn. Murdo, kaj la neĝo, kaj ĉio, 
kaj nenio okazanta. Oni povas fari nenion por pasigi la 
tempon. Mi ŝatus ekfari ion pri iu aŭ io.” 


“La vera okcidenta rapidemo,” diris Poirot kun rideto. 


kupeo. Kolonelo Arbuthnot sidis en angulo fumante pipon kaj 
legante revuon. 


Poirot klarigis sian celon. La kolonelo ne malkonsentis. Li 
havis du pezajn ledajn kofrojn. “La ceteraj pakaĵoj estas 
senditaj per la mara vojo,” li klarigis. 


Kiel multaj soldatoj la kolonelo estis bona pakanto. La 
trarigardo de liaj pakaĵoj bezonis nur kelkajn minutojn. Poirot 
rimarkis paketon da pip-purigiloj. 


“Vi ĉiam uzas la saman specon?” li demandis. 
“Kutime. Se mi povas akiri ilin.” 


“Ha!” Poirot kapjesis. Ĉi tiuj pip-purigiloj precize similis tiun, 
kiun li trovis sur la planko en la kupeo de la murdito. D-ro 
Constantine tion diris, kiam ili denove estis en la koridoro. 


“Tout de meme,” murmuris Poirot, “mi povas apenaŭ kredi 
ĝin. Gi ne estas laŭ lia karaktero, kaj dirinte tion vi estas 
dirinta ĉion.” 


La pordo de la apuda kupeo estis fermita. Ĝi estis tiu 
okupata de Princino Dragomiroff. Ili frapis ĉe la pordo, kaj la 
malalta voĉo de la princino vokis, “Entrez.” 


S-ro Bouc parolis. Klarigante ilian celon, li estis tre respekta 
kaj ĝentila. La princino silente aŭskultis ilin, ŝia buf-simila 
vizaĝo tute serena. 

“Se ĝi estas necesa, sinjoroj,” ŝi trankvile diris kiam li finiĝis, 
“jen ĉio. Mia servistino havas la ŝlosilojn. Si prizorgos ĝin 
kun vi.” 


“Ĉu via servistino ĉiam portas la ŝlosilojn, sinjorino?” 
demandis Poirot. 


“Certe, sinjoro.” 


“Kaj se dum nokto ĉe landlimo la doganistoj postulus, ke 
valizo estu malfermata?” 


La maljunulino levis la ŝultrojn. “Tio estus neatendata, sed 
tiuokaze la konduktoro venigus ŝin.” 


“Do, vi absolute fidas ŝin, sinjorino?” 


“Mi jam diris tion al vi,” kviete diris la princino. “Mi ne 
dungas personojn al kiuj mi ne fidas.” 


“Jes,” penseme diris Poirot. “Fido estas grava en la nunaj 
tagoj. Estas pli bone havi ĉe si hejmecan virinon fidindan ol 
pli laŭmodan servistinon - ekzemple bone-vestitan 
parizaninon.” 


Li rimarkis, ke la malhelaj inteligentaj okuloj fikse rigardis 
lian vizaĝon. 


“Precize kion vi sugestas, S-ro Poirot?” 
“Nenion, sinjorino. Mi? Nenion.” 


“Tamen, jes. Vi opinias, ĉu ne, ke mi devus havi laŭmodan 
francinon por prizorgi min?” 


“Tio estus, eble, pli laŭkutima, sinjorino.” 


Ŝi neante skuis la kapon. “Schmidt amegas min.”Ŝia voĉo 
malrapide diris la vortojn. “Amo - tio ne estas pagebla.” 


La germanino alvenis kun la ŝlosiloj. La princino parolis al si 
per ŝia propra lingvo, dirante ke ŝi malfermu la pakaĵojn kaj 
helpu al la sinjoroj. Si mem restis en la koridoro, rigardante 


la neĝon, kaj Poirot restis kun ŝi dum S-ro Bouc traserĉis la 
pakaĵojn. Si rigardis lin kun severa rideto. 


“Nu, sinjoro, ĉu vi ne deziras vidi la enhavon de miaj 
valizoj?” 


Li kapneis. “Sinjorino, ĝi estas nur formalaĵo.” 
“Ĉu vi estas tute certa?” 


“Pri vi, jes.” 


“Kvankam mi konis kaj amis Sonia Armstrong. Do, kion vi 
opinias? Ke mi ne malpurigus miajn manojn per la murdo de 
tia malbonegulo kia la viro Cassetti? Nu, eble vi pravas.” 


Ŝi silentis dum mallonga tempo, kaj poste diris: “Ĉu vi scias, 
kion mi ŝatus fari al tia viro? Mi ŝatus ordoni al miaj 
servistoj: “Skurĝu ĉi tiun viron ĝismorte kaj forĵetu lin sur la 
rubejon.' Tiamaniere oni agis kiam mi estis juna, sinjoro.” 


Ankoraŭ li ne parolis, sed atente aŭskultis. Ŝi rigardis lin per 
subita vigleco. 


“Vi ne diras ion, S-ro Poirot. Pri kio vi pensas, mi scivolas?” 


Li rekte rigardis ŝin. “Mi opinias, sinjorino, ke via forto 
apartenas al via volo - ne al via brako.” 


Ŝi rigardis siajn maldikajn nigre-vestitajn brakojn, finiĝantajn 
per ungo-similaj flavaj manoj kun ringoj sur la fingroj. 


“Tio estas vera,” ŝi diris. “Mi havas nenian forton en ĉi tiuj. 
Mi ne scias, ĉu mi estas malĝoja aŭ ĝoja.” 


Tiam ŝi abrupte turnis sin al la kupeo, kie la servistino 
repakas la valizojn. 


La princino mallongigis la pardonpetojn de S-ro Bouc. “Ne 
necesas, ke vi pardonpetu, sinjoro,” ŝi diris. “Murdo okazis. 
Oni devas plenumi certajn devojn. Jen ĉio.” 


“Vi estas tre afabla, sinjorino.” 
Ŝi iomete klinis la kapon kiam ili foriris. La pordoj de la du 


apudaj kupeoj estis fermitaj. S-ro Bouc paŬzis kaj gratis la 
kapon. 


“Diablo!” li diris. “Ĉi tio povas esti ĝena. Ili havas 
diplomatajn pasportojn. Ilia pakaĵaro estas libera de ĉiu 
devo.” 


“De dogana ekzamenado, jes. Sed murdo estas alia afero.” 


“Mi scias tion. Malgraŭ tio - ni ne deziras vidi komplikaĵojn.” 
“Ne ĝenu vin, mia amiko. La grafo kaj grafino estos 
komplezemaj. Pensu kiel afabla Princino Dragomiroff estis 
pri la afero.” 


“Ŝi estas vere sinjoreca. Ĉi tiuj du estas ankaŭ de la sama 
socia rango, sed la grafo ŝajnis al mi havi iom ferocan 
sintenon. Li ne estis kontenta kiam vi insistis pri la neceso 
fari demandojn al lia edzino. Kaj la nuna afero pliĉagrenigos 
lin. Ni ellasu ilin. Ĉio konsiderita, ili ne povas esti 
koncernataj. Kial mi fabriku ĝenaĵon por mi?” 


“Mi ne konsentas kun vi,” diris Poirot. “Mi estas certa, ke 
Grafo Andrenyi estos komplezema. Ciuokaze, ni faru la 
provon.” 


Kaj, antaŭ ol S-ro Bouc povis respondi, li frapis ĉe la pordo 
de n-ro 13. Voĉo el interne alvokis, “Envenu.” 


La grafo sidis en la angulo apud la pordo legante ĵurnalon. 
La grafino kuŝsidis en la kontraŭa angulo apud la fenestro. 
Estis kuseno malantaŭ ŝia kapo, kaj ŝi ŝajnis esti dorminta. 


“Pardonon, sinjoro grafo,” komencis Poirot. “Pardonu la 
entrudiĝon. Ni nun traserĉas ĉiujn pakaĵojn en la trajno. 
Ĝenerale, ĝi estas nura formalaĵo, sed necesas ke ni faru 
ĝin. S-ro Bouc sugestas, ke ĉar vi havas diplomatan 
pasporton, vi povas prave diri, ke vi ne bezonas submetiĝi je 
tia serĉado.” 


La grafo pensis dum momento. 


“Mi dankas vin,” li diris. “Sed mi pensas ke mi ne ŝatus 
escepton nur por mi. Mi preferus, ke oni ekzamenu niajn 
pakaĵojn same kiel tiujn de la aliaj pasaĝeroj.” 


Li turnis sin al sia edzino. 
“Vi ne kontraŭstaras tion, mi esperas, Elena?” 
“Tute ne,” diris la grafino senhezite. 


Rapida kaj iom indiferenta traserĉo sekvis. Poirot ŝajnis provi 
kaŝi sian embarason per multaj sencelaj diroj, kiel: 


“Jen tute malseka etikedo sur via kofro, sinjorino,” kiam li 
mallevis bluan keston kun parafo kaj kroneto sur ĝi. 


La grafino ne respondis. Efektive, ŝi ŝajnis esti tedita de la 
tuta afero, restante en la angulo, rigardante el la fenestro 
dum la viroj traserĉis ŝian pakaĵaron en la apuda kupeo. 


Poirot finis sian serĉon malfermante la etan ŝrankon super la 
lavujo, kaj rigardante ĝian enhavon - spongo, vizaĝ-kremo, 
pudro, kaj boteleto kun la indiko “trionalo”.[5] 


Tiam, post ĝentilaj diroj ambaŭflanke, la serĉantoj foriris. La 
kupeo de S-ino Hubbard, tiu de la murdito, kaj tiu de Poirot 
sekvis, kaj ili alvenis al la dua-klasaj kupeoj. La unua, n-roj 
10, 11, estis okupata de Mary Debenham, kiu legis libron, 
kaj Greta Ohlsson, kiu dormis sed vekiĝis kiam ili eniris. 


Poirot rediris sian formulon. La svedino Ŝajnis esti 
maltrankviligita, Mary Debenham indiferenta. Poirot parolis 
al la svedino. 


“Se vi permesos, fraŭlino, ni unue ekzamenos vian pakaĵon, 
kaj eble vi estos tiel afabla kiel eltrovi la staton de la 
usonanino. Ni metis ŝin en kupeo en la apuda vagono, sed ŝi 
estas ankoraŭ malsana pro sia eltrovo. Mi sendis kafon al ŝi, 
sed mi opinias ke ŝi estas tia tipo, kia bezonas iun al kiu 
paroli.” 


La bonulino estis kunsentema. Ŝi tuj iros. Devus esti terura 
frapo al ŝiaj nervoj, kaj la kompatindulino estis jam malsana 
pro la vojaĝo kaj forlaso de sia filino. Certe, ŝi tuj iros - ŝia 
kofro ne estis ŝlosita - kaj ŝi prenos kun ŝi salamoniakon. 


Ŝi forbruiris. Oni rapide ekzamenis ŝiajn posedaĵojn, kiuj 
estis malmultaj. Si evidente ankoraŭ ne rimarkis la 
mankantajn fadenojn en la ĉapelujo. 


F-ino Debenham estis formetinta sian libron. Ŝi rigardis 
Poirot. Ŝi transdonis siajn ŝlosilojn post lia peto. Tiam, dum li 
mallevis kofron kaj malfermis ĝin, ŝi diris: “Kial vi forsendis 
ŝin, S-ro Poirot?” 


“Mi, fraŭlino? Nu, por helpi al la usonanino.” 
“Bonega preteksto - sed tamen preteksto.” 
“Mi ne komprenas vin, fraŭlino.” 

“Mi pensas, ke vi tre bone komprenas min.” 
Ŝi ridetis. “Vi volis, ke mi estu sola. Ĉu ne?” 


“Vi metas vortojn en mian buŝon, fraŭlino.” 


“Kaj ideojn en vian kapon? Ne, mi pensas, ke ne. La ideoj 
estas jam tie. Mi pravas, ĉu ne?” 


“Fraŭlino, ni havas proverbon...” 


“Qui s'excuse s'accuse; Ĉu tion vi intencis diri? Vi devas 
allasi al mi iom da observado kaj prudento. lal eniris vian 
kapon la ideo, ke mi scias iom pri ĉi tiu afero - ĉi tiu murdo 
de viro, kiun mi neniam antaŭe vidis.” 


“Vi imagas aferojn, fraŭlino.” 


“Ne, mi tute ne imagas aferojn. Sed ŝajnas al mi, ke oni 
perdas multe da tempo ne parolante la veron - per 
ĉirkaŭvagado anstataŭ tuja alveno ĉe la punkto.” 


“Kaj vi ne ŝatas la perdon de tempo. Ne, vi preferas veni 
rekte al la punkto. Vi preferas la rektan metodon. Eh bien, 
mi uzos la rektan metodon. Mi demandos al vi la signifon de 
certaj vortoj, kiujn mi aŭdis dum la vojaĝo de Sirio. Mi eliris 
la trajnon por fari kion la angloj nomas “streĉi la krurojn' ĉe 
la stacidomo Konya. Via voĉo kaj tiu de la kolonelo atingis 
min. Vi diris al li “Ne nun. Kiam ĝi estos finita. Kiam ĝi estos 
finita - tiam...' Kion vi volis diri per tiuj vortoj, fraŭlino?” 


Ŝi diris tre mallaŭte: “Ĉu vi opinias, ke ili signifis - murdon?” 
“Estas mi, kiu faras la demandon al vi, fraŭlino.” 

Ŝi ĝemspiris - dum momento perdiĝis en pensoj. Tiam ŝi 
diris: “Tiuj vortoj havis signifon, sed signifon kion mi ne 
povas doni al vi. Mi povas nur doni al vi mian honorvorton, 


ke mi neniam vidis tiun viron Ratchett antaŭ ol mi vidis lin 
en ĉi tiu trajno.” 


“Kaj - vi rifuzas klarigi tiujn vortojn?” 


“Jes - se vi preferas tiel diri ĝin - mi rifuzas. Ili koncernis 
taskon, kiun mi entreprenis.” 


“Tasko nun finita?” 


“Kion tio signifas?” 
“Ĝi estas finita, ĉu ne?” 
“Kial vi pensas tion?” 


“Aŭskultu, fraŭlino. Mi memorigas al vi alian okazintaĵon. 
Estis malfruiĝo por la trajno en la tago kiam ni devis atingi 
Istanbul. Vi estis tre maltrankvila, fraŭlino. Vi, tiel trankvila, 
tiel sinreganta. Vi perdis tiun trankvilon.” 


“Mi ne deziris maltrafi la ĝustan trajnon.” 


“Tion vi diris. Sed, fraŭlino, la Orienta Ekspreso forlasas 
Istanbul ĉiutage. Eĉ se vi maltrafus la deziritan trajnon, la 
malfruiĝo estus nur dudek-kvarhora.” 


Por la unua fojo F-ino Debenham montris indikon pri 
koleriĝo. “Vi ne ŝajnas ekkompreni, ke oni povas havi 
amikojn atendantaj en Londono, kaj ke unu-taga malfruiĝo 
povas kaŭzi multan ĝenaĵon.” 


“Do, tiel estas? Estas amikoj, kiuj atendas vian alvenon? Vi 
ne volas ĝeni ilin?” 


“Kompreneble.” 
”Tamen - estas strange... 
“Kio estas stranga?” 


“En ĉi tiu trajno ni denove havas malfruiĝon. La nunan fojon 
ĝi estas pli grava malfruiĝo, ĉar vi ne povas aŭ telegrafi al 
viaj amikoj, aŭ atingi ilin per la longa - la longa...” 


“La longa distanco? La telefono, vi volas diri.” 


“Ha, jes, la telefono - interurba telefonado.” 


“Jes, kiel vi diras, estas tre ĝene ne povi atingi siajn amikojn, 
aŭ telegrafe aŭ telefone.” 


“Tamen, fraŭlino, ĉi tiun fojon via maniero estas tute 
malsimila. Vi ne plu montras senpaciencon. Vi estas 
trankvila kaj filozofa.” 


F-ino Debenham ruĝiĝis kaj mordis la lipon. Ŝi ne plu havis 
inklinon rideti. 


“Vi ne respondas, fraŭlino?” 
“Mi bedaŭras. Mi ne komprenis, ke estas io respondenda.” 
“La klarigo pri la ŝanĝo de via sinteno, fraŭlino.” 


“Ĉu vi ne opinias, ke vi iom ekscitiĝas pri nenio, S-ro 
Poirot?” 


Poirot faris pardonpetan geston per la manoj. “Tio estas 
kulpo ĉe detektivoj. Ni atendas ke la agado ĉiam akordiĝu. 
Ni ne kutime konsideras humor-ŝanĝojn.” 


Mary Debenham ne respondis. 
“Ĉu vi bone konas Kolonelon Arbuthnot, fraŭlino?” 
“Mi renkontis lin unuafoje dum la nuna vojaĝo.” 


“Ĉu vi havas kaŭzon supozi ke li antaŭe konis la viron 
Ratchett?” 


Ŝi decide kapneis. “Mi estas tute certa, ke ne.” 
“Kial vi estas tiel certa?” 


“Pro la maniero laŭ kiu li parolis.” 


“Tamen, fraŭlino, ni trovis pip-purigilon sur la planko de la 
kupeo de la murdito. Kaj Kolonelo Arbuthnot estas la sola 
viro en la trajno, kiu fumas pipon.” 


Li zorge rigardis ŝin, sed ŝi elmontris nek surprizon nek 
emocion, kaj nur diris: 


“Sensencaĵo. Tio estas absurda. Kolonelo Arbuthnot estas la 
lasta viro esti implikita en krimo - precipe teatra krimo, kia 
ĉi tiu.” 


Tio tiel similas la opinion de Poirot, ke li preskaŭ konsentis 
kun ŝi. Li diris anstataŭe: 


“Mi devas memorigi al vi, ke vi ne bone konas lin, fraŭlino.” 
Ŝi levis la ŝultrojn. “Mi sufiĉe bone konas la specon.” 


Li diris tre dolĉe: “Vi ankoraŭ rifuzas diri al mi la signifon de 
tiuj vortoj “Kiam ĝi estos finita'?” 


Ŝi diris malvarme: “Mi povas aldoni nenion.” 

“Ne gravas,” diris Hercule Poirot. “Mi eltrovos ĝin.” 

Li klinis sin kaj forlasis la kupeon, fermante la pordon post si. 
“Ĉu tio estis saĝa, mia amiko?” diris S-ro Bouc. “Vi igis ŝin 
singarda - kaj pere de ŝi vi igis ankaŭ la kolonelon esti 


singarda.” 


“Mia amiko, se vi deziras kapti kuniklon vi metas furon en la 
kavon de la kuniklo, kaj se ĝi estas tie ĝi kuras. Mi faris nur 
tion.” 


Ili eniris la kupeon de Hildegarde Schmidt. La virino staris 
preta, ŝia vizaĝo respektplena sed senemocia. 


Poirot ekrigardis rapide tra la enhavo de la malgranda kofro 
sur la seĝo. Tiam li indikis al la konduktoro, ke li mallevu la 
pli grandan kofron de la breto. 


“La ŝlosilojn?” li diris. 
“Ĝi ne estas ŝlosita, sinjoro.” 


Poirot malfermis ĝin. “Ha!” li diris, kaj turnis sin al S-ro Bouc. 
“Vi memoras, kion mi diris? Rigardu ĉi tien momenton!” 


Sur la supro en la kofro estis rapide volvita bruna uniformo 
de Wagon Lit konduktoro. 


La flegmo de la germanino subite ŝanĝiĝis. “Ah!” ŝi ekkriis. 
“Tio ne estas mia. Mi ne metis ĝin tien. Mi ne enrigardis tiun 
kofron post kiam ni forlasis Istanbul. Ja, tio estas vera.” 


Ŝi rigardis ilin peteme. Poirot prenis ŝian brakon kaj konsolis 
ŝin. 


“Ne, ne, ĉio estas en ordo. Ni kredas vin. Ne estu 
maltrankvila. Mi estas tiel certa ke vi ne kaŝis ĝin tie, kiel mi 
estas certa ke vi estas bona kuiristino. Vi estas bona 
kuiristino, ĉu ne?” 


Tute konfuzite, la virino ridetis malgraŭ ĉio. “Jes, ja, ĉiuj miaj 
mastrinoj tion diris. Mi ...” 


Ŝi haltis kun la buŝo malfermita, kaj kun tima aspekto. 


“Ne, ne,” diris Poirot. “Mi certigas al vi, ke ĉio estas en ordo. 
Mi diros al vi, kio okazis. La viro, tiu kiun vi vidis en Wagon 
Lit uniformo, elvenis el la kupeo de la murdito. Li koliziis kun 
vi. Tio estis malbona por li. Li esperis, ke neniu vidos lin. 
Kion fari? Li devis sin liberigi de la uniformo. Ĝi ne plu estis 
protektilo sed endanĝerigilo.” 


Li ekrigardis S-ron Bouc kaj D-ron Constantine, kiuj atente 
aŭskultis. 


“Ekstere estis la neĝo; la neĝo, kiu konfuzigis liajn planojn. 
Kie li povis kaŝi la vestojn? Ĉiuj kupeoj estis okupataj. Ne, li 
preterpasas unu de kiu la pordo estas malfermita, kio 
montras ke ĝi ne estis okupata. Ĝi devis esti tiu, kiu 
apartenas al la virino kun kiu li ĵus koliziis. Li kaŝe eniris, 
forprenis la uniformon kaj rapide metis ĝin en kofron sur la 
breto. Povus esti longa tempo antaŭ ol ĝi estus malkaŝita.” 


“Kaj poste?” diris S-ro Bouc. 
“Tion ni devas diskuti,” diris Poirot kun averta ekrigardo. 


Li suprentenis la jakon. Butono, la tria de la supro, mankis. 
Poirot metis la manon en poŝon, kaj elprenis konduktoran 
ŝlosilon, uzata por malŝlosi la pordojn de la kupeoj. 


“Jen la klarigo pri la maniero laŭ kiu la viro povis trapasi 
ŝlositajn pordojn,” diris S-ro Bouc. “Viaj demandoj al S-ino 
Hubbard ne estis necesaj. Ŝlosita aŭ ne ŝlosita, la viro povis 
facile trairi la interkupean pordon. Ĉio konsiderita, se estis 
Wagon Lit uniformo kial ne Wagon Lit ŝlosilo?” 


“Ja, kial ne,” diris Poirot. 


“Efektive, ni povis tion scii. Vi memoros, ke Michel diris, ke 
la pordo de la kupeo de S-ino Hubbard al la koridoro estas 
ŝlosita, kiam li alvenis responde al ŝia sonorilo.” 


“Tiel estis, sinjoro,” diris la konduktoro. “Pro tio, mi pensis ke 
la virino sonĝis.” 


“Sed nun ĝi estas komprenebla,” daŭrigis S-ro Bouc. 


“Sendube li intencis reŝlosi ankaŭ la interkupean pordon, 
sed eble li aŭdis ian movon de la lito, kaj ĝi surprizis lin.” 


“Ni nun bezonas trovi,” diris Poirot, “nur la skarlatan 
kimonon.” 


“Vere. Kaj la du lastaj kupeoj estas okupataj de viroj.” 
“Tutsame, ni traserĉos ilin.” 

“Ho, certe! Krome, mi memoras kion vi diris.” 

Hector MacQueen volonte konsentis pri la serĉo. 


“Mi preferas, ke vi tion faru,” li diris kun malgaja rideto. “Mi 
sentas, ke mi estas la plej suspektinda persono en la trajno. 
Vi bezonas nur trovi testamenton per kiu la maljunulo 
testamentis sian monon al mi, kaj tio certigos la aferon.” 


S-ro Bouc suspekteme rigardis lin. 


“Tio estas nur serĉo,” rapide diris MacQueen. “Li sendube ne 
testamentus al mi eĉ unu centimon. Mi estis utila al li pro 
mia scio de lingvoj kaj tiel plu. Oni povas trompi vin, se vi 
scias nur la usonan lingvon. Mi ne estas lingvisto, sed mi 
scias la francan, germanan, kaj italan lingvojn sufiĉe bone 
por butikumadi kaj por la hotelaj bezonoj.” 


Lia voĉo estis iom pli laŭta ol kutime, kvazaŭ li estas iomete 
maltrankvila pro la serĉado malgraŭ sia konsento. 


Poirot elvenis. “Nenion,” li diris. “Eĉ ne kompromantan 
testamentaĵon.” 


MacQueen suspiris. “Nu, jen ŝarĝo for de mia menso,” li diris 
ŝerce. 


Ili iris al la lasta kupeo. La ekzameno de la pakaĵaro de la 
italo kaj la servisto donis nenian rezultaton. La tri viroj staris 
ĉe la fino de la vagono kaj rigardis unu la alian. 


“Kio nun?” demandis S-ro Bouc. 


“Ni reiros al la manĝ-vagono,” diris Poirot. “Ni nun scias 
ĉion, kion ni povas eltrovi. Ni havas la atestaron de la 
pasaĝeroj, la atestaron de iliaj pakaĵoj, la atestaron donita 
de niaj okuloj. Ni ne povas atendi alian helpon. Ni devas nun 
uzi niajn cerbojn. Li eltiris el sia poŝo sian cigaredujon. Ĝi 
estis malplena. 


“Mi venos ĉe vi post momento,” li diris. “Mi bezonos la 
cigaredojn. Ĉi tiu estas tre malfacila, tre stranga afero. Kiu 
portis tiun skarlatan kimonon? Kie ĝi nun estas? Mi tre volas 
scii. Estas io en la nuna afero kio evitas min. Ĝi estas 
malfacila ĉar oni malfaciligis ĝin. Sed ni diskutos ĝin. 
Pardonu al mi dum momento.” 


Li rapidiris laŭ la koridoro al sia kupeo. Li sciis, ke li havas pli 
da cigaredoj en valizo. Li mallevis ĝin, kaj malfermis ĝin. Li 
tuj eksidis kaj rigardegis en ĝin. 


Nete faldita sur la supro estis maldika skarlata silka kimono 
brodita per drakoj. 


“Do,” li murmuris. “Estas tiel. Defio. Tiel estu; mi akceptos 
ĝin.” 


PARTO 3 - HERCULE POIROT SIDAS KAJ PENSAS 
ĈAPITRO 1 - KIU EL ILI? 


S-ro Bouc kaj D-ro Constantine estis parolantaj kune kiam 
Poirot eniris la manĝ-vagonon. S-ro Bouc aspektis deprimita. 
“Le voila,” li diris kiam li vidis Poirot. Tiam li aldonis dum lia 


amiko sidiĝis: “Se vi solvus la nunan problemon, mon cher, 
mi ja kredus al mirakloj.” 


“Ĉu la problemo ĝenas vin?” 
“Nature ĝi ĝenas min. Mi tute ne povas kompreni ĝin.” 
“Mi konsentas kun li,” diris la kuracisto. 


Li rigardis Poirot kun intereso. “Malkaŝe dirante, mi ne povas 
pensi kion vi nun faros,” li diris. 


“Ne,” diris Poirot penseme. Li elprenis sian cigaredujon kaj 
bruligis unu el siaj etaj cigaredoj. Liaj okuloj estis revemaj. 


“Al mi jen la interesa flanko de la problemo,” li diris. 


“Ni tute ne povas uzi la kutimajn metodojn. Ĉu la atestintoj 
parolis la veron aŭ mensogis? Per neniaj metodoj ni povas 
eltrovi - krom per tiaj metodoj, kiujn ni povos mem elpensi. 
Tio estas ekzercado por la cerbo.” 


“Estas tiel,” diris S-ro Bouc. “Sed kion vi havas por 
komenco?” 


“Mi antaŭe diris al vi. Ni havas la atestaron de la pasaĝeroj 
kaj la ateston de niaj propraj okuloj.” 


“Bela atestaro - tio de la pasaĝeroj! Ĝi indikis al ni precize 
nenion.” 


Poirot neante skuis la kapon. “Mi ne konsentas, mia amiko. 
La atestaro de la pasaĝeroj indikis al ni kelkajn interesajn 
punktojn.” 


“Vere?” diris S-ro Bouc nekredante. “ Mi ne rimarkis tion.” 


“Tio estas ĉar vi ne zorge aŭskultis.” 


“Nu, diru al mi - kion mi ne rimarkis?” 


“Jen unu okazo - la unuan ateston, kiun ni aŭdis - tio de la 
junulo MacQueen. Li eldiris, por mia menso, tre 
signifoplenan frazon.” 


“Pri la leteroj?” 


“Ne, ne pri la leteroj. Laŭ mia memoro, liaj vortoj estis: “Ni 
turisme vojaĝis. S-ro Ratchett volis vidi la mondon. Li estis 
malhelpata de nescio de lingvoj. Mi estis pli kunulo ol 
sekretario.'” 


Li rigardis la vizaĝojn de la kuracisto kaj S-ro Bouc. 


“Kio? Vi ankoraŭ ne komprenas? Tio estas nepardonebla - 
ĉar vi havis duan ŝancon antaŭ nelonge kiam li diris, “Oni 
povas trompi vin se vi scias nur la usonan lingvon.”” 


“Vi volas diri...?” S-ro Bouc ankoraŭ aspektis perpleksita. 


“Vi deziras, ke mi diru ĝin al vi per simplaj vortoj. Do, jen ĝi! 
S-ro Ratchett tute ne parolis la francan lingvon. Tamen kiam 
la konduktoro venis responde al lia sonorilo hieraŭ nokte, 
estis voĉo parolante france, kiu diris al li ke eraro okazis, kaj 
ke li ne estas bezonata. Krome, estis uzata idioma frazo, ne 
tia, kian viro kiu sciis nur kelkajn francajn vortojn elektus. 
“Ce n'est rien. Je me suis trompe.'” 


“Tio estas vera,” ekscite kriis Constantine. “Ni devus esti 
rimarkintaj tion! Mi memoras, ke vi akcentis la vortojn kiam 
vi rediris ilin al ni. Nun mi komprenas vian malvolon ne fidi 
al la atesto de la kavetigita poŝhorloĝo. Jam, je dudek tri 
minutoj antaŭ la unua, Ratchett estis senviva...” 


“Kaj estis lia murdinto kiu parolis!” findiris S-ro Bouc 
imprese. 


Poirot levis la manon, “Ni ne iru tro rapide, kaj ni ne supozu 
pli ol ni efektive scias. Estas eble diri, mi opinias, ke je tiu 
horo, dudek tri minutoj antaŭ la unua, iu alia estas en la 
kupeo de Ratchett, kaj ke tiu estas aŭ franco aŭ iu, kiu 
povas flue paroli la francan lingvon.” 


“Vi estas tre singardema, mon vleux.” 


“Oni devus antaŭeniri nur paŝon post paŝo. Ni havas nenian 
efektivan ateston, ke Ratchett je tiu horo estas senviva.” 


“Estas la krio, kiu vekis vin.” 
“Jes, tio estas vera.” 


“Laŭ unu maniero,” diris S-ro Bouc penseme, “ĉi tiu eltrovo 
ne multe aliigas aferojn. Vi aŭdis iun moviĝanta en la apuda 
kupeo. Tiu iu ne estis Ratchett, sed la alia viro. Sendube li 
forlavis la sangon de siaj manoj, ordigis ĉion post la krimo, 
kaj bruligis la kulpigan leteron. Poste li atendis ĝis ĉio estas 
trankvila, kaj kiam li opiniis ke estas sendanĝere, li ŝlosis kaj 
ĉenigis la pordon de Ratchett je la interna flanko, malŝlosis 
la interkupean pordon al la kupeo de S-ino Hubbard, kaj 
eliris per tiu vojo. Efektive estas precize kiel ni pensis - kun 
la diferenco ke Ratchett estis murdita ĉirkaŭ duonhoro pli 
frue, kaj la poŝhorloĝo aliigita ĝis kvarono pos la unua por 
krie alibion.” 


“Ne tia bona alibio,” diris Poirot. “La montriloj de la 
poŝhorloĝo indikis 1.15 - la precizan horon kiam la 
entrudanto forlasis la lokon de la krimo.” 


“Vere,” diris S-ro Bouc iom konfuzita. “Kion, do, la 
poŝhorloĝo indikas al vi?” 


“Se la montriloj estis aliigitaj - mi diras se - tiuokaze la horo 
kiun ili indikis devas havi signifon. La racia konkludo estus 


suspekti ĉiun, kiu havis fidindan alibion por la horo indikita - 
en la nuna afero 1.15.” 


“Jes, jes,” diris la kuracisto. “Tiu rezonado estas bona.” 


“Ni devas ankaŭ priatenti la horon kiam la entrudanto eniris 
la kupeon. Kiam li havis la okazon fari tion? Krom se ni 
supozus la kunkulpecon de la vera konduktoro, estis nur unu 
tempo kiam li povis tion fari - kiam la trajno haltis ĉe 
Vincovci. Post kiam la trajno forlasis Vincovci la konduktoro 
sidis fronte al la koridoro, kaj kvankam pasaĝero preskaŭ ne 
rimarkus Wagon Lit konduktoron, la efektiva persono kiu 
rimarkus trompiston estus la vera konduktoro. Dum la halto 
en Vincovci la konduktoro estis sur la kajo. La vojo estis 
libera.” 


“Kaj, laŭ nia antaŭa rezonado, ĝi devas esti unu el la 
pasaĝeroj,” diris S-ro Bouc. “Ni estas kie ni estis. Kiu el ili?” 


Poirot ridetis. “Mi pretigis liston,” li diris, “Se vi ŝatus rigardi 
ĝin, ĝi eble refreŝigos vian memoron. 


La kuracisto kaj S-ro Bouc kune rigardis la liston. Ĝi estis 
nete kaj metode skribita laŭ la ordo en kiu la pasaĝeroj estis 
intervujuitaj. 


HECTOR MACQUEEN - Usonano. Lito n-ro 6. Dua klaso. 
Motivo: Eble pro liaj rilatoj kun la murdito? 


Alibio: De noktomezo ĝis 2 atm. (Noktomezo ĝis 1.30 
certigita de Kol. Arbuthnot kaj 1.15 ĝis 2.0 certigita de la 
konduktoro.) 


Atesto kontraŭ li: Nenio. 


Suspektindaj cirkonstancoj: Nenio. 


KONDUKTORO - PIERRE MICHEL - Franco. 
Motivo: Nenio. 


Alibio: De noktomezo ĝis 2.0 atm. (Vidita de H. P. en la 
koridoro je la tempo kiam voĉo aŭdiĝis en la kupeo de 
Ratchett je 12.37. De 1.0 ĝis 1.16 certigita de la du aliaj 
konduktoroj). 


Atesto kontraŭ li: Nenio. 


Suspektindaj cirkonstancoj: La trovita Wagon Lit uniformo 
estas favora al li ĉar ĝi ŝajne estis por suspektigi lin. 


EDWARD MASTERMAN - Anglo. Lito n-ro 4. Dua klaso. 


Motivo: Eble pro liaj rilatoj kun la mortinto, kies servisto li 
estis. 


Alibio: De noktomezo ĝis 2.0 atm. (Certigita de Antonio 
Foscarelli.) 


Atesto kontraŭ li aŭ suspektindaj aŭ cirkonstancoj: Nenio, 
escepte ke li estas la sola viro, kiu havas la ĝustan altecon 
aŭ grandecon por porti la Wagon Lit uniformon. Aliflanke, 
estas neverŝajne ke li bone parolas la francan lingvon. 


S-INO HUBBARD - Usonanino. Lito n-ro 3. Unua klaso. 
Motivo: Nenio. 
Alibio: De noktomezo ĝis 2.0 atm. 


Atesto kontraŭ ŝi suspektindaj cirkonstancoj: Nenio. Rakonto 
pri viro en ŝia kupeo certigita de la atesto de Hardman kaj 
tio de la virino Schmidt. 


GRETA OHLSSON - Svedino. Lito n-ro 10. Dua klaso. 


Motivo: Nenio. 


Alibio: De noktmezo ĝis 2.0 atm. (Certigita de Mary 
Debenham.) 


Noto. - La lasta persono, kiu vidis Ratchett viva. 


PRINCINO DRAGOMIROFF - Nacianigita francino. Lito n-ro 14. 
Unua klaso. 


Motivo: Intime konis la familion Armstrong, kaj bapto-patrino 
de Sonia Armstrong. 


Alibio: De noktomezo ĝis 2.0 atm. (Certigita de la 
konduktoro kaj la servistino.) 


Atesto kontraŭ ŝi aŭ suspektindaj cirkonstancoj: Nenio. 


GRAFO ANDRENYI - Hungaro. Diplomata pasporto. Lito n-ro 
13. Unua klaso. 


Motivo: Nenio. 


Alibio: Noktomezo ĝis 2.0 atm. (Certigita de la konduktoro - 
sed ne por la periodo 1.0 - 1.15). 


GRAFINO ANDRENYI - Kiel supre, Lito 12. 
Motivo: Nenio. 


Alibio: Noktomezo ĝis 2.0 atm. Trinkis trionalon kaj dormis. 
(Certigita de la edzo. Trional-botelo en ŝia ŝranko) 


KOLONELO ARBUTHNOT - Brito. Lito n-ro 15. Unua Klaso 


Motivo: Nenio. 


Alibio: Noktomezo ĝis 2.0 atm. Parolis kun MacQueen ĝis 
1.30. Li iris al sia kupeo kaj ne forlasis ĝin. (Certigita de 
MacQueen kaj la konduktoro.) 


Atesto kontraŭ li aŭ suspektindaj cirkonstancoj: Pip-purigilo. 
CYRUS HARDMAN - Usonano. Lito n-ro 16. Dua klaso. 
Motivo: Nenio sciata. 


Alibio: Noktomezo ĝis 2.0 atm. Ne forlasis sian kupeon. 
(Certigita de MacQueen kaj la konduktoro.) 


Atesto kontraŭ li aŭ suspektindaj cirkonstancoj: Nenio. 


ANTONIO FOSCARELTLI - Usonano (italo laŭ naskiĝo). Lito n- 
ro 5. Dua klaso. 


Motivo: Nenio sciata. 


Alibio: Noktomezo ĝis 2.0 atm. (Certigita de Edward 
Masterman.) 


Atesto kontraŭ li aŭ suspektindaj cirkonstancoj: Nenio, 
escepte ke la murdilo uzita povus taŭgi al lia temperamento 
(laŭ S-ro Bouc). 


MARY DEBENHAM - Britino. Lito n-ro 11. Dua klaso. 
Motivo: Nenio. 
Alibio: Noktomezo ĝis 2.0 atm. (Certigita de Greta Ohlsson.) 


Atesto kontraŭ ŝi aŭ suspektindaj cirkonstancoj: Konversacio 
aŭdita de H. P. kaj ŝia rifuzo klarigi tion. 


HILDEGARD SCHMIDT - Germanino. Lito n-ro 8. Dua klaso. 


Motivo: Nenio. 


Alibio: Noktomezo ĝis 2.0 atm (Certigita de la konduktoro 
kaj Ŝia mastrino.) Enlitiĝis. Estis vekita de la konduktoro 
proksimume je 12:38 kaj iris al Ŝia Mastrino. 


NOTO: La atesto de la pasaĝeroj estas subtenata de la 
aserto de la konduktoro, ke neniu eniris aŭ eliris la kupeon 
de S-ro Ratchett inter noktomezo kaj 1.0 atm. (Kiam li iris en 
la apudan vagonon) kaj de 1.15 ĝis 2.0 atm. 


“Vi komprenas,” diris Poirot, “ke tiu dokumento estas nur 
resumo de la atestaro kiun ni aŭdis, tiel aranĝita por 
oportuneco.” 


Kun grimaco S-ro Bouc redonis ĝin. “Ĝi ne estas tre helpa,” li 
diris. 


“Eble ĉi tiu pli bone kontentigos vin,” diris Poirot kun eta 
rideto dum li transdonis al li duan paperfolion. 


ĈAPITRO 2 - DEK DEMANDOJ 
Sur la papero estis skribita: Aferoj, kiuj bezonas klarigojn. 
1. La poŝtuko markita per la ĉeflitero H. Al kiu ĝi apartenas? 


2. La pip-purigilo. Ĉu ĝi estis faligita de Kolonelo Arbuthnot? 
AŬ de iu alia? 


3. Kiu portis la skarlatan kimonon? 


4. Kiu estis la viro aŭ virino kaŝvestita per Wagon Lit 
uniformo? 


5. Kial la montriloj de la poŝhorloĝo montras 1.15? 


6. Ĉu la murdo okazis je tiu horo? 


7. Ĉu pli frue? 
8. Ĉu pli malfrue? 


9. Ĉu ni povas esti certaj ke Ratchett estas pikita de pli ol 
unu persono? 


10. Kia alia klarigo povas esti pri liaj vundoj? 


“Nu, ni vidu kion ni povas fari,” diris S-ro Bouc, iom pli feliĉa 
pro ĉi tiu provo de sia menskapablo. “La poŝtuko por la 
komenco. Ni estu ordaj kaj metodaj.” 


“Certe,” diris Poirot, kapjesante laŭ kontenta maniero. 


S-ro Bouc daŭrigis iom didaktike. “La ĉeflitero H havas 
rilaton kun tri personoj - S-ino Hubbard, F-ino Debenham, 
kies dua nomo estas Hermione, kaj la servistino Hildegarde 
Schmidt.” 


“Jes; kaj el tiuj tri?” 


“Estas malfacile diri. Sed mi pensas, ke mi elektus F-inon 
Debenham. Ni ne scias, ke ŝi ne uzas la duan nomon 
anstataŭ la unuan. Ankaŭ ŝi estas jam suspektinda. Tiu 
konversacio kiun vi aŭdis, mon cher, estis certe iom stranga, 
kaj tiel estas ankaŭ ŝia rifuzo klarigi ĝin.” 


“Miaflanke, mi elektas la usonaninon,” diris D-ro 
Constantine. “Gi estas tre multekosta poŝtuko, kaj ne gravas 
al usonanoj kiom ili pagas, kiel ĉiu scias.” 


“Do, vi ambaŭ eliminas la servistinon?” demandis Poirot. 


“Jes. Kiel Ŝi mem diris, ĝi estas poŝtuko de ano de la pliriĉa 
klaso.” 


“Kaj la dua demando - la pip-purigilo. Ĉu kolonelo Arbuthnot 
faligis ĝin, aŭ iu alia?” 


“Tio estas pli malfacila. La angloj ne uzas ponardojn. Pri tio 
vi estas prava. Mi inklinas al la vidpunkto ke iu alia faligis la 
pip-purigilon - kaj tion faris por ŝajnkulpigi la longkruran 
anglon.” 


“Kiel vi diris, S-ro Poirot,” intervenis la kuracisto, “du 
postsignoj montras tro da malzorgemo. Mi konsentas kun S- 
ro Bouc. La poŝtuko estis vera malatento - kaj pro tio neniu 
konfesos ke ĝi apartenas al ŝi. La pip-purigilo estas falsa 
postsigno. Favore al tiu teorio, vi rimarkas, ke kolonelo 
Arbuthnot montris nenian embarason, kaj volonte konsentis 
ke li fumas pipon kaj uzas tiuspecan purigilon.” 


“Vi bone rezonas,” diris Poirot. 


“Demando n-ro 3 - kiu portis la skarlatan kimonon?” 
daŭrigis S-ro Bouc. “Pri tio, mi devas konfesi, ke mi havas 
nenian ideon. Ĉu vi havas ian opinion pri tiu punkto, D-ro 
Constantine?” 


“Nenian.” 


“Ni devas konfesi nin venkitaj pri tiu punkto. Almenaŭ estas 
eblecoj rilate al la posta demando. Kiu estis la viro aŭ virino 
kaŝvestita en Wagon Lit uniformo? Nu, oni povas diri 
definitive kelkajn personojn kiuj ĝi ne povus esti. Hardman, 
Kolonelo Arbuthnot, Foscarelli, Grafo Andrenyi, kaj Hector 
MacQueen estas tro altaj. S-ino Hubbard, Hildegarde 
Schmidt kaj Greta Ohlsson estas tro larĝaj. Restas nur la 
servisto, F-ino Debenham, Princino Dragomiroff kaj Grafino 
Andrenyi - kaj neniu el ili estas verŝajna! Greta Ohlsson 
ĵuras ke F-ino Debenham ne forlasis sian kupeon, kaj 
Antonio Foscarelli, ke la servisto ne faris tion. Hildegarde 
Schmidt asertas, ke la princino estis en sia kupeo, kaj Grafo 


Andrenyi diris al ni, ke lia edzino trinkis dormigaĵon. Tial, 
ŝajnas kvazaŭ ne povis esti iu - kio estas absurda!” 


“Kiel diras nia malnova amiko Eŭklid,” murmuris Poirot. 
“Devas esti unu el tiuj kvar,” diris D-ro Constantine. 


“Krom se estis iu el ekstere kiu trovis kaŝlokon - kaj tio, ni 
konsentis, estis neebla.” 


S-ro Bouc pasis al la venonta demando en la listo. 


“N-ro 5 - kial la montriloj de la rompita poŝhorloĝo indikas 
1.15? Mi povas vidi du klarigojn. AŬ ĝi estas farita de la 
murdinto por starigi alibion, kaj poste li estis malhelpata de 
moviĝantaj personoj forlasi la kupeon laŭ sia intenco, aŭ - 
atendu - ideo venas...” 


La du viroj ĝentile atendis dum S-ro Bouc penege pensis. 


“Jen ĝi,” li fine diris. “Ne estis la Wagon Lit murdinto kiu 
difektis la poŝhorloĝon. Estis la persono, kiun ni nomis la 
dua murdinto - la maldekstrulo - alivorte, la virino en la 
skarlata kimono. Ŝi alvenis pli malfrue, kaj movis 
malantaŭen la montrilojn por starigi alibion por si.” 


“Brave!” diris D-ro Constantine. “Tio estas bone imagita.” 


“Efektive,” diris Poirot, “ŝi pikis lin en la mallumo, ne sciante 
ke li estas jam senviva, sed iel deduktis ke li havas 
horloĝeton en la poŝo, elprenis ĝin, nevidante malantaŭen 
ŝovis la montrilojn, kaj faris al ĝi la necesan difekton.” 


S-ro Bouc malafable rigardis lin. “Ĉu vi povas mem fari pli 
bonan sugeston?” li demandis. 


“En la nuna momento - ne,” allasis Poirot. “Sed mi opinias 
ke nek unu nek la alia rimarkis la plej interesan punkton pri 
tiu poŝhorloĝo.” 


“Ĉu la demando 6 rilatas al ĝi?” demandis la kuracisto. “Al 
tiu demando - ĉu la murdo okazis je tiu horo - 1.15 - mi 
respondas 'Ne.'” 


“Mi konsentas,” diris S-ro Bouc. “Ĉu pli frue” estas la 
sekvanta demando. Mi diris, ke jes. Ankaŭ vi, doktoro?” 


La kuracisto kapjesis. “Jes, sed la demando 'Ĉu pli malfrue” 
oni povas ankaŭ jese respondi. Mi akceptas vian teorion, S- 
ro Bouc, kiel ankaŭ, mi pensas, S-ro Poirot, kvankam li ne 
deziras diri tion. La unua murdinto venis antaŭ 1.15, sed la 
dua murdinto venis post tiu horo. Rilate al la demando pri la 
maldekstremeco, ĉu ni ne devus eltrovi kiu el la pasaĝeroj 
estas maldekstrulo?” 


“Mi ne tute forgesis tiu punkto,” diris Poirot. “Povas esti, ke 
ke vi rimarkis ke mi devigis la pasaĝerojn skribi la nomon aŭ 
adreson. Tio ne estas decidiga, ĉar persono povas fari 
certajn agojn per la dekstra mano kaj aliajn per la 
maldekstra. luj skribas dekstramane, sed golfludas 
maldekstramane. Tamen, ĝi estas io. Ĉiu persono uzis la 
dekstran manon - kun la escepto de Princino Dragomiroff, 
kiu rifuzis skribi.” 


“Princino Dragomiroff, neeble,” diris S-ro Bouc. 


“Mi dubas, ĉu ŝi havas sufiĉan forton per fari tiun 
maldekstramanan pikbaton,” dubeme diris D-ro 
Constantine. “Tiu vundo estas farita per aparte forta bato.” 


“Pli da forto ol virino povus havi?” 


“Ne, mi ne dirus tion. Sed, miaopinie, pli da forto ol maljuna 
virino povus montri, kaj la korpo de Princino Dragomiroff 
estas aparte malforta.” 


“Povus esti la influo de la volo sur la korpon,” diris Poirot. 
“Princino Dragomiroff posedas fortan personecon kaj 
fortegan volpovon. Sed ni lasu tiun punkton, nunmomente.” 


“Pri la demandoj n-roj 9 kaj 10. Ĉu ni povas esti certaj, ke 
Ratchett estis pikita de pli ol unu persono, kaj kia alia 
klarigo pri la vundoj povus esti? Miaopinie, ne povas esti alia 
pri tiuj vundoj. Sugesti, ke viro unue frapis malforte kaj 
poste fortege, unue per la dekstra mano kaj poste per la 
maldekstra mano, kaj tiam post intertempo duonhora li faris 
novajn vundojn en senviva kadavro - nu, tio estas 
sensencaĵo.” 


“Jes,” diris Poirot. “Ĝi estas sensencaĵo. Kaj vi opinias, ke du 
murdintoj estas ebla solvo?” 


“Kiel vi mem diris, kia alia klarigo povas esti?” 


Poirot rigardis rekte antaŭ si. “Mi demandas tion al mi,” li 
diris. “Mi neniam ĉesas demandi tion al mi.” 


“De nun, ĉio estas ĉi tie,” li frapetis sin sur la frunto. “Ni 
plene diskutis ĝin. La faktoj estas antaŭ ni - metode 
aranĝitaj. La pasaĝeroj donis sian ateston, unu post la alia. 
Ni scias ĉion sciebla - de ekstere.” 


Li ame ridetis je S-ro Bouc. “Inter ni estas ŝerceto pri la 
ebleco sidi kaj elpensi la veron, ĉu ne? Nu, mi intencas 
praktiki mian teorion - ĉi tie, antaŭ viaj okuloj. Vi du same 
faru. Ni ĉiuj fermu la okulojn kaj pensu...” 


“Unu aŭ pli el tiuj pasaĝeroj murdis Ratchett. Kiu el ili?” 


ĈAPITRO 3 - KELKAJ SUGESTAJ PUNKTOJ 
Pasis kvaronhoro antaŭ ol iu parolis. 


S-ro Bouc kaj D-ro Constantine komencis per provo sekvi la 
instrukciojn de Poirot. Ili provis travidi la labirinton de 
kontraŭaj detaloj por eltrovi klaran solvon. 


La pensoj de S-ro Bouc iris iom laŭ la jena maniero: 


“Certe mi devas pensi - sed mi jam multe pensis. Videble 
Poirot opinias, ke tiu angla fraŭlino ion scias pri la afero, sed 
mi ne povas pensi ke estas tiel... La angloj estas tre flegmaj. 
Ŝajnis, ke la italo ne povis fari ĝin. Mi supozas, ke la angla 
servisto ne mensogis kiam li diris, ke la alia ne lasis la 
kupeon. Sed kial li tion faru? Ne estas facile subaĉeti la 
anglojn, ili estas tiel rezervemaj. La tuta afero estas plej 
bedaŭrinda. Mi scivolas, kiam ni povos antaŭenveturi. Devas 
esti, ke oni nun laboras por savi nin. Ili estas malrapidaj en 
ĉi tiuj landoj... horoj forpasas antaŭ ol iu pensas fari ion. Kaj 
la policanoj en ĉi tiuj landoj estas tre ĝenaj - sinfieraj kaj kun 
tro granda sento de sia digno. Ili faros el ĉi tiu afero ion tre 
gravan. Ne ofte ili havas tian okazon. Ĝi estos en ĉiuj 
ĵurnaloj...” 


Kaj poste la pensoj de S-ro Bouc vagadis laŭ la vojo, kiun ili 
jam centfojojn prenis. 


La pensoj de D-ro Constantine vagadis jene: 


“Li estas stranga, ĉi tiu malgranda viro. Geniulo? AŬ 
maniulo? Ĉu li solvos la misteron? Neeble. Mi ne povas vidi 
elirvojon. Ĉio estas tro konfuza... Ĉiu mensogas, kredeble... 
Eĉ tio ne helpas al ni. Se ĉiu mensogas la afero estas same 
konfuza kiel se ili parolas la veron. Estas strange pri tiuj 
vundoj. Mi ne povas kompreni tion... Stranga lando, Usono. 
Mi ŝatus iri tien. Ĝi estas tiel progresema. Kiam mi atingos la 


hejmon, mi devos paroli kun Demetrius Zagone - li jam estis 
en Usono kaj havas plej modernajn ideojn... Mi scivolas, kion 
faras Zia je la nuna momento. Se mia edzino eltrovus...” 
Poste li pensis pri tute personaj aferoj. 


Hercule Poirot sidis tre kviete. Oni povus pensi, ke li dormas. 
Kaj tiam, subite, post kvaronhora senmoveco, liaj palpebroj 
ekmoviĝis. Li ĝemspiris, kaj murmuris subvoĉe: 


“Sed, ĉio konsiderita, kial ne? Kaj se jes, tio klarigus ĉion.” 


Liaj okuloj malfermiĝis. Ili estis verdaj, kiel tiuj de kato. Li 
diris mallaŭte: “Eh bien. Mi pensis. Kaj vi?” 


Perditaj en siaj propraj pensoj, la du viroj eksaltetis. 


“Mi ankaŭ pensis,” diris S-ro Bouc iom kulpe. “Sed mi ne 
faris ian decidon. La solvo de krimaj problemoj estas via 
okupo, ne mia, mia amiko.” 


“Ankaŭ mi tre zorge pripensis la aferon,” diris la kuracisto. 
“Mi elpensis kelkajn eblajn teoriojn, sed ne eĉ unu kiu plene 
kontentigas min.” 


Poirot kapjesis afable. Lia kapjeso ŝajnis diri, “Tute bone. Tio 
estas la ĝusta respondo. Vi donis al mi la atenditan indikon.” 


Li sidis tute rekte, elĵetis sian bruston, karesis la lipharojn, 
kaj parolis kvazaŭ li estus parolanta ĉe publika kunveno. 


“Miaj amikoj, mi pripensis la faktojn en mia menso, kaj 
ankaŭ konsideris la atestaron de la pasaĝeroj kun la jena 
rezulto. Mi vidas, ankoraŭ iom nebule, klarigon kiu povus 
akordiĝi kun la faktoj al ni konataj. Ĝi estas tre kurioza 
klarigo, kaj ĝis nun mi ne povas esti certa ke ĝi estas ĝusta. 
Por eltrovi, mi devos fari kelkajn eksperimentojn. 


“Unue, mi mencios kelkajn punktojn, kiuj ŝajnas al mi 
sugestaj. Ni komencu per rimarko farita al mi de S-ro Bouc 
en ĉi tiu loko je la okazo de nia unua tagmanĝo en la trajno. 
Li atentigis al mi, ke ni estis ĉirkaŭataj de personoj el ĉiuj 
klasoj, el ĉiuj aĝoj, el ĉiuj nacioj. Tio estas fakto iom malofta 
en la nuna jartempo. Ekzemple, la Ateno-Pariza kaj la 
Bukaresto-Pariza vagonoj estas preskaŭ malplenaj. Memoru 
ankaŭ pri unu pasaĝero kiu ne alvenis. Tio estas, miaopinie, 
signifa. Krome, estas kelkaj malgravaj punktoj kiuj ŝajnas al 
mi sugestaj - ekzemple, la loko en kiu estis la spongo-saketo 
de S-ino Hubbard, la nomo de la patrino de S-ino Armstrong, 
la detektivaj metodoj de S-ro Hardman, la sugesto farita de 
S-ro MacQueen, ke Ratchett mem detruis la partebruligitan 
noton, kiun ni trovis, la antaŭnomo de Princino Dragomiroff, 
kaj gras-makulo sur hungara pasporto.” 


La du viroj fikse rigardis lin. 

“Ĉu tiuj punktoj sugestas ion al vi?” demandis Poirot. 
“Nenion,” malkaŝe diris S-ro Bouc. 

“Kaj al vi, doktoro?” 

“Mi tute ne komprenas pri kio vi parolas.” 


Intertempe S-ro Bouc trarigardis la pasportojn. Li prenis tiun 
de Grafo kaj Grafino Andrenyi kaj malfermis ĝin. 


“Ĉu vi parolas pri ĉi tiu malpura makulo?” 


“Jes. Ĝi estas iom nova gras-makulo. Ĉu vi rimarkas, kie ĝi 
estas?” 


“Ĉe la komenco de la priskribo pri la edzino de la grafo - por 
esti preciza, ĉe ŝia antaŭnomo. Sed mi konfesas, ke mi 
ankoraŭ ne vidas la signifon.” 


“Mi intencas elmontri ĝin de alia vidpunkto. Ni konsideru la 
poŝtukon trovitan en loko de la krimo. Kiel ni diris antaŭ 
nelonge, la ĉeflitero H havas rilaton al tri personoj, S-ino 
Hubbard, F-ino Debenham, kaj la servistino Hildegarde 
Schmidt. Ni denove pripensu ĝin. Ĝi estas, miaj amikoj, tre 
multekosta poŝtuko - objet de luxe...manfabrikita, brodita 
en Parizo. Se oni ne konsiderus la ĉefliteron, al kiu el la 
pasaĝeroj ĝi plej verŝajne apartenus? Ne S-ino Hubbard, 
bona virino, kiu certe ne aĉetas tre multekostajn vestaĵojn. 
Ne F-ino Debenham; tia anglino posedus delikatan linan 
poŝtukon, sed ne multekostan peceton de batisto, kiu eble 
kostis du cent frankojn. Kaj tute certe, ne la servistino. Sed 
estas en la trajno du virinoj, al kiuj kredeble tia poŝtuko 
povus aparteni. Ni vidu ĉu iamaniere ni povas rilatigi ilin al 
la litero H. La du virinoj pri kiuj mi parolas estas Princino 
Dragomiroff...” 


“Kies antaŭnomo estas Natalia,” interrompis S-ro Bouc 
ironie. 


“Precize. Kaj ŝia antaŭnomo, kiel mi diris, estas signifoplena. 
La alia virino estas Grafino Andrenyi. Kaj io tuj frapas nian 
atenton...” 


“Vian!” 


“Do, mian. Ŝia antaŭnomo sur la pasporto estas makulita 
per grasaĵo. Akcidente, kiel ĉiu dirus. Sed pripensu tiun 
antaŭnomon. Elena. Supozu, ke anstataŭ Elena, ĝi estu 
Helena. Tiu ĉeflitero H estus facile aliigebla en ĉeflitero E kaj 
la malgranda e surskribebla - kaj poste guto da graso 
faligita sur ĝin por kovri la aliigon.” 


“Helena,” ekkriis S-ro Bouc. “Tio estas ideo.” 


“Certe ĝi estas ideo! Mi ĉirkaŭrigardas por trovi ian 
konfirmon, eĉ etan, de mia ideo - kaj mi trovas ĝin. Unu el la 


etikedoj sur la pakaĵoj de la grafino estas iom malseka. Ĝi 
estas unu, kiu kovras la unuan ĉefliteron sur la kofro. Tiun 
etikedon oni deprenis kaj metis ĝin en alian lokon.” 


“Vi komencas konvinki min,” diris S-ro Bouc. “Sed la Grafino 
Andrenyi...” 


“Nun, mon vieux, vi devas turniĝi kaj pripensi tute alian 
flankon de la afero. Kiel oni intencis, ke la murdo aspektu al 
la mondo? Ne forgesu, ke la neĝo malhelpis la originalan 
planon de la murdinto. Ni imagu, dum momento, ke ne estas 
neĝo, ke la trajno iris laŭ ĝia kutima vojo. Kio estus 
okazinta? 


“Kredeble la murdo estus eltrovita frue en la nuna mateno 
ĉe la itala landlimo. Multe de tiu atesto estus donita al la 
itala polico. La timigaj leteroj estus montritaj de S-ro 
MacQueen, S-ro Hardman tre volonte dirus sian rakonton, S- 
ino Hubbard tre volonte dirus kiamaniere viro iris tra ŝia 
kupeo, la butono estus trovita. Mi imagas, ke nur du aferoj 
estus malsamaj. La viro estus trairinta la kupeon de S-ino 
Hubbard tuj antaŭ la unua, kaj la Wagon Lit uniformo estus 
trovita en unu el la tualetejoj.” 


“Kion vi volas diri?” 


“Mi volas diri, ke oni planis la murdon tiel, ke ĝi aspektu 
kvazaŭ farita de eksterulo. Oni supozus, ke la murdinto 
forlasis la trajnon en Brod, kie ĝi devus alveni je 0.58. 
Kredeble iu estus vidinta nekonatan konduktoron en la 
koridoro. La uniformo estus lasita en elstara loko por montri 
klare kiel oni faris ĝin. Neniu suspektus la pasaĝerojn. Tiel, 
miaj amikoj, oni intencis ke la afero aspektu al la ekstera 
mondo. 


“Sed la akcidento al la trajno ŝanĝis ĉion. Sendube jen kial 
la viro restis tiel longe en la kupeo kun sia viktimo. Li 


atendis, ke la trajno antaŭeniru. Fine, li konstatis, ke la 
trajno ne antaŭeniros. Oni devus ŝanĝi la planon, ĉar estus 
sciate ke la murdinto estas ankoraŭ en la trajno.” 


“Jes, jes,” senpacience diris S-ro Bouc. “Tion mi vidas. Sed 
kiel tio rilatas al la poŝtuko?” 


“Mi revenas al ĝi per iom ĉirkaŭa vojo. Vi devas ekkompreni, 
ke la timigaj leteroj estis por ŝajnigi la aferon alie ol ĝi estis. 
lli estas kvazaŭ elprenitaj el usona krim-romano. Ili ne estas 
realaj. Ili estas, efektive, nur verkitaj por la polico. Ni devas 
demandi al ni “Ĉu ili trompis Ratchett?” Ŝajne la respondo 
estas “Ne.” Liaj instrukcioj al Hardman ŝajne indikas 
“privatan' malamikon, kies identecon li bone konis. Tio 
estas, se ni akceptus la rakonton de Hardman kiel veran. 
Sed Ratchett certe ricevis unu leteron de tute alia karaktero 
- tiu, kiu enhavis la aludon al la infaneto Armstrong, kaj de 
kiu ni trovis fragmenton en lia kupeo. Tiu estis por certigi ke 
li komprenu la kaŭzon por la minacoj kontraŭ sia vivo. Kiel 
mi ĉiam diris, oni ne intencis, ke tiu letero estu trovita. La 
unua zorgo de la murdinto estis detrui ĝin. Jen, do, la dua 
malhelpo al liaj planoj. La unua estis la neĝo, la dua estis nia 
rekonstruado de tiu fragmento. 


“La zorga detruo de tiu noto povas signifi nur unu aferon. 
Devas esti en la trajno iu tiel intime kunligata kun la familio 
Armstrong, ke la trovo de tiu noto tuj direktus suspekton 
kontraŭ tiu persono. 


“Nun ni venas al la du aliaj trovitaj postsignoj. Mi nenion 
diros pri la pip-purigilo, ĉar ni iam multe parolis pri ĝi. Ni 
parolu pri la poŝtuko. Ĝi estas postsigno, kiu rekte kulpigas 
iun kies ĉeflitero estas H, kaj ĝi estas akcidente faligita tie 
de tiu persono.” 


“Precize,” diris D-ro Constantine. “Ŝi eltrovas ke ŝi faligis 
sian poŝtukon, kaj tuj ŝi procedas kaŝi sian antaŭnomon.” 


“Kiel rapide vi decidas. Vi faras konkludojn multe pli rapide 
ol mi permesas al mi tion fari.” 


“Ĉu estas alia alternativo?” 


“Certe. Supozu, ekzemple, ke vi faris krimon, kaj volas ke 
oni suspektu iun alian. Nu, estas en la trajno persono intime 
kunligata kun la familio Armstrong - virino. Supozu, ke vi 
lasus tie poŝtukon, kiu apartenas al ŝi... Oni faros 
demandojn al ŝi, oni eltrovos ŝian rilaton kun la familio 
Armstrong - et voila. Motivo - kaj kulpiga atestaĵo.” 


“Sed tiuokaze,” kontraŭdiris la kuracisto, “ĉar la persono 
indikita estus senkulpa, ŝi ne provus kaŝi sian identecon.” 


“Vere? Tion vi opinias? Jen la opinio de la juĝejo. Sed mi 
scias la homan naturon, mia amiko, kaj mi diras al vi, ke 
subite starigita kontraŭ ebla murdo-proceso, la plej senkulpa 
persono perdos la racion kaj faros plej stultajn agojn. Ne, ne, 
la gras-makulo kaj la movita etikedo ne pruvas kulpecon - ili 
pruvas nur ke Grafino Andrenyi deziras pro ia kialo kaŝi sian 
identecon.” 


“Kio, viaopinie, povas esti ŝia kunligo kun la familio 
Armstrong? Si diris, ke ŝi neniam estis en Usono.” 


“Precize, kaj ŝi malperfekte parolas angle, kai ŝi havas 
fremdan aspekton, kiun ŝi troigas. Sed devus ne esti 
malfacile diveni kiu ŝi estas. Mi menciis antaŭ nelonge la 
nomon de la patrino de S-ino Armstrong. Ĝi estis Linda 
Arden, kaj ŝi estis fama aktorino. Linda Arden, la nomo laŭ 
kiu ŝi estis ĉie konata, ne estis ŝia vera nomo. Tio povus esti 
Goldenberg - ŝi kredeble havis en la vejnoj iom da centra- 
eŭropa sango. Diversaj nacianoj transloĝiĝas al Usono. Mi 


sugestas al vi, sinjoroj, ke tiu juna fratino de S-ino 
Armstrong, preskaŭ nur infano je la tempo de la tragedio, 
estis Helena Goldenberg, la pli juna filino de Linda Arden, kaj 
ke ŝi edziniĝis kun Grafo Andrenyi, kiam li estis ataŝeo en 
Washington.” 


“Sed Princino Dragomiroff diras, ke ŝi edziniĝis kun anglo.” 


“Kies nomon ŝi ne povas memori! Nu, ĉu tio estas verŝajna? 
Princino Dragomiroff vere amis Linda Arden. Ŝi estis bapto- 
patrino por unu el ŝiaj filinoj. Ĉu ŝi povus tiel rapide forgesi 
la edzinan nomon de la alia filino? Certe ne. Mi opinias, ke ni 
povas certe diri, ke Princino Dragomiroff mensogis. Ŝi scias, 
ke Helena estas en la trajno, ĉar si vidis ŝin. Tuj kiam ŝi 
aŭdis la veran nomon de Ratchett, ŝi ekkomprenis ke oni 
suspektus Helena. Do, kiam ni demandis al ŝi pri la fratino, 
ŝi mensogas - estas necerta, ne povas memori, sed 'opinias 
ke Helena edziniĝis unu anglo” - sugesto kiel eble plej 
malproksima al la vero.” 


Unu el la servistoj en la manĝ-vagono venis tra la pordo kaj 
alproksimiĝis. Li parolis al S-ro Bouc. 


“Ĉu mi servu la manĝon, sinjoro? Ĝi estas preta jam dum 
iom da tempo.” 


S-ro Bouc rigardis Poirot. Ĉi lasta kapjesis. 
“Certe, servu la manĝon.” 


La servisto malaperis tra la pordoj. Oni povis aŭdi la 
sonorilon kaj la laŭtan voĉon: 


“Premier service. Le diner est servi. Premier diner - First 
Service.” 


ĈAPITRO 4 - LA GRAS-MAKULO SUR LA HUNGARA PASPORTO 


Poirot ĉetabliĝis kun S-ro Bouc kaj la kuracisto, La 
ĉeestantaro en la manĝ-vagono estis tre kvieta. Oni parolis 
malmulte. Eĉ la parolema S-ino Hubbard estis nenature 
kvieta. Ŝi murmuris: 


“Mi sentas, kvazaŭ mi ne povas manĝi ion,” kaj tiam manĝis 
ĉion proponitan al ŝi, instigate de la svedino, kiu prizorgis 
ŝin. 


Antaŭ la servado de la manĝo, Poirot flustris ion al la 
ĉefservisto. Constantine divenis la instrukciojn donitajn, ĉar 
li rimarkis ke oni ĉiam laste servis la pladojn al Grafo kaj 
Grafino Andrenyi, kaj ke je la fino de la manĝo estis prokasto 
pri ilia kalkulo. Tiel okazis, ke la grafo kaj grafino estis la 
lastaj personoj en la manĝ-vagono. 


Kiam ili fine leviĝis kaj iris al la pordo, Poirot eklevis sin kaj 
sekvis ilin. 


“Pardonu, sinjorino, vi faligis vian poŝtukon.” Li proponis al ŝi 
etan literitan kvadrataĵon. 


Ŝi prenis ĝin, ekrigardis ĝin, kaj redonis ĝin al li. 
“Vi eraras, sinjoro, tio ne estas mia poŝtuko.” 
“Ne via poŝtuko? Ĉu vi estas certa?” 

“Tute certa, sinjoro.” 


“Kaj tamen, sinjorino, ĝi surhavas vian ĉefliteron - la litero 
H.” 


La grafo faris ekmovon. Poirot ignoris lin. Liaj okuloj fikse 
rigardis la vizaĝon de la grafino. 


Firme rigardante lin, ŝi respondis: “Mi ne komprenas, sinjoro. 
Miaj ĉefliteroj estas E. A.” 


“Mi pensas, ke ne. Via nomo estas Helena - ne Elena. 
Helena Goldenberg, la pli juna filino de Linda Arden - Helena 
Goldenberg, la fratino de S-ino Armstrong.” 


Estis morta silento dum minuto. Kaj la grafo kaj la grafino 
paliĝis. Poirot diris per pli dolĉa voĉtono: “Ne valoras nei ĝin. 
Tio estas la vero, ĉu ne?” 


La grafo ekfurioziĝis: “Sinjoro, per kia rajto vi...” 


Ŝi interrompis lin, metante malgrandan manon kontraŭ lia 
buŝo. 


“Ne, Rudolph. Mi parolu. Estas senutile nei, kion la sinjoro 
diras. Estus pli bone, ke ni sidiĝu kaj priparolu la aferon.” 


Ŝia voĉo ŝanĝiĝis. Ĝi ankoraŭ enhavis la sudan tonriĉecon, 
sed ĝi subite plidecidiĝis. Gi estis, por la unua fojo, vere 
usona VOĈO. 


La grafo silentiĝis. Li obeis la geston de ŝia mano, kaj ili 
ambaŭ sidiĝis kontraŭ Poirot. 


“Via aserto, sinjoro, estas tute vera,” diris la grafino. “Mi 
estas Helena Goldenberg, la pli juna fratino de S-ino 
Armstrong.” 


“Vi ne sciigis min pri tiu fakto hodiaŭ matene, sinjorino 
grafino.” 


“Ne.” 
“Efektive, ĉio dirita al mi de via edzo kaj vi estis mensogo.” 


“Sinjoro,” kolere ekkriis la grafo. 


“Ne koleriĝu, Rudolph. S-ro Poirot diris ĝin iom krude, sed 
kion li diris ne estas kontraŭstarebla.” 


“Mi estas kontenta, ke vi tiel facile konsentas pri la fakto, 
sinjorino. Cu vi nun diros al mi kial vi tion faris, kaj kial vi 
aliigis vian antaŭnomon en via pasporto?” 


“Tion mi faris”, interrompis la grafo. 


Helena diris: “S-ro Poirot, ĉu vi ne povas diveni la kialon? La 
viro, kiu estas murdita estas la viro kiu murdis mian 
nevinon, kiu mortigis mian fratinon, kiu rompis la koron de 
mia bofrato. Tri el la personoj, kiujn mi plej amis, kaj el kiu 
konsistis mia hejmo - mia mondo!” 


Ŝia voĉo sonoris pasie. Ŝi estis vera filino de tiu patrino, kies 
emocia aktado metis larmojn en la okulojn de grandaj 
aŭdantaroj. 


Ŝi daŭrigis pli kviete: “El ĉiuj personoj en la trajno, kredeble 
mi havis la plej bonan motivon mortigi lin.” 


“Kaj vi ne mortigis lin, sinjorino?” 


“Mi ĵuras al vi, S-ro Poirot, kaj mia edzo scias kaj ankaŭ ĵuros 
- ke, eĉ se mi estus tentita fari tion, mi ne levis manon 
kontraŭ lin.” 


La grafo aldonis: “Mi donas al vi mian honorvorton, ke 
hieraŭ nokte Helena neniam eliris el sia kupeo. Si trinkis 
dormigaĵon, kiel mi jam diris. Si estas absolute senkulpa.” 


Poirot rigardis de unu al la alia. 


“Je mia honorvorto,” ripetis la grafo. 


Poirot iomete kapneis. “Kvankam vi decidis aliigi la nomon 
en la pasporto?” 


“S-ro Poirot,” la grafo parolis serioze kaj pasie. “Konsideru 
mian situacion. Ĉu vi opinias, ke mi ŝatus la penson, ke mia 
edzino estu implikata en malnobla polica afero. Ŝi estis 
senkulpa, mi sciis tion, sed kion ŝi diris estis vera - pro ŝiaj 
rilatoj kun la Armstrong familio oni tuj suspektus ŝin. Oni 
farus al ŝi demandojn - eble arestus ŝin. Ĉar, pro ia 
malbonŝanco, ni estis en la sama trajno kiel tiu Ratchett, 
estis nur unu elirvojo. Mi allasas, sinjoro, ke mi mensogis al 
vi pri ĉio, kun unu escepto. Mia edzino neniam eliris el sia 
kupeo hieraŭ nokte.” 


Li parolis tiel serioze, ke oni preskaŭ ne povis ne kredi lin. 


“Mi ne diris, ke mi ne kredas vin, sinjoro,” diris Poirot 
malrapide. “Mi scias, ke la via estas familio fiera kaj 
malnova. Certe estus malbone por vi, se via edzino devus 
aperi en krima afero. Pri tio mi povas kunsenti kun vi. Sed 
kiel, do, vi povas klarigi la fakton, ke la poŝtuko de via 
edzino estis en la kupeo de la murdito?” 


“Tiu poŝtuko ne estas mia, sinjoro,” diris la grafino. 
“Povas esti, ke iu metis ĝin tien por kulpigi vin?” 


Ŝi iomete ridetis. “Vi provas instigi min konsenti, ke ĝi 
apartenas al mi, sed, vere, S-ro Poirot, ĝi ne estas mia.” 


“Do, se la poŝtuko ne estas via, kial vi aliigis la nomon en la 
pasporto? “ 


La grafo respondis. “Ĉar ni aŭdis, ke poŝtuko kun la ĉeflitero 
H estis trovita. Ni priparolis la aferon antaŭ ol ni venis por la 
intervjuo. Mi elmontris al Helena, ke se oni vidus, ke ŝia 
antaŭnomo komenciĝas per H, oni pli detale farus 


demandojn al ŝi. Kaj la ago estis tiel facila - aliigi Helena al 
Elena estis facila.” 


“S-ro Grafo, vi povus esti tre lerta krimulo,” diris Poirot seke. 
“Vi havas naturan kapablecon, kaj ŝajne senĉesan intencon 
erarigi la justecon.” 


“Ne, ne,” la sinjorino antaŭenklinis sin. “S-ro Poirot, li 
klarigis al vi kiel ĝi okazis.” Ŝi komencis paroli angle 
anstataŭ france. “Mi estis timigita - terure timigita, vi 
komprenas. En tiu tempo la afero estis tiel terura - kaj mi ne 
deziris, ke oni reparolu pri ĝi. Kaj esti suspektata kaj eble 
malliberigita! Mi estis tute timigita, S-ro Poirot. Ĉu vi tute ne 
povas kompreni ĝin?” 


Ŝia voĉo estis bela - malalta - petema - la voĉo de la filino 
de Linda Arden, la aktorino. 


Poirot serioze rigardis ŝin. “Se vi volas, ke mi kredu al vi - 
kaj mi ne diras, ke mi ne kredos vin - vi devas helpi min.” 


“Helpi vin?” 


“Jes. La kialo de la murdo estas en la pasinteco - en tiu 
tragedio, kiu disrompis vian hejmon, kaj malfeliĉigis vian 
junan vivon. Konduku min en tiun pasintecon, sinjorino, tiel 
ke mi trovu tie la ĉeneron, kiu klarigos la tutan aferon.” 


“Kio estas direbla al vi? Ili estas ĉiuj mortaj.” Ŝi rediris 
malĝoje, “Ĉiuj mortaj - ĉiuj mortaj - Robert, Sonia, kara, 
kara Daisy. Ŝi estis tiel dolĉa - tiel feliĉa - ŝi havis belajn 
buklojn. Ni ĉiuj tiom amis ŝin.” 


“Estis alia viktimo, sinjorino. Nerekta viktimo, oni povas 
diri.” 


“Kompatinda Susanne? Jes, mi forgesis pri ŝi. La polico faris 
demandojn al ŝi. Ili opiniis, ke ŝi iel rilatas al la afero. Eble 
tiel estis - sed se jes, nur senkulpe. Mi kredas, ke ŝi 
babiladis kun iu, kaj donis informon pri la eliroj de Daisy. La 
kompatindulino tre ekscitiĝis - ŝi opiniis, ke oni pensis ŝin 
respondeca.” Ŝi ektremis. “Ŝi ĵetis sin de la fenestro. Ho! 
estis terure.” Ŝi metis la vizaĝon inter la manojn. 


“Kian naciecon ŝi havis, sinjorino?” 
“Ŝi estis francino.” 
“Kio estis ŝia familia nomo?” 


“Sonas absurde, sed mi ne povas memori ĝin - ni ĉiuj nomis 
ŝin Susanne. Si estis beleta, ridetema fraŭlino, kaj ŝi amegis 
Daisy.” 


“Ŝi estis la infanistino, ĉu ne?” 
“Jes.” 
“Kiu estis la vartistino?” 


“Ŝi estis edukita kiel flegistino. Laŭnome Stengelberg. Ŝi 
ankaŭ amegis Daisy - kaj mian fratinon.” 


“Nu, sinjorino, mi deziras, ke vi zorge pensu antaŭ ol 
respondi al la nuna demando. Cu vi vidis en la trajno iun, 
kiun vi rekonis?” 


Ŝi rigardis lin. “Mi? Ne, neniu.” 
“Kio pri Princino Dragomiroff?” 


“Ŝi? Kompreneble mi konas ŝin. Mi pensis, ke vi volis indiki 
iun - el tiu tempo.” 


“Tion mi intencis, sinjorino. Zorge pensu. Memoru, ke kelkaj 
jaroj forpasis. La persono povus aliigi sian aspekton.” 


Helena pensis. Tiam ŝi diris: “Ne - mi estas certa - estas 
neniu.” 


“Vi estis juna knabino tiutempe. Ĉu vi ne havis iun, kiu 
instruis vin aŭ prizorgis vin?” 


“Jes, mi havis iun - ŝi estis mia guvernistino kaj samtempe 
sekretariino por Sofia. Si estis anglino - pli bone skotino - 
granda virino kun ruĝaj haroj.” 

“Kio estis ŝia nomo?” 

“F-ino Freebody.” 


“Juna aŭ maljuna?” 


“Ŝi ŝajnis al mi tre maljuna. Supozeble, tamen, ŝi ne havis 
pli ol kvardek jarojn. Susanne prizorgis miajn vestaĵojn.” 


“Kaj ne estis aliaj loĝantoj en la domo?” 
“Nur servistoj.” 


“Vi estas certa - tute certa, sinjorino - ke vi ne rekonis iun 
en la trajno?” 


Ŝi respondis tre serioze: “Neniun, sinjoro. Eĉ ne unu 
personon.” 


ĈAPITRO 5 - LA ANTAŬNOMO DE PRINCINO DRAGOMIROFF 


Kiam la grafo kaj grafino estis foririntaj, Poirot rigardis la du 
aliajn. “Vi vidas,” li diris, “ke ni progresas.” 


“Bonega laboro,” diris S-ro Bouc. “Mi neniam eĉ pensus 
suspekti Grafon kaj Grafinon Andrenyi. Mi konsentas, ke mi 
opiniis ilin tute ekster la afero. Mi supozas, ke estas nenia 
dubo, ke ŝi faris la krimon? Tio estas iom malĝojiga. Tamen, 
oni ne gilotinos ŝin. Estas malpligravigaj cirkonstancoj. 
Kelkajn jarojn en malliberejo - nur tio.” 


“Efektive, vi estas tute certa pri ŝia kulpeco.” 


“Mia amiko, ĉu povas esti ia dubo pri gxi? Mi opiniis, ke via 
afabla maniero estis nur por trankviligi ilin ĝis oni liberigos 
nin el la neĝo, kaj la polico prizorgos la aferon.” 


“Vi ne kredas al la aserto la grafo - je lia honoro - ke lia 
edzino estas senkulpa?” 


“Mon cher - nature - kion alian li povis diri? Li amegas sian 
edzinon. Li deziras savi ŝin. Li diris la mensogon tre bone - 
laŭ ĝentlemana maniero, sed kio alia ol mensogo gxi povus 
esti?” 


“Nu, vi scias, mi havis la absurdan ideon, ke ĝi povus esti la 
vero.” 


“Ne, ne. Memoru la poŝtukon. La poŝtuko decidigas la 
aferon.” 


“Mi ne estas tiel certa pri la poŝtuko. Vi memoros, ke mi 
ĉiam diris al vi, ke estis du eblecoj pri la posedeco de la 
poŝtuko.” 


“Tamen...” 


S-ro Bouc ĉesis paroli. La pordo ĉe la fino malfermiĝis, kaj 
Princino Dragomiroff eniris la manĝ- vagonon. Si venis rekte 
al ili, kaj la tri viroj ekstaris. 


Ŝi parolis al Poirot sen rigardo al la aliaj. “Mi kredas, sinjoro,” 
ŝi diris, “ke vi havas poŝtukon, kiu apartenas al mi.” 


Poirot faris triumfan ekrigardon je la aliaj du. 


“Ĉu ĉi tiu, sinjorino?” Li montris la etan kvadrataĵon el 
batisto. 


“Tio estas ĝi. Ĝi havas mian ĉefliteron en la angulo.” 


“Sed, sinjorino princino, tio estas la litero H,” diris S-ro Bouc. 
“Via antaŭnomo - pardonu al mi - estas Natalia.” 


Ŝi malvarme rigardis lin. “Tio estas vera, sinjoro. Miaj 
poŝtukoj ĉiam portas la ĉef-literojn laŭ la rusa alfabeto. H 
estas N en tiu lingvo.” 


S-ro Bouc estis iom repuŝita. Estis io pri tiu nevenkebla 
maljunulino, kio konsternis kaj malkomfortigis lin. 


“Vi ne diris al ni hodiaŭ matene, ke tiu poŝtuko estas via.” 
“Vi ne demandis al mi,” diris la princino seke. 

“Mi petas, ke vi sidiĝu, sinjorino,” diris Poirot. 

Ŝi ĝemspiris. “Supozeble, estus pli bone.” 

Ŝi sidiĝis. “Ne necesas, ke tiu afero daŭru longe, sinjoroj. Via 
nuna demando estos - kiel mia poŝtuko kuŝiĝis apud la 


kadavro de murdito? Mia respondo estas, ke mi havas 
nenian ideon.” 


“Vi vere havas nenian ideon?” 


“Absolute nenian.” 


“Vi pardonos al mi, sinjorino, sed kiom ni povas fidi al la 
vereco de viaj respondoj?” 


Poirot diris la vortojn tre mallaŭte. Princino Dragomiroff 
respondis malestime. 


“Supozeble vi tion diris, ĉar mi ne diris al vi, ke Helena 
Andrenyi estis la fratino de S-ino Armstrong?” 


“Efektive, vi intence mensogis al ni pri la afero.” 


“Certe. Mi tion farus denove. Ŝia patrino estis mia amikino. 
Mi kredas, sinjoroj, je lojaleco - al amikoj, familianoj, kaj 
kasto.” 


“Vi ne kredas, ke oni devus fari la plej eblon por certigi la 
justecon?” 


“En la nuna okazo mi opinias, ke justeco - vera justeco - 
estas farita.” 


Poirot antaŭenklinis sin. “Vi povas vidi mian malfacilaĵon, 
sinjorino. Eĉ pri tiu afero de la poŝtuko, ĉu mi povas kredi 
vin? AŬ ĉu vi protektas la filinon de via amikino?” 


“Ho! Mi vidas, kion vi volas diri.” Severa rideto aperis sur 
ŝian vizaĝon. “Nu, sinjoroj, tiu aserto mia estas facile 
pruvebla. Mi donos al vi la adreson en Parizo de la firmo, kiu 
fabrikas miajn poŝtukojn, kaj ili sciigos al vi, ke ili fabrikis ĝin 
laŭ mia mendo ankaŭ pli ol jaro. La poŝtuko estas mia, 
sinjoroj.” 


Ŝi leviĝis. “Ĉu estas io alia pri kio vi deziras fari al mi 
demandojn?” 


“Via servistino, sinjorino, ĉu ŝi rekonis ĉi tiun poŝtukon, kiam 
ni montris gxin al ŝi hodiaŭ matene?” 


“Ŝi certe tion faris. Ŝi vidis gxin kaj diris nenion? Nu, tio 
montras, ke ankaŭ ŝi povas esti lojala.” Kun eta kliniĝo de la 
kapo ŝi eliris el la manĝ-vagono. 


“Do, tiel estis,” mallaŭte murmuris Poirot. “Mi rimarkis etan 
heziton, kiam mi demandis al la servistino, ĉu ŝi scias al kiu 
la poŝtuko apartenas. Ŝi ne sciis, ĉu ŝi devas allasi, ke gxi 
apartenas al ŝia mastrino. Sed kiel tio akordiĝas kun mia 
ĉefa ideo? Jes, povas esti.” 


“Do!” diris S-ro Bouc kun katakteriza gesto - ”ŝi estas terura 
maljunulino!” 


“Ĉu povus esti, ke ŝi murdis Ratchett?” Poirot demandis al la 
kuracisto. 


Li kapneis. “Tiuj fortaj batoj, kiuj penetris la muskolojn - ne, 
neniam iu tiel malforta povus fari ilin.” 


“Sed la pli malfortaj batoj?” 
“La pli malfortaj batoj - jes.” 


“Mi pensas,” diris Poirot, “pri la epizodo hodiaŭ matene, 
kiam mi diris al ŝi, ke ŝia forto apartenas al ŝia volo pli ol al 
ŝia brako. Tiu rimarko estis speco de ruzo. Mi deziris vidi, ĉu 
ŝi rigardos la dekstran au la maldekstran brakon. Ŝi faris nek 
unu nek la alian. Ŝi rigardis ambaŭ, sed ŝi faris strangan 
respondon. Ŝi diris, “Mi havas nenian forton en ĉi tiuj. Mi ne 
scias, ĉu esti malĝoja aŭ ĝoja.” Stranga rimarko. Ĝi 
konfirmas mian opinion pri la krimo.” 


“Ĝi ne decidis la punkton pri maldekstremeco.” 


“Ne. Parenteze, ĉu vi rimarkis, ke Grafo Andrenyi portas la 
poŝtukon en la dekstra brust-poŝo?” 


S-ro Bouc kapneis. Lia menso reiris al la surprizigaj malkaŝoj 
de la lasta duon-horo. Li murmuris. “Mensogoj - kaj denove 
mensogoj - tio mirigas min, la kvanto da mensogoj kiujn ili 
diris al ni hodiaŭ matene.” 


“Restas ankorau pli, kiujn ni devas eltrovi,” gaje diris Poirot. 
“Vi pensas tiel?” 
“Mi estos tre malkontenta se ne estos tiel.” 


“Tia trompado estas terura,” diris S-ro Bouc. “Sed ŝajne ĝi 
plaĉas al vi,” li aldonis riproĉe. 


“Ĝi havas la jenan avantaĝon,” diris Poirot. “Se vi dirus la 
veron al tiuj, kiuj mensogis, ili kutime allasus ĝin - ofte pro 
surprizo. Estas necese nur diveni ĝuste por havigi la 
deziritan rezulton. 


“Nur tiamaniere ni povas procedi en la nuna afero. Mi 
elektas la pasaĝerojn unu post la alia, pripensas ilian 
ateston, kaj diras al mi, “Se tiu mensogas, pri kiu punkto tiu 
mensogas, kaj kial tiu mensogas?” Kaj mi respondas, ke se 
tiu mensogas - povas esti nur pro tia kialo kaj pri tia punkto. 
Ni sukcese faris tion kun Grafino Andrenyi. Ni nun provos la 
saman metodon ĉe kelkaj aliaj personoj.” 


“Sed supozu, mia amiko, ke via divenaĵo estas malĝusta?” 
“Tiuokaze, unu persono ne plu estus suspektinda.” 

“Ha! Procedo de forigado.” 

“Precize.” 

“Kaj kiu nun?” 


“Nun ni parolos al tiu pukka sahib, Kolonelo Arbuthnot.” 


ĈAPITRO 6 - DUA INTERVJUO KUN KOLONELO ARBUTHNOT 


Klare Kolonelo Arbuthnot estis ĉagrenata ĉar oni alvokis lin 
al la manĝ-vagono por dua intervjuo. Lia vizaĝo surhavis tre 
malafablan aspekton kiam li sidiĝis, kaj diris: “Nu?” 


“Akceptu mian pardonpeton, ke mi devas ĝeni vin duan 
fojon,” diris Poirot. “Sed mi opinias, ke vi ankoraŭ povos 
doni al ni iom da informo.” 


“Vere? Mi pensas, ke ne.” 

“Por komenci, rigardu ĉi tiun pip-purigilon.” 

“Jes,” 

“Ĉu ĝi estas unu el la viaj?” 

“Mi ne scias. Mi ne metas sur ilin privatan markon.” 


“Ĉu vi scias, Kolonelo Arbuthnot, ke vi estas la sola viro kiu 
fumas pipon inter la pasaĝeroj en la Istanbul-Calais 
vagono?” 


“Tiuokaze, kredeble ĝi estas unu el miaj.” 
“Ĉu vi scias, kie oni trovis ĝin?” 

“lute ne.” 

“Ĝi troviĝis apud la kadavro de la murdito.” 
Kolonelo Arbuthnot suprenlevis la palpebrojn. 


“Ĉu vi povas diri al mi, Kolonelo Arbuthnot, kiel ĝi supozeble 
alvenis tie?” 


“Se vi volas diri, ĉu mi faligis ĝin tie, la respondo estas, ke 
ne.” 


“Ĉu vi iam eniris la kupeon de S-ro Ratchett?” 
“Mi neniam eĉ parolis al la viro.” 

“Vi neniam parolis al li, kaj vi ne murdis lin?” 

La palpebroj de la kolonelo denove suprenleviĝis. 


“Se mi farus tion, kredeble mi ne sciigus vin pri la fakto. 
Tamen, efektive, mi ne murdis lin.” 


“Nu, do,” murmuris Poirot. “Ne gravas.” 
“Pardonu?” 
“Mi diris, ke ne gravas.” 


“Ho!” Arbuthnot aspektis surprizita. Li rigardis Poirot 
maltrankvile. 


“Ĉar,” daŭrigis la malgranda viro, “la pip-purigilo ne estas 
grava. Mi mem povas pensi pri dek du aliaj bonaj klarigoj pri 
ĝia ĉeesto en tiu loko.” 

Arbuthnot fikse rigardis lin. 


“Mi vere volis vidi vin pri tute alia afero,” daŭrigis Poirot. 
“Eble F-ino Debenham diris al vi, ke mi aŭdis kelkajn vortojn 
diritajn al vi en la stacidomo Konya?” 


Arbuthnot ne respondis. 


“Ŝi diris, “Ne nun. Kiam ĝi estos finita. Kiam ĝi estos finita - 
tiam.' Cu vi scias al kio tiuj vortoj rilatis?” 


“Mi bedaŭras, S-ro Poirot, sed mi devas rifuzi respondi al tiu 
demando.” 


“Kial?” 


La kolonelo diris malafable: “Mi sugestas, ke vi demandu al 
F-ino Debenham mem pri la signifo de tiuj vortoj.” 


“Mi faris tion.” 
“Kaj ŝi rifuzis diri al vi?” 
“Jes.” 


“Do, mi opinias, ke estus tute klare - eĉ al vi - ke miaj lipoj 
estas sigelitaj.” 


“Vi ne malkaŝos la sekreton de virino?” 

“Vi povas tiel diri, se vi deziras.” 

“F-ino Debenham diris, ke ili rilatis al privata afero ŝia.” 
“Do, kial vi ne akceptas ŝian vorton?” 


“Ĉar, Kolonelo Arbuthnot, F-ino Debenham estas tre 
suspektinda persono.” 


“Sensencaĵo,” diris la kolonelo varme. 
“Tio ne estas sensencaĵo.” 
“Vi scias nenion kontraŭ ŝi.” 


“Ne la fakton, ke F-ino Debenham estis guvernistino en la 
familio Armstrong dum la tempo de la ŝtelo de eta Daisy 
Armstrong?” 


Estis morta silento dum minuto. Poirot kviete kapjesis. 

“Vi vidas,” li diris, “ke ni scias pli ol vi opinias. Se F-ino 
Debenham estas senkulpa, kial ŝi kaŝis tiun fakton? Kial ŝi 
diris al mi, ke Ŝi neniam estis en Usono?” 

La kolonelo tusetis. “Ĉu ne estas eble, ke vi eraras?” 


“Mi ne eraras. Kial F-ino Debenham mensogis al mi?” 


Kolonelo Arbuthnot levis la ŝultrojn. “Estus pli bone, ke vi 
demandu al ŝi. Mi ankoraŭ opinias, ke vi malpravas.” 


Poirot laŭtigis la voĉon kaj alvokis. Unu el la servistoj venis 
de la malproksima fino de la vagono. 


“Iru, kaj petu al la angla fraŭlino en N-ro 11, ke ŝi afable 
venu ĉi tien.” 


“Bien, Monsieur.” 


La viro foriris. La kvar viroj sidis silente. La vizaĝo de 
Kolonelo Arbuthnot aspektis kvazaŭ ĝi estus tranĉita el 
ligno; ĝi estis rigida kaj senesprima. 


La viro revenis. 
“La fraŭlino tuj venas, sinjoro.” 
“Dankon.” 


Du minutojn poste Mary Debenham envenis en la manĝ- 
vagonon. 


ĈAPITRO 7 - LA IDENTECO DE MARY DEBENHAM 


Ŝi estis sen ĉapelo. Ŝia kapo estis rekte tenata kvazaŭ pro 
defio. La ondoj de ŝia hararo for de ŝia vizaĝo, kaj ŝia 


aspekto, sugestis la antaŭfiguron sur ŝipo brave eniranta 
maltrankvilan maron. En tiu momento ŝi estis bela. 


Ŝiaj okuloj rigardis Arbuthnot dum momento - nur 
momenton. Si diris al Poirot. 


“Vi deziris vidi min?” 


“Mi volis demandi al vi, fraŭlino, kial vi mensogis al ni 
hodiaŭ matene?” 


“Mensogis al vi? Mi ne scias, kion vi volas diri.” 


“Vi kaŝis la fakton, ke en la tempo de la tragedio Armstrong 
vi efektive loĝis en la domo. Vi diris al mi, ke vi neniam estis 
en Usono.” 


Li vidis ŝin detiriĝi dum momento kaj poste restatiĝi. 
“Jes,” ŝi diris. “Tio estas vera.” 
“Ne, fraŭlino, ĝi estis malvera.” 


“Vi miskomprenis min. Mi volis diri, ke estas vere, ke mi 
mensogis al vi.” 


“Do, vi konsentas pri ĝi?” 


Ŝiaj lipoj kurbiĝis en rideto. “Certe. Ĉar vi eltrovis la 
sekreton.” 


“AlmenaUŬ vi estas nun malkaŝema.” 
“Ne ŝajnas, ke mi povas esti io alia.” 


“Nu, kompreneble tio estas vera. Kaj nun, fraŭlino, ĉu mi 
povas peti la kialon por tiuj evitaĵoj?” 


“Mi pensus, ke la kialo estus tuj videbla, S-ro Poirot.” 
“Ĝi ne estas videbla al mi, fraŭlino.” 


Ŝi diris per trankvila voĉo, kiu enhavis iom da amareco. “Mi 
devas perlabori la vivrimedon.” 


“Vi volas diri...?” 
Ŝi levis la okulojn kaj rigardis lin rekte en la vizaĝo. 


“Kiom vi scias, S-ro Poirot, pri la batalado necesa por havigi 
kaj teni kontentigan laboron? Ĉu vi opinias, ke fraŭlino, kiu 
estis detenita pro rilato kun murdo, kies nomo kaj eble fotoj 
estis aperintaj en la anglaj ĵurnaloj - ĉu vi opinias, ke iu 
bontona mezklasa anglino volus dungi tiun fraŭlinon kiel 
guvernistinon por siaj filinoj?” 


“Mi ne povas vidi kial ne - se nenia riproĉo estis al vi.” 


“Ho, riproĉo - ne estas la riproĉo - estas la publikigo. Ĝis 
nun, S-ro Poirot, mi sukcesis en mia vivo. Mi havis bone 
pagitajn, komfortajn oficojn. Mi ne volis riski ĉion, kiam tio 
ne helpus al iu bona celo.” 


“Mi sugestus, fraŭlino, ke mi povus pli bone decidi tion, ol 
vi.” 


Ŝi levis la ŝultrojn. 
“Ekzemple, vi povus esti helpinta min pri identigo.” 
“Kion vi volas diri?” 


“Ĉu estas eble, fraŭlino, ke vi ne rekonis, ke Grafino 
Andrenyi estas la juna fratino de S-ino Armstrong, kiun vi 
instruis en New York?” 


“Grafino Andrenyi? Ne.” Ŝi neante skuis la kapon. “Povas 
ŝajni eksterordinare al vi, sed mi ne rekonis ŝin. Ŝi ne estis 
plenkreska, kiam mi konis ŝin. Tio estis antaŭ pli ol tri jaroj. 
Estas vere, ke la grafino memorigis min pri iu - tio 
perpleksis min. Sed ŝia aspekto estas tiel fremda - mi ne 
rilatigis ŝin al la malgranda usona lernej-knabino. Estas vere, 
ke mi nur ekrigardis ŝin kiam mi eniris la manĝ-vagonon. Mi 
rimarkis ŝiajn vestaĵojn, pli ol Ŝian vizaĝon” - ŝi iomete 
ridetis - “tio estas kutima ĉe virinoj! Krome - nu, mi havis 
proprajn priokupiĝojn.” 


“Vi ne diros al mi vian sekreton, fraŭlino?” La voĉo de Poirot 
estis tre dolĉa kaj persvada. 


Ŝi diris per mallaŭta voĉo: “Mi ne povas - mi ne povas.” 


Kaj subite, sen ia averto, ĝi ne plu povis elteni la suferon. Ŝi 
metis la vizaĝon sur la brakojn, kaj ploris kvazaŭ la koro 
rompiĝus. 


La kolonelo ekstaris, kaj restis embarasite apud ŝi. “Mi - 
atentu...” 


Li ĉesis, kaj turniĝante, li furioze sulkigis la brovojn kontraŭ 
Poirot. “Mi rompos ĉiun oston en via korpo, vi malpura 
malgravuleto,” li diris. 


“Sinjoro,” protestis S-ro Bouc. 
Arbuthnot returnis sin al la fraŭlino. “Mary - pro Dio...” 


Ŝi ekstaris. “Estas nenio. Mi estas trankvila nun. Vi ne plu 
bezonas min, ĉu, S-ro Poirot? Se jes, vi devos veni kaj trovi 
min. Ho! Kia idioto - kia idioto mi fariĝas!” 


Ŝi rapidis el la vagono. Arbuthnot, antaŭ ol sekvi ŝin, denove 
turnis sin al Poirot. 


“F-ino Debenham havas nenian rilaton kun ĉi tiu afero - 
nenian, ĉu vi aŭdas? Kaj se oni ĝenus ŝin, mi intervenos.” Li 
eliris. 


“Mi ŝatas vidi koleran anglon,” diris Poirot. “Ili estas tre 
amuzaj. Ju pli emociaj ili estas, des malpli ili povas sence 
paroli.” 


Sed S-ro Bouc ne interesiĝis pri la emociaj reagoj de angloj. 
Li estis superŝutata pro admiro al sia amiko. 


“Amiko mia, vi estas mirinda,” li ekkriis. “Alia mirakla 
divenaĵo. Tio estas eksterordinara.” 


“Estas nekredeble, kiel vi pensas pri tiaj aferoj,” admire diris 
D-ro Constantine. 


“En la nuna okazo mi ne meritas gratulon. Ne estis divenaĵo. 
Grafino Andrenyi preskaŭ diris al mi la veron.” 


“Kiel? Ne estas eble?” 


“Vi memoras, ke mi demandis al ŝi pri ŝia guvernistino? Mi 
jam mense decidis, ke se Mary 


Debenham iel rilatis al la afero, ŝi devis en la hejmo okupi 
tian oficon.” 


“Jes, sed Grafino Andrenyi priskribis tute malsimilan 
personon.” 


“Precize. Alta, mezaĝa virino kun ruĝaj haroj - efektive, 
precize la kontraŭo de F-ino Debenham. Sed tiam ŝi devis 
rapide elpensi nomon, kaj la senkonscia kunligo de ideoj 
malkaŝis la sekreton. Ŝi diris F-ino Freebody, vi memoras.” 


“Jes? ” 


“Eble vi ne scias tion, sed estas en Londono granda 
magazeno nomita Debenham 4Ŝ Freebody. La nomo 
Debenham estis en ŝia menso; ŝi devis rapide elpensi alian 
nomon, kaj la unua kiu venis al ŝi estis Freebody. Nature, mi 
tuj komprenis.” 


“Jen alia mensogo. Kial ŝi diris tion?” 
“Eble pli da lojaleco. Tio malfaciligas la solvon.” 


“Ma foi,” diris energie S-ro Bouc. “Ĉu ĉiu en la trajno 
mensogas?” 


“Tion,” diris Poirot, “ni nun intencas eltrovi.” 
ĈAPITRO 8 - ALIAJ SURPRIZAJ ELTROVOJ 


“Nenio nun surprizus min,” diris S-ro Bouc. “Nenio. Eĉ se 
pruviĝus, ke ĉiu en la trajno estis en la domo Armstrong, mi 
ne montrus surprizon.” 


“Tio estas tre profunda rimarko,” diris Poirot. “Ĉu vi ŝatus 
vidi kion via preferata suspektindulo diros pri si?” 


“Ĉu vi intencas fari alian divenaĵon vian?” 

“Precize.” 

“Ĝi vere estas tre eksterordinara afero,” diris Constantine. 
“Ne, ĝi estas tute natura.” 


S-ro Bouc suprenĵetis la brakojn. “Se ĉi tio estas nomata de 
vi natura, mia amiko...” Vortoj mankis al li. 


Intertempe Poirot estis petinta, ke oni venigu Antonio 
Foscarelli. La granda italo havis singardan esprimon en la 


okulo kiam li envenis. Li nervoze ekrigardis ĉiuflanken kiel 
kaptita besto. 


“Kion vi volas?” li diris. “Mi povas diri al vi nenion - nenion, 
ĈU vi aŭdas! Je Dio...” Li frapis per la mano sur la tablon. 


“Jes, vi povas diri ion al ni,” diris Poirot decideme. “La 
veron!” 


“La veron?” Li maltrankvile rigardis Poirot. La certeco kaj 
afableco jam malaperis el sia sinteno. 


“Jes. Povas esti, ke mi jam scias ĝin. Sed estos pli bone por 
vi, se vi mem dirus ĝin.” 


“Vi parolas kiel la usona polico. “Parolu malkaŝe,” jen kion ili 
diras - “parolu malkaŝe.”” 


“Ha! Vi jam spertis la metodojn de la polico en New York?” 


“Ne, ne, neniam. Ili ne povis pruvi ion kontraŭ mi - sed ne 
pro manko de penado.” 


Poirot diris trankvile: “Tio estis rilate al la afero, Armstrong, 
ĉu ne? Vi estis la ŝoforo?” 


Liaj okuloj renkontis tiujn de la italo. La memfideco de la 
granda viro malaperis. Li estis kvazaŭ pikita balono. 


“Ĉar vi scias - kial demandi al mi?” 
“Kial vi mensogis hodiaŭ matene?” 


“Pro komercaj aferoj. Krome, mi ne fidas al la jugoslava 
polico. Ili malamas italojn. Ili ne donus al mi la justecon.” 


“Povas esti, ke estas ĝuste la justeco, kiun ili estus donintaj 
al vi!” 


“Ne, ne, mi neniel rilatis al la afero de hieraŭ nokto. Mi ne 
forlasis mian kupeon. La long-vizaĝa anglo povas diri tion al 
vi. Ne estis mi, kiu mortigis tiun porkon - tiun Ratchett. Vi ne 
povas pruvi ion kontraŭ mi.” 


Poirot skribis ion sur paperfolion. Li levis la okulojn, kaj diris . 
“Tre bone. Vi povas foriri.” 


Foscarelli restadis maltrankvile. 


“Vi komprenas, ke ne estis mi - ke mi ne povis esti 
implikita?” 


“Mi diris, ke vi povas foriri.” 


“Ĝi estas konspiraĵo. Vi intencas ŝajnigi, ke mi estas kulpa. 
Cio por porkulo, kiun oni devus ekzekuti! Estis malbonegaĵo, 
ke oni ne tion faris. Se estus mi, aŭ se mi estus arestita...” 


“Sed ne estis vi. Vi neniel estis implikita pri la ŝtelo de 
infaneto.” 


“Kion vi diras? Nu, tiu etulino - ŝi estis la ĝojo de la domo. 
Tonio, ŝi nomis min. Ŝi ofte sidis en la aŭtomobilo, kaj 
ŝajnigis ke ŝi tenas la gvidradon. La tuta domanaro adoris 
ŝin. Ec la polico fine komprenis tion. La bela etulino!” 


Lia voĉo dolĉigis. Larmoj venis en liajn okulojn. Tiam li 
abrupte turnis sin, kaj paŝis el la manĝ-vagono. 


“Pietro,” alvokis Poirot. La servisto venis kurante. 
“La n-ro lO - la svedino.” 
“Bien, Monsieur.” 


“Alia?” ekkriis S-ro Bouc. “Ne - tio ne estas ebla. Mi diras, ke 
tio ne estas ebla.” 


“Amiko mia, ni devas scii. Eĉ se finfine evidentiĝas, ke ĉiu en 
la trajno havas motivon murdi Ratchett, ni devas scii. Kiam 
ni scios, ni povos fine decidi kiu estas la kulpulo.” 


“Mia kapo turniĝas,” ĝemis S-ro Bouc. 


La servisto simpatie enkondukis Greta Ohlsson, kiu tre 
ploris. Si falsidiĝis sur la seĝon kontraŭ Poirot, kaj daŭris 
plori en granda poŝtuko. 


“Ne malĝojigu vin, fraŭlino. Ne malĝojigu vin.” Poirot 
surŝultre frapetis ŝin. “Nur kelkajn vortojn pri la vero. Vi estis 
la vartistino, kiu prizorgis etan Daisy Armstrong, ĉu ne?” 


“Estas vere, estas vere,” ploris la malfeliĉa virino. “Ŝi estis 
anĝelino - eta, dolĉa, fidema anĝelino. Ŝi sciis pri nenio 
krom bonkoreco kaj amo - kaj ŝi estis forprenita de tiu 
malbonega homo - kruele traktita - kaj ŝia kompatinda 
patrino - kaj la alia etulo kiu neniam vivis. Vi ne povas 
kompreni - vi ne povas scil - se vi estus tie kiel mi estis - se 
vi estus vidinta la tutan teruran tragedion. Mi devis diri la 
veron al vi hodiaŭ matene, sed mi timis. Mi tiel ĝojis, ke tiu 
malbonegulo estis morta - ke li ne plu povus mortigi aŭ 
torturi infanetojn. Mi ne povas paroli - mi ne povas trovi 
vortojn...” 


Ŝi ploris eĉ pli ol antaŭe. Poirot daŭris bonkore frapeti ŝin sur 
ŝia sultro. 


“Do - do - mi komprenas - mi komprenas ĉion - ĉion, mi 
diras al vi. Mi ne faros al vi aliajn demandojn. Sufiĉas, ke vi 
konsentis pri tio, kion mi scias esti la vero. Mi komprenas.” 


Nun senvorta pro plorspasmoj, Greta Ohlsson leviĝis, kaj 
palpe iris al la pordo. Atinginte ĝin, ŝi koliziis kun viro 
eniranta. Li estis la servisto - Masterman. Li venis rekte al 
Poirot, kaj parolis per sia kutima, kvieta, senemocia voĉo. 


“Mi esperas, ke mi ne entrudiĝas, sinjoro. Mi opiniis, ke 
estas pli bone tuj veni kaj diri al vi la veron. Mi estis la 
servisto de Kolonelo Armstrong dum la milito, kaj poste en 
New York. Mi kaŝis tiun fakton hodiaŭ matene. Tio estas 
malbona miaflanke, kaj mi pensis, ke estus bone ke mi 
klarigu al vi ĉion. Sed mi esperas, sinjoro, ke vi ne iamaniere 
suspektas Tonion. Maljuna Tonio, sinjoro, ne dolorigus eĉ 
muŝon. Mi povas definitive ĵuri, ke li ne forlasis la kupeon 
hieraŭ nokte. Do, vi vidos, sinjoro, ke li ne povis ĝin fari. 
Kvankam Tonio estas fremdulo, sinjoro, li estas bonkorulo - 
ne kiel kelkaj aĉaj italoj kiuj murdas, kaj pri kiuj oni kelkfoje 
legas.” 


Li ĉesis. Poirot firme rigardis lin. 

“Ĉu tio estas ĉio, kion vi volas diri?” 

“Tio estas ĉio, sinjoro.” 

Li paŭzis, kaj ĉar Poirot nenion diris, li faris pardonpetan 
kliniĝeton. Post momenta hezito li forlasis la manĝ-vagonon 


per la sama, kvieta, sentruda maniero laŭ kiu li eniris. 


“Ĉi tiu,” diris D-ro Constantine, “estas pli neverŝajna ol iu 
detektiva romano, kiun mi iam legis.” 


“Mi konsentas,” diris S-ro Bouc. “El la dek du pasaĝeroj en 
tiu vagono, jam pruviĝis ke naŭ iel rilatis al la afero 
Armstrong. Kio nun, mi demandas al vi? AŬ ĉu mi devus diri, 
kiu nun?” 


“Mi povas preskaŭ respondi al via demando,” diris Poirot. 
“Jen nia usona detektivo, S-ro Hardman.” 


“Ĉu li ankaŭ venas por konfesi?” 


Antaŭ ol Poirot povis respondi, la usonano alvenis ĉe ilia 
tablo. Li vigle rigardis ilin, kaj sidiĝinte, li malrapide diris: 
“Kio okazis en ĉi tiu trajno? Al mi ĝi ŝajnas esti frenezulejo.” 


La okuloj de Poirot ekbrilis. “Ĉu vi estas tute certa, S-ro 
Hardman, ke vi ne estis la ĝardenisto ĉe la Armstrong'a 
hejmo?” 


“lli ne havis ĝardenon,” laŭlitere respondis S-ro Hardman. 
“Aŭ la ĉefservisto?” 


“Mi ne havas taŭgan manieron por tia loko. Ne, mi neniam 
havis rilaton kun la Armstrong'a domo - sed mi komencas 
kredi, ke mi estas la sola persono en la trajno kiu ne havis. 
Estas nekredeble, ĉu ne?” 


“Certe estas iom surprizige,” diris Poirot milde. 
“Tio estas ridinda,” elvenis el la buŝo de S-ro Bouc. 


“Ĉu vi havas proprajn ideojn pri la krimo, S-ro Hardman?” 
demandis Poirot. 


“Ne, sinjoro. Ĝi venkis min. Mi ne scias, kiel elpensi ĝin. Ili 
ne povas ĉiuj esti implikataj, sed mi ne povas eltrovi la 
kulpulon. Kiel vi eltrovis ĉion, jen kion mi deziras scii?” 


“Mi nur divenis.” 


“Do, vi estas mirinde bona divenanto, kaj tion mi diros al 
ĉiu.” S-ro Hardman rigardis admire S-ron Poirot. 


“Vi pardonos al mi,” li diris, “sed neniu kredus ĝin laŭ via 
aspekto. Mi klinas min antaŭ vi.” 


“Vi estas tro afabla, S-ro Hardman.” 


“Tute ne. Mi devas konfesi vian lertecon.” 


“Tamen,” diris Poirot, “la problemo ankoraŭ ne estas solvita. 
Cu ni povas vere diri, ke ni scias kiu mortigis S-ron 
Ratchett?” 


“Mi ne povas,” diris S-ro Hardman. “Mi ne intencas diri ion. 
Mi povas nur admiri. Kio rilate al la du aliaj, pri kiuj vi ĝis 
nun ne faris divenaĵon? La maljuna usonanino kaj la 
servistino? Mi supozas,ke ili estas la solaj senkulpuloj en la 
trajno?” 


“Krom se,” diris Poirot ridetante, “ni povas aldoni ilin al nia 
kolekto kiel - ni diru - dommastrinon kaj kuiristinon en la 
domanaro Armstrong.” 


“Absolute nenio surprizus min nun,” diris S-ro Hardman, 
trankvile. “Freneza - jen kia estas la afero - freneza.” 


“Amiko mia, tio ja tro streĉus la koincidon,” diris S-ro Bouc. 
“lli ne povas ĉiuj esti implikataj.” 


Poirot rigardis lin. “Vi ne komprenas,” li diris. “Vi tute ne 


komprenas. Diru al mi,” li diris, “ĉu vi scias, kiu mortigis 
Ratchett?” 


“Ĉu vi scias?” kontraŭis S-ro Bouc. 

Poirot kapjesis. “Jes,” li diris. “Mi jam sciis dum iom da 
tempo. La solvo estas tiel okulfrapa, ke mi miras ke vi ankaŭ 
ne vidis ĝin.” Li rigardis Hardman, kaj demandis, “Kaj vi?” 
La detektivo kapneis. Li rigardis Poirot strange. 


“Mi ne scias,” li diris. “Mi tute ne scias. Kiu el ili faris ĝin?” 


Poirot silentis dum momento. Poste li diris: 


“Bonvolu esti tiel afabla, kiel kunvenigi ĉiun ĉi tien. Estas du 
eblaj solvoj de la problemo. Mi deziras meti ambaŭ el ili 
antaŭ ĉiu.” 


ĈAPITRO 9 - POIROT PROPONAS DU SOLVOJN 


La pasaĝeroj venis amase en la manĝ-vagonon, kaj sidiĝis 
ĉirkaŭ la tabloj. Ili ĉiuj portis pli malpli la saman esprimon, 
atendan kaj antaŭtiman. La svedino ankoraŭ ploris kaj S-ino 
Hubbard konsolis ŝin. 


“Vi devas trankviliĝi, mia karulino. Ĉio estos baldaŭ 
kontentiga. Vi devas ne perdi la sinregadon. Eĉ se unu el ni 
estas aĉa murdisto, ni bone scias, ke ne estas vi. Estus 
freneze, eĉ pensi tiel. Sidu ĉi tie kaj mi restos apud vi; kaj ne 
plu ĝenu vin.” 


Ŝia voĉo forvelkis kiam Poirot ekstaris. La Wagon Lit 
konduktoro estis apud la pordo. 


“Vi permesos, ke mi restu ĉi tie, sinjoro?” 
“Certe, Michel.” 
Poirot tusetis. 


“Sinjorinoj kaj sinjoroj, mi parolos angle, ĉar mi opinias, ke vi 
ĉiuj iom scias tiun lingvon. Ni estas ĉi tie por esplori pri la 
morto de Samuel Edward Ratchett - alie Cassetti. Estas du 
eblaj solvoj de la krimo. Mi metos ambaŭ antaŭ vi, kaj mi 
petos al S-ro Bouce kaj D-ro Constantine, ke ili decidu kio 
estas la ĝusta solvo. 


“Vi ĉiuj scias la faktojn en la afero. Oni trovis S-ron Ratchett 
mortpikitan hodiaŭ matene. Estas sciate, ke li vivis je 12.37 
hieraŭ nokte, kiam li parolis al la Wagon Lit konduktoro tra la 
pordo. Difektita poŝhorloĝo troviĝis en la poŝo de lia piĵamo, 


kaj ĝi ĉesis funkcii je kvarono post la unua. D-ro 
Constantine, kiu ekzamenis la kadavron, opinias ke la motto 
okazis inter noktomezo kaj la dua matene. Duonhoron post 
noktomezo, kiel vi ĉiuj scias, la trajno neĝblokiĝis. Post tiu 
horo estis neeble ke iu forlasu la trajnon. 


“La atesto de S-ro Hardman, kiu estas membro de konata 
Detektiva Agentejo en New York “(kelkaj personoj turnis la 
kapojn por rigardi S-ron Hardman) “montras, ke neniu povis 
preterpasi lian kupeon (N-ro 16 ĉe la malproksima fino) sen 
esti vidata de li. Tial ni devis konkludi, ke la murdinto 
troviĝas inter la personoj en unu aparta vagono - la 
Istanbul-Calais vagono. Tio, mi diras, estis nia teorio.” 


“Kio?” ekkriis S-ro Bouc, surprizita. 


“Sed mi sugestas al vi alternativan teorion. Ĝi estas tre 
simpla. S-ro Ratchett havis malamikon, kiun li timis. Li donis 
al S-ro Hardman priskribon de tiu malamiko, kaj diris al li, ke 
la provo kredeble estos farata dum la dua nokto post 
Istanbul. 


“Nu, mi sugestas al vi, gesinjotoj, ke S-ro Ratchett sciis 
multe pli ol li diris. La malamiko, kiel S-ro Ratchett atendis, 
eniris la trajnon en Beograd, aŭ eble en Vincovci, per la 
pordo lasita malfermita de Kolonelo Arbuthnot kaj S-ro 
MacQueen, kiuj ĵus malsupreninis al la kajo. Li portis, super 
siaj ordinaraj vestaĵoj, Wagon Lit uniformon, kaj li havis 
ŝlosilon, kiu ebligis ke li eniru la kupeon de S-ro Ratchett 
malgraŭ la ŝlosita pordo. S-ro Ratchett estis sub la influo de 
dormigaĵo. Tiu viro mortpikis lin, terure kruele, kaj eliris per 
la pordo kondukanta al la kupeo de S-ino Hubbard...” 


“Estas vere,” diris S-ino Hubbard, kapjesante. 


“Trapasante, li ekmetis la ponardon uzitan en la spongo- 
saketon de S-ino Hubbard. Nesciante tion, li perdis butonon 


de sia uniformo. Poste li ŝteliris el la kupeo, kaj laŭlonge de 
la koridoro. Li rapide ŝovis la uniformon en kofron en 
malplena kupeo, kaj kelkajn minutojn poste, vestite per 
ordinaraj vestaĵoj, li forlasis la trajnon tuj antaŭ ĝia 
ekveturo. Li eliris per la sama vojo - la pordo apud la manĝ- 
vagono.” 


Ĉiu spasmospiris. 
“Kio pri tiu poŝhorloĝo?” demandis S-ro Hardman. 


“Jen la klatigo de la tuta afero. S -ro Rafchett forgesis 
malanfaŭenŝovi la montrilojn unu horon kiel li devus fari en 
Tzaribrod. Lia poŝhorloĝo ankoraŭ montris la horon laŭ 
Orient-Eŭropa Tempo, kiu estas unu horo pli frue ol Mez- 
Eŭropa Tempo. Estis kvatonhoro post la dekdua kiam S-ro 
Ratchett estis mortpikita - ne kvarono post la unua.” 


“Sed tio klarigo estas absurda,” kriis S-ro Bouc. “Kio pri la 
voĉo en la kupeo je dudek tri minutoj antaŭ la unua? Gi estis 
la voĉo aŭ de Ratchett - aŭ de lia murdinto.” 


“Ne necese. Povus esti - nu - la voĉo de tria persono. lu, kiu 
enitis por paroli al Ratchett kaj trovis lin senviva. Li funkciis 
la sonorilon por alvoki la konduktoron; tiam, li ektimiĝis - li 
timis, ke oni akuzus lin pri la krimo, kaj li parolis, ŝajnigante 
ke li estas Ratchett.” 


“Tio estas ebla,” konsentis S-ro Bouc nevolonte. Poirot 
rigardis S-inon Hubbard. 


“Jes, sinjorino, vi intencis diri...?” 


“Nu, mi ne scias precize kion mi intencis diri. Ĉu vi opinias, 
ke mi ankaŭ forgesis aliigi la montrilojn de mia poŝhorloĝo?” 


“Ne, sinjorino. Mi opinias, ke vi aŭdis la viron trairi la kupeon 
- sed senkonscie; poste vi havis inkubon pri viro en via 
kupeo, kaj sonorigis por alvoki la konduktoron.” 


“Nu, mi supozas, ke tio estas ebla,” konsentis S-ino 
Hubbard. 


Princino Dragomiroff rekte rigardis Poirot. “Kiel vi klarigas la 
ateston de mia servistino, sinjoro?” 


“Tute simple, sinjorino. Via servistino rekonis kiel vian la 
poŝtukon, kiun mi montris al ŝi. Ŝi iom mallerte provis 
protekti vin. Ŝi vidis la viron - sed pli frue - kiam la trajno 
estis en la stacidomo Vincovci. Ŝi ŝajnigis, ke ŝi vidis lin je pli 
malfrua horo por doni al vi tute bonan alibion.” 


La princino klinis la kapon. “Vi pensis pri ĉio, sinjoro Mi 
admiras vin.” 


Estis silento. Tiam ĉiu saltetis kiam D-ro Constantine subite 
frapis la tablon per sia pugno. 


“Sed ne,” li diris. “Ne, ne, kaj denove ne! Tiu estas klarigo, 
kiu tute ne sufiĉas. Gi ne taŭgas pro dekduo da punktetoj. 
La krimo ne okazis tiel - S-ro Poirot devas tute bone scii 
tion.” 


Poirot turnis al li strangan ekrigardon. 


“Mi vidas,” li diris, “ke mi devos doni al vi la duan solvon. 
Sed ne tro abrupte forlasu ĉi tiun. Povas esti, ke poste vi 
akceptos ĝin.” 


Li returnis sin por fronti la aliajn. 


“Estas alia ebla solvo de la krimo. Jen kiel mi eltrovis ĝin. 


“Kiam mi estis aŭdinta la tutan atestaron, mi fermis la 
okulojn kaj komencis pensi. Kelkaj punktoj ŝajnis al mi 
atentindaj. Mi menciis tiujn punktojn al miaj du kolegoj. Pri 
kelkaj mi jam parolis - ekzemple, grasmakulo en pasporto. 
Mi priparolos la aliajn. La unua kaj plej grava estas rimarko 
dirita al mi de S-ro Bouc en la manĝ-vagono dum la 
tagmanĝo en la unua tago post la elveturo el Istanbul - ke la 
ĉeestantaro estis interesa ĉar tiel diversa - el ĉiuj klasoj kaj 
nacioj. 


“Mi konsentis kun li, kaj pripensante la punkton, mi provis 
imagi ĉu tia personaro povus kolektiĝi sub aliaj kondiĉoj. La 
respondo, kiun mi faris al mi, estis - nur en Usono. En tiu 
lando povus esti domanaro el tiaj diversaj nacianoj - itala 
ŝoforo, angla guvernistino, sveda vartistino, franca 
servistino, kaj tiel plu. Tio kondukis min al mia plano “ diveni 
“ - tio estas, doni al ĉiu persono rolon en la tragedio 
Armstrong, kiel reĝisoro donas rolojn en teatraĵo. Tio donis 
al mi tre interesan kaj kontentigan rezultaton. 


“Mi ankaŭ ekzamenis en mia menso la ateston de ĉiu aparta 
persono kun strangaj rezultatoj. Konsideru unue la ateston 
de S-ro MacQueen. Mia unua intervjuo kun li estis tute 
kontentiga, sed en la dua li faris iom strangan rimarkon. Mi 
estas dirinta al li pri la trovo de noto en kiu estis menciita la 
afero Armstrong. Li diris, “Sed certe...” kaj tiam paŭzis kaj 
daŭrigis - “Mi volas diri - ĉu tio ne estis tre senzorga de la 
maljunulo?” 


“Nu, mi povis senti, ke tio ne estis kion li komencis diri. 
Supozu, ke tio, kion li intencis diri estis “Sed certe tio estis 
bruligita!' Tiuokaze, MacQueen sciis pri la noto kaj ĝia 
detruo - alivorte, li estis aŭ la murdinto aŭ kunkrimulo de la 
murdinto. 


“Poste la servisto. Li diris, ke lia mastro kutime prenis 
dormigaĵon kiam li veturis per trajno. Tio povus esti vera, 
sed ĉu Ratchett estus trinkinta ĝin hieraŭ nokte? La 
revolvero sub lia kapkuseno pruvis, ke ne. Ratchett intencis 
esti atentega hieraŭ nokte. Oni devis esti doninta la 
narkotaĵon al li sen lia scio. Kiu povis fari tion? Videble, aŭ 
MacQueen aŭ la servisto. 


“Nun ni venas al la atesto de S-ro Hardman. Mi kredis ĉion, 
kion li diris al mi pri sia identeco, sed kiam li parolis pri la 
metodoj kiujn li uzis por protekti S-ron Ratchett, lia rakonto 
estis absurda. La sola maniero laŭ kiu li povis efike protekti 
Ratchett estis pasigi la nokton en lia kupeo, aŭ en iu loko de 
kiu li povus vidi la pordon. La sola afero klare videbla el lia 
atesto estis, ke neniu el alia parto de la trajno povis murdi 
Ratchett. Ĝi indikis, ke la kulpulo devas esti en la Istanbul- 
Calais vagono. Tio ŝajnis al mi iom stranga kaj neklarigebla 
fakto, kaj mi lasis ĝin por posta pripensado. 


“Kredeble vi ĉiuj jam aŭdis pri la vortoj, kiujn mi hazarde 
aŭdis inter F-ino Debenham kaj Kolonelo Arbuthnot. La 
interesa punkto al mi estis la fakto, ke Kolonelo Arbuthnot 
nomis ŝin Mary, kaj videble intime konis ŝin. Sed ŝajniĝis, ke 
la kolonelo renkontis ŝin nur kelkajn tagojn antaŭe - kaj mi 
konas tiajn anglojn kia la kolonelo. Eĉ se li estus enamiĝinta 
al la frauxlino je la unua vido, li estus montrinta tion 
malrapide kaj dece - ne tre rapide. Tial mi konkludis, ke 
Kolonelo Arbuthnot kaj F-ino Debenham efektive bone konis 
unu la alian, kaj ke pro ia kialo ili Ŝajnigis esti nekonatoj. Alia 
malgranda punkto estis la facila rekono de F-ino Debenham 
de la esprimo 'longa distanco” por telefona komunikado, 
malgraŭ ŝia aserto, ke ŝi neniam estis en Usono. 


“Ni konsideru alian atestanton. S-ino Hubbard diris al ni, ke 
kuŝante en la lito ŝi ne povis vidi ĉu la interkupea pordo 
estis ŝlosita aŭ ne, kaj tial petis, ke F-ino Ohlsson rigardu por 


ŝi. Nu, kvankam ŝia aserto estus tute vera se ŝi okupas 
kupeojn n-rojn 2, 4, 12, aŭ iu para numero - kie la riglilo 
estas tuj sub la turnilo de la pordo - en la neparaj numeroj, 
kia kupeo n-ro 3, la riglilo estas super la turnilo, kaj tial ne 
povis esti kaŝita de la spongo-saketo. Mi devis konkludi, ke 
S-ino Hubbard elpensis okazaĵon, kiu ne okazis. 


“Kaj nun mi diru unu du vortojn pri horoj. Al mi, la vere 
interesa punkto pri la difektita poŝhorloĝo estis la loko en 
kiu ĝi troviĝis - en la piĵama poŝo deRatchett, strange 
malkomforta kaj neverŝajna loko por poŝhorloĝo, precipe ĉar 
estas loko por poŝhorloĝo apud la kapo de la lito. Mi 
konkludis, ke la poŝhorloĝo estis intence metita en la poŝo, 
kaj falsigita. La krimo, do, ne okazis je kvarono post la unua. 


“Ĉu ĝi okazis pli frue? Por esti preciza, je dudek tri minutoj 
antaŭ la unua? Mia amiko, S-ro Bouc, diris, ke punkto favore 
al tiu estis la laŭta krio kiu vekis min. Sed se Ratchett prenis 
narkotaĵon, li ne povis elkrii. Se li kapablus elkrii, li ankaŭ 
kapablus barakti por sin defendi, kaj ne estis postsignoj de 
tia baraktado. 


“Mi memoris, ke MacQueen altiris mian atenton, ne unufoje 
sed dufoje (kaj la duan fojon laŭ tro evidenta maniero) al la 
fakto, ke Ratchett tute ne povis paroli france. Mi konkludis, 
ke la tuta afero je dudek tri minutoj antaŭ la unua estis 
komedio ludita por mi. Neniu necese estus trompita de la 
poŝhorloĝa afero - ĝi estas ofta rimedo en detektivaj 
romanoj. Ili supozis, ke mi ne estus trompita, kaj ke, 
gratulante min pro mia propra lerteco, mi poste supozos, ke 
ĉar Ratchett ne povis paroli france, la voĉo kiun mi aŭdis je 
dudek tri minutoj antaŭ la unua ne povis estis lia, kaj ke 
Ratchett devis esti jam senviva. Sed mi estas certa, ke je 
dudek tri minutoj antaŭ la unua Ratchett ankoraŭ kuŝis en 
narkotita dormo. 


“Sed la rimedo sukcesis. Mi malfermis la pordon kaj 
elrigardis. Mi eĉ aŭdis la francan frazon. Se mi estus tiel 
nekredeble stulta kiel ne kompreni la signifon de tiu frazo, 
oni devus altiri mian atenton al ĝi. Se necese MacQueen 
povus malkaŝe diri, “Pardonu al mi, S-ro Poirot, tiu ne povas 
esti S-ro Ratchett, kiu parolas, ĉar li ne parolas france.” 


“Nu, je kioma horo la krimo vere okazis? Kaj kiu murdis lin? 


“Laŭ mia opinio, kaj ĝi estas nur opinio, Ratchett estis 
murdita je horo ĉirkaŭ la dua, la plej lasta horo ebla, laŭ la 
kuracisto.” 


“Rilate al kiu murdis lin...” 


Li paŭzis kaj rigardis la aŭdantaron. Li ne povis plendi pri 
manko de atento. Ĉiu okulo rigardis lin. Pro la senmoveco 
oni preskaŭ povus aŬdi la falon de pinglo. Li daŭrigis 
malrapide: 


“Precipe mi rimarkis la eksterordinaran malfacilecon pruvi 
ion kontraŭ iu aparta persono en la trajno, kaj la iom 
strangan koincidon, ke la atesto por pruvi alibion ĉiam estis 
donita de neatendita persono. Ekzemple S-ro MacQueen kaj 
Kolonelo Arbuthnot donis la alibion ĉiu por la alia - du 
personoj inter kiuj oni preskaŭ ne povis atendi antaŭan 
konecon. La afero estis simila pri la angla servisto kaj la 
italo, pri la svedino kaj la angla fraŭlino. Mi diris al mi “Tio 
estas eksterordinara - ili ne povas ĉiuj esti implikataj!” 


“Tiumomente, gesinjoroj, mi vidis la lumon. Ili estis ĉiuj 
implikataj. Ne estis nur neverŝajne, sed ne eble, ke tiom da 
personoj, kiuj rilatis al la afero Armstrong, hazarde veturis 
en la sama trajno. Devis esti ne hazardo sed intenco. Mi 
memoris rimarkon de Kolonelo Arbuthnot pri juĝo per 
juĝantaro. Juĝantaro konsistas el dek du personoj (en 
Anglujo - trad.) - estis dek du pasaĝeroj - Ratchett estis 


pikita dek du fojojn. Tio, kio ĝenis min la tutan tempon - la 
eksterordinara amaso veturanta en la Istanbul-Calais 
vagono dum kvieta periodo de la jaro - estis klarigata. 


“Ratchett ne estis punita en Usono. Estis nenia dubo pri lia 
kulpeco. Mi imagis mem-elektitan juĝantaron dekdu- 
personan, kiu kondamnis lin al morto, sed kiu devis pro la 
cirkonstancoj ankaŭ esti la ekzekutistaro. Tuj, pro tiu supozo, 
la tuta afero bele ordiĝis. 


“Mi vidis ĝin kiel perfektan tuton, en kiu ĉiu ludis sian 
donitan rolon. Ĝi estis tiel aranĝita, ke se oni suspektus 
apartan personon, la atesto de unu aŭ pli el la aliaj 
senkulpigus tiun, kaj malfaciligus la solvon. La atesto de 
Hardman estis necesa en la okazo, ke eksterulo suspektiĝus 
kaj ne povus montri alibion. Ne estis danĝero por la 
pasaĝeroj en la Istanbul vagono. Ĉiu detaleto de ilia atestaro 
estis elpensita. La afero estis lerte elpensita enigmo, tiel 
aranĝita ke ĉiu eltrovaĵo plimalfaciligis la solvon de la tuto. 
Kiel mia amiko S-ro Bouc diris, la problemo ŝajnis esti 
fantazie neebla! Jen precize la impreso intencita. 


“Ĉu ĉi tiu solvo klarigis ĉion? Jes. La karaktero de la vundoj - 
ĉiu farita de aparta persono. La strangaj minacaj leteroj - 
strangaj ĉar ili estis malveraj, skribitaj nur por elmontro kiel 
atestaĵo. (Sendube ekzistis veraj leteroj, kiuj avertis Ratchett 
pri lia sorto, sed kiujn MacQueen detruis kaj anstataŭis per 
la aliaj.) La rakonto de Hardman pri lia dungado de Ratchett 
- tute mensoga, kompreneble - la priskribo de la imagita 
“malgranda, malhela viro kun virina voĉo,” konvena 
priskribo, ĉar ĝi ne kulpigus la verajn Wagon Lit 
konduktorojn, kaj taŭgus egale bone por viro aŭ virino. 


“La ideo mortpiki lin estas unuavide stranga, sed post 
pripensado evidentiĝas ke nenio tiel bone taŭgus. Ponardo 
estas murdilo, kiun ĉiu povas uzi - forta aŭ malforta - kaj ĝia 


uzado faras nenian bruon. Mi havas la impreson, kvankam 
eble mi estas malprava, ke ĉiu vice eniris la mallumigitan 
kupeon de Ratchett - tra tiu de S-ino Hubbard - kaj frapis 
lin. lli mem neniam scius kiun baton efektive mortigis lin. 


“La lasta letero, kredeble trovita de Ratchett sur lia 
kapkuseno, estis bruligita. Sen postsigno kiu indikus la 
aferon Armstrong, estus nenia kaŭzo suspekti pasaĝeron en 
la trajno. Oni decidus, ke la murdo estis farita de eksterulo, 
kaj la “malgranda, malhela viro kun virina voĉo' efektive 
estus vidita de unu aŭ pli el la pasaĝeroj forlasanta la 
trajnon en Brod. 


“Mi ne scias precize kio okazis, kiam la konspirantoj eltrovis, 
ke ilia parto de la plano estis neebla pro la akcidenta haltigo 
de la trajno. Mi imagas, ke okazis rapida diskutado, kaj ke ili 
decidis tamen fari la aferon. Estis vere, ke nun oni suspektus 
la pasaĝerojn, sed oni jam antaŭvidis tiun eblecon, kaj 
pretigis sin kontraŭ ĝi.lli decidis eĉ pli konfuzi la aferon. Du 
tiel nomitaj “postsignoj” estis faligitaj en la kupeo de la 
murdito - unu kiu ŝajnkulpigis Kolonelon Arbuthnot (kiu 
havis la plej bonan alibion kaj kies kunligo kun la familio 
Armstrong estis kredeble plej malfacile pruvebla). La dua, la 
poŝtuko, ŝajnkulpigis Princinon Dragomiroff, kiu pro ŝia socia 
rango, ŝia malforteco, kaj la alibio donita de la servistino kaj 
la konduktoro, estis en situacio preskaŭ neatakebla. Por eĉ 
pli konfuzi la solvon, oni enkondukis imagitan virinon kun 
skarlata kimono. Denove mi devas atesti pri la ekzisto de tiu 
virino. Estis forta frapo kontraŭ mia pordo. Mi ellitiĝis kaj 
elrigardis - kaj vidas ŝin malaperanta. Elektita personaro - la 
konduktoro, F-ino Debenham kaj MacQueen ankaŭ vidis ŝin. 
Miaopinie, estis iu humorplena, kiu metis la skarlatan 
kimonon en mian kofron dum mi intervjuis personojn en la 
manĝ-vagono. De kie la vestaĵo unue venis, mi ne scias. Mi 
opinias, ke ĝi apartenas al Grafino Andrenyi, ĉar ŝia pakaĵo 


enhavis nur silkan negliĝon tiel malsimpla kiel esti pli simila 
al te-robo ol tualet-robo. 


“Kiam MacQueen unue sciiĝis, ke la letero tiel zorge bruligita 
ne estis tute detruita, kaj ke la vorto Armstrong ankoraŭ 
restis, li devis esti doninta tuj la sciigon al la aliaj. 
Tiumomente la situacio de Grafino Andrenyi iĝis iom 
danĝera, kaj ŝia edzo tuj aliigis Ŝian pasporton. Tiu estis la 
dua malbonŝancaĵo. 


“lli interkonsentis nei ian rilaton al la familio Armstrong. Ili 
sciis, ke mi ne havis tujan rimedon por eltrovi la veron, kaj ili 
ne kredis, ke mi esploros la aferon krom se mi suspektos 
apartan personon. 


“Estis unu alia punkto pripensinda. Se oni akceptas, ke mia 
teorio estas ĝusta, kaj mi kredas, ke ĝi devas esti ĝusta, 
videble la konduktoro ankaŭ devis scii pri la komploto. Sed 
se jes, estas dek tri personoj, kaj ne dek du. Anstataŭ la 
kutima formulo “El tiom da personoj unu estas kulpa,” mia 
problemo estis, ke el dek tri personoj nur unu estis 
senkulpa. Kiu estis tiu persono? 


“Mi faris tre strangan konkludon. Mi konkludis, ke tiu, kiu ne 
partoprenis la krimon estis tiu, kiun oni opinius la plej 
verŝajna fari tion. Mi parolas pri Grafino Andrenyi. Mi estis 
konvinkita de la seriozeco de ŝia edzo kiam li ĵuris laŭ sia 
honorvorto, ke lia edzino ne forlasis la kupeon tiunokte. Mi 
decidis, ke Grafo Andrenyi anstataŭis ŝin. 


“Se jes, Pierre Michel estis unu el la dekdu. Sed kiel oni 
povus klarigi lian kunkulpecon. Li estis bona viro, kiu jam 
laboris dum multaj jaroj por la Kompanio - tute ne tia viro, 
kian oni povus subaĉeti por krimhelpi. Do Pierre Michel devis 
rilati al la afero Armstrong. Tiu ne ŝajnis esti ebla. Tiam mi 
memoris ke la mortinta infanzorgistino estis franca. Ni 


supozu, ke la kompatinda fraŭlino estis la filino de Pierre 
Michel. Tio klarigus ĉion - ĝi ankaŭ klarigus la elekton de la 
krimloko. Ĉu estis aliaj kies rolo en la dramo ne estis 
evidentaj? Mi konkludis, ke Kolonelo Arbuthnot estis amiko 
de Armstrong. Kredeble ili kune partoprenis la militon. Mi 
povis diveni la okupon de la servistino, Hildegarde Schmidt, 
en la domanaro Armstrong. Eble mi estas manĝama, sed mi 
povas intuicie rekoni bonan kuiristinon. Mi provis per ruzo 
eltrovi tion, kaj mi sukcesis. Mi diris, ke mi scias ke ŝi estas 
bona kuiristino. Ŝi respondis, 'Jes, ja, ĉiuj miaj mastrinoj tion 
diris.' Sed se vi estas dungita kiel servistino por virino, viaj 
mastrinoj malofte scias Ĉu vi estas bona kuiristino. 


“Poste estis Hardman. Ŝajne li certe ne apartenis al la 
domanaro Armstrong. Mi povis imagi nur, ke eble li amis la 
francan fraŭlinon. Mi parolis al li pri la ĉarmo de eksterlandaj 
virinoj, kaj denove mi vidis la atenditan reagon. Larmoj 
venis en liajn okulojn, sed li ŝajnigis ke tio ŝuldiĝis al la 
rebrilo de la neĝo. 


“Restas S-ino Hubbard. Mi devas diri, ke S-ino Hubbard ludis 
la plej gravan rolon en la dramo. Estante en la kupeo kun 
pordo malfermanta al tiu de Ratchett, ŝi estus pli 
suspektinda ol iu alia. Pro la cirkonstancoj, ŝi ne povus havi 
alibion. Por ludi ŝian rolon - tiu de tute natura, iom ridinda 
usona patrino - artistino estis necesa. Sed estis artistino en 
la familio Armstrong - la patrino de S-ino Armstrong - Linda 
Arden, la aktorino...” 


Li ĉesis. Tiam, per mallaŭta, riĉa, reva voĉo, tute malsimila 
al tiu uzita dum la tuta vojaĝo, S-ino Hubbard diris: 


“Mi ĉiam ŝatis ludi la komediajn rolojn.” 


Ŝi daŭrigis reve: “Tiu erareto pri la spongo-saketo estis iom 
stulta. Tio montras, ke oni devas ĉiam bone provludi. Ni 


provis ĝin dum la vojaĝo el Parizo - mi supoizas ke tiutempe 
mi estis en parnumera loko.” 


Ŝi iomete ŝanĝis sian pozicion kaj rekte rigardis Poirot. 


“Vi scias ĉion pri ĝi, S-ro Poirot. Vi estas mirinde lerta viro. 
Sed eĉ vi ne tute povas imagi kiel estis en tiu terura tago en 
New York. Mi estis freneza pro malĝojo - tia ankaŭ estis la 
servistaro - kaj Kolonelo Arbuthnot ankaŭ ĉeestis. Li estis la 
plej bona amiko de John Armstrong.” 


“Li savis mian vivon dum la milito,” diris Arbuthnot. 


“Ni decidis en tiu momento - eble ni estis frenezaj - ke la 
mortpuno, kiun Cassetti sukcesis eviti, devas trafi lin. Estis 
dek du el ni - aŭ pli bone dek unu, ĉar la patro de Susanne 
estis en Francujo. Unue ni intencis loti inter ni por eltrovi kiu 
faru ĝin, sed fine ni decidis pri la nuna metodo. La ŝoforo, 
Antonio, proponis ĝin. Mary poste prizorgis la detalojn kun 
Hector MacQueen. Li ĉiam amegis Sonia - mian filinon - kaj 
estis li, kiu klarigis kiel la mono de Cassetti helpis al li eviti 
la punon. 


“Ni bezonis longan tempon por perfektigi nian planon. Ni 
bezonis unue trovi Ratchett. Hardman fine sukcesis. Tiam ni 
provis aranĝi, ke li dungu Masterman kaj Hector - aŭ 
almenaŭ unu el ili. Nu, ni aranĝis tion. Poste, ni priparolis la 
aferon kun la patro de Susanne. Kolonelo Arbuthnot tre 
deziris, ke estu dek du el ni; li Ŝajnis pensi, ke tiu pli 
laŭleĝigis la aranĝon. Li ne multe ŝatis la ideon pri la 
mortpikado, sed li konsentis ke tiu solvus multajn 
malfacilaĵojn. La patro de Susanne konsentis. Susanne estis 
lia sola filino. De Hector, ni sciis, ke iam Ratchett revenos el 
la Oriento per la Orienta Ekspreso. Ĉar Pierre Michel deĵoras 
en tiu trajno, jen okazo ne maltrafota. Krome, tiumaniere ni 
ne riskus kulpigi eksterulojn. 


“La edzo de mia filino sciis pri la afero, kompreneble, kaj li 
insistis veni kun ŝi. Hector tiel aranĝis la aferon, ke Ratchett 
elektis por veturi tagon en kiu Michel deĵoras. Ni intencis 
rezervi ĉiun kupeon en la Istanbul-Calais vagono, sed 
malfeliĉe estis unu kupeo, kiun ni ne sukcesis rezervi. Ĝi 
estis rezervita antaŭ longa tempo por direktoro de la 
Kompanio. S-ro Harris, kompreneble, estis mito. Sed certe 
estus ĝene havi fremdan personon en la kupeo de Hector. 
Kaj tiam, lastmomente, vi venis...” 


Ŝi ĉesis paroli. 


“Nu,” ŝi diris, “vi nun scias ĉion, S-ro Poirot. Kion vi intencas 
fari pri ĝi? Se oni devas malkaŝi ĉion, ĉu vi ne povas kulpigi 
min kaj nur min? Volonte mi estus pikinta tiun viron dek du 
fojojn. Ne estis nur, ke li respondecis pri la morto de mia 
filino kaj ŝia infano, kaj tiu de alia infano kiu povus esti nun 
viva kaj feliĉa. Estis pli ol tio. Estis aliaj infanoj ŝtelitaj antaŭ 
ol Daisy - povus esti aliaj estonte. La popolo jam kondamnis 
lin; ni nur plenumis la juĝon. Sed ne estas necese, ke ĉi tiuj 
aliaj ankaŭ suferu. Ĉi tiuj bonaj fidelaj amikoj - kaj 
kompatinda Michel - kaj Mary kaj Kolonelo Arbuthnot - ili 
amas unu la alian.” 


Ŝia voĉo estis mirinda en tiu homplena loko - tiu malalta, 
emocia, korŝira voĉo, kiu vibrigis ofte aŭdantaron en New 
York. 


Poirot rigardis sian amikon. 


“Vi estas direktoro de la Kompanio, S-ro Bouc,” li diris. “Kion 
vi opinias?” 


S-ro Bouc tusetis. “Laŭ mia opinio, S-ro Poirot,” li diris, “la 
unua teorio kiun vi proponis estis ĝusta - tute certe. Mi 
proponas, ke ni donu tiun solvon al la jugoslavaj policanoj, 
kiam ili alvenos. Ĉu vi konsentas, Doktoro?” 


“Certe mi konsentas,” diris D-ro Constantine. “Rilate al la 
medicina atesto, mi pensas ke mi faris unu du sugestojn, 
kiuj estis fantaziaj.” 


“Do,” diris Poirot, “metinte mian solvon antaŭ vi, mi havas la 
honoron forlasi la aferon...” 

Provinco en la norda parto de Hindujo 

V.C. - Victoria Cross; plej honora brita medalo por braveco 

Itala sekreta societo 

Elp. Spikizi: kontraŭleĝa alkohol-vendejo 

Trionalo - medikamento por dormigi personon 


